Na temelju članka 109. stavka 4. Zakona o prostornom uređenju („Narodne novine“ broj 153/13, 65/17, 114/18, 39/19, 98/19 i 67/23), članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21) i Odluke o izradi III. izmjena i dopuna Prostornog plana uređenja Grada Koprivnice („Glasnik Grada Koprivnice“ broj 1/21), Gradsko vijeće Grada Koprivnice na svojoj \_\_ sjednici održanoj \_\_\_\_\_\_, donijelo je:

**ODLUKU**

**o donošenju III. izmjena i dopuna Odluke o donošenju**

**Prostornog plana uređenja Grada Koprivnice**

**I. OPĆE ODREDBE**

**Članak 1.**

(1) Odlukom o donošenju III. izmjena i dopuna Odluke o donošenju Prostornog plana uređenja Grada Koprivnice („Glasnik Grada Koprivnice“ broj 4/06, 5/12, 3/15, 5/15 – pročišćeni tekst), (u daljnjem tekstu: Odluka) donose se III. izmjene i dopune Odluke o donošenju Prostornog plana uređenja Grada Koprivnice, (u daljnjem tekstu: Prostorni plan).

(2) Stručni izrađivač Prostornog plana je Zavod za prostorno uređenje Koprivničko-križevačke županije, Florijanski trg 4/I, Koprivnica.

**Članak 2.**

(1) Granice obuhvata Prostornog plana su administrativne granice Grada Koprivnice (u daljnjem tekstu: „Grad“) kao jedinice lokalne samouprave određene Zakonom o područjima županija, gradova i općina u Republici Hrvatskoj („Narodne novine“ broj 86/06, 125/06 - ispravak, 16/07 - ispravak, 95/08 – Odluka Ustavnog suda Republike Hrvatske, 46/10 - ispravak, 145/10, 37/13, 44/13, 45/13 i 110/15).

(2) Obuhvat Prostornog plana identičan je obuhvatu administrativnih granica Grada prikazanih u registru prostornih jedinica Državne geodetske uprave i obuhvaća područja naselja u sastavu Grada: Bakovčica, Draganovec, Herešin, Jagnjedovec, Koprivnica, Kunovec Breg, Reka, Starigrad i Štaglinec.

**Članak 3.**

(1) Sastavni dio Odluke je Elaborat: „III. Izmjene i dopune Prostornog plana uređenja Grada Koprivnice„ (u daljnjem tekstu: Elaborat).

(2) Elaborat sadrži sljedeće sastavne dijelove: opće priloge, tekstualni dio, grafički dio i obrazloženje.

(3) **Opći prilozi** sadrže obrazac prostornog plana s podacima o nositelju izrade i podatke o izrađivaču.

(4) **Tekstualni dio** sadrži sljedeće odredbe:

**TEKSTUALNI DIO**

I. OPĆE ODREDBE

II. ODREDBE ZA PROVEDBU

III. PRIJELAZNE I ZAVRŠNE ODREDBE

(5) **Grafički dio** sadrži sljedeće kartografske prikaze i kartogram:

**GRAFIČKI DIO**

1. KORIŠTENJE I NAMJENA POVRŠINA M 1:25.000

2. INFRASTRUKTURNI SUSTAVI M 1:25.000

2.1. PROMET, POŠTA I TELEKOMUNIKACIJE

2.2. ENERGETSKI SUSTAVI

2.3. VODNOGOSPODARSKI SUSTAVI I GOSPODARENJE OTPADOM

3. UVJETI ZA KORIŠTENJE, UREĐENJE I ZAŠTITU PROSTORA M 1:25.000

3.1. Područja posebnih uvjeta korištenja – prirodna baština

3.2. Područja posebnih uvjeta i ograničenja u korištenju – kulturna dobra i krajobraz

3.3. Područja posebnih ograničenja u korištenju i primjene posebnih mjera uređenja i zaštite

4. GRAĐEVINSKA PODRUČJA NASELJA 4.1.- 4.13. M 1:5.000

**Kartogram:**

Kartogram 1: Tipologija krajobraza M 1:50.000

(6) **Obrazloženjem** se daje analiza, ciljevi prostornog razvoja i uređenja, obrazloženje planskih rješenja i evidencija izrade III. izmjena i dopuna Prostornog plana.

(7) **Obrazloženje prostornog plana** sadrži sljedeće dijelove:

**OBRAZLOŽENJE**

1. POLAZIŠTA

2. CILJEVI PROSTORNOG RAZVOJA I UREĐENJA

3. OBRAZLOŽENJE PLANSKIH RJEŠENJA

**PRILOZI**

I. Zahtjevi javnopravnih tijela prema članku 90. Zakona o prostornom uređenju

II. Izvješće o javnoj raspravi

III. Evidencija postupka izrade i donošenja prostornog plana

IV. Popis sektorskih dokumenata i propisa

**POJMOVNIK**

**Članak 4.**

(1) U smislu ovog Prostornog plana, izrazi i pojmovi koji se upotrebljavaju imaju sljedeće značenje vezano za određenu plansku tematiku:

1. SUSTAV I UREĐENJE NASELJA, ZAKONSKI PROPISI I PROVEDBENI PROSTORNI PLANOVI

* **Grad Koprivnica** - označava teritorijalno upravnu jedinicu kao posebnu jedinicu lokalne samouprave.
* **Naziv grad** **Koprivnica** - označava naselje Koprivnicu sa statusom grada.
* **Građevinska područja naselja** – odnosi se na građevinska područja 9 naselja u sastavu Grada Koprivnice (Bakovčica, Draganovec, Herešin, Jagnjedovec, Koprivnica, Kunovec Breg, Reka, Starigrad i Štaglinec).
* **Uže područje naselja Koprivnica** je građevinsko područje unutar obuhvata Generalnog urbanističkog plana Koprivnice.
* **Šire područje naselja Koprivnice** je građevinsko područje Koprivnice izvan obuhvata Generalnog urbanističkog plana Koprivnice.
* **Urbano područje** je građevinsko područje naselja, u pravilu, centralnog naselja administrativne jedinice koja ima status grada po posebnom propisu.
* **Zakon** je važeći zakonski propis iz područja prostornog uređenja i planiranja, Zakon o prostornom uređenju („Narodne novine“ broj 153/13, 65/17, 114/18, 39/19, 98/19. i 67/23), (u daljnjem tekstu: Zakon).
* **Posebni propis** je važeći zakonski ili podzakonski propis kojim se regulira područje pojedine struke vezano za sadržaj ovog Prostornog plana.
* **Provedbeni akti** jesu akti kojima se sukladno Zakonu omogućava gradnja.
* **Obuhvat dokumenta prostornog uređenja** je prostorna ili administrativno utvrđena cjelina koja se namjerava prostorno urediti određivanjem obveze izrade i donošenja odgovarajućeg dokumenta prostornog uređenja.
* **Generalni urbanistički plan Koprivnice (GUP)** je prostorni plan koji je donesen za prostornu cjelinu unutar granice naselja Koprivnica, čiji je obuhvat određen Prostornim planom.
* **Urbanistički plan uređenja (UPU)** je plan koji donosi predstavničko tijelo jedinice lokalne samouprave a sukladno Zakonu.
* **Detaljni plan uređenja (DPU)** je plan donesen temeljem propisa koji su važili prije stupanja na snagu važećeg Zakona te se smatraju urbanističkim planom uređenja u smislu važećeg Zakona.

2. PROSTORNO UREĐENJE I PROSTORNI UVJETI

* **Prostor** je sastav fizičkih sklopova na površini te ispod i iznad zemlje, do kojih dopiru neposredni utjecaji djelovanja ljudi.
* **Prostorna cjelina** je prostorno i funkcionalno zaokruženo područje određene namjene, koje je izgrađeno i uređeno ili koje se prostornim planom planira izgraditi i urediti prema uvjetima ovog Prostornog plana.
* **Zahvat u prostoru** je svako građenje građevine, rekonstrukcija postojeće građevine i svako drugo privremeno ili trajno djelovanje ljudi u prostoru kojim se uređuje ili mijenja stanje u prostoru.
* **Složeni zahvat u prostoru**je zahvat u prostoru koji se sastoji od jedne ili više građevina i jednog ili više zahvata u prostoru koji se prema propisima o gradnji ne smatraju građenjem, a za koji se određuje obuhvat zahvata u prostoru i jedna ili više građevnih čestica unutar obuhvata zahvata u prostoru (kampovi, golf igrališta, adrenalinski parkovi i slično).
* **Namjena prostora, površina, zemljišta, odnosno građevina** je planirani sustav korištenja prostora, površina, zemljišta odnosno uporabe građevina, određena, odnosno propisana Prostornim planom.
* **Osnovna namjena prostora/površina** je planirano korištenje prostora/površina podređeno jednoj funkciji (naselje, poljoprivreda, šume, promet, gospodarstvo, sport, rekreacija i drugo) unutar koje se mogu planirati i druge namjene ili sadržaji, koji isključivo proizlaze iz potrebe osnovne namjene.
* **Građevinsko zemljište**je zemljište unutar granica građevinskog područja te zemljište izvan građevinskog područja obuhvaćeno građevnom česticom na kojoj je izgrađena građevina.
* **Građevinsko područje** je područje određeno prostornim planom na kojemu je izgrađeno naselje i područje planirano za uređenje, razvoj i proširenje naselja, a sastoji se od građevinskog područja naselja, izdvojenog dijela građevinskog područja naselja i izdvojenog građevinskog područja izvan naselja.
* **Izdvojeno građevinsko područje izvan naselja** je područje određeno prostornim planom kao prostorna cjelina izvan građevinskog područja naselja planirana za sve namjene, osim za stambenu.
* **Izdvojeni dio građevinskog područja naselja** je odvojeni dio postojećega građevinskog područja istog naselja nastao djelovanjem tradicijskih, prostornih i funkcionalnih utjecaja, određen Prostornim planom.
* **Izgrađeni dio građevinskog područja** je područje određeno prostornim planom koje je izgrađeno.
* **Neizgrađeni dio građevinskog područja** je područje određeno prostornim planom planirano za daljnji razvoj.
* **Neuređeni dio građevinskog područja** je neizgrađeni dio građevinskog područja određen prostornim planom na kojemu nije izgrađena planirana osnovna infrastruktura.
* **Infrastruktura** su komunalne, prometne, energetske, vodne, pomorske, komunikacijske, elektroničke komunikacijske i druge građevine namijenjene gospodarenju s drugim vrstama stvorenih i prirodnih dobara.
* **Komunalna infrastruktura** su građevine namijenjene opskrbi pitkom vodom, odvodnji i pročišćavanju otpadnih voda, održavanju čistoće naselja, sakupljanju i obradi komunalnog otpada, te ulična rasvjeta, tržnice na malo, groblja, krematoriji i površine javne namjene u naselju.
* **Osnovna infrastruktura**je građevina za odvodnju otpadnih voda prema mjesnim prilikama određenim prostornim planom i prometna površina preko koje se osigurava pristup do građevne čestice, odnosno zgrade.
* **Prometna površina** je površina javne namjene, površina u vlasništvu vlasnika građevne čestice ili površina na kojoj je osnovano pravo služnosti prolaza u svrhu pristupa do građevne čestice.
* **Javna prometna površina** je prometna površina čije je korištenje namijenjeno svima i pod jednakim uvjetima (javne ceste, nerazvrstane ceste, ulice, biciklističke staze, pješačke staze i prolazi, trgovi, parkirališta i slične prometne površine).
* **Površina javne namjene** je svaka površina čije je korištenje namijenjeno svima i pod jednakim uvjetima (javne ceste, nerazvrstane ceste, ulice, biciklističke staze, pješačke staze i prolazi, trgovi, tržnice, igrališta, parkirališta, groblja, parkovne i zelene površine u naselju, rekreacijske površine i slično).

3. GRADNJA GRAĐEVINA

* **Zgrada** je zatvorena i/ili natkrivena građevina namijenjena boravku ljudi, odnosno smještaju životinja, biljaka i stvari. Zgradom se ne smatra pojedinačna građevina unutar sustava infrastrukturne građevine (trafostanice, pothodnici, mostovi i slične građevine).
* **Građevina** je građenjem nastao i s tlom povezan sklop, izveden od svrhovito povezanih građevnih proizvoda sa ili bez instalacija, sklop s ugrađenim postrojenjem, samostalno postrojenje povezano s tlom ili sklop nastao građenjem. Građevine mogu biti: građevina osnovne namjene (osnovna građevina), prateća građevina i pomoćna građevina.
* **Postojeća građevina** je građevina izgrađena na temelju građevinske dozvole ili drugog odgovarajućeg akta i svaka druga građevina koja je prema Zakonu o prostornom uređenju i Zakonu o gradnji s njom izjednačena.
* **Samostalna funkcionalna jedinica** je dio zgrade koji se može korisnički, odnosno vlasnički odijeliti (etažirati) i koristiti zasebno.
* **Balkon** je vanjski dio etaže građevine otvoren s najmanje dvije svoje strane.
* **Lođa** je vanjski dio etaže građevine otvoren jednom svojom stranom.
* **Etaža** je korisni prostor građevine između (pripadajućeg) poda i stropa, odnosno krova. Etaža je prostor podruma, suterena, prizemlja, kata, uvučenog kata ili potkrovlja.
* **Etažom** se ne smatraju zatvoreni dijelovi stubišnih vertikala u funkciji izlaza na ravni neprohodni krov, pripadajući konstruktivni dijelovi zgrade i slični građevni elementi za smještaj instalacijske opreme koja se postavlja na krov.
* **Podrum (Po)** je dio građevine koji je potpuno ukopan ili je ukopan više od 50% svoga volumena u konačno uređeni i zaravnani teren i čiji se prostor nalazi ispod poda prizemlja, odnosno suterena.
* **Suteren (S)** je dio građevine čiji se prostor nalazi ispod poda prizemlja i ukopan je do 50% svog volumena u konačno uređeni i zaravnani teren uz pročelja građevine, odnosno da je najmanje jednim svojim pročeljem izvan terena. Na kosom terenu strmog nagiba suteren može mijenjati podrum ili se može graditi kao dodatna podzemna etaža, bez obzira na ukupnu dozvoljenu etažnost.
* **Prizemlje (P)** je dio građevine čiji se prostor nalazi neposredno na površini, odnosno najviše 150,0 cm iznad konačno uređenog i zaravnatog terena mjereno na najnižoj točki uz pročelje građevine ili čiji se prostor nalazi iznad podruma i/ili suterena. Na kosom terenu prizemlje je etaža kojoj je visinska razlika između stropa etaže prizemlja i najniže točke konačno izravnanog terena neposredno uz zgradu veća od 2,0 m.
* **Kat (K)** je dio građevine iznad prizemlja čiji se korisni prostor nalazi između poda i stropa.
* **Potkrovlje (Pk)** je za korištenje prikladan dio građevine smješten neposredno ispod kosog ili zaobljenog krova, bez obzira da li se stvarno koristi.
* **Uvučeni kat (UK)** je najviša etaža građevine oblikovana ravnim krovom čiji zatvoreni ili natkriveni dio iznosi najviše 75% površine dobivene vertikalnom projekcijom svih zatvorenih nadzemnih dijelova zgrade, odnosno građevine, uvučen s ulične strane najmanje za 1,5 m i ukupne visine najviše 3,5 m, mjereno od vrha stropne konstrukcije najviše dozvoljene pune etaže do vrha stropne konstrukcije uvučenog kata.
* **Terasa** je otvoreni vanjski dio građevine koji se nalazi uz ili na toj građevini.
* **Nadstrešnica** je jednoetažna građevina, otvorena i natkrivena krovom.
* **Galerija** je prostor unutar jedne funkcionalne cjeline odvojen zasebnim podom unutar etaže, a njezina površina ne smije biti veća od 75% neto površine te etaže.
* **Tehnička etaža** je prostor zgrade, odnosno građevine namijenjen isključivo smještaju i razvodu instalacija i/ili koji nije namijenjen boravku ljudi, odnosno smještaju životinja, biljaka i stvari.
* **Maksimalno dozvoljena etažnost građevine (E)** označava najveći dozvoljeni broj i tip etaža građevine ili arhitektonskog kompleksa.
* **Krovni istak** je građevni element krova koji izlazi izvan vanjske linije pročelja.
* **Istak pročelja (erker)** je zatvoreni unutarnji dio etaže kata istaknut u odnosu na ravninu pročelja građevine.
* **Krovna kućica** je građevni element kosog krova koji omogućava ugradnju vertikalnog građevnog elementa unutar krova, kao što su prozor, vrata, ograda balkona i slično. Ukupna dužina krovnih kućica može iznositi najviše 1/3 ukupne duljine pripadajućeg pročelja građevine.
* **Nadozid potkrovlja** je zid čija visina nije viša od 1,2 m mjereno od gornje kote međukatne konstrukcije.
* **Zeleni krov** je tehnički sustav kojim se na građevinskoj strukturi odvojenoj od tla, najčešće na krovu zgrade, formiraju veće kontinuirane površine zasađene biljem.
* **Ulično pročelje zgrade** je pročelje zgrade orijentirano na ulicu ili drugu prometnu površinu s javnom namjenom (trg, šetalište, višekorisnički kolni prilaz i slično).
* **Tlocrt etaže** je vertikalna projekcija na podnu ravninu etaže, svih zatvorenih i otvorenih (nenatkrivenih i natkrivenih) konstruktivnih dijelova zgrade pripadajućih istoj etaži, uključivši i terase u prizemlju zgrade kada su iste konstruktivni dio podzemne etaže.
* **Tlocrtna površina zgrade** je površina dobivena iz prikaza zgrade na katastarskom planu koji prikaz čini vertikalna projekcija svih nadzemnih zatvorenih i otvorenih (nenatkrivenih i natkrivenih) konstruktivnih dijelova zgrade, osim balkona, uključivši i terase u prizemlju zgrade kada su iste konstruktivni dio podzemne etaže.
* **Otvoreni dijelovi zgrade** su natkrivene i nenatkrivene terase, nadstrešnice, lođe, balkoni, strehe, vijenci i drugi istaci, vanjska stubišta, vanjske rampe za ulaz u zgradu, konstrukcije za zaštitu od sunca, rasvjetne, dimne i ventilacijske kupole i slično.
* **Zatvoreni dijelovi zgrade** su prostori unutar zgrade koje pregradni građevni elementi (zidovi, vrata, prozori i drugi) u cijelosti fizički odjeljuju od okoline neposredno podložne utjecaju vremenskih nepogoda.
* **Gradivi dio čestice** predstavlja površinu građevne čestice unutar koje je moguće razviti tlocrtnu površinu zgrade. Određuje se ovisno o zoni unutar koje se građevna čestica nalazi te ovisi o obliku i veličini građevnečestice, položaju građevnog pravca, minimalnoj udaljenosti od granica vlastite građevne čestice i prirodnim uvjetima. Izvan gradivog dijela građevne čestice mogu se izvoditi građevni elementi kao što su vijenci, oluci, strehe krovova i slični elementi.
* **Visina građevine** (Vmax)mjeri se od konačno zaravnanog i uređenog terena uz pročelje građevine na njegovom najnižem dijelu, do gornjeg ruba stropne konstrukcije najviše pune etaže (odnosno uvučenog kata), odnosno do vrha nadozida potkrovlja. Visina građevine se ne odnosi na zatvorene dijelove stubišnih vertikala u funkciji izlaza na ravni krov, niti na kućnu instalacijsku opremu koja se postavlja na krov.
* **Ukupna visina građevine** (Vu) mjeri se od konačno zaravnanog i uređenog terena na njegovom najnižem dijelu uz pročelje građevine do najviše točke krova (sljemena krova), a kod građevina s ravnim krovom ili kod građevina s kosim krovom i atikom čija visina je veća od visine sljemena, ukupna visina građevine se mjeri do vrha atike.
* **Građevinska (bruto) površina zgrade** je zbroj površina mjerenih u razini podova svih dijelova (etaža) zgrade (Po, S, P, K, Pk) određenih prema vanjskim mjerama obodnih zidova s oblogama, osim površine vanjskog dizala koje se dograđuje na postojeću zgradu, a koja se izračunava na način propisan Zakonom i propisom donesenim na temelju Zakona.
* **Građevna čestica** je u načelu jedna katastarska čestica čiji je oblik, smještaj u prostoru i veličina u skladu s Prostornim planom te koja ima pristup na prometnu površinu sukladan Prostornom planu, ako Zakonom nije propisano drukčije.
* **Interpolacija** je gradnja na preostaloj neizgrađenoj građevnoj čestici koja se nalazi u kontinuirano izgrađenom uličnom potezu, odnosno pretežito dovršenom predjelu građevinskog područja naselja (u pravocrtnom, uglovnom ili sličnom uličnom nizu).
* **Održavanje građevine** je izvedba građevinskih i drugih radova na postojećoj građevini radi očuvanja temeljnih zahtjeva za građevinu tijekom njezina trajanja, kojima se ne mijenja usklađenost građevine s lokacijskim uvjetima u skladu s kojima je izgrađena.
* **Rekonstrukcija građevine** je izvedba građevinskih i drugih radova na postojećoj građevini kojima se utječe na ispunjavanje temeljnih zahtjeva za tu građevinu ili kojima se mijenja usklađenost te građevine s lokacijskim uvjetima u skladu s kojima je izgrađena (dograđivanje, nadograđivanje, uklanjanje vanjskog dijela građevine, izvođenje radova radi promjene namjene građevine ili tehnološkog procesa i slično), odnosno izvedba građevinskih i drugih radova na ruševini postojeće građevine.
* **Uklanjanje građevine ili njezina dijela** je izvedba radova razgradnje građevine ili njezina dijela s mjesta na kojem se nalazi, uključujući i gospodarenje zatečenim otpadom u građevini i na građevnoj čestici, te građevnog materijala i građevnog otpada nastalog razgradnjom građevine sukladno propisima koji uređuju gospodarenje otpadom, te dovođenje građevne čestice, odnosno zemljišta na kojemu se nalazila građevina u uredno stanje.
* **Urbana sanacija** je skup planskih mjera i uvjeta kojima se poboljšava karakter izgrađenih područja unutar i izvan granica građevinskog područja devastiranih nezakonitim građenjem i na drugi način.
* **Urbana preobrazba** je skup planskih mjera i uvjeta kojima se bitno mijenjaju obilježja izgrađenog dijela građevinskog područja promjenom urbane mreže javnih površina, namjene i oblikovanja građevina, i/ili rasporeda, oblika i veličine građevnih čestica.

4. UREĐENJE GRAĐEVNE ČESTICE

* **Koeficijent izgrađenosti** (kig) je odnos izgrađene površine zemljišta pod građevinom i ukupne površine građevne čestice. Zemljište pod građevinom je vertikalna projekcija svih zatvorenih dijelova, otvoreni i natkrivenih konstruktivnih dijelova građevine osim balkona i streha krovišta, na građevnu česticu, uključivši i terase u prizemlju građevine kada su iste konstruktivni dio podzemne etaže. U izgrađenu površinu ne ulaze cisterne, septička jama i slične građevine, ukoliko su ukopane u zemlju, kao i terase na terenu.
* **Koeficijent iskoristivosti** (kis) je odnos građevinske (bruto) površine (GBP), obračunat prema posebnom propisu, svih građevina na građevnoj čestici i površine građevne čestice
* **Regulacijska linija** je linija koja razgraničava prometnu površinu od površina drugih namjena. To je linija koja razgraničava površinu postojećeg prometnog koridora/trase prometne površine u izgrađenim dijelovima građevinskih područja (ulica, prilazni put, trg i drugo), odnosno površinu planiranog prometnog koridora (prometne površine) u neizgrađenim dijelovima građevinskih područja, od površine građevne čestice. Građevna čestica može imati jedan ili više regulacijskih pravaca.
* **Građevni pravac** je pravac koji određuje smještaj i udaljenost pročelja prizemlja građevine u odnosu na regulacijsku liniju. Na njega se smješta glavnina pročelja, najmanje pola pročelja, a u slučajevima razvedenih, zaobljenih tlocrta te kada građevni pravac nije okomit na bočne granice građevne čestice onda je to najistureniji dio građevine.
* **Urbana oprema** jest sva oprema koja se montira odnosno postavlja na površinama svih namjena, kojom se oplemenjuje urbani prostor (koševi za smeće, stajališta javnog prijevoza, držači bicikala, oglasni i reklamni panoi, smjerokazi i ostali znakovi, klupe, vaze za cvijeće, zaštitni stupići i slično).
* **Kosi teren** je teren prosječnog nagiba većeg od 120.
* **Konačno uređeni i izravnani teren** je uređena površina čestice (zemljana podloga, opločenja i sl.) čija visinska kota u odnosu na visinsku kotu terena prije gradnje može varirati najviše 1,5 m u svrhu oblikovanja terena. Pod konačno uređenim i izravnanim terenom ne smatra se ulazna rampa najveće širine pročelja 5,0 m za podzemnu ili suterensku garažu, te vanjske stube najveće širine 1,50 m prislonjene uz građevinu za potrebe pristupa u podrumsku ili suterensku etažu.
* **Postojeća ulična morfologija građevina** (karakterističan uzorak područja) definirana je postojećom gradnjom u ulici te se može primijeniti u odnosu na dvije susjedne građevine odnosno čestice lijevo i desno od predmetne građevne čestice.
* **Vidikovac** je mjesto posebno uređeno za promatranje krajobraza.

5. EKSPLOATACIJA MINERALNIH SIROVINA, UGLJIKOVODIKA I GEOTERMALNIH VODA U ENERGETSKE SVRHE

* **Istraživanje mineralnih sirovina** su radovi i ispitivanja kojima je svrha utvrditi postojanje, položaj i oblik ležišta mineralnih sirovina, njihovu kakvoću i količinu, te uvjete eksploatacije.
* **Eksploatacija mineralnih sirovina** je vađenje iz ležišta i oplemenjivanje mineralnih sirovina.
* **Mineralne sirovine** od interesa su i u vlasništvu Republike Hrvatske, a na području Grada Koprivnice odnose se na neenergetske mineralne sirovine za proizvodnju građevnog materijala.
* **Rudarski radovi** su radovi koji se izvode u svrhu istraživanja i eksploatacije mineralnih sirovina te radovi sanacije prostora.
* **Rudarski objekti i postrojenja** smatraju se svi objekti, postrojenja, oprema, alati, uređaji i instalacije koji se koriste za izvođenje rudarskih radova.
* **Istraživanje ugljikovodika i geotermalnih voda** znači sve istražne radove i aktivnosti, kojima je svrha utvrditi postojanje, položaj i oblik ležišta, količinu i kakvoću rezervi te uvjete eksploatacije ugljikovodika ili geotermalnih voda odnosno radove i ispitivanja kojima je svrha utvrditi mogućnost podzemnog skladištenja plina i trajnog zbrinjavanja ugljikova dioksida u geološkim strukturama te uvjete eksploatacije.
* **Eksploatacija ugljikovodika i geotermalnih voda** znači pridobivanje ugljikovodika i geotermalnih voda iz ležišta, oplemenjivanje ugljikovodika, transport ugljikovodika i geotermalnih voda do točke isporuke, uključujući cjevovode kada su u tehnološkoj svezi s utvrđenim eksploatacijskim poljima, podzemno skladištenje plina, trajno zbrinjavanje ugljikova dioksida u geološkim strukturama i sanaciju te uključuje sve radove i aktivnosti u skladu s posebnim propisima o istraživanju i eksploataciji ugljikovodika.
* **Naftno-rudarski radovi** znače sve radove istraživanja i eksploatacije ugljikovodika, geotermalnih voda, podzemnog skladištenja plina ili trajnog zbrinjavanja ugljikova dioksida te sve druge aktivnosti koje se provode u skladu s posebnim propisima iz područja istraživanja i eksploatacije ugljikovodika, uključujući preuzimanje ugljikovodika iz eksploatacijskog polja, ali isključujući skladištenje, transport ili obradu nakon točke isporuke.
* **Naftno-rudarski objekti i postrojenja** znače sve objekte, postrojenja, opremu, alate, uređaje i instalacije koji se koriste prilikom izvođenja istraživanja i eksploatacije ugljikovodika, geotermalnih voda, kao i podzemnog skladištenja plina i trajnog zbrinjavanja ugljikova dioksida.

6. OBNOVLJIVI IZVORI ENERGIJE I ODRŽIVI RAZVOJ

* **Energija iz obnovljivih izvora** je energija iz obnovljivih nefosilnih izvora, primjerice solarna energija (toplinska i fotonaponska) te geotermalna energija, energija iz okoliša, biomasa, plin dobiven od otpada, plin dobiven iz uređaja za obradu otpadnih voda i bioplin.
* **Proizvodno postrojenje koje koristi obnovljive izvore energije** je samostalno i tehnički cjelovito postrojenje za proizvodnju električne i/ili toplinske energije, koje koristi obnovljive izvore energije za proizvodnju električne i/ili toplinske energije, a koje se može sastojati od više proizvodnih jedinica.
* **Bioplinsko postrojenje** - tehnološki nezavisna cjelina postrojenja za proizvodnju električne energije iz supstrata biološkog porijekla, uključujući sva pojedinačna postrojenja koja su povezana s proizvodnjom električne energije, poput prihvata, obrade i unosa supstrata; proizvodnje, skladištenja i pripreme bioplina; korištenja bioplina za proizvodnju električne energije.
* **Kogeneracijsko postrojenje** je proizvodno postrojenje u kojem se istodobno proizvodi električna i toplinska energije u jedinstvenom procesu, pri čemu se kogeneracijska postrojenja koja obnovljive izvore energije koriste kao primarni izvor energije smatraju proizvodnim postrojenjima koja koriste obnovljive izvore energije.
* **Zelena infrastruktura** - planski osmišljene zelene i vodne površine te druga prostorna rješenja temeljena na prirodi koja se primjenjuju unutar gradova i općina, a kojima se pridonosi očuvanju, poboljšanju i obnavljanju prirode, prirodnih funkcija i procesa radi postizanja ekoloških, gospodarskih i društvenih koristi održivoga razvoja.

7. PROIZVODNJA, PROMET I SKLADIŠTENJE EKSPLOZIVNIH TVARI I PIROTEHNIČKIH SREDSTAVA

* **Eksplozivne tvari** – podrazumijevaju eksplozive, pirotehničke i pogonske tvari, uključujući i proizvode punjene tim tvarima (tehničke, sportske, gospodarske i vojne namjene, te sredstva za zabavu) čiji je učinak ovisan o tim tvarima.
* **Eksploziv** – podrazumijeva svaku kemijsku tvar ili mješavinu ili sredstvo kojem je osnovno ili zajedničko svojstvo da funkcionira eksplozijom.
* **Pirotehnička tvar** – kemijska mješavina koja po izgaranju i bez eksplozije proizvodi vidljiv učinak bljeska, svjetla, dima, vatre i zvuka ili ima vremenski učinak (kašnjenje).
* **Nasip** je zemljani nasip bez šljunka, kamenja i gorivih tvari koji sprječava prijenos energije uslijed eksplozije u štićenom smjeru, izveden na način da prilikom eksplozije ne dolazi do znatnijih oštećenja nasipa.
* **Nastanjena građevina** je građevina u kojoj se nalaze osobe; pojam se prvenstveno odnosi na stambene i stambeno-poslovne građevine, hotele, motele, bolnice, domove, škole, crkve, putničke terminale, skladišta i sve druge građevine u kojima se okupljaju i/ili borave osobe; pojam ne uključuje građevine u kojima se boravi radi proizvodnje, prijevoza ili skladištenja eksplozivnih tvari.
* **Prometnica** je ulica, javna cesta, željeznička pruga i slično, pri čemu se sporedni putovi ne smatraju prometnicama.
* **Sigurnosna udaljenost** je najmanja udaljenost između građevine za smještaj eksplozivnih tvari i građevina u štićenom smjeru, koja u slučaju eksplozije odnosno iniciranja eksplozivne tvari osigurava te građevine, prometnice i drugo od utjecaja eksplozivnog vala te doleta predmeta izbačenih eksplozijom.
* **Sigurnosni prostor** je prostor oko skladišta za eksplozivne tvari određen zatvorenom crtom na način da najmanja udaljenost između bilo koje točke zatvorene crte i bilo koje točke obrisa (konture) skladišta ne bude manja od sigurnosne udaljenosti; ako se skladište nalazi na kosom terenu sigurnosni prostor je odgovarajuća površina u vodoravnoj projekciji.
* **Sigurnosni zid** je zid čija konstrukcija sprječava prijenos energije uslijed eksplozije u štićenom smjeru te pri tome ne dolazi do znatnijih oštećenja zida te prijenosa energije na dio koji se štiti.
* **Skladište** je prostor na kojem se može nalaziti jedna ili više građevina za smještaj i čuvanje eksplozivnih tvari, uključujući prostore za privremeni smještaj te utovar-istovar eksplozivnih tvari.

**II. ODREDBE ZA PROVEDBU**

**Članak 5.**

Članak 6. mijenja se i glasi:

„(1) Prostor Grada Koprivnice se prema namjeni dijeli na:

1. Površine za razvoj i uređenje naselja

* građevinska područja naselja i izdvojeni dio građevinskog područja naselja

b) Površine za razvoj i uređenje izvan naselja - izdvojeno građevinsko područje izvan naselja:

* gospodarska namjena - proizvodna namjena (oznaka I)
* gospodarska namjena - poslovna namjena (oznaka K)
* komunalno servisna namjena (oznaka K3)
* gospodarska namjena - ugostiteljsko-turistička namjena (oznaka T)
* mješovita namjena - pretežito poljoprivredna gospodarstva (oznaka M4)
* sportsko-rekreacijska namjena
* sport (oznaka R1)
* lovački dom (oznaka R4)
* kinološka djelatnost (oznaka R5)
* javna i društvena namjena – vjerska (oznaka D8)
* površine infrastrukturnih sustava (oznaka IS)
* uređaj za pročišćavanje otpadnih voda (oznaka IP).

c)Ostale površine

* poljoprivredno tlo isključivo osnovne namjene:
* osobito vrijedno obradivo tlo (oznaka P1)
* vrijedno obradivo tlo (oznaka P2)
* šuma isključivo osnovne namjene:
* gospodarska (oznaka Š1)
* zaštitna (oznaka Š2)
* ostalo poljoprivredno tlo, šume i šumsko zemljište (oznaka PŠ)
* vodene površine:
* planirane retencije za obranu od poplava (oznaka R)

d) Površine infrastrukturnih sustava:

* cestovne građevine
* željezničke građevine.“.

**Članak 6.**

Članak 7. mijenja se i glasi:

„(1) Prostornim planom utvrđene su granice građevinskog područja naselja Koprivnica i ostalih osam (8) naselja u sastavu Grada Koprivnice, kao racionalno organiziranih i oblikovnih prostora.

(2)**Građevinska područja naselja** **i izdvojeni dijelovi građevinskog područja naselja** su površine namijenjene izgradnji građevina i uređenju površina za osiguranje stanovanja i spojivih gospodarskih, javnih i društvenih djelatnosti, pri čemu se na području Grada Koprivnice razlikuju:

* građevinsko područje naselja Koprivnice unutar obuhvata Generalnog urbanističkog plana Koprivnice - uže područje naselja Koprivnice,
* građevinsko područje naselja Koprivnice izvan obuhvata Generalnog urbanističkog plana Koprivnice – šire područje naselja Koprivnice i građevinska područja ostalih naselja u sastavu Grada Koprivnice.

(3) Prostornim planom uređenja Grada Koprivnice za **uže područje naselja Koprivnice** sukladno Zakonu utvrđena je granica obuhvata generalnog urbanističkog plana, a razrada građevinskog područja unutar obuhvata GUP KC-a prema namjenama, uvjetima gradnje, uređenja građevne čestice te mjere zaštite utvrđuju se Generalnim urbanističkim planom Koprivnice.

(4) Obuhvat Generalnog urbanističkog plana Koprivnice, odnosno užeg područja naselja Koprivnice, označen je na kartografskim prikazima br. 1. „Korištenje i namjena površina i br. 3.3. „Područja posebnih ograničenja u korištenju i primjene posebnih mjera uređenja i zaštite“ u mj. 1:25.000.

(5) Šire područje naselja Koprivnice - građevinsko područje naselja Koprivnice izvan obuhvata Generalnog urbanističkog plana Koprivnice i građevinsko područje ostalih naselja u sastavu Grada Koprivnice uređuje se sukladno ovom Prostornom planu.

(6) Granice građevinskih područja razgraničuju površine izgrađenog dijela naselja i površine predviđene za njegov razvoj od ostalih površina namijenjenih razvoju poljoprivrede, šumarstva i drugih djelatnosti koje se, obzirom na namjenu, mogu obavljati izvan građevinskih područja naselja.

(7) Građevinska područja iz stavka 1. ovog članka prikazana su na katastarskim i ortofoto podlogama, na kartografskim prikazima br. 4. “Građevinska područja” u mj. 1:5.000.“.

**Članak 7.**

Iza članka 7. naslov poglavlja „**1.1.2. Namjena površina građevinskog područja naselja**“ mijenja se i glasi „**1.1.2. Namjena površina građevinskog područja naselja i izdvojenih dijelova građevinskog područja naselja**“.

**Članak 8.**

Članak 8. mijenja se i glasi:

„(1) Razgraničenje površina **građevinskog područja naselja i izdvojenih dijelova građevinskog područja naselja** određeno je za sljedeće namjene površina:

* pretežito stambena namjena
* mješovita namjena:
* stambeno-poslovna (oznaka M1)
* povremeno stanovanje (oznaka M3)
* pretežito poljoprivredna gospodarstva (oznaka M4)
* javna i društvena namjena (oznaka D) – upravna, socijalna, zdravstvena, predškolska, školska, visoko učilište, kulturna, vjerska
* gospodarska namjena – proizvodna namjena (oznaka I)
* rasadnik (oznaka I3)
* gospodarska namjena - poslovna namjena (oznaka K)
* komunalno servisna (oznaka K3)
* gospodarska namjena - ugostiteljsko-turistička namjena (oznaka T)
* hotel (oznaka T1)
* sportsko-rekreacijska namjena
* sport (oznaka R1)
* javne zelene površine
* javni park (oznaka Z1)
* zaštitne zelene površine (oznaka Z)
* površine infrastrukturnih sustava (oznaka IS)
* groblja (oznaka +).

(2) Razgraničenje površina iz stavka 1. ovog članka određeno je na kartografskim prikazima br. 4. „Građevinska područja” u mj. 1:5.000.“.

Iza članka 8. naslov poglavlja „**1.1.3. Površine izdvojenog dijela građevinskog područja naselja**“ i **članak 8.a** brišu se.

**Članak 9.**

Članak 9. mijenja se i glasi:

„(1) Razgraničenje površina gospodarske namjene – proizvodne, poslovne, ugostiteljsko-turističke, određeno je na kartografskim prikazima br. 1 „Korištenje i namjena površina” u mj. 1:25.000 i br. 4. „Građevinska područja” u mj. 1:5.000.

(2) Površine gospodarske namjene u izdvojenom građevinskom području izvan naselja obuhvaćaju:

* **gospodarsko – proizvodnu namjenu**, unutar koje su smješteni industrijski kompleksi, proizvodni pogoni, obrtničke i zanatske djelatnosti, servisi, pilane, skladišta i slično.
* **gospodarsko – poslovnu namjenu**, komunalno servisnu, unutar kojih su smještena skladišta materijala, mehanizacije, strojeva i slično te različiti servisi, reciklažni centar i kompostana.
* **ugostiteljsko – turističku namjenu,** unutar koje su smještene i mogu se planirati ugostiteljsko-turističke građevine.“.

**Članak 10.**

Članak 10. mijenja se i glasi:

„(1) Razgraničenje površina sportsko-rekreacijske namjene određeno je na kartografskim prikazima br. 1 „Korištenje i namjena površina”, mj. 1:25.000, te br. 4. „Građevinska područja” u mj. 1:5.000.

(2) Površine sportsko-rekreacijske namjene u izdvojenom građevinskom području izvan naselja obuhvaćaju sportsko-rekreacijsku namjenu - sport u naselju Koprivnica, lovačke domove u naseljima Koprivnica, Jagnjedovec i Reka te kinološka djelatnost u naselju Koprivnica.“.

**Članak 11.**

Članak 10.a mijenja se i glasi:

„(1) Razgraničenje površina mješovite namjene – pretežito poljoprivredna gospodarstva određeno je na kartografskim prikazima br. 1 „Korištenje i namjena površina” u mj. 1:25.000 i br. 4. „Građevinska područja” u mj. 1:5.000.

(2) Površine mješovite namjene – pretežito poljoprivredna gospodarstva u izdvojenom građevinskom području izvan naselja nalaze se na području naselja Bakovčica, Herešin, Koprivnica, Kunovec Breg, Reka, Štaglinec, Starigrad i Draganovec.“.

**Članak 12.**

Iza članka 10.a naslov poglavlja „**1.2.4. Društvena i javna namjena – vjerska**“ mijenja se i glasi „**Javna i društvena namjena – vjerska**“.

**Članak 13.**

Članak 10.b mijenja se i glasi:

„(1) Razgraničenje površina javne i društvene namjene – vjerske određeno je na kartografskim prikazima br. 1. „Korištenje i namjena površina” u mj. 1:25.000 i br. 4.13. „Građevinska područja” u mj. 1:5.000.“.

**Članak 14.**

Iza članka 10.b naslov poglavlja „**1.2.5. Javne zelene površine – javni park (Danica)**“ mijenja se i glasi “**1.2.5. Površine infrastrukturnih sustava**“.

**Članak 15.**

Članak 10.c mijenja se i glasi:

„(1) Razgraničenje površina infrastrukturnih sustava određeno je na kartografskim prikazima br. 1 „Korištenje i namjena površina“, br. 2 „Infrastrukturni sustavi”, mj. 1:25.000, te br. 4. „Građevinska područja” u mj. 1:5.000.

(2) Infrastrukturne sustave čine komunalne, prometne, energetske, vodne, komunikacijske i druge građevine namijenjene gospodarenju s drugim vrstama stvorenih i prirodnih dobara.

(3) Infrastrukturni sustavi na izdvojenim građevinskim područjima izvan naselja obuhvaćaju objekte vodoopskrbnog sustava: vodocrpilišta, vodospreme i precrpne stanice, zatim uređaj za pročišćavanje otpadnih voda (UPOV) u naselju Herešin, ispust, preljevi i precrpne stanice, trafostanice iz sustava elektroopskrbe, ~~te~~ plinske stanice iz sustava plinoopskrbe te željezničku infrastrukturu.“.

**Članak 16.**

Iza članka 10.c naslov poglavlja „**1.2.6. Površine infrastrukturnih sustava**“ i **članak** **10.d** brišu se.

**Članak 17.**

Članak 11. mijenja se i glasi:

„(1) Razgraničenje namjene poljoprivrednih površina obavlja se temeljem vrednovanja zemljišta i utvrđenih bonitetnih kategorija.

(2) Poljoprivredne površine dijele se na osobito vrijedno obradivo tlo, vrijedno obradivo tlo i ostalo poljoprivredno tlo, šume i šumsko zemljište (oznake P1, P2 i PŠ).

(3) Kriteriji razgraničenja prikazani su na kartografskom prikazu br.1 „Korištenje i namjena površina”, mj. 1:25.000.

(4) Osobito vrijedno obradivo tlo (oznaka P1) i vrijedno obradivo tlo (oznaka P2) moraju se štititi od širenja građevinskog područja osim:

* kad nema niže vrijednoga poljoprivrednog zemljišta u neposrednoj blizini ili kada bi troškovi dislokacije na niže vrijedno poljoprivredno zemljište premašivali opravdanost nepoljoprivredne investicije,
* kada je utvrđen interes Republike Hrvatske za izgradnju objekata koji se prema posebnim propisima grade izvan građevinskog područja,
* pri gradnji gospodarskih građevina namijenjenih isključivo za poljoprivrednu djelatnost i preradu poljoprivrednih proizvoda,
* za korištenje građevina koje su ozakonjene temeljem posebnog zakona.“.

**Članak 18.**

Članak 12. mijenja se i glasi:

„(1) Šumske površine razgraničuju se prema namjeni na gospodarske šume (oznaka Š1) i zaštitne šume (oznaka Š2).

(2) Razgraničenje šumskih površina obavlja se temeljem kriterija o gospodarskoj i zaštitnoj funkciji šuma i njihovoj ulozi u očuvanju biološke raznolikosti, stvaranju socijalno-zdravstvenih i rekreacijskih zona i trajne zaštite tla.

(3) **Šume isključivo osnovne namjene, gospodarske šume** (oznaka Š1) osim općekorisnih funkcija (služe za zaštitu zraka, tla, vode, biljnog i životinjskog svijeta, unaprjeđenje čovjekova okoliša) imaju i gospodarsku funkciju te su namijenjene prvenstveno za proizvodnju drvnih i nedrvnih šumskih proizvoda, proizvodnju šumskog reprodukcijskog materijala i lovstvo te se unutar njih može graditi samo šumska infrastruktura, lovnogospodarski i lovnotehnički objekti, građevine za potrebe obrane i nadzora državne granice, spomenici kojima se obilježavaju mjesta masovnih grobnica žrtava rata i mjesta stradavanja te građevine koje su planirane Prostornim planom.

(4) **Šume isključivo osnovne namjene – zaštitne šume** (oznaka Š2)su površine šuma koje, uz očuvanje i unaprjeđenje njihovih općekorisnih funkcija, primarno služe za zaštitu tla, voda, naselja, objekata i druge imovine, a radovi u njima provode se uz uvažavanje njihove primarne namjene. Način gospodarenja i obnove zaštitnih šuma propisuje se šumskogospodarskim planovima u skladu sa svrhom radi koje su takvima proglašene.

(5) Razgraničenje šumskih površina po namjeni prikazano je na kartografskom prikazu broj 1. „Korištenje i namjena površina“ u mj. 1:25.000.“.

**Članak 19.**

Članak 13. mijenja se i glasi:

„(1) Vodne površine u ovome Prostornom planu istovjetne su vodnom dobru prema Zakonu o vodama („Narodne novine“ broj 66/19, 84/21 i 47/23), a čine ga zemljišne čestice koje obuhvaćaju:

- vodonosna i napuštena korita površinskih voda,

- uređeno inundacijsko područje,

- neuređeno inundacijsko područje,

- prostor izvorišta voda i prostor potreban za njegovu fizičku zaštitu,

- otoke nastale u vodonosnom koritu presušivanjem vode,

- planirane retencije za obranu od poplava: Mučnjak, Žlebić i Jagnjedovec.

(2) Namjena vodnog dobra je:

- građenje i održavanje regulacijskih i zaštitnih vodnih građevina,

- održavanje korita i obala vodotoka, te održavanje i uređenje inundacijskog područja,

- građenje i održavanje unutarnjih vodnih putova,

- provedbu obrane od poplava,

- korištenje i zaštitu izvorišta voda.

(3) Razgraničenje vodnih površina, odnosno vodnog dobra po namjeni prikazano je na kartografskim prikazima broj 1. „Korištenje i namjena površina“ i broj 3.3. „Područja posebnih ograničenja u korištenju i primjene posebnih mjera uređenja i zaštite“ u mj. 1:25.000.“

**Članak 20.**

Članak 14. mijenja se i glasi:

„(1) Razgraničenje površina infrastrukturnih sustava (infrastrukturni koridori i građevine, sustav prometa, veza, vodoopskrbe, odvodnje i energetike) određeno je na kartografskim prikazima br. 1. „Korištenje i namjena površina” u mj. 1:25.000, br. 2.2. „Infrastrukturni sustavi – energetski sustavi“, i 2.3. „Infrastrukturni sustavi – vodnogospodarski sustavi i gospodarenje otpadom“, u mj. 1:25.000 i br. 4. „Građevinska područja” u mj. 1:5.000.“.

**Članak 21.**

Iza članka 14. naslov poglavlja „**1.3.5. Površine za istraživanje i eksploataciju mineralnih sirovina**“ mijenja se i glasi „**1.3.5. Površine za istraživanje i eksploataciju mineralnih sirovina****, ugljikovodika i geotermalnih voda te potencijalnih geoloških struktura prikladnih za podzemno skladištenje plina ili trajno zbrinjavanje ugljikova dioksida**“.

**Članak 22.**

Članak 14.a mijenja se i glasi:

„(1) Na području obuhvata Prostornog plana definiran je istražni prostor ugljikovodika i eksploatacijska polja ugljikovodika, neovisno o namjeni površine zemljišta na tlu.

(2) Površina Istražnog prostora ugljikovodika „Drava – 02“ (DR-02) prikazana je na kartografskom prikazu br. 3.3. „Područja posebnih ograničenja u korištenju i primjene posebnih mjera uređenja i zaštite“ u mj. 1:25.000.

(3) Površine eksploatacijskih polja ugljikovodika, EPU „Peteranec“, EPU „Jagnjedovac“ i EPU „Mosti“, prikazana su na kartografskim prikazima br. 2.2. „Infrastrukturni sustavi - Energetski sustavi“ i br. 3.3. „Područja posebnih ograničenja u korištenju i primjene posebnih mjera uređenja i zaštite“, u mj. 1:25.000.“.

**Članak 23.**

Članak 14.b mijenja se i glasi:

„(1) Na području Grada Koprivnice dijelom se nalazi planirani istražni prostor neenergetske mineralne sirovine (šljunka i pijeska) Žljebic.“.

**Članak 24.**

Članak 15. mijenja se i glasi:

„(1) Građevine, drugi zahvati u prostoru i površine državnog i regionalnog značaja određeni su temeljem Uredbe o određivanju građevina, drugih zahvata u prostoru i površina državnog i područnog (regionalnog) značaja („Narodne novine“ broj 37/14, 154/14, 30/21 i 75/22).“.

**Članak 25.**

Članak 16. mijenja se i glasi:

„(1) Izvan građevinskih područja naselja za građevine od važnosti za Republiku Hrvatsku i Koprivničko-križevačku županiju određene su građevine infrastrukturnih sustava, naftno-rudarski objekti i postrojenja na eksploatacijskim poljima ugljikovodika i geotermalnih voda za energetske svrhe, podzemno skladištenje plina i trajno zbrinjavanje ugljikova dioksida te građevine za eksploataciju na eksploatacijskim poljima mineralnih sirovina.“.

**Članak 26.**

Članak 17. mijenja se i glasi:

„(1) Ovim Prostornim planom određuju se sljedeće građevine od važnosti za Republiku Hrvatsku i Koprivničko-križevačku županiju:

a) Za Republiku Hrvatsku:

- državne ceste: D2, D20, D41 (postojeće),

- brza cesta: Vrbovec-Križevci-Koprivnica-Republika Mađarska (planirana),

- podravska brza cesta: GP Dubrava Križovljanska - Varaždin - Koprivnica - Osijek - GP Ilok (planirana),

- željeznička pruga: M201 i R202,

- planirani II. kolosijek na željezničkoj pruzi za međunarodni promet (Međunarodna glavna pruga - M201) (Gyekenyes) – Državna granica – Botovo – Koprivnica – Dugo Selo,

- koridor u istraživanju željezničke pruge za regionalni promet Koprivnica – Kotoriba – Državna granica,

- međunarodni i magistralni TK kabel,

- postojeći Jadranski naftovod – trasa međunarodnog naftovoda Virje - Lendava,

- planirani višenamjenski međunarodni produktovod za naftne derivate, planiran u koridoru trase naftovoda Virje – Lendava,

- magistralni plinovod Jagnjedovac – Koprivnica DN 150/50 – trajno napušten,

- magistralni plinovod Jagnjedovac – Koprivnica DN 100/50 – trajno napušten,

- magistralni plinovod Ludbreg – Koprivnica DN 500/50,

- magistralni plinovod Budrovac - Varaždin DN 300/50,

- magistralni plinovod Legrad – Koprivnica DN 300/50,

- magistralni plinovod Koprivnica - Budrovac DN 500/50,

- magistralni plinovod MRS Koprivnica – MRS Suhopolje DN 250/50,

- mjerno redukcijske stanice MRS Koprivnica I i MRS Koprivnica II,

- mjerno čistačke stanice MČS Koprivnica i MČS Koprivnica 1 – Miklinovec,

- plinski čvor PČ Miklinovec, plinski čvor PČ Koprivnica,

- blokadno ispuhivačke stanice BIS Močile i BIS Miklinovec,

- utovarna stanica US Mučna Reka,

- otpremni plinovod DN 300/75 čvor Međimurje – CPS Molve,

- plinovod 100/50 Jagnjedovac – MRS Koprivnica I,

- utisni plinovod DN100/50 SS Jagnjedovac – PČ Miklinovec,

- tlačni naftovod DN150/50 SS Jagnjedovac – US Mučna Reka,

- kondenzatovod DN 100/50 MRS Koprivnica II – Čvor Novigrad,

- kondenzatovod DN 100/50 MRS Koprivnica II – Čvor Miklinovec,

- kondenzatovod DN 50/50 PČ Koprivnica – CPS Legrad,

- planirani priključni naftovod DN80 Mosti-17,

- planirani priključni plinovod DN50 Mosti-17,

- elektronička komunikacijska infrastruktura: pristupne elektroničke komunikacijske centrale (čvorišta) u Koprivnici i glavno tranzitno čvorište smješteno u Koprivnici, međunarodni, međužupanijski i županijski svjetlovodni kabeli, koridori EKO radijskih i televizijskih operatora, odašiljači pokretnih i nepokretnih EK mreža izvan građevinskog područja, širokopojasni pristup internetu i usluge dostupne na području Grada Koprivnice i to putem različitih tehnologija i druge vrste elektroničke komunikacijske infrastrukture,

- uređaj za pročišćavanje otpadnih voda UPOV Herešin, kapaciteta 100.000 ES-a.

b) Za Koprivničko-križevačku županiju:

- županijske i lokalne ceste,

– odašiljači nepokretnih i pokretnih elektroničkih komunikacijskih mreža izvan građevinskog područja,

– županijski elektronički komunikacijski vodovi s pripadajućim građevinama,

- sportske dvorane,

- retencije/akumulacije,

- objekti prijenosne elektroenergetske mreže: 110 kV dalekovodi i 110/35 kV transformatorska postrojenja:

* DV 110 kV TS Koprivnica – TS Bjelovar
* DV 110 kV TS Koprivnica – TS Križevci
* DV 110 kV TS Koprivnica – TS Virje
* DV 110 kV TS Koprivnica - TS Ludbreg
* DV 110 kV HE Dubrava – TS Koprivnica
* TS 110/35 kV Koprivnica
* TS 110/35 kV Koprivnica 1 – planirano i pripadajući planirani priključni dalekovod DV 2x110 kV

- objekti opskrbne elektroenergetske mreže: 35 kV dalekovodi i 35/10 kV transformatorska postrojenja:

* DV 35 kV TS Koprivnica – TS Koprivnica 1, (podzemni kabel kroz Čakovečku, van funkcije)
* DV 35 kV TS Koprivnica – TS Koprivnica 2, podzemno
* DV 35 kV TS Koprivnica 1 – TS Novigrad Podravski, nadzemno
* DV 35 kV TS Koprivnica – TS Danica - nadzemno
* DV 35 kV TS Koprivnica – TS Danica - podzemno
* DV 35 kV TS Koprivnica 3 – TS Danica, podzemno
* DV 35 kV TS Koprivnica – TS Rasinja, nadzemno
* DV 35 kV TS Danica – TS Drnje, nadzemno
* DV 35 kV TS Koprivnica – TS Danica – podzemno
* DV 35 kV TS Koprivnica 1 - TS Koprivnica 2, podzemno
* DV 35 kV TS Koprivnica 2 - TS Koprivnica 3, podzemno
* DV 35 kV TS Koprivnica – TS Virje - podzemni kabel u vlasništvu INA-e
* DV 35 kV TS Koprivnica - TS Koprivnica 1 – novi podzemni kabel u koridoru DV 110 kV Koprivnica – Bjelovar
* TS 35/10(20) kV Koprivnica 1
* TS 35/10(20) kV Koprivnica 2
* TS 35/10(20) kV Koprivnica 3
* TS 35/10(20) kV Danica

- postojeća izvorišta pitke vode: Ivanščak, Lipovec,

- planirane retencije Mučnjak i Žlebić,

- planirani reciklažni centar u naselju Herešin,

- ugostiteljsko - turističko područje Podravkinog rekreacijskog centra (PRC) u Starigradu,

- ugostiteljsko - turistička zona Crna Gora.

(2) Ovim Prostornim planom određuju se sljedeći zahvati u prostoru i površine državnog značaja koji se ne smatraju građenjem:

- istraživanje i eksploatacija mineralnih sirovina, ugljikovodika, geotermalnih voda za energetske svrhe, podzemno skladištenje plina i trajno zbrinjavanje ugljikova dioksida

- građevine za eksploataciju na eksploatacijskim poljima mineralnih sirovina

- naftno-rudarski objekti i postrojenja na eksploatacijskim poljima ugljikovodika, geotermalnih voda za energetske svrhe, podzemno skladištenje plina i trajno zbrinjavanje ugljikova dioksida

- deponije mineralnih sirovina.“.

**Članak 27.**

Iza članka 17. naslov poglavlja „**2.2. GRAĐEVINSKA PODRUČJA NASELJA**“ mijenja se i glasi „ **2.2. GRAĐEVINSKA PODRUČJA GRADA KOPRIVNICE**“.

**Članak 28.**

Članak 18. mijenja se i glasi:

„(1) Građevinsko područje Grada Koprivnice sastoji se od:

* građevinskog područja naselja i izdvojenog dijela građevinskog područja naselja,
* izdvojenog građevinskog područja izvan naselja.

(2) **Građevinsko područje naselja, izdvojeni dijelovi građevinskog područja naselja i izdvojeno građevinsko područje izvan naselja** su područja određena ovim Prostornim planom. Na ovim građevinskim područjima predviđeno je uređenje površina i izgradnja novih građevina, obnova, održavanje, rekonstrukcija postojećih građevina te je dozvoljeno uklanjanje građevina sukladno važećoj zakonskoj regulativi.“.

**Članak 29.**

Iza članka 18. dodaju se novi naslovi poglavlja i njima pripadajući članci kako slijedi - „**Razgraničenje građevinskih područja prema izgrađenosti i uređenosti**“ i **članak** **18.a**,

„**Opći uvjeti uređenja građevne čestice i gradnja građevina**“ i **članak 18.b**, „**Građevine osnovne namjene, prateće i pomoćne građevine**“ i **članak 18.c,** **„Gospodarske djelatnosti“** i **članak 18.d**, „**Poljoprivredno gospodarske djelatnosti“** i **čanak 18.e,** „**Vrste građevina“** i **članak 18.f,** **„Veličina građevne čestice i položaj građevina“** i **članak 18.g,** **„Građevni pravac“**  i **članak 18.h**, „**Položaj prateće i pomoćne građevine“** i **članak 18.i,** „**Udaljenost građevina od granica susjednih građevnih čestica“** isljedeći članci: **članak 18.j, članak 18.k, članak 18.l, članak 18.m, članak 18.n** i **članak 18.o,** „**Međusobna udaljenost između osnovne/prateće/pomoćne građevine“** isljedeći članci: **članak 18.p, članak 18.r** i **članak 18.s,** „**Ograde i parterno uređenje“** i **članak 18.t,** **„Visina i oblikovanje građevina“** i **članak 18.u,** **„Kućni vrt“** i **članak 18.v**:

**„Razgraničenje građevinskih područja prema izgrađenosti i uređenosti**

**Članak 18.a**

(1) Razgraničenje građevinskih područja naselja prema izgrađenosti i uređenosti određuje se radi razlikovanja načina na koji se utvrđuju uvjeti provedbe zahvata.

(2) Prema izgrađenosti i uređenosti građevinska područja na području Grada Koprivnice razlikuju se kao:

* postojeće izgrađeno i uređeno građevinsko područje,
* neizgrađeno i uređeno građevinsko područje planirano za daljnji prostorni razvoj naselja,
* neizgrađeno i neuređeno građevinsko područje planirano za daljnji prostorni razvoj naselja.

(3) Građevinska područja Grada Koprivnice sastoje se od izgrađenog i neizgrađenog dijela:

* izgrađeni dio građevinskog područja je područje određeno ovim Prostornim planom koje je pretežito izgrađeno i uređeno,
* neizgrađeni dio građevinskog područja je područje određeno ovim Prostornim planom predviđeno za daljnji razvoj sukladno uvjetima za uređenje prostora.

(4) Neizgrađeni dio građevinskog područja treba biti određen kao:

* neizgrađeno uređeno građevinsko područje koje ima izgrađenu osnovnu infrastrukturu (građevina za odvodnju otpadnih voda prema mjesnim prilikama određenim ovim Prostornim planom i prometna površina preko koje se osigurava pristup do građevne čestice odnosno zgrade),
* neizgrađeno neuređeno građevinsko područje na kojemu nije izgrađena planirana osnovna infrastruktura.

(5) Za neizgrađene i neuređene površine šireg građevinskog područja naselja Koprivnica i građevinskih područja ostalih naselja, sukladno važećoj regulativi, utvrđena je obveza izrade urbanističkog plana uređenja kao osnove za utvrđivanje namjene, načina uređenja i provedbe zahvata u prostoru.

(6) Izgrađeni i neizgrađeni dijelovi građevinskog područja uređuju se i koriste na način propisan ovim Prostornim planom, a prikazani su na kartografskim prikazima br. 4. „Građevinska područja“ u mj. 1:5.000.

(7) Neizgrađene i neuređene površine građevinskih područja prikazane su na kartografskim prikazima br. 1. „Korištenje i namjena površina“ u mj. 1:25.000, br. 3.3. „Područja posebnih ograničenja u korištenju i primjene posebnih mjera uređenja i zaštite“ u mj. 1:25.000 i br. 4. „Građevinska područja“ u mj. 1:5.000.

**Opći uvjeti uređenja građevne čestice i gradnja građevina**

**Članak 18.b.**

(1) U stavcima koji slijede opisani su opći uvjeti uređenja građevne čestice i gradnja građevina koji se primjenjuju za sva građevinska područja Grada Koprivnice unutar obuhvata ovog Prostornog plana ako za svaku namjenu nije posebno određeno ovim Prostornim planom.

(2) Uz primjenu uvjeta za uređenje građevne čestice i gradnje građevina ovog poglavlja potrebno je provjeriti posebne uvjete korištenja i zaštite građevina ili područja s obzirom na mjere zaštite krajobraznih i prirodnih vrijednosti te kulturno-povijesnih cjelina određenih u **poglavlju 6.** ovog Prostornog plana.

(3) Svako građenje građevina može se odvijati unutar granica te građevne čestice.

(4) Dozvoljava se mogućnost spajanja dvije i/ili više građevnih čestica u jednu s ciljem što lakšeg i kvalitetnijeg smještaja namjene u određeni prostor na način da se zadržavaju svi uvjeti koji su zadani za građevnu česticu određene namjene sukladno ovom Prostornom planu.

(5) Ukoliko se nova građevna čestica formira cijepanjem od postojeće građevne čestice, obje novoformirane građevne čestice trebaju zadovoljiti sve uvjete koji su zadani za građevnu česticu određene namjene sukladno ovom Prostornom planu.

(6) Uređena građevna čestica je ona koja ima:

* mogućnost priključenja građevne čestice, odnosno građevine na prometnu površinu ili da je izdanagrađevinska dozvola za građenje prometne površine,
* mogućnost priključenja građevine na postojeći javni sustav odvodnje otpadnih voda ili priključenje na vlastiti sustav odvodnje ako javni nije izgrađen,
* mogućnost priključenja građevine na niskonaponsku električnu mrežu ili da ima autonomni sustav opskrbe električnom energijom ako se radi o građevini u kojoj je projektirano korištenje iste.

(7) Građevne čestice površina javne i društvene namjene, sportsko-rekreacijske namjene, javne zelene površine i/ili zaštitne zelene površine mogu se proširiti i na susjedne građevne čestice pretežito stambene namjene i/ili mješovite namjene – stambeno-poslovne namjene unutar građevinskog područja naselja i izdvojenim dijelovima građevinskog područja naselja, pri čemu se sve građevne čestice zajedno tretiraju kao jedna funkcionalna cjelina.

(8) Iznimno od stavka 7. ovog članka, za formiranje nove građevne čestice koja se nalazi unutar pretežito stambene namjene, mješovite namjene – stambeno-poslovna namjena, gospodarska namjena – proizvodna, gospodarska namjena – poslovna, unutar građevinskog područja naselja i izdvojenim dijelovima građevinskog područja naselja da bi se postigla njena minimalna veličina, građevna čestica se može formirati na način da joj se pridruži dio koji pripada drugoj namjeni. Ovaj dio ne može prelaziti više od 25% novoformirane građevne čestice, niti se može pridružiti površina koja Prostornim planom pripada površini javne i društvene namjene, javnoj zelenoj površini i/ili zaštitnoj zelenoj površini.

(9) Na građevnoj čestici u građevinskom području naselja i izdvojenim dijelovima građevinskog područja naselja pretežito stambene namjene može se smjestiti jedna građevina osnovne namjene kako je određeno u članku 19. stavak 3. ovog Prostornog plana.

(10) Na građevnoj čestici u građevinskom području naselja i izdvojenim dijelovima građevinskog područja naselja mješovite namjene - stambeno-poslovna namjenamože se smjestiti jedna građevina osnovne namjene kako je određeno u članku 20. stavak 3. ovog Prostornog plana.

(11) Uz građevinu osnovne namjene iz stavka 9. i 10. ovog članka, na istoj građevnoj čestici mogu se smjestiti građevine kako je određeno u člancima 19. stavak 4. i 20. stavak 4. ovog Prostornog plana kao prateće i/ili pomoćne koje s građevinom osnovne namjene čine funkcionalnu cjelinu.

(12) Građevine osnovne namjene smještaju se prema ulici, na način da se poštuje zadani građevni pravac, a prateće i/ili pomoćne građevine po dubini građevne čestice iza građevine osnovne namjene.

(13) Iznimno od prethodnog stavka, može se dozvoliti i drugačiji smještaj građevina na građevnoj čestici ukoliko konfiguracija terena i oblik građevne čestice te tradicionalna organizacija građevne čestice ne dozvoljavaju način gradnje određen u prethodnom stavku ovog članka.

(14) Iznimno u slučaju interpolacije u već izgrađenim dijelovima naselja, a gdje za to postoje uvjeti (položaj susjednih građevina na regulacijskoj liniji, dovoljna širina prostora za prolaz komunalnih instalacija i slično), može se dozvoliti gradnja građevina i na regulacijskoj liniji ili na liniji susjednih građevina.

(15) Na terenima s nagibom većim od 12°, do izrade karte aktivnih i potencijalnih klizišta, potrebno je provesti procjenu potencijalne opasnosti od klizanja. U slučaju identificirane opasnosti, projektiranje i gradnja trebaju se provoditi u skladu s geotehničkim i inženjersko-geološkim smjernicama struke.

**Građevine osnovne namjene, prateće i pomoćne građevine**

**Članak 18.c**

(1) **Građevina osnovne namjene** (ili osnovna građevina) je građevina sadržaja identičnog ili kompatibilnog s namjenom građevne čestice, ovisno o funkcionalnoj zoni odnosno površini unutar koje se građevna čestica nalazi.

(2) **Prateća građevina** (ili građevina prateće namjene) je građevina koja se na građevnoj čestici gradi uz građevinu osnovne namjene, a čija namjena i površina su određene vrstom dozvoljenih pratećih djelatnosti, ovisno o namjeni građevne čestice i funkcionalnoj zoni odnosno površini unutar koje se građevna čestica nalazi.

(3) **Prateće građevine** mogu biti:

* poslovne, proizvodne, javne i društvene, gospodarske, ugostiteljsko-turističke, poljoprivredno gospodarske, sportsko-rekreacijske i ostale građevine za djelatnosti i sadržaje određene u člancima 19. i 20. ovog Prostornog plana.

(4) **Pomoćna građevina** je građevina koja s osnovnom i/ili pratećom građevinom na istoj građevnoj čestici čini funkcionalni sklop i koja služi redovnoj uporabi osnovne i/ili prateće građevine.

(5) Pomoćne građevine su:

* garaže, nadstrešnice, terase, vrtna sjenica, spremišta, ljetna kuhinja, roštilji i slično,
* bazeni, saune, jacuzzi, fontane, vrtni bazeni, ribnjaci i slično,
* kotlovnice, cisterne za vodu i septičke jame,
* spremnik za smještaj tipskih kontejnera za komunalni otpad,
* ostale građevine određene važećom zakonskom regulativom,
* solarni kolektori, sunčane elektrane.

(6) Jednostavne građevine i radovi su:

* reklamni pano i informacijski stup oglasne površine do 12,0 m2,
* nadstrešnica za sklanjanje ljudi u javnom prometu u skladu s tipskim projektom,
* kiosk i druge građevine gotove konstrukcije tlocrtne površine do 15,0 m2,
* tende, podesti otvorenih terasa,
* staze, platoi, stube,
* podzemni spremnik za smještaj kontejnera za komunalni otpad,
* komunalna oprema (klupa, koš za smeće),
* ostale građevine određene važećom zakonskom regulativom.

(7) Podjela pomoćnih i jednostavnih građevina u skladu je sa Pravilnikom o jednostavnim i drugim građevinama i radovima, („Narodne novine“ broj 112/17, 34/18, 36/19, 98/19, 31/20. i 74/22) te mora biti usklađena sa svakim novim izmjenama i dopunama Pravilnika.

**Gospodarske djelatnosti**

**Članak 18.d**

(1) **Građevina gospodarske namjene** smatra se građevina koja služi za obavljanje gospodarskih djelatnosti, a može biti:

* gospodarska građevina za tihe i čiste djelatnosti,
* gospodarska građevina za bučne i/ili potencijalno opasne djelatnosti.

(2) **Gospodarskom građevinom za tihe i čiste djelatnosti,** kod koje se ne javljaju utjecaji štetni za okoliš i zdravlje ljudi te se u njoj obavljaju sljedeće djelatnosti, smatraju se građevine:

* financijske, tehničke i poslovne usluge (uredi), informacijske djelatnosti i slično,
* obrtničkih usluga (frizerske, kozmetičarske, krojačke, postolarske, fotografske, autoelektričarske radionice, staklarske, male tiskare, mali farmaceutski i slični laboratoriji, male pekarske i slastičarske radionice i slične uslužne djelatnosti),
* trgovačkih i skladišnih prostora za trgovinu i skladištenje proizvoda koji ne utječu na povećanje zagađenja zraka ili uzrokuju pojave koje mogu ugroziti ljude i okolni prostor, kao što su požari ili eksplozije (prostori za prodaju, obuće, odjeće, prehrambenih artikala, mješovite robe, namještaja, željezarije, elektroopreme, ljekarne, drogerije, knjižare, papirnice, prodavaonice boja, lakova, slikarske opreme i slično),
* trgovine - kiosci do 15,0 m2, za obavljanje djelatnosti jednostavnih trgovačkih i ugostiteljskih usluga, prema posebnom propisu,
* specijalizirane usluge koje se obavljaju u malim ordinacijama (liječničke, veterinarske usluge za male životinje i slično),
* turističkih i ugostiteljskih djelatnosti bez sadržaja koji utječu na povećanje razine buke ili zagađenja okoline (hoteli, pansioni, kavane, kampovi, caffe barovi i slično),
* obavljanje biljne poljoprivredne proizvodnje (rasadnici, staklenici, plastenici i slično),
* skladištenje i/ili preradu poljoprivrednih proizvoda, osim prerade mesa (sortirnice, pakirnice, vinarije, kraft pivovare i/ili destilerije, uljare i slično),
* mini mljekare, kapaciteta do 10.000 l/dnevno,
* građevine drugih gospodarskih djelatnosti koje ne utječu na povećanje buke i zagađenja zraka i ne uzrokuju pojave koje mogu ugroziti ljude i okolni prostor.

(3) **Gospodarskom građevinom za bučne i/ili potencijalno opasne djelatnosti**, kod kojih se potencijalno javljaju utjecaji na okoliš i zdravlje ljudi, radi čega je potrebno primijeniti mjere zaštite utvrđene posebnim propisima, smatraju se građevine:

* za industrijsku ili obrtničku proizvodnju ili preradu, osim primarne poljoprivredne proizvodnje (klanje životinja, prerada mesa, ribe, te životinjskih ostataka), proizvodnja hrane, pića i slično,
* za proizvodnju proizvoda od tekstila, kože, stakla, metala, drveta, kamena i slično,
* za proizvodnju kemijskih, betonskih, opekarskih, električnih i elektroničkih proizvoda i slično,
* tehničkih servisa (autopraonice, automehaničarske, autolimarske, strojobravarske, klesarske i limarske radione, kovačnice i slično),
* građevinarstva (armiračke, tesarske, stolarske i slične radionice),
* za obradu drva (pilane i slične radionice),
* rudarstva (pogoni za preradu i skladištenje mineralnih sirovina, asfaltne baze i slično),
* trgovački i skladišni prostori za trgovinu i skladištenje proizvoda koji mogu potencijalno utjecati na povećanje buke i zagađenja zraka ili uzrokovati pojave koje mogu ugroziti ljude i okolni prostor, kao što su požari ili eksplozije, (trgovine i skladišta hrane, hladnjače, silosi, sušare, trgovine plinom, benzinske postaje, specifična skladišta, skladišta eksplozivnih tvari i pirotehničkih sredstava i slično),
* ugostiteljskih djelatnosti, uslijed čijeg obavljanja potencijalno dolazi do povećanja razine buke (disco klubovi, noćni barovi i slično),
* transportnih i srodnih djelatnosti (stanice za tehnički pregled vozila, parkirališta za autobuse, kamione, građevinske radne strojeve i opremu i slično),
* komunalnih djelatnosti,
* za gospodarenje otpadom (reciklažni centar, reciklažna dvorišta),
* proizvodna postrojenja i proizvodne jedinice koje proizvode električnu energiju iz obnovljivih izvora energije i visokoučinkovite kogeneracije,
* naftno-rudarski objekti i postrojenja za istraživanje i eksploataciju geotermalnih voda u energetske svrhe,
* građevine drugih gospodarskih djelatnosti koje se mogu obavljati unutar građevinskog područja, ali koje mogu potencijalno utjecati na povećanje buke i zagađenja zraka ili uzrokovati pojave koje mogu ugroziti ljude i okolni prostor, kao što su požari ili eksplozije, a za sprečavanje kojih je potrebno provoditi dodatne mjere zaštite.

(4) Tihe i čiste djelatnosti mogu se obavljati i u sklopu stambene građevine, odnosno dijelovi stambene građevine mogu se namijeniti i za poslovne tihe i čiste djelatnosti, ukoliko za to postoje tehnički uvjeti.

(5) Bučne i potencijalno opasne djelatnosti u pravilu se lociraju na propisanoj udaljenosti od stambenih građevina, i to najmanje 6,0 m od susjednih stambenih građevina, odnosno i na manjoj udaljenosti od stana vlasnika ukoliko se to dokaže posebnim elaboratom.

(6) Najviše dopuštene ocjenske razine buke za svaku namjenu posebno određene su u poglavlju **8.5. Smanjenje prekomjerne buke**.

(7) Detaljni opis građevina gospodarske namjene za tihe i čiste djelatnosti te bučne i/ili potencijalno opasne djelatnosti opisani su u poglavljima **2.2.1.1.4. Građevine gospodarske namjene** i **3. Uvjeti smještaja gospodarskih djelatnosti.**

**Poljoprivredno gospodarske djelatnosti**

**Članak 18.e**

(1) **Poljoprivredno gospodarska građevina** je građevina u kojoj se obavljaju poljoprivredne djelatnosti, a može biti:

* poljoprivredno gospodarska građevina bez izvora zagađenja,
* poljoprivredno gospodarska građevina s potencijalnim izvorima zagađenja.

(2) **Poljoprivredno gospodarskom građevinom bez izvora zagađenja smatraju se:**

* spremišta alata, sjenici, ljetne kuhinje i slično,
* spremišta poljoprivrednih strojeva,
* spremišta poljoprivrednih proizvoda - silaža stočne hrane, silosi, sušare, hladnjače, gljivarnici i slično,
* pčelinjaci,
* građevine za preradu poljoprivrednih proizvoda - sortirnice, pakirnice, sušionice, vinarije, destilerije, uljare i slično,
* uzgoj bilja u kontroliranim uvjetima - staklenici, plastenici i slične konstrukcije,
* drugi uređaji i građevine za čiju upotrebu nije potrebno provoditi posebne mjere zaštite u odnosu na zaštitu okoliša ili širenje neugodnih mirisa.

(3) **Poljoprivredno gospodarskom građevinom s potencijalnim izvorima zagađenja smatra se:**

* držanje životinja – tovilišta, staje, svinjci, peradarnici, kokošinjci, kunićnjaci i slično,
* silaža stočne hrane - mješaonice stočne hrane,
* mlinovi,
* klaonice,
* kompostane i druge građevine za skupljanje i obradu biljnog otpada,
* građevine za privremeno skladištenje i zrenje gnoja i slične građevine,
* druge građevine u funkciji poljoprivrednog gospodarstva s mogućim utjecajem na zagađenje.

**Vrste građevina**

**Članak 18.f**

(1) **Građevina stambene namjene** je zgrada u potpunosti ili pretežito namijenjena stalnom ili povremenom stanovanju, a dodatno može sadržavati i kompatibilne sadržaje poslovne, društvene i slične namjene na svim etažama građevine do 40% udjela u ukupnom GBP-u, ovisno o utvrđenoj namjeni pojedine građevne čestice.

(2) **Stambeno-poslovna građevina** je zgrada namijenjena stalnom ili povremenom stanovanju s više samostalnih funkcionalnih jedinica, od kojih najmanje jedna ima stambenu namjenu i kojoj se udio korisne površine pojedine namjene ne ispituje. Namijenjena je obavljanju djelatnosti sukladno Prostornom planu čiji sadržaji, razinom buke i emisijom u okoliš sukladno posebnim propisima, ne smetaju okolini i ne umanjuju uvjete stanovanja, rada i boravka na vlastitoj i susjednim građevnim česticama.

(3) **Građevina gospodarske namjene** je građevina koja služi za obavljanje gospodarskih djelatnosti - proizvodnih, industrijskih, zanatskih, poslovnih, uslužnih, trgovačkih, komunalno-servisnih, ugostiteljsko-turističkih, poljoprivrednih i slično.

(4) **Građevina proizvodne namjene** je gospodarska građevina namijenjena obavljanju industrijskih, obrtničkih i/ili poljoprivrednih (prerađivačkih) djelatnosti te ostalih proizvodnih djelatnosti.

(5) **Građevina poslovne namjene** je građevina namijenjena obavljanju uredskih, servisnih, uslužnih (uključujući i ugostiteljskih), trgovačkih, sajmova i ostalih poslovnih djelatnosti.

(6) **Manje građevine proizvodne i poslovne namjene** su građevine proizvodne namjene - pretežito zanatska, poslovne namjene – pretežito uslužna, trgovačka, komunalno-servisna, poljoprivredno gospodarske građevine, ugostiteljsko-turističke građevine koje ne ometaju uvjete boravka i rada na susjednim građevnim česticama.

(7) **Poljoprivredno gospodarska građevina** je građevina u funkciji poljoprivredne djelatnosti koja služi za potrebe uzgoja životinja, biljaka (voća, povrća, cvijeća, ljekovitog bilja i slično), algi i gljiva te preradu, proizvodnju i skladištenje poljoprivrednih proizvoda, za vlastite potrebe ili potrebe tržišta te pružanje turističko-ugostiteljskih usluga.

(8) **Farma** je svako domaćinstvo, građevina ili u slučaju držanja životinja na otvorenom, mjesto na kojemu životinje borave i/ili se uzgajaju ili drže.

(9) **Klijet** jetradicijskapoljoprivredna gospodarska građevinabez izvora zagađenja namijenjenaza smještaj alata, pribora potrebnog za obradu nasada vinograda, voćnjaka i ostalih nasada, smještaj i čuvanje proizvoda od vina, voća i ostalih poljoprivrednih proizvoda te pratećeg sadržaja vezanih uz promociju poljoprivrednih proizvoda.

(10) **Građevine javne i društvene namjene** su građevine namijenjene obavljanju djelatnosti u području društvenih djelatnosti (odgoja, obrazovanja, prosvjete, znanosti, kulture, sporta, zdravstva i socijalne skrbi), radu državnih tijela i organizacija, tijela i organizacija lokalne i područne (regionalne) samouprave, pravnih osoba s javnim ovlastima i udruga građana i vjerskih zajednica.

(11) **Građevina sportsko-rekreacijske namjene** je građevina namijenjena sportskim i rekreacijskim aktivnostima.

(12) **Građevina ugostiteljsko-turističke namjene** je građevina namijenjena obavljanju gospodarskih djelatnosti ugostiteljstva i turizma (usluge smještaja, prehrane, pića i napitaka) sukladno posebnim propisima.

**Veličina građevne čestice i položaj građevina**

**Članak 18.g**

(1) Minimalne površine građevne čestice unutar svih namjena i građevinskog područja Grada Koprivnice, ako za svaku namjenu posebno nije određeno ovim Prostornim planom, su:

|  |  |  |  |  |  |
| --- | --- | --- | --- | --- | --- |
| Način  izgradnje | Najmanja širina građevne čestice  (m) | Najmanja  dubina građevne čestice  (m) | Najmanja površina građevne čestice  (m2) | Najveći  koeficijent izgrađenosti građevne čestice  (kig) | Najveći  koeficijent iskoristivosti građevne čestice  (kis) |
| za izgradnju slobodnostojećih građevina | | | | | |
| prizemne | 15 | 25 | 375 | 0,5 | 2,0 |
| jednokatne | 15 | 25 | 375 | 0,5 | 2,5 |
| dvokatne | 20 | 30 | 600 | 0,5 | 3,0 |
| za izgradnju poluugrađenih građevina i/ili dvojnih građevina | | | | | |
| prizemne | 12 | 25 | 300 | 0,5 | 2,0 |
| jednokatne | 12 | 25 | 300 | 0,5 | 2,5 |
| dvokatne | 20 | 30 | 600 | 0,5 | 3,0 |
| za izgradnju građevina u nizu i/ili ugrađenih građevina | | | | | |
| prizemne | 8 | 25 | 200 | 0,5 | 2,0 |
| jednokatne | 8 | 25 | 200 | 0,5 | 2,5 |
| dvokatne | 18 | 30 | 540 | 0,5 | 3,0 |

(2) **Slobodnostojeća građevina** je građevina koja je sa svih strana odmaknuta od granica građevne čestice ili koja je sa svih strana odmaknuta od granica građevne čestice osim od regulacijske linije na kojoj je izgrađena.

(3) **Poluugrađena građevina** je građevina koja se jednom bočnom stranom, dijelom ili u cijelosti, nalazi na granici građevne čestice, a s drugih strana ima neizgrađen prostor (vlastitu građevnu česticu ili javnu površinu).

(4) **Dvojna građevina** je vrsta poluugrađene građevine koja je jednom stranom, dijelom ili u cijelosti, prislonjena na susjednu građevinu, na granicu građevne čestice, a od suprotne granice građevne čestice je odmaknuta.

(5) **Ugrađena građevina** je građevina kojoj se dvije bočne strane nalaze na granicama građevne čestice, a s drugih strana ima neizgrađen prostor (vlastitu građevnu česticu ili javnu površinu).

(6) **Građevina u nizu** je sklop građevina na tri ili više građevne čestice u nizu na kojima su krajnje poluugrađene građevine, a između njih jedna ili više ugrađenih građevina.

(7) **Uglovnica** je građevina izgrađena na građevnoj čestici s najmanje dvije regulacijske linije, odnosno koja se nalazi na raskrižju ulica ili ulice, trga ili parka, a graniči s ulicom, trgom ili parkom s najmanje dvije strane.

(8) **Složena građevina**je sklop više međusobno funkcionalno i/ili tehnološki povezanih građevina.

(9) **Arhitektonski kompleks građevina** je sklop od nekoliko funkcionalno povezanih osnovnih građevina iste ili slične namjene, smještenih na istoj građevnoj čestici, po potrebi međusobno povezanih otvorenim ili zatvorenim komunikacijskim prostorima.

(10) Iznimno od tablice u stavku 1. ovog članka, kod gradnje nove građevine, rekonstrukcije postojeće građevine, u slučaju interpolacije, kada ne postoji mogućnost za formiranje građevne čestice iz stavka 1. ovog članka, uz izgrađenu prometnu površinu, građevna čestica može biti i takva da minimalna širina zamjenjuje dubinu i obrnuto, a minimalna površina građevne čestice odgovara tablici iz stavka 1. ovog članka i ostali uvjeti gradnje su sukladni odredbama ovog Prostornog plana.

(11) Iznimno od tablice u stavku 1. ovog članka, kod gradnje nove građevine, rekonstrukcije postojeće građevine, u slučaju interpolacije, kada ne postoji mogućnost za formiranje građevne čestice iz stavka 1. ovog članka, može se graditi na postojećoj građevnoj čestici manje veličine odnosno površine od propisane u stavku 1. ovog članka, ali pod uvjetom da je veličina građevine, njen položaj na građevnoj čestici, odnos prema drugim susjednim građevinama, izgrađenost građevne čestice, udaljenost od prometne površine te ostali uvjeti gradnje na građevnoj čestici u skladu sa svim odredbama ovog Prostornog plana. U slučaju ovakve gradnje površina građevne čestice ne smije biti manja od 200,0 m2 unutar pretežito stambene namjene, a najmanje 375,0 m2 unutar ostalih namjena određenih ovim Prostornim planom.

(12) Iznimno od tablice u stavku 1. ovog članka, na području Grada koji je pod Generalnim urbanističkim planom Koprivnice omogućuje se određivanje maksimalnog koeficijenta izgrađenosti građevne čestice (kig) i više od određenog ovim Prostornim planom sukladno namjenama i područjima unutar granice obuhvata Generalnog urbanističkog plana Koprivnice najviše kig=1,0.

(13) Širina građevne čestice prema prometnoj površini ne smije biti veća od 70,0 m. Iznimno, može biti i šira ako je potrebno za razvoj određene namjene.

(14) Najveća površina pojedinačne građevne čestice načelno nije ograničena te ovisi o uvjetima funkcionalne zone unutar koje se formira.

**Građevni pravac**

**Članak 18.h**

(1) Unutar izgrađenog dijela ulice, građevni pravac određen prema širem uličnom potezu odnosno postojećoj uličnoj morfologiji građevina, obvezujući je za novu građevnu česticu i novu gradnju te rekonstrukciju postojećih građevina osnovne namjene, odnosno ako za svaku građevinu i/ili namjenu nije drukčije određeno.

(2) Udaljenost građevine od regulacijske linije ne može biti manja od 5,0 m, a udaljenost poljoprivrednih gospodarskih građevina s izvorima zagađenja od regulacijske linije ne može biti manja od 20,0 m, odnosno ako za svaku građevinu i/ili namjenu nije drukčije određeno.

(3) U slučaju rekonstrukcije ili kod interpolacije u već izgrađenim dijelovima građevinskog područja udaljenost građevina iz stavka 2. ovog članka može biti i manja, a sukladno postojećoj uličnoj morfologiji građevina tog područja, osim za poljoprivredne gospodarske građevine s izvorima zagađenja.

(4) Iznimno od stavka 2. ovog članka, na regulacijskoj liniji može se izgraditi garaža pod uvjetom da je građevna čestica strma te da ne postoji mogućnost izgradnje garaže u njenoj dubini i pod uvjetom da je preglednost na tom dijelu takva da korištenje garaže ne ugrožava javni promet te sukladno poglavlju **Položaj prateće i pomoćne građevine** ovog Prostornog plana.

(5) Kod izgradnje prednje ulazne nadstrešnice ista može biti smještena izvan građevnog pravca ako je površine do 6,0 m2 te može biti istaknuta najviše 2,0 m u odnosu na ravninu pročelja samo u slučaju ako je građevni pravac najmanje udaljen 5,0 m od regulacijske linije.

(6) Kod izgradnje bočne ulazne nadstrešnice ista može biti smještena izvan površine za razvoj tlocrta zgrade najveće površine do 6,0 m2 te može biti istaknuta najviše 2,0 m u odnosu na ravninu pročelja samo u slučaju ako ostane 3,0 m do granice građevne čestice.

(7)Balkoni, lođe, istaci (erkeri) i konzole, dijelovi su građevine, konzolno istaknuti izvan građevnog pravca prizemlja te mogu biti istaknuti najviše 1,5 m u odnosu na ravninu pročelja. Na ovakav način istaknuti dijelovi građevine mogu se izvoditi samo na višim etažama, a ako se izvode u prizemlju, tada njihov najistureniji dio mora biti na građevnom pravcu. Kod nove gradnje građevina balkon, istak (erker) i konzole ne mogu se smještati izvan regulacijske linije.

(8) Iznimno od prethodnih stavaka, kod nove gradnje u izgrađenom dijelu naselja, može se odstupiti od uvjeta iz stavka 2. ovog članka, uvlačenjem građevnog pravca:

* ukoliko je to uvjetovano potrebom širenja uličnog koridora,
* ukoliko se kao građevina osnovne namjene predviđa građevina javnih i društvenih djelatnosti te se između regulacijske linije i građevine osnovne namjene planira uređenje javnog trga ili parka,
* ukoliko se kao građevina osnovne namjene predviđa građevina gospodarskih djelatnosti s potrebnim većim parkirališnim prostorom, zbog čega se između regulacijske linije i građevine osnovne namjene planira uređenje parkirališta.

**Položaj prateće i pomoćne građevine**

**Članak 18.i**

(1) Prateća i/ili pomoćna građevina može se smještati na građevnoj čestici iza građevine osnovne namjene na:

* slobodnostojeći način na istoj građevnoj čestici,
* poluugrađeni način ili kao dvojna građevina prislonjena uz građevinu osnovne namjene na istoj građevnoj čestici, odnosno pomoćna građevina prislonjena uz prateću građevinu,
* na granici građevne čestice, uz uvjet da je zid prema susjednoj građevnoj čestici izveden sukladno zakonskoj regulativi o zaštiti od požara (zidovi i stropovi (krovovi) moraju imati otpornost na požar ili izrada požarnog zida, nagib krova izveden prema pripadajućoj građevnoj čestici građevine),
* način kao ugrađena građevina odnosno građevina u nizu, u stražnjem dijelu građevne čestice, uz mogućnost formiranja prolaza minimalne širine 3,0 m i minimalne visine 4,2 m, do zadnjeg dijela građevne čestice.

(2) Iznimno od stavka 1. ovog članka i članka 18.h. stavak 4., pomoćna građevina – **garaža**, može se smjestiti na građevnoj čestici na sljedeće načine:

* ispred građevine osnovne namjene tako da je najmanje 5,0 m udaljena od regulacijske linije,
* na suprotnoj strani građevne čestice, kako je opisano u stavku 3. ovog članka,
* iznimno, udaljenost pomoćne građevine - garaže od regulacijske linije može se prilagoditi postojećoj uličnoj morfologiji građevina.

(3) Iznimno od prethodnih stavaka, u slučaju kada širina građevne čestice dozvoljava, prateće i/ili pomoćne građevine (garaža, poljoprivredno gospodarske građevine i ostale prateće i/ili pomoćne građevine), mogu se smjestiti na suprotnoj bočnoj strani građevne čestice u odnosu na građevinu osnovne namjene, na način da:

* prateće i/ili pomoćne građevine su udaljene od regulacijske linije najmanje 5,0 m,
* iznimno, udaljenost prateće i/ili pomoćne građevine od regulacijske linije može se prilagoditi postojećoj uličnoj morfologiji građevina,
* prateće i/ili pomoćne građevine od građevine osnovne namjene na istoj građevnoj čestici su udaljene najmanje 3,0 m, a od građevina na susjednoj građevnoj čestici udaljene najmanje 4,0 m,
* navedene udaljenosti iz prethodnog podstavka ovog stavka mogu biti i manje, ako su izvedene sukladno zakonskoj regulativi o zaštiti od požara (zidovi i stropovi (krovovi) moraju imati otpornost na požar ili izrada požarnog zida),
* prateće i/ili pomoćne građevine od granice građevne čestice prema susjednoj građevnoj čestici su udaljene najmanje 1,0 m odnosno za širinu strehe, a mogu se smjestiti i na granici sa susjednom građevnom česticom ako su izvedene sukladno zakonskoj regulativi o zaštiti od požara (zidovi i stropovi (krovovi) moraju imati otpornost na požar ili izrada požarnog zida),
* prateće i/ili pomoćne građevine svojom pozicijom ne smiju sprječavati slobodni kolni pristup, širine minimalno 3,0 m, do stražnjeg dijela građevne čestice.

(4) Pomoćna građevina u kojoj se nalaze **spremnici za smještaj tipskih kontejnera** za komunalni otpad za vlastite potrebe može se smještati na sljedeći način:

* udaljiti 1,0 m od granice građevne čestice,
* na granici građevne čestice sukladno zaštiti od požara,
* udaljiti najmanje 3,0 m od postojeće građevine ili površine za razvoj građevine na susjednoj građevnoj čestici,
* smjestiti ispred ili iza osnovne, prateće ili pomoćne građevine,
* udaljenost od regulacijske linije nije određena ovim Prostornim planom.

(5) Uvjeti gradnje **nadstrešnice** na građevnoj čestici:

* **Nadstrešnica** je jednoetažna građevina, otvorena i natkrivena krovom. Namijenjena je natkrivanju parkirališta te drugih otvorenih površina građevne čestice.
* Može se izvesti kao slobodnostojeća građevina otvorena sa najmanje dvije strane, a može se konstruktivno vezati na druge građevine i slično.
* Najmanja udaljenost nadstrešnice od granice građevne čestice kada se izvodi otvoreno sa najmanje dvije strane, mora biti 1,0 m odnosno za širinu strehe.
* Nadstrešnica se može izvesti kao poluugrađena, ugrađena s dvije ili tri strane. U tim slučajevima se prema susjednim građevnim česticama mora izvesti puni zid ili ostakljena neprozirna pregrada ili puna pregrada visine 1,60 m odnosno drugi element koji će onemogućiti vizualni kontakt između susjednih građevnih čestica.
* U slučaju da se izvode prislonjeno uz građevinu osnovne namjene na istoj građevnoj čestici, moraju se smjestiti tako da su zadovoljeni uvjeti minimalne udaljenosti od granice građevne čestice koji su propisani za gradnju građevine osnovne namjene.
* Nagib krova nadstrešnice izvesti prema pripadajućoj građevnoj čestici građevine.
* Nadstrešnice koje se temeljem Pravilnika o jednostavnim i drugim građevinama i radovima mogu graditi bez građevinske dozvole i glavnog projekta, moraju na građevnoj čestici biti smještene u skladu s navedenim uvjetima ovog stavka.
* Uvjeti gradnje koji su određeni za nadstrešnicu primjenjuju se za terase i vrtne sjenice.

**Udaljenost građevina od granica susjednih građevnih čestica**

**Članak 18.j**

(1) Udaljenost građevine od susjednih granica građevne čestice i međusobna udaljenost građevina, određuju se u odnosu na liniju vertikalne projekcije oboda najbližeg najisturenijeg otvorenog ili zatvorenog dijela građevine (vanjskog zida, balkona, lođe i slično).

(2) **Građevina osnovne namjene** koja se izgrađuje na **slobodnostojeći način** mora biti udaljena od bočnih granica susjednih građevnih čestica najmanje pola visine građevine (h/2), ali ne manje od 3,0 m.

(3) Iznimno od stavka 2. ovog članka, **u već izgrađenim dijelovima naselja**, u skladu s lokalnim uvjetima, **građevina osnovne namjene** može biti udaljena i manje od 3,0 m od jedne bočne granice susjedne građevne čestice, ali ne manje od 1,0 m odnosno za širinu strehe, a od druge bočne granice građevne čestice za najmanje 5,0 m te se taj niz nastavlja na sljedećim građevnim česticama.

(4) Iznimno od stavka 2. ovog članka, **u već izgrađenim dijelovima naselja**, u skladu s lokalnim uvjetima, **građevina osnovne namjene** može biti udaljena i manje od 3,0 m od jedne bočne granice susjedne građevne čestice, ali ne manje od 1,0 m odnosno za širinu strehe, na sljedeći način:

* prizemna građevina osnovne namjene od susjedne građevine osnovne namjene mora biti udaljena najmanje 4,0 m,
* katna i višekatna građevina osnovne namjene od susjedne građevine osnovne namjene mora biti udaljena najmanje 6,0 m.

(5) Na dijelu građevine koja je izgrađena na udaljenosti manjoj od 3,0 m od jedne bočne granice susjedne građevne čestice, ne mogu se projektirati niti izvoditi otvori.

**Članak 18.k**

(1) **Građevina osnovne namjene** koja se izgrađuje na **poluugrađeni način ili dvojna građevina** jednom svojom stranom se prislanja na granicu susjedne građevne čestice, odnosno uz susjednu građevinu, a drugom svojom stranom mora biti udaljena od granice susjedne građevne čestice najmanje pola visine građevine (h/2), ali ne manje od 3,0 m.

(2) Zid između dvije **dvojne građevine** mora se izvesti kao protupožarni zid određene otpornosti i reakcije na požar sukladno posebnim zakonima i pravilnicima.

(3) Kod građevina koje se grade na **poluugrađeni način** strana građevine koja se prislanja na granicu susjedne građevne čestice ne smije imati orijentirane otvore.

**Članak 18.l**

(1) **Građevina osnovne namjene** koja se **gradi u nizu,** bočnim stranama je prislonjena na granice susjednih građevnih čestica, a od stražnje granice građevne čestice mora biti udaljena najmanje pola visine građevine (h/2), ali ne manje od 3,0 m.

**Članak 18.m**

(1) Otvorima se u smislu ovog Prostornog plana ne smatraju:

* prozori ostakljeni neprozirnim staklom, najveće veličine š x v: 120 x 60 cm, izvedeni kao otklopni prema unutra na visini parapeta od 1,50 m,
* dijelovi zida od staklene opeke ili sličnog neprozirnog monolitnog materijala, bez obzira na veličinu zida,
* ventilacijski otvori najvećeg promjera 15 cm, odnosno stranice 15 x 20 cm, a kroz koje se ventilacija odvija prirodnim putem i kroz koji nije moguće ostvariti vizualni kontakt.

**Članak 18.n**

(1) Balkoni, lođa, istak (erker), konzole, terase, otvorena stubišta i ulazne nadstrešnice ne mogu se graditi na udaljenosti manjoj od 3,0 m od granice građevne čestice.

(2) Iznimno od stavka 1., ukoliko se na udaljenosti manjoj od 3,0 m od granice građevne čestice predviđa gradnja lođe, balkona, istaka (erkera), terase, na tu stranu građevina (balkon, lođa, istak (erker), terase trebaju imati predviđeni puni zid ili ostakljenu neprozirnu pregradu ili punu pregradu visine 1,60 m odnosno drugi element koji će onemogućiti vizualni kontakt između susjednih građevnih čestica. U tom slučaju lođe, balkoni, istaci (erker), terasa mogu biti najviše istaknuti 1,5 m u odnosu na ravninu pročelja te zauzimati najviše 1/3 tog pročelja uz uvjet da je na suprotnoj strani građevina udaljena najmanje 3,0 m od granice građevne čestice.

**Članak 18.o**

(1) Iznimno, u izgrađenim dijelovima naselja, postojeća udaljenost građevina od granice građevne čestice, kao i postojeća udaljenost između građevina na susjednim građevnim česticama može se zadržati iako su manje od utvrđenih ovim Prostornim planom, a ukoliko se radi o rekonstrukciji postupa se sukladno poglavlju **2.3. Rekonstrukcija građevina.**

(2) Međusobna udaljenost između građevinamože biti i manja od propisanih u prethodnim člancima ovog Prostornog plana, pod uvjetom da je tehničkom dokumentacijom dokazano:

* visina građevine mjereno na zabatnoj strani, od sljemena do završne kote uređenog terena, ne iznosi više od 4,0 m za prizemne ili 6,0 m za višekatne građevine,
* kod građevine kod kojih je zid udaljen manje od 3,0 m od susjedne građevine izgrađen sukladno zakonskoj regulativi o zaštiti od požara,
* da konstrukcija građevine ima povećani stupanj otpornosti na rušenje od elementarnih nepogoda,
* da u slučaju potresa ili ratnih razaranja rušenje građevine neće u većem opsegu ugroziti živote ljudi, niti izazvati oštećenje na drugim građevinama,
* da je građevina spomenik kulturne baštine.

**Međusobna udaljenost između osnovne/prateće/pomoćne građevine**

**Članak 18.p**

(1) Udaljenost prateće i/ili pomoćne građevine od građevine osnovne namjene na istoj građevnoj čestici najmanje je 3,0 m.

(2) Iznimno od stavka 1. ovog članka, prateće i/ili pomoćne građevine mogu se graditi od građevine osnovne namjene na manjoj udaljenosti od 3,0 m pri čemu je potrebno izvoditi građevne elemente i ugrađivati građevne proizvode tražene otpornosti i reakcije na požar, izgradnja požarnih zidova sukladno zakonskoj regulativi zaštite od požara.

(3) Uvjeti koji su određeni u stavcima 1. i 2. ovog članka primjenjuju se i kod određivanja udaljenosti između prateće i pomoćne građevine.

**Članak 18.r**

(1) Prateće i/ili pomoćne **poljoprivredno gospodarske građevine** **bez izvora zagađenja** mogu se izuzetno graditi na granici sa susjednom građevnom česticom, uz uvjet:

* da se prema susjednoj građevnoj čestici izgradi zid određene otpornosti i reakcije na požar sukladno zakonskoj regulativi o zaštiti od požara,
* da se u zidu prema susjedu ne grade otvori, balkoni, lođe, istaci (erkeri), konzole i slično,
* da nagib krova bude izveden prema pripadajućoj građevnoj čestici,
* da se odvod krovne vode i snijega s prateće i/ili pomoćne građevine riješi na pripadajuću građevnu česticu.

(2) Udaljenost gnojišta i poljoprivredno gospodarskih građevina u kojima se sprema sijeno i slama ili su izrađeni od drveta mora iznositi od granice susjedne građevne čestice najmanje 3,0 m.

(3) Iznimno od prethodnog stavka, udaljenost gnojišta od granice susjedne građevne čestice može biti i manja, ali ne manja od 1,0 m, pod uvjetom da na toj dubini susjedne građevne čestice već postoji gnojište, odnosno građevina s izvorima zagađenja.

(4) Udaljenost građevina od granice susjedne građevne čestice, u kojima se odvija sušenje putem visoke temperature (sušenje mesa i sušenje drugih poljoprivrednih proizvoda), ne može biti manja od 3,0 m.

(5) Udaljenost kompostišta za osobne potrebe koji se koristi i održava na propisan način mora iznositi od granice susjedne građevne čestice najmanje 1,0 m.

**Članak 18.s**

(1) Udaljenost pratećih **poljoprivrednih gospodarskih građevina s izvorima zagađenja**, članak 18.e ovog Prostornog plana, od stambenih građevina, manjih građevina poslovne namjene, građevina javne i društvene namjene ne može biti manja od 10,0 m, a gnojišta ne manje od 15,0 m, od regulacijske linije ne manje od 20,0 m, odnosno 6,0 m od drugih javnih površina, izuzev za ukopane i nepropusne septičke jame kod kojih te udaljenosti mogu biti i manje, ali ne manje od 3,0 m do granice građevne čestice.

(2) Septičke taložnice i sabirne jame trebaju se na građevnoj čestici locirati najmanje:

* 1,0 m od susjedne građevne čestice,
* 3,0 m od susjedne stambene građevine,
* 15,0 m od vlastitog i susjednih bunara, ukoliko služe za opskrbu vodom za piće ljudi ili životinja,
* ako nije drukčije označeno za svaku namjenu posebno.

**Ograde i parterno uređenje**

**Članak 18.t**

(1) Ulična ograda podiže se na regulacijskoj liniji u odnosu na prometnu površinu, ali u slučaju kosog terena, izlomljene regulacijske linije ili iz oblikovnog razloga, ulična ograda može se postaviti i dublje unutar građevne čestice.

(2) Ograda se može podizati prema ulici i na granici prema susjednim građevnim česticama. Na građevnim česticama ograde se postavljaju s unutrašnje strane granice.

(3) Najveća visina ulične ograde može biti 1,60 m, a iznimno dijelovi ograde i viši, pri čemu podnožje ograde može biti izvedeno od čvrstog materijala (beton, opeka, metal i slično), a gornji dio može se izvesti od prozračnog materijala (metala, drva, plastificirane žičane mreže i slično). Dozvoljena je gradnja pune zidane, betonirane i slične ograde. Ulična ograda može biti izvedena kao zeleni nasad (živica) ili prozračna, izvedena od drveta, pocinčane žice ili drugog materijala sličnih karakteristika.

(4) Ograda između građevnih čestica gradi se prema mjesnom običaju s lijeve ili desne strane, pri čemu njena visina može iznositi najviše 2,0 m, a iznimno i više, odnosno ako za svaku namjenu nije drukčije određeno.

(5) U slučaju ograđivanja kućnih vrtova ograda može biti najviše visine 1,0 m od prozračnog laganog materijala bez zidanih odnosno betonskih dijelova ili kao zeleni nasad (živica).

(6) Iznimno, visina ograde može biti viša od dozvoljene u prethodnim stavcima ovog članka kada je to nužno radi zaštite građevine, odnosno načina njenog korištenja ili radi stvaranja urbane slike ulice ili trga.

(7) Najmanje 25% građevne čestice potrebno je urediti kao zelenu površinu uređenu niskim i visokim zelenilom namijenjenu za odmor i rekreaciju korisnika prostora, a najmanje 15% ukupne površine građevne čestice treba biti jedinstvena zelena površina, ako nije ovim Prostornim planom drukčije određeno za svaku namjenu posebno.

(8) Iznimno od stavka 7. ovog članka, na području Grada koji je pod Generalnim urbanističkim planom Koprivnice omogućuje se određivanje i manjeg postotka građevne čestice koji je potrebno urediti kao zelenu površinu, a sukladno namjenama i području unutar granice obuhvata Generalnog urbanističkog plana Koprivnice.

(9) Na zelenoj površini iz stavka 7. ovog članka ne mogu se graditi građevine niti postavljati druge građevine ili objekti (nadstrešnice, vrtni paviljoni, solarni kolektori, sunčane elektrane i slično).

(10) U obračun zelene površine ne uzimaju se parkirališne površine koje su popločane rešetkastim opločnicima odnosno travnom rešetkom.

(11) Svaka građevna čestica mora imati osigurani neposredni kolni prilaz minimalne širine 3,0 m na prometnu površinu odnosno kako je određeno za svaku namjenu ovim Prostornim planom.

(12) Teren oko građevine, potporne zidove, terase i slično treba izvesti na način da se ne narušava izgled naselja te da se onemogući otjecanje vode na štetu susjednog zemljišta, odnosno susjednih građevina. Najveća visina potpornog zida ne može biti viša od 1,5 m. U slučaju da je potrebno izgraditi potporni zid veće visine, tada je isti potrebno izvesti kaskadno, s horizontalnom udaljenošću zidova od minimum 1,5 m, a teren svake terase ozeleniti.

**Visina i oblikovanje građevina**

**Članak 18.u**

(1) Najveća etažna visina građevine osnovne namjene može biti E=Po/S+P+2K+Pk/UK odnosno maksimalna visina građevine osnovne namjene je Vmax=12,0 m, a iznimno i više, odnosno kako je za svaku namjenu posebno određeno.

(2) Najveća etažna visina pomoćne i/ili prateće građevine je E=Po/S+P+1K+Pk odnosno maksimalna visina pomoćne i/ili prateće građevine je Vmax=10,0 m a iznimno i više, odnosno kako je za svaku namjenu posebno određeno.

(3) Iznimno od prethodnih stavaka ovoga članka, omogućuje se gradnja građevina veće visine od navedenih u prethodnim stavcima (crkveni tornjevi, silosi, vodotornjevi, vatrogasni tornjevi ili slično) zbog konstruktivno-tehnoloških rješenja, procesa rada koji se u njima odvija i slično.

(4) Iznimno od prethodnih stavaka ovog članka, na području Grada koji je pod Generalnim urbanističkim planom Koprivnice omogućuje se određivanje veće etažne visine građevina E=

Po/S+P+8K+Pk/UK, iznimno i više, a sukladno namjenama i području unutar granice obuhvata Generalnog urbanističkog plana Koprivnice.

(5) **Najveća dozvoljena etažnost građevine (E)** označava najveći dozvoljeni broj i tip etaža građevine ili arhitektonskog kompleksa na način:

* ukoliko se dozvoljena etažnost građevine definira na način da završava s katom npr. E=Po/S+P+2K iznad stropne ploče najviše dozvoljene katne etaže moguće je izvesti samo ravni krov ili kosi krov blagog nagiba do najviše 15°, čiji prostor unutar krovišta radi visine manje od 2,0 m, nije moguće koristiti kao etažu,
* ukoliko se dozvoljena etažnost građevine definira na način da završava s potkrovljem npr. E=Po/S+P+2K+Pk najviša dozvoljena etaža može biti potkrovlje (Pk), pri čemu se potkrovlje bez nadozida gradi umjesto potkrovlja, a druga etaža potkrovlja se gradi kao dodatna etaža iznad potkrovlja sukladno stavku 6. ovog članka,
* ukoliko se dozvoljena etažnost građevine definira na način da završava s uvučenim katom npr. E=Po/S+2K+UK najviša dozvoljena etaža može biti uvučeni kat sukladno opisu pojma koji se odnosi na uvučeni kat.

(6) Potkrovlje ili dio potkrovlja moguće je izvesti kao kombinacija kosih, zaobljenih i/ili ravnih krovnih površina ako se nalazi unutar gabarita kosine krovne konstrukcije. Visina nadozida potkrovlja ne može biti viša od 120,0 cm. Razlikujemo vrste potkrovlja:

* **potkrovlje bez nadozida**, odnosno potkrovlje čija je konstrukcija krovišta izvedena direktno na stropnoj ploči prizemlja ili kata, pri čemu je visina nadozida na pročelju jednaka nuli, a prostor ispod krova (unutar krovišta) se može urediti za korištenje,
* **druga etaža potkrovlja**, izvedena kao galerijski korisni prostor etažno nedjeljiv od osnovne etaže potkrovlja, može se primijeniti isključivo kod građevina osnovne namjene i uz uvjet da je posljednja puna etaža potkrovlje.

(7) Prozori potkrovlja, u pravilu, izvedeni su u kosini krova, kao krovne kućice ili na zabatnom zidu.

(8) Krovovi građevina mogu biti izvedeni kao ravni (nagiba do 6%), kosi (jednostrešni, dvostrešni, višestrešni), mansardni, šed, zaobljeni krovovi, krovovi nepravilnih geometrijskih oblika ili kombinacija navedenih.

(9) Na građevinama ravnog ili kosog krova dozvoljena je izrada atike. **Atika** je zid u liniji pročelja građevine ili izvan linije pročelja građevine, koji se iz tehničkih i/ili oblikovnih razloga gradi od gornje kote međukatne konstrukcije zadnje etaže, a čija visina nije viša od 1,20 m.

(10) U slučaju kada je atika izvan linije pročelja građevine, može biti istaknuta u odnosu na pročelje najviše 50 cm uz uvjet da se nalazi unutar građevne čestice te građevine.

(11) U slučaju kada se izvodi konzola na koju se postavlja atika (konzola s atikom) koja je istaknuta u odnosu na pročelje građevine više od 50 cm tada se moraju zadovoljiti svi uvjeti gradnje koji se odnose na predmetnu građevinu, a naročito udaljenost konzole od granice građevne čestice.

(12) Postojeća potkrovlja mogu se prenamijeniti u stambene ili druge namjene i u slučajevima kada ukupna izgrađena površina prelazi maksimalnu bruto razvijenu površinu građevine, ukoliko se prenamjena može izvršiti u postojećim gabaritima.

(13) Izvedeni ravni krovovi, koji zbog loše izvedbe ne odgovaraju svrsi, mogu se preurediti u kose krovove. Rekonstrukcija odnosno nadogradnja krovišta će se izvršiti u skladu sa zakonskom regulativom i odredbama za provedbu ovog Prostornog plana. Rekonstrukcijom dobivena potkrovlja iz prethodnog stavka ovog članka mogu se privoditi stambenoj, poslovno, društvenoj i sličnim namjenama koje su kompatibilne sa osnovnom namjenom postojeće građevine.

(14) Na krovu i ostalim dijelovima građevine moguća je izvedba konstruktivnih zahvata za korištenje obnovljivih izvora energije.

(15) Preporuka je ravne krovove oblikovati kao zelene krovove kada je to god moguće.

(16) Oblikovanje građevina preporuča se uskladiti prema postojećoj uličnoj morfologiji građevina: veličinom i visinom građevine, oblikovanjem i bojom pročelja građevine, položajem krovišta u odnosu na ulicu te položajem građevnog pravca u odnosu na regulacijsku liniju.

(17) Način oblikovanja novih građevina može se zasnivati na suvremenoj tehnologiji gradnje i građevnim materijalima koji su kvalitetni i primjereni vrsti građevine i podneblju.

(18) Kod obnove ili dogradnje postojećih građevina horizontalni i vertikalni gabariti građevina, oblikovanje pročelja i krovišta te upotrijebljeni građevinski materijali mogu biti usklađeni s okolnim građevinama, krajolikom i tradicionalnim načinom gradnje.

(19) Građevine koje se izgrađuju na poluugrađeni način ili u nizu moraju s građevinom na koju su prislonjene činiti arhitektonsku cjelinu.

(20) Građevine se mogu graditi kao arhitektonski kompleks od nekoliko funkcionalno povezanih građevina smještenih na istoj građevnoj čestici, kao slobodnostojeće ili kao međusobno povezane otvorenim ili zatvorenim komunikacijskim prostorima.

(21) Građevine u higijenskom i tehničkom smislu moraju zadovoljiti suvremene arhitektonske norme, sanitarne propise i uvjete za sprječavanje arhitektonskih barijera.

(22) Kod projektiranja građevina potrebno je voditi računa o položaju klima uređaja kako ne bi dominirale na pročeljima građevina te adekvatno riješiti odvod kondenzata iz klima uređaja koji nije dozvoljeno ispuštati na javne pješačke i kolne površine.

**Kućni vrt**

**Članak 18.v**

(1) Kućni vrt je zelena površina za individualnu upotrebu u sklopu pojedine stambene jedinice.

(2) Građevna čestica mora biti uređena kao zelena površina za korištenje svih stanara te se može predvidjeti formiranje kućnog vrta pod sljedećim uvjetima:

* kućnim vrtom se ne smije onemogućiti pristup zajedničkim dijelovima zgrade (kućni priključci, kućne instalacije i ostalo)
* potrebno je osigurati zajedničku zelenu površinu za stanare koji nemaju kućni vrt.“.

**Članak 30.**

Iza novog članka 18.v dodaju se novi naslovi poglavlja koji glase: **„2.2.1. GRAĐEVINSKO PODRUČJE NASELJA I IZDVOJENI DIJELOVI GRAĐEVINSKOG PODRUČJA NASELJA“,** „**2.2.1.1. Pretežito stambena namjena i mješovita namjena – stambeno-poslovna namjena“** i „**Pretežito stambena namjena“**.

**Članak 31.**

Članak 19. mijenja se i glasi:

„(1)Unutargrađevinskog područja naselja i izdvojenog dijela građevinskog područja naselja određene su površine**pretežito stambene namjene**.

(2)Površine **pretežito stambene namjene** namijenjene su primarno stanovanju (stalnom i povremenom) ali se uz stambenu namjenu omogućuje zastupljenost ostalih namjena i djelatnosti navedenih u stavku 3. i 4. ovog članka.

(3) Na površinama **pretežito stambene namjene** mogu se graditi sljedeće građevine:

* stambene namjene (stalnog i povremenog stanovanja),
* stambeno-poslovne namjene,
* javne i društvene namjene,
* manje građevine proizvodne i poslovne namjene,
* gospodarske namjene – proizvodna (pretežito zanatska),
* gospodarske namjene – poslovna (pretežito uslužna, trgovačka i komunalno-servisna - osim groblja i krematorija),
* poljoprivredno gospodarske namjene,
* ugostiteljsko-turističke namjene,
* sportsko-rekreacijske namjene,
* infrastrukturne namjene (prometni i ostali infrastrukturni sustavi).

(4) Na površinama **pretežito stambene** **namjene** kao **građevina osnovne namjene ili uz građevinu osnovne namjene**, a sukladno stavku 3. ovog članka, može se planirati slijedeće:

* financijske, tehničke i poslovne usluge (uredi) i informacijske djelatnosti (banke, zastupstva i slično),
* političke, vjerske, društvene i kulturne djelatnosti (muzeji, tehnološki park, društveni dom, vatrogasni dom i slično),
* predškolsko, školsko obrazovanje, visoko učilište,
* zdravstvena zaštita (bolnica, dom zdravlja, ordinacije i slično),
* socijalna skrb (dom socijalne skrbi i slično),
* specijalizirane usluge (veterinarske usluge za male životinje, hoteli za pse i slično),
* sportsko-rekreacijski sadržaji (sportski tereni, igrališta, sportske dvorane i slično),
* obrtničke usluge - (frizerske, krojačke, postolarske, fotografske, autoelektričarske, vulkanizerske, automehaničarske, autolimarske, staklarske, stolarske, autopraonice i slične radionice, usluge skladištenja, pretovara i prijevoza robe i slično),
* poljoprivredno-gospodarske djelatnosti (OPG i slično),
* prodavaonice široke potrošnje, specijalizirane trgovine, trgovački i skladišni prostori za trgovine i skladištenje proizvoda, tržnica i slično,
* turističkih i ugostiteljskih djelatnosti (hoteli, pansioni, ugostiteljska djelatnost povezana uz OPG, kavane, restorani, vinarije, natkrivene i/ili zastakljene terase i slično),
* kiosci do 15,0 m2, za obavljanje jednostavnih trgovačkih i ugostiteljskih djelatnosti, prema posebnom propisu,
* javna parkirališta, natkrivena parkirališta i garaže,
* javne zelene površine (parkove i slično),
* zaštitne zelene površine,
* dječja igrališta, sportska igrališta i
* slično.

(5) Mjere ublažavanja potencijalnih negativnih utjecaja pretežito stambene namjene ovog Prostornog plana na ekološku mrežu su:

* Izgradnju planirati izvan područja rasprostranjenosti staništa pogodnih za ciljne vrste POVS HR2001320 Crna gora te ključnih staništa ciljnih vrsta ptica POP HR1000008 Bilogora i Kalničko gorje.
* Izgradnju planirati na način da se izbjegava zauzeće, fragmentacija ili degradacija staništa pogodnih za ciljne vrste POP HR1000008 Bilogora i Kalničko gorje te mogući kumulativno značajan gubitak površina staništa sukladno podacima o rasprostranjenosti ciljnih vrsta i stanišnih tipova područja ekološke mreže na području i u blizini planiranog zahvata.
* Radove unutar područja ekološke mreže HR1000008 Bilogora i Kalničko gorje planirati izvan razdoblja gniježđenja ciljnih vrsta ptica te izvan razdoblja utvrđenih sukladno posebnom propisu kojim se određuju mjere očuvanja ciljnih vrsta ptica u područjima ekološke mreže.“.

**Članak 32.**

Iza članka 19. dodaje se naslov poglavlja koji glasi „**Mješovita namjena – stambeno – poslovna namjena**“.

**Članak 33.**

Članak 20. mijenja se i glasi:

„(1)Unutargrađevinskog područja naselja i izdvojenog dijela građevinskog područja naselja nalaze se **površine mješovite namjene – stambeno-poslovna namjena** (oznaka M1)**.**

(2) **Površine mješovite namjene – stambeno-poslovna namjena** namijenjene su stanovanju (stalnom i povremenom) ali se uz stambenu namjenu omogućuje veća zastupljenost poslovnih i ostalih namjena i djelatnosti navedenih u stavku 3. i 4. ovog članka.

(3) Na površinama **mješovite namjene – stambeno-poslovne namjene** (oznaka M1) mogu se graditi sljedeće građevine:

* stambene namjene (stalnog, povremenog stanovanja),
* stambeno-poslovne namjene,
* javne i društvene namjene,
* manje građevine proizvodne i poslovne namjene,
* gospodarske namjene – proizvodna (pretežito zanatska, manja industrijska),
* gospodarske namjene – poslovna (pretežito uslužna, trgovačka i komunalno-servisna - osim groblja i krematorija),
* poljoprivredno gospodarske namjene (samo biljne farme odnosno proizvodnja),
* ugostiteljsko-turističke namjene,
* sportsko-rekreacijske namjene,
* infrastrukturne namjene (prometni i ostali infrastrukturni sustavi).

(4) Na površinama **mješovite namjene – stambeno-poslovna** **namjena** (oznaka M1) kao **građevina osnovne namjene ili uz građevinu osnovne namjene** može se planirati slijedeće:

* financijske, tehničke i poslovne usluge i informacijske djelatnosti (banke, zastupstva i slično),
* političke, vjerske, društvene i kulturne djelatnosti (muzeji, tehnološki park, društveni dom, vatrogasni dom i slično),
* predškolsko, školsko obrazovanje, visoko učilište,
* zdravstvena zaštita (bolnica, dom zdravlja i slično),
* socijalna skrb (dom socijalne skrbi i slično),
* specijalizirane usluge (veterinarske usluge za male životinje, hoteli za pse i slično),
* sportsko-rekreacijski sadržaji (sportski tereni, igrališta, sportske dvorane i slično),
* obrtničke usluge (frizerske, krojačke, postolarske, fotografske, auto-električarske radionice, vulkanizerske radionice, automehaničarska, autolimarska, staklarska, stolarska, autopraonice, usluge skladištenja, pretovara i prijevoza robe i slično),
* poljoprivredno-gospodarske djelatnosti (OPG, isključivo biljna proizvodnja i slično),
* prodavaonice široke potrošnje, specijalizirane trgovine, trgovački i skladišni prostori za trgovine i skladištenje proizvoda, tržnica i slično,
* turističkih i ugostiteljskih djelatnosti (hoteli, pansioni, ugostiteljska djelatnost povezana uz OPG, kavane, restorani, vinarije, natkrivene i/ili zastakljene terase i slično),
* kiosci do 15,0 m2, za obavljanje jednostavnih trgovačkih i ugostiteljskih djelatnosti, prema posebnom propisu,
* javna parkirališta, natkrivena parkirališta i garaže,
* javne zelene površine (parkove i slično),
* zaštitne zelene površine,
* dječja igrališta, sportska igrališta i
* slično.“.

**Članak 34.**

Članak 21. mijenja se i glasi:

„(1) U sklopu **mješovite namjene – stambeno-poslovna namjena** (oznaka M1)osim građevina iz članka 20. omogućuje se sljedeća izgradnja uz zadovoljenje posebnih uvjeta gradnje:

* manja višestambena građevina sukladno posebnim uvjetima gradnje određenim u poglavlju **Manja višestambena zgrada** ovog Prostornog plana,
* poljoprivredno gospodarske građevine isključivo biljne proizvodnje, sukladno odredbama ovog Prostornog plana za poljoprivredne gospodarske građevine,
* trgovačke djelatnosti i skladištenja – trgovine gorivom na malo, trgovine plinom,
* parkirališta za kamione i autobuse u poglavlju **5.1.2. Parkirališna i garažna mjesta** ovog Prostornog plana.

(2) Postojeća poljoprivredna gospodarstva za uzgoj životinja smještena unutar zone mješovite namjene – stambeno–poslovne namjene mogu se rekonstruirati i dograđivati u funkciji poboljšanja uvjeta za obavljanje djelatnosti i/ili proširenja kapaciteta, ali se unutar ove namjene ne može predvidjeti gradnja novog poljoprivrednog gospodarstva za uzgoj životinja.“.

**Članak 35.**

Iza članka 21. broj poglavlja **„2.2.1.“** mijenja se i glasi **„2.2.1.1.1.“**.

**Članak 36.**

Članak 22. mijenja se i glasi:

„(1) **Građevine stambene namjene** opisane u člancima koji slijede mogu se graditi u sklopu **pretežito stambene namjene** i **mješovite namjene - stambeno poslovna namjena** (oznaka M1).

(2) Na jednoj građevnoj čestici mogu se, uz jednu osnovnu građevinu stambene namjene graditi jedna prateća i jedna ili više pomoćnih građevina.

(3) Osim stambene namjene, u sklopu stambene građevine omogućava se i prisustvo tihe i čiste djelatnosti bez opasnosti od požara i eksplozije, sukladno članku 18.d, kao što su: krojačke, frizerske, postolarske, fotografske radionice, prodavaonice mješovite robe, caffe-i, buffet-i, pekare i slično.“.

**Članak 37.**

Članak 23. mijenja se i glasi:

„(1) Ovim Prostornim planom **građevine stambene namjene** dijele se na:

* **Individualna stambena zgrada** je stambena zgrada s najviše 3 samostalne funkcionalne jedinice.
* **Manja višestambena zgrada** je stambena zgrada s 4 do 6 samostalnih funkcionalnih jedinica.
* **Višestambena zgrada** je stambena zgrada sa 7 i više samostalnih funkcionalnih jedinica i određena je unutar Generalnog urbanističkog plana Koprivnice (GUP KC).“.

**Članak 38.**

Iza članka 23. naslov poglavlja „**OBITELJSKA KUĆA**“ mijenja se i glasi „**Individualna stambena zgrada**“.

**Članak 39.**

Članak 24. mijenja se i glasi:

„(1) Površina građevne čestice individualne stambene zgrade određuje se minimalnom a (širinom), b (dubinom), a prema načinu izgradnje:

* za slobodnostojeće građevine: a=15,0 m i b=25,0 m~~;~~ ,
* za poluotvorene građevine (dvojne): a=12,0 m i b=25,0 m~~;~~,
* za građevine u nizu: a=8,0 m i b=25,0 m.

(2) Iznimno od stavka 1. ovog članka, kod gradnje nove građevine, rekonstrukcije postojeće građevine, u slučaju interpolacije, kada ne postoji mogućnost za formiranje građevne čestice iz stavka 1. ovog članka, primjenjuju se odredbe za provedbu poglavlja **Veličina građevne čestice i položaj građevina** ovog Prostornog plana.“.

**Članak 40.**

Članak 25. mijenja se i glasi:

„(1) Najveća površina pojedinačne građevne čestice kod individualne stambene zgrade nije ograničena, ali ovisi o uvjetima funkcionalne površine unutar koje se formira.

(2) Ostali uvjeti uređenja građevne čestice za individualnu stambenu zgradu određeni su u poglavlju **Opći uvjeti uređenja građevne čestice i gradnja građevina** ovog Prostornog plana.“.

**Članak 41.**

Članak 26. mijenja se i glasi:

„(1) Najveći dopušteni koeficijent izgrađenosti - kig kod individualne stambene zgrade određuje se:

* za slobodnostojeće građevine: 0,5
* za poluugrađene građevine: 0,5
* za dvojne građevine: 0,5
* za ugrađene građevine: 0,5
* za građevine u nizu: 0,5

(2) Najveći dopušteni koeficijent iskoristivosti – kis kod individualne stambene zgrade je:

* za slobodnostojeće građevine: 2,5
* za poluugrađene građevine: 2,5
* za dvojne građevine: 2,5
* za ugrađene građevine: 2,5
* za građenje u nizu: 2,5

(3) Najveća etažna visina osnovne individualne stambene zgrade je E=Po/S+P+1K+Pk ili E=Po/S+P+1K+UK odnosno maksimalna visina je Vmax=10,0 m, a iznimno i više.

(4) Najveća etažna visina pomoćne i/ili prateće građevine u sklopu građevne čestice individualne stambene zgrade je E=Po/S+P+Pk odnosno maksimalna visina pomoćne i/ili prateće građevine je Vmax=6,0 m, a iznimno i više.

(5) Iznimno od prethodnih stavaka ovoga članka, omogućuje se gradnja građevina veće visine od navedenih ako je razlog konstruktivno-tehnološko rješenje, procesa rada koji se u njima odvija i slično.“.

**Članak 42.**

Članak 27. mijenja se i glasi:

„(1) Individualna stambena zgrada koja se izgrađuje na slobodnostojeći način mora biti udaljena od bočnih granica susjednih građevnih čestica najmanje pola visine građevine (h/2), ali ne manje od 3,0 m.

(2) Iznimno od stavka 1. ovog članka, **u već izgrađenim dijelovima naselja**, u skladu s lokalnim uvjetima, individualna stambena zgrada može biti udaljena i manje od 3,0 m od jedne bočne granice susjedne građevne čestice, ali ne manje od 1,0 m odnosno za širinu strehe, na sljedeći način:

* da je od druge bočne granice građevne čestice udaljena najmanje 5,0 m te se taj niz nastavlja na sljedećim građevnim česticama,
* prizemna građevina osnovne namjene od susjedne građevine osnovne namjene mora biti udaljena za najmanje 4,0 m,
* katna i višekatna građevina osnovne namjene od susjedne građevine osnovne namjene mora biti udaljena za najmanje 6,0 m.

(3) Na dijelu građevine koja je izgrađena na udaljenosti manjoj od 3,0 m od jedne bočne granice susjedne građevne čestice, ne mogu se projektirati niti izvoditi otvori.

(4) Otvori navedeni u stavku 3. ovog članka i što se ne smatra otvorima navedeno je u članku 18.m ovog Prostornog plana.

(5) Balkoni, lođe, istaci (erkeri) i terase ne mogu se graditi na udaljenosti manjoj od 3,0 m od granice građevne čestice, uz iznimku u članku 18.n.

(6) Ulazne nadstrešnice grade se sukladno uvjetima određenim u poglavlju **Građevni pravac** ovog Prostornog plana.

(7) Otvorena stubišta mogu se dograđivati sukladno uvjetima određenim u poglavlju **2.3. Rekonstrukcija građevina** ovog Prostornog plana**.**

(8) Individualna stambena zgrada koja se izgrađuje na **poluugrađeni način ili dvojna građevina** jednom svojom stranom se prislanja na granicu susjedne građevne čestice, odnosno uz susjednu građevinu, a drugom svojom stranom mora biti udaljena od granice susjedne građevne čestice najmanje pola visine građevine (h/2), ali ne manje od 3,0 m.

(9) Individualna stambena zgrada koja se **gradi u nizu,** bočnim stranama je prislonjena na granice susjednih građevnih čestica, a od stražnje granice građevne čestice mora biti udaljena najmanje pola visine građevine (h/2), ali ne manje od 3,0 m.

(10) Ostali uvjeti o udaljenosti individualne stambene zgrade od granice građevne čestice određeni su u poglavljima **Udaljenost građevina od granica susjednih građevnih čestica** i **Međusobna udaljenost između osnovne/prateće/pomoćne građevine** ovog Prostornog plana.“.

**Članak 43.**

Članak 28. mijenja se i glasi:

„(1) Uz građevinu osnovne namjene, individualnu stambenu zgradu i uz prateću građevinu može se graditi pomoćna građevina koja služi redovnoj uporabi tih građevina.

(2) Uvjeti gradnje **pomoćne građevine** sljedeći su:

* najveća etažna visina pomoćne građevine je E=Po/S+P+Pk, odnosno maksimalna visina pomoćne građevine je Vmax= 6,0 m, a iznimno i više,
* položaj pomoćne građevine na građevnoj čestici u odnosu na građevinu osnovne namjene i/ili prateće građevine određeni su u članku 18.i ovog Prostornog plana,
* udaljenost pomoćne građevine od građevine osnovne namjene i/ili prateće građevine određena je u članku 18.p ovog Prostornog plana,
* ostali uvjeti gradnje pomoćne građevine određeni su u poglavlju **Opći uvjeti uređenja građevne čestice i gradnja građevina** ovog Prostornog plana.

(3) Kao pomoćnu građevinu u kojoj se nalaze spremnici za smještaj tipskih kontejnera za komunalni otpad za vlastite potrebe može se smjestiti sukladno uvjetima u poglavlju **Položaj prateće i pomoćne građevine** ovog Prostornog plana.“.

**Članak 44.**

Iza članka 28. dodaje se naslov poglavlja koji glasi „**Prateće građevine**“.

**Članak 45.**

Članak 29. mijenja se i glasi:

„(1) **Prateće građevine** s pretežno zanatskim, uslužnim,trgovačkim, ugostiteljskim i sličnim djelatnostima kojene smetaju okolini i ne umanjuju uvjetestanovanja i rada na susjednim građevnimčesticama, mogu se graditi na građevnoj čestici uz građevinu osnovne namjene individualnu stambenu zgradu, na sljedeći način:

* najveći broj etaža prateće građevine je E=Po/S+P+Pk, s nadozidom do 1,2 m,
* maksimalna visina prateće građevine je Vmax= 6,0 m, a iznimno i više,
* prateća građevina smješta se iza osnovne građevine - individualne stambene zgrade, odnosno kako je određeno u poglavlju **Položaj prateće i pomoćne građevine** ovog Prostornog plana,
* najmanja udaljenost prateće građevine od građevine osnovne namjene individualne stambene zgrade je 3,0 m, odnosno kako je određeno u poglavlju **Međusobna udaljenost između osnovne/prateće/pomoćne građevine** ovog Prostornog plana,
* potreban broj parkirnih i/ili garažnih mjesta za prateću građevinu određene namjene određuje se sukladno poglavlju **5.1.2. Parkirališna i garažna mjesta** ovog Prostornog plana.

(2) Najmanja udaljenost građevina iz stavka 1. ovog članka od granice susjednih građevnih čestica mora biti:

* ako se grade kao slobodnostojeće građevine - 1,0 m,
* ako se grade kao poluugrađene građevine ili dvojne građevine, moraju biti smještene s jedne strane uz susjednu građevinu odijeljene požarnim zidom, uz uvjet da nagib krova nije prema susjednoj građevnoj čestici,
* ako se grade u nizu, moraju biti s dvije strane prislonjene na susjedne građevine i odijeljene požarnim zidom, uz uvjet da nagib krova nije prema susjednim građevnim česticama.

(3) Ako građevine iz stavka 1. ovog članka imaju otvore prema susjednoj građevnoj čestici, moraju biti udaljene od te građevne čestice najmanje 3,0 m.

(4) Kod građenja pratećih građevina, odgovarajući prostor za parkiranje osigurati će se u okviru građevne čestice.

(5) Ostali uvjeti uređenja građevne čestice i gradnja prateće građevine uz individualne stambene zgrade određeni su u poglavlju **Opći uvjeti uređenja građevne čestice i gradnja građevina** ovog Prostornog plana.“.

**Članak 46.**

Iza članka 29. dodaje se naslov poglavlja koji glasi „**Prateće poljoprivredne gospodarske građevine**“.

**Članak 47.**

Članak 30. mijenja se i glasi:

„(1) Prateće **poljoprivredne gospodarske građevine** mogu se graditi na građevnoj čestici uz građevinu osnovne namjene individualne stambene zgrade, na sljedeći način:

* najveći broj etaža prateće poljoprivredne gospodarske građevine je E=Po/S+P+Pk, s nadozidom do 1,2 m,
* potkrovlje se može koristiti samo za spremanje poljoprivrednih proizvoda,
* maksimalna visina prateće građevine je Vmax= 6,0 m, a iznimno i više,
* prateća građevina smješta se iza osnovne građevine - individualne stambene zgrade, odnosno kako je određeno u poglavlju **Položaj prateće i pomoćne građevine** ovog Prostornog plana,
* najmanja udaljenost prateće poljoprivredne gospodarske građevine od građevine osnovne namjene individualne stambene zgrade je 3,0 m, odnosno kako je određeno u poglavlju **Međusobna udaljenost između osnovne/prateće/pomoćne građevine** ovog Prostornog plana,
* najmanja udaljenost od granice susjedne građevne čestice iznosi 3,0 m, ako su građevine građene od drveta, odnosno 1,0 m ako se grade od opeke ili betona, sukladno ovom Prostornom planu,
* na dijelu građevine koja je na udaljenosti manjoj od 3,0 m od susjedne granice građevne čestice, ne mogu se projektirati ni izvoditi otvori, sukladno članku 18.m ovog Prostornog plana,
* broj uvjetnih grla (UG) određuje se sukladno poglavlju **2.2.1.1.5. Poljoprivredne gospodarske građevine** ovog Prostornog plana,
* ostali uvjeti uređenja građevne čestice i gradnja prateće poljoprivredne gospodarske građevine uz individualne stambene zgrade određeno je u poglavlju **Opći uvjeti uređenja građevne čestice i gradnja građevina** ovog Prostornog plana.

(2) Građevine koje se izgrađuju na poluugrađeni način, jednom svojom stranom se prislanjaju na granicu susjedne građevne čestice uz susjednu građevinu, dok udaljenost drugih dijelova građevine od ostalih granica građevne čestice ne može biti manja od 3,0 metra.

(3) Udaljenost pratećih poljoprivrednih gospodarskih građevina u kojima se sprema sijeno, a izgrađeni su od drveta, od susjedne granice građevne čestice je najmanje 3,0 m.

(4) Udaljenost pratećih poljoprivrednih gospodarskih građevina s izvorima zagađenja, članak 18.e ovog Prostornog plana, od stambenih, manjih građevina proizvodne i poslovne namjene, građevina javne i društvene namjene ne može biti manja od 10,0 m, a gnojišta ne manje od 15,0 m, od regulacijske linije 20,0 m, odnosno 6,0 m od drugih javnih površina, izuzev za ukopane i nepropusne septičke jame kod kojih te udaljenosti mogu biti i manje, ali ne manje od 3,0 m do granice građevne čestice.

(5) Zidovi staja moraju se graditi od negorivog materijala, dok se svinjci i peradarnici, kao i staje za ovce, koze i kuniće mogu podizati od drvene građe. Pod u staji i svinjcu mora biti nepropusan za tekućine i mora imati rigole za odvodnju osoke u gnojišnu jamu.

(6) Dno i stijene gnojišta do visine 50 cm iznad terena moraju biti izvedeni od nepropusnog materijala. Sve tekućine iz staja, svinjaca i gnojišta moraju se odvoditi u jame ili silose za osoku i ne smiju se razlijevati po okolnom terenu.

(7) Jame i silosi za osoku moraju biti izvedeni od nepropusnog materijala i moraju imati siguran i nepropustan pokrov, kao i otvore za čišćenje i zračenje. Dopuštene udaljenosti od ostalih građevina za jame i silose za osoku jednake su kao i za gnojišta.

(8) Udaljenost građevina iz stavka 1. ovog članka od građevina za opskrbu vodom (bunari, izvori, cisterne i sl.) ne može biti manja od 15,0 m.“.

**Članak 48.**

Članak 31. mijenja se i glasi:

„(1) Postojeće prateće građevine i prateće poljoprivredne gospodarske građevine sagrađene u skladu s prijašnjim propisima mogu se rekonstruirati i ako njihova udaljenost od susjedne građevne čestice odnosno građevine ne odgovara udaljenostima određenim u člancima 29. i 30. na način da mogu imati radove održavanja na građevinama koji će poboljšati uvjete rada i zaštitu okoliša.“

**Članak 49.**

Članak 31.a briše se.

**Članak 50.**

Iza članka 31. dodaje se naslov poglavlja koji glasi „**Ostali uvjeti za individualnu stambenu zgradu**“.

**Članak 51.**

Članak 32. mijenja se i glasi:

„(1) Arhitektonsko oblikovanje građevina, te građevinski materijali koji će se upotrijebiti moraju biti primjereni tipologiji krajolika, koprivničkom prostoru i tradiciji, u skladu s uobičajenim načinom građenja.

(2) Krovovi građevina mogu biti izvedeni kao ravni, kosi, mansardni, šed, bačvasti, ili kombinacija navedenog. Pokrov treba biti od crijepa, lima ili drugih postojanih materijala.

(3) Na krovište je moguće ugraditi krovne prozore, kupole za prirodno osvjetljavanje te kolektore sunčeve energije i fotonaponske ćelije.

(4) Na kosom terenu preporuča se da je sljeme krova paralelno sa slojnicama zemljišta.

(5) Ostali uvjeti uređenja građevne čestice individualne stambene zgrade određeni su poglavlju **Visina i oblikovanje građevina** ovog Prostornog plana.“.

**Članak 52.**

Članak 33. mijenja se i glasi:

„(1) Prostor na građevnoj čestici individualne stambene zgrade uređuje se na tradicionalan način uređivanja okućnice, poštujući funkcionalne i oblikovne karakteristike krajobraza, uz upotrebu autohtonih biljnih vrsta.

(2) Predvrtovi se hortikulturno uređuju bez mogućnosti smještaja dodatnih pokretnih gospodarskih sadržaja.

(3) Najmanje 25% građevne čestice potrebno je urediti kao zelenu površinu uređenu niskim i visokim zelenilom namijenjenu za odmor i rekreaciju korisnika prostora, a najmanje 15% ukupne površine građevne čestice treba biti jedinstvena zelena površina.

(4) Građevna čestica je uređena kao zelena površina za korištenje svih stanara. Mogu se predvidjeti kućni vrtovi sukladno poglavlju **Kućni vrt** ovog Prostornog plana.

(5) Najveća visina ulične ograde može biti 1,60 m a iznimno dijelovi ograde i viši, pri čemu podnožje ograde može biti izvedeno od čvrstog materijala (beton, opeka, metal i slično), a gornji dio može se izvesti od prozračnog materijala (metala, drva, plastificirane žičane mreže i slično). Dozvoljena je gradnja pune zidane, betonirane i slične ograde. Ulična ograda može biti izvedena kao zeleni nasad (živica) ili prozračna, izvedena od drveta, pocinčane žice ili drugog materijala sličnih karakteristika.

(6) Ograda između građevnih čestica gradi se prema mjesnom običaju s lijeve ili desne strane, pri čemu njena visina može iznositi najviše 2,0 m, a iznimno i više.

(7) U slučaju ograđivanja kućnih vrtova ograda može biti najviše visine 1,0 m od prozračnog laganog materijala bez zidanih odnosno betonskih dijelova ili kao zeleni nasad (živica).

(8) Radi očuvanja izgleda padina na kosim građevnim česticama zabranjuje se gradnja potpornih zidova viših od 150 cm. Terase i potporni zidovi moraju se graditi tako da nisu u suprotnosti s oblikovnim obilježjima naselja.

(9) Svaka građevna čestica individualne stambene zgrade mora imati osigurani neposredni kolni prilaz minimalne širine 3,0 m na prometnu površinu.

(10) Ostali uvjeti uređenja građevne čestice individualne stambene zgrade određeni su poglavlju **Ograde i parterno uređenje** ovog Prostornog plana.“.

**Članak 53.**

Iza članka 33. naslov poglavlja „**VIŠESTAMBENE GRAĐEVINE**“ mijenja se i glasi „**Manja višestambena zgrada**“.

**Članak 54.**

Članak 34. mijenja se i glasi:

„(1) **Manja višestambena zgrada** može se graditi na površinama mješovite namjene – stambeno-poslovna namjena(oznaka M1).

(2) Manja višestambena zgrada je građevina osnovne namjene s 4 do 6 samostalnih funkcionalnih jedinica.

(3) Manje višestambene zgrade mogu imati i poslovne sadržaje u prizemlju i na etažama koje ulaze u ukupan broj zasebnih funkcionalnih jedinica, a sukladno članku 18.f ovog Prostornog plana.

(4) Poslovnim sadržajima iz stavka 3. ovog članka smatraju se tihe i čiste djelatnosti bez opasnosti od požara i eksplozije kao što su: krojačke, frizerske, postolarske, fotografske radionice, prodavaonice mješovite robe, caffe-i, buffet-i i slično, sukladno članku 18.d stavak 2. ovog Prostornog plana.

(5) Na građevnoj čestici manje višestambene zgrade može se graditi pomoćna građevina koja služi redovnoj uporabi građevine osnovne namjene, a nije dozvoljena gradnja prateće građevine.“.

**Članak 55.**

Članak 35. mijenja se i glasi:

„(1) Minimalna veličina građevne čestice za manje višestambene zgrade je P= 600,0 m2.

(2) Maksimalna veličina građevne čestice nije ograničena.

(3) Najveći koeficijent izgrađenosti građevne čestice za manje višestambene zgrade je kig=0,5.

(4) Najveći koeficijent iskoristivosti za manje višestambene zgrade je kis=3,0.

(5) Najmanja dopuštena širina građevne čestice za manje višestambene zgrade je 20,0 m.

(6) Najveća etažna visina građevine osnovne namjene za manje višestambene zgrade je E=Po/S+P+2K+Pk ili E=Po/S+P+2K+UK odnosno maksimalna visina građevine osnovne namjene je Vmax=12,0 m, a iznimno i više.

(7) Najveća etažna visina pomoćne građevine je E=Po/S+P+Pk odnosno maksimalna visina pomoćne građevine je Vmax=6,0 m, a iznimno i više.

(8) Krovovi građevina mogu biti izvedeni kao ravni (nagiba do 6%), kosi (jednostrešni, dvostrešni, višestrešni), mansardni, šed, zaobljeni krovovi, krovovi nepravilnih geometrijskih oblika ili kombinacija navedenih.

(9) Na krovu i ostalim dijelovima građevine moguća je izvedba konstruktivnih zahvata za korištenje obnovljivih izvora energije.

(10) Balkoni, lođe, istaci (erkeri) i terase ne mogu se graditi na udaljenosti manjoj od 3,0 m od granice građevne čestice, uz iznimku u članku 18.n.

(11) Ulazne nadstrešnice grade se sukladno uvjetima određenim u poglavlju **Građevni pravac** ovog Prostornog plana.

(12) Ostali uvjeti oblikovanja za manje višestambene zgrade određeni su u poglavlju **Visina i oblikovanje građevina** ovog Prostornog plana.“.

**Članak 56.**

Članak 35.a briše se.

**Članak 57.**

Članak 36. mijenja se i glasi:

„(1) Manja višestambena zgrada mora biti udaljena od susjedne javne i društvene građevine ili stambeno-poslovne građevine minimalno 10,0 m, odnosno 6,0 m od individualne stambene zgrade.

(2) Iznimno od prethodnog stavka ovog članka, na području Grada koji je pod Generalnim urbanističkim planom Koprivnice omogućuje se određivanje i drukčijih udaljenosti od udaljenosti iz stavka 1. ovog članka, a sukladno namjenama i područjima unutar granice obuhvata Generalnog urbanističkog plana Koprivnice.

(3) Manja višestambena zgrada može se postavljati građevnim pravcem na regulacijsku liniju, ako je lokacija u već izgrađenom dijelu koji je građen na takav način, a ako se postavlja kao slobodnostojeća građevina na posebnoj građevnoj čestici mora se osigurati prilaz s prometne površine i minimalne udaljenosti 5,0 m od regulacijske linije.

(4) Manja višestambena zgrada ako se izgrađuje na slobodnostojeći način mora biti udaljena od bočnih granica susjednih građevnih čestica najmanje pola visine građevine (h/2), ali ne manje od 3,0 m.

(5) Manja višestambena zgrada ako se izgrađuje na poluugrađeni način ili kao dvojna građevina jednom svojom stranom se prislanja na granicu susjedne građevne čestice, odnosno uz susjednu građevinu, a drugom svojom stranom mora biti udaljena od granice susjedne građevne čestice najmanje pola visine građevine (h/2), ali ne manje od 3,0 m.

(6) Manja višestambena zgrada ako se izgrađuje u nizu bočnim će stranama biti prislonjena na granice susjednih građevnih čestica, a od stražnje će granice građevne čestice biti udaljene najmanje pola visine građevine (h/2), ali ne manje od 3,0 m.

(7) Ostali uvjeti udaljenosti za manju višestambenu zgradu određeni su poglavlju **Udaljenosti građevina od granica susjednih građevnih čestica** ovog Prostornog plana.

(8) Uvjeti međusobne udaljenosti između manje višestambenu zgrade i pomoćne građevine na istoj građevnoj čestici određeni su poglavlju **Međusobna udaljenost između osnovne/prateće/pomoćne građevine** ovog Prostornog plana.“.

**Članak 58.**

Članak 37. mijenja se i glasi:

„(1) Potrebe parkiranja za manju višestambenu zgradu, za stanove, dimenzioniraju se sa 1,5 mjesto/1 stan, a za poslovni prostor određene su sukladno poglavlju **5.1.2. Parkirališna i garažna mjesta**.

(2) Parkiranje ili garažiranje vozila rješava se na građevnoj čestici manje višestambene zgrade.

(3) Parkiralište se ozelenjava sadnjom stabala i ukrasnog zelenila (1 stablo na 2 parkirališna mjesta), a prema uvjetima nadležnog javno pravnog tijela.

(4) Parkirne površine mogu se natkriti nadstrešnicama sukladno uvjetima u poglavlju **Položaj prateće i pomoćne građevine** ovog Prostornog plana.“.

**Članak 59.**

Članak 38. mijenja se i glasi:

„(1) Građevna čestica manje višestambene zgrade mora biti uređena kao zelena površina za korištenje svih stanara. Mogu se predvidjeti kućni vrtovi sukladno poglavlju **Kućni vrt** ovog Prostornog plana.

(2) U sklopu građevne čestice predvidjeti popločane površine, dječje igralište, opremljenost urbanim mobilijarom i slično.

(3) Najmanje 25% građevne čestice potrebno je urediti kao zelenu površinu uređenu niskim i visokim zelenilom namijenjenu za odmor i rekreaciju korisnika prostora, a najmanje 15% ukupne površine građevne čestice treba biti jedinstvena zelena površina.

(4) Građevna čestica manje višestambene zgrade može biti ograđena ogradom na način kako je opisano poglavlju **Ograde i parterno uređenje** ovog Prostornog plana.

(5) U kontaktnim dijelovima građevne čestice, na kojoj se planira gradnja **manje**  **višestambene zgrade,** a koja se graniči sa građevnim česticama javne i društvene namjene, sportsko-rekreacijske namjene i sličnih namjena, obvezno moraju imati pojas zaštitnog zelenila najmanje širine 1,0 m i visine 1,50 m, a sukladno poglavlju **2.2.1.6.** **Zaštitne zelene površine**.

(6) U sklopu građevne čestice manje višestambene zgrade ili unutar manje višestambene zgrade potrebno je integrirati pomoćne zajedničke sadržaje i pomoćne prostore kao što su – spremišta u funkciji stanova i poslovnih prostora, garažne prostore, prostor za bicikle, spremište za skupljanje otpada, kotlovnicu, druge instalacijske prostore i ostale pomoćne prostorije.

(7) Pomoćna građevina u kojoj se nalaze spremnici za smještaj tipskih kontejnera za komunalni otpad za vlastite potrebe mogu se smjestiti sukladno uvjetima u poglavlju **Položaj prateće i pomoćne građevine** ovog Prostornog plana.

(8) Ostali uvjeti uređenja građevne čestice i gradnja građevina za manje višestambene zgrade određeni su u poglavlju **Opći uvjeti uređenja građevne čestice i gradnja građevina** ovog Prostornog plana.“.

**Članak 60.**

Iza članka 38. naslov poglavlja „**2.2.2. Građevine javne i društvene namjene** **unutar građevinskog područja naselja**“ mijenja se i glasi „**2.2.1.1.2. Građevine javne i društvene namjene**“.

**Članak 61.**

Članak 39. mijenja se i glasi:

„(1) **Građevine javne i društvene namjene** unutar građevinskog područja naselja i izdvojenog dijela građevinskog područja naselja mogu se graditi u sklopu **pretežito stambene namjene** i **mješovite namjene – stambeno-poslovna namjena** pod sljedećim uvjetima:

* ako se građevna čestica na kojoj će se građevina graditi nalazi uz već izgrađenu prometnu površinu čiji je kolnik najmanje širine 3,5 m, ili je za prometnu površinu prethodno izdan akt o gradnji, odnosno ako je osiguran pristup s prometne površine do građevne čestice,
* ako se na građevnoj čestici ili uz prometnu površinu osigurava prostor za parkirno-garažna mjesta sukladno poglavlju **5.1.2.** **Parkirališta i garažna mjesta**,
* ako je udaljenost škole i predškolske ustanove od stambenih i drugih građevina najmanje 6,0 m, a od manjih gospodarskih građevina (proizvodne i poslovne namjene) što onečišćuju zrak najmanje 20,0 m.

(2) Najveći dopušteni koeficijent izgrađenosti građevne čestice na kojoj će se graditi osnovna građevina javne i društvene namjene je kig=0,5, osim vjerskih građevina za koje je kig=0,4.

(3) Najveći koeficijent iskoristivosti građevne čestice na kojoj će se graditi osnovna građevina javne i društvene namjene je kis=3,0.

(4) Najveća etažna visina osnovne građevine javne i društvene namjene je E=Po/S+P+2K+Pk ili E=Po/S+P+2K+UK odnosno maksimalna visina građevine osnovne namjene je Vmax=12,0 m, a iznimno i više.

(5) Uz osnovnu građevinu javne i društvene namjene može se graditi prateća i/ili pomoćna građevina u službi osnovne namjene.

(6) Najveća etažna visina prateće građevine je E=Po/S+P+1K+Pk odnosno maksimalna visina prateće građevine je Vmax=10,0 m, a iznimno i više.

(7) Najveća etažna visina pomoćne građevine je E=Po/S+P+Pk odnosno maksimalna visina pomoćne građevine je Vmax=8,0 m, a iznimno i više.

(8) Najmanje 30% građevne čestice namijenjene građevini javne i društvene namjene potrebno je urediti kao zelenu površinu uređenu niskim i visokim zelenilom namijenjenu za odmor i rekreaciju korisnika prostora, a najmanje 15% ukupne površine građevne čestice treba biti jedinstvena zelena površina.

(9) **Predškolske ustanove (dječji vrtići i jaslice)**

* na građevnoj čestici namijenjenoj gradnji predškolskih ustanova potrebno je osigurati 15,0-30,0 m2 građevinskog zemljišta po djetetu.

(10) **Osnovne škole**

* bruto površina građevine je oko 4,8 m2/učeniku,
* na građevnoj čestici potrebno je osigurati površine za školsku zgradu, odmor i rekreaciju, sportske terene, zelene površine i dr.,
* veličina građevne čestice određena je normativom od 20,0-30,0 m2 / učeniku.

(11) **Zdravstvo**

* za zdravstvenu zaštitu 0,10 m2/stanovniku odnosno preporučena površina građevne čestice dana je poglavlju **Veličina građevne čestice i položaj građevina** ovog Prostornog plana,
* za ambulante, ljekarne i slično preporučena površina građevne čestice dana je u poglavlju **Veličina građevne čestice i položaj građevina** ovog Prostornog plana.

(12) **Društvene djelatnosti**

* građevine odnosno ustanove za udruge, kulturu, društveni dom i slične društvene djelatnosti preporučeni normativ je 0,20 m2/stanovniku odnosno preporučena površina građevne čestice dana je u poglavlju **Veličina građevne čestice i položaj građevina** ovog Prostornog plana,
* građevine za socijalnu skrb preporučena površina građevne čestice dana je u poglavlju **Veličina građevne čestice i položaj građevina** ovog Prostornog plana.

(13) **Javne djelatnosti**

* građevine za javne djelatnosti kao što su pošte, banke i slično 0,10 m2/stanovniku odnosno preporučena površina građevne čestice dana je u poglavlju **Veličina građevne čestice i položaj građevina** ovog Prostornog plana.

(14) **Vjerske građevine**

* najveći dopušteni koeficijent izgrađenosti građevne čestice ~~iznosi~~ je kig=0,4,
* najmanje 30% građevne čestice za vjerske građevine potrebno je urediti kao zelenu površinu uređenu niskim i visokim zelenilom namijenjenu za odmor i rekreaciju korisnika prostora, a najmanje 15% ukupne površine građevne čestice treba biti jedinstvena zelena površina,
* visina građevine vjerske namjene iznosi maksimalno Vmax=20,0 m, a iznimno i više ako to zahtjeva konstruktivno rješenje (zvonik, toranj i slično),
* na građevnim česticama namijenjenim za gradnju vjerskih sadržaja mogu se graditi i građevine za vjerski odgoj i obrazovanje (učionice, knjižnice, dječji vrtići i sl.) te građevine za smještaj u funkciji vjerskih građevina.

(15) Ostali uvjeti uređenja građevne čestice i gradnja građevina za javne i društvene namjene određeni su u poglavlju **Opći uvjeti uređenja građevne čestice i gradnja građevina** u ovog Prostornog plana.“.

**Članak 62.**

Članak 40. mijenja se i glasi:

„(1) Građevine koje služe javnim i društvenim djelatnostima i ostalim sadržajima javnog interesa u pravilu se grade na istaknutim lokacijama te moraju biti građene kvalitetno i racionalno.

(2) Javni arhitektonsko-urbanistički natječaj za odabir idejnog rješenja za građevine i druge zahvate u prostorujavne i društvene namjene te za zahvate u prostoru na zemljištu u vlasništvu jedinice lokalne samouprave provest će se sukladno odlukama gradskih tijela za svaku građevinu posebno.“.

**Članak 63.**

Iza članka 40. dodaje se novi naslov poglavlja „**2.2.1.1.3. Građevine sportsko-rekreacijske namjene**“ inovi **članak 40.a** koji glase:

„**2.2.1.1.3. Građevine sportsko-rekreacijske namjene**

**Članak 40.a**

(1) **Građevine sportsko-rekreacijske namjene** unutar građevinskog područja naselja i izdvojenog dijela građevinskog područja naselja mogu se graditi u sklopu **pretežito stambene namjene** i **mješovite namjene – stambeno-poslovna namjena**.

(2) Namijenjene su sportskim i rekreacijskim aktivnostima te se mogu uređivati sportska i rekreacijska igrališta s pratećim građevinama i sadržajima.

(3) U sklopu građevne čestice sportsko-rekreacijske građevine mogu se graditi odnosno uređivati prometnice, parkirališta, garaže, trgovi, parkovi, dječja igrališta, biciklističke staze, pješačke staze, infrastrukturna mreža i manje infrastrukturne građevine i uređaji, a u funkciji osnovne namjene.

(4) Unutar površina i građevina sportsko-rekreacijske namjene ne može se odvijati gradnja građevina niti prostorija stambene namjene.

(5) Uvjeti uređenja pojedinačne čestice i gradnja građevina **sportsko - rekreacijske namjene** određeni su u poglavlju **2.2.1.4. Sportsko rekreacijska namjena** ovog Prostornog plana.“.

**Članak 64.**

Iza članka 40.a naslov poglavlja „**2.2.3.** **Građevine gospodarske namjene unutar građevinskog područja naselja“** mijenja se i glasi„**2.2.1.1.4. Građevine gospodarske namjene**“.

**Članak 65.**

Članak 41. mijenja se i glasi:

„(1) **Građevine gospodarske namjene** mogu se graditi unutar građevinskog područja naselja i izdvojenog dijela građevinskog područja naselja u sklopu **pretežito stambene namjene** i **mješovite namjene – stambeno-poslovna namjena** na građevnim česticama koje svojom veličinom, smještajem u naselju i osiguranjem osnovnih priključaka na prometnu i komunalnu infrastrukturu omogućuju obavljanje gospodarskih djelatnosti bez štetnih utjecaja na okoliš, sukladno članku 18.d i uvjetima gradnje ovog Prostornog plana.

(2) Unutar građevinskih područja naselja i izdvojenog dijela građevinskog područja naselja mogu se graditi gospodarske građevine proizvodnih pogona (izrada stolarije, betonska galanterija, proizvodnja stočne hrane i sl.), obrtničkih i zanatskih djelatnosti, servisa, pilana, skladišta i slično te građevina poslovnih namjena (uslužnih, trgovačkih i komunalno – servisnih), sukladno članku 18.d i uvjetima gradnje ovog Prostornog plana.

(3) Unutar građevinskih područja naselja i izdvojenog dijela građevinskog područja naselja nalazi se gospodarska namjena – proizvodna (oznaka I) i gospodarska namjena – poslovna (oznaka K) koje su obrađene u poglavlju **3. Uvjeti smještaja gospodarskih djelatnosti** ovog Prostornog plana.“.

**Članak 66.**

Članak 42. mijenja se i glasi:

„(1)U građevinskim područjima naselja i izdvojenim dijelovima građevinskog područja naselja u sklopu **pretežito stambene namjene** i **mješovite namjene – stambeno-poslovna namjena**, mogu se graditi:

- manje građevine proizvodne namjene, pretežito zanatske,

- poljoprivredne gospodarske građevine,

- građevine poslovne namjene (pretežito uslužne, pretežito trgovačke i komunalno-servisne),

- građevine ugostiteljsko-turističke namjene.“.

**Članak 67.**

Iza članka 42. naslov poglavlja **Građevine proizvodne namjene(I)** i **članak 42.a** brišu se.

**Članak 68.**

Članak 43. mijenja se i glasi:

„(1) Površina građevne čestice za manju građevinu proizvodne ili poslovne namjene ne može biti manja od P=400,0 m2.

(2) Najmanja dopuštena širina građevne čestice za poslovnu i proizvodnu namjenu je 18,0 m.

(3) Najveća dopuštena veličina građevne čestice ne određuje se.

(4) Najveći dopušteni koeficijent izgrađenosti je kig=0,6.

(5) Najveći dopušteni koeficijent iskoristivosti je kis=3,0.

(6) U sklopu manjih građevina proizvodne i poslovne namjene može se smjestiti prostor stambene namjene za boravak osoblja odnosno zaposlenika na način da se ne može planirati niti graditi prije gradnje osnovne manje građevine proizvodne i poslovne namjene i ne može zauzimati više od 35 % ukupne građevinske (bruto) površine na građevnoj čestici.

(7) Najveća etažna visina građevine osnovne namjene je E=Po/S+P+2K+Pk ili E=Po/S+P+2K+UK, odnosno maksimalna visina građevine osnovne namjene je Vmax=12,0 m, a iznimno i više. Najveća dozvoljena visina se zadržava ako se izvodi manji broj etaža.

(8) Ostali uvjeti uređenja građevne čestice i gradnja građevina za manje građevine proizvodne i poslovne namjene određeni su u poglavlju **Opći uvjeti uređenja građevne čestice i gradnja građevina** u ovog Prostornog plana.“.

**Članak 69.**

Članak 44. mijenja se i glasi:

„(1) Za manje građevine proizvodne i poslovne namjene akt kojim se dozvoljava gradnja utvrđuje se temeljem odredbi ovog Prostornog plana.“.

**Članak 70.**

Članak 45. mijenja se i glasi:

„(1) Građevina mora biti udaljena najmanje 7,0 m od regulacijske linije i 3,0 m od granice susjednih građevnih čestica, a od građevina stambene namjene, javne i društvene namjene, sportsko-rekreacijske namjene mora biti udaljena najmanje 6,0 m odnosno pola visine građevine.

(2) Iznimno od stavka 1. ovog članka, u već izgrađenim dijelovima naselja, u skladu s lokalnim uvjetima, građevina može biti udaljena i manje od 3,0 m od jedne susjedne granice građevne čestice, ali ne manje od 1,0 m, pod slijedećim uvjetima:

* ako je udaljenost od susjedne građevine najmanje 6,0 m,
* na građevini koja je udaljena od susjedne građevne čestice manje od 3,0 m ne smiju se graditi otvori prema toj granici građevne čestice,
* ostali uvjeti određeni su u poglavlju **Udaljenost građevina od granica susjednih građevnih čestica**.

(3) Građevna čestica mora se nalaziti uz prometnu površinu sukladno važećoj zakonskoj regulativi.

(4) Svaka građevna čestica mora imati osigurani neposredni kolni prilaz minimalne širine 3,0 m na prometnu površinu.“.

**Članak 71.**

Članak 46. mijenja se i glasi:

„(1) Sve prateće i pomoćne građevine, manipulativne površine, parkirališta i smještaj radnih vozila moraju se planirati unutar građevne čestice, ili iznimno, u neposrednoj blizini, uz prometnu površinu.

(2) Parkirališno-garažna mjesta unutar građevne čestice treba zaštititi sadnjom drveća (1 drvo na 2 parkirna mjesta). Broj parkirališno-garažnih mjesta određuje se prema poglavlju **5.1.2. Parkirališna i garažna mjesta** ovog Prostornog plana.“.

**Članak 72.**

Članak 47. mijenja se i glasi:

„(1) Građevna čestica se prema prometnoj površini uređuje sadnjom drveća i ukrasnog zelenila, ako se time ne ometa ulaz u građevinu.

(2) Najmanje 25% građevne čestice potrebno je urediti kao zelenu površinu uređenu niskim i visokim zelenilom, a najmanje 15% ukupne površine građevne čestice treba biti jedinstvena zelena površina.

(3) Ograde ne mogu biti više od 2,0 m, osim iznimno kada je to nužno radi zaštite građevine ili načina korištenja.

(4) Uvjeti za arhitektonsko oblikovanje građevina moraju biti u skladu s funkcijom i tehnološkim procesom, uz upotrebu postojanih materijala i boja.

(5) Kontaktni dijelovi građevne čestice na kojoj se nalaze ili se planiraju graditi **manje građevine** **proizvodne i poslovne namjene,** koji graniče sa građevnim česticama stambene namjene, javne i društvene namjene, sportsko-rekreacijske namjene i sličnih namjena gdje boravi veći broj ljudi, obvezno moraju imati pojas zaštitnog zelenila najmanje širine 1,0 m i visine 1,50 m, a sukladno poglavlju **2.2.1.6. Zaštitne zelene površine**.“.

**Članak 73.**

U članku 48. stavku 1. riječ „**smrada**“ zamjenjuje se s riječju „**mirisa**“.

**Članak 74.**

Iza članka 48. naslov poglavlja “**Gospodarska namjena, proizvodna - rasadnik (I3)**“ i **članak 48.a** brišu se.

Iza članka 48. naslov poglavlja „**Poljoprivredne gospodarske građevine**“ mijenja se i glasi „**2.2.1.1.5. Poljoprivredne gospodarske građevine“**.

**Članak 75.**

Članak 49. mijenja se i glasi:

„(1) **Poljoprivredne gospodarske građevine** unutar građevinskog područja naselja i izdvojenog dijela građevinskog područja naselja mogu se graditi kao **građevine osnovne namjene** u sklopu sljedećih namjena:

* **pretežito stambene namjene** i
* **mješovite namjene – stambeno-poslovna namjena** – isključivo poljoprivredno gospodarske građevine biljne proizvodnje sa pratećim građevinama.

(2) Poljoprivredne gospodarske građevine mogu biti bez izvora zagađenja i s potencijalnim izvorima zagađenja sukladno poglavlju **Poljoprivredno gospodarske djelatnosti** ovog Prostornog plana.

(3) Držanje životinja, vrsta i broj životinja u poljoprivrednim gospodarskim građevinama na području Grada određen je po zonama sukladno važećoj Odluci o Komunalnom redu na području Grada Koprivnice (u daljnjem tekstu: Odluci o komunalnom redu) koje se primjenjuju u ovom Prostornom planu.

(4) Iznimno od prethodnog stavka, za područje ostalih naselja na području Grada Koprivnice, a sukladno Odluci o komunalnom redu, dozvoljava se uzgoj:

* odraslih goveda do 8 komada,
* teladi ili junadi do 16 komada,
* konja do 8 komada,
* svinja, krmača i nazimica do 12 komada,
* ovaca ili koza do 80 komada,
* tovnih svinja do 24 komada,
* peradi do 500 komada,
* kunića do 200 komada.

(5) Uvjeti uređenja pojedinačne čestice i gradnja poljoprivredne gospodarske građevine kao građevine osnovne namjene sljedeći su:

* najmanja dozvoljena površina građevne čestice je određena sukladno poglavlju **Veličina građevne čestice i položaj građevina** ovog Prostornog plana,
* najveći koeficijent izgrađenosti građevne čestice je kig=0,5,
* najveći koeficijent iskoristivosti građevne čestice je kis=2,5,
* na građevnoj čestici uz građevinu osnovne namjene dozvoljava se gradnja jedne i/ili više pratećih i/ili pomoćnih građevina u službi osnovne namjene,
* najveća etažna visina građevine osnovne namjene je E=Po/S+Pr+1K+Pk, odnosno maksimalna visina građevine je Vmax=10,0 m, a iznimno i više,
* dozvoljena visina građevine osnovne namjene ostaje ista i u slučaju ako se ne izvode sve etaže,
* najveća etažna visina prateće i/ili pomoćne građevine je E=Po/S+Pr+Pk, odnosno maksimalna visina građevine je Vmax=8,0 m, a iznimno i više,
* visina građevina koje radi tehnoloških procesa koji se u njima obavljaju kao što su silosi, dimnjaci, kotlovnice, strojarnice dizala i slično, može biti i viša od navedenih visina,
* najmanja udaljenost građevine od jedne bočne granice građevne čestice je 3,0 m, odnosno kako je određeno u poglavlju **Udaljenost građevina od granica susjednih građevnih čestica** i **Međusobna udaljenost između osnovne/prateće/pomoćne građevine**,
* građevine od regulacijske linije moraju biti udaljene najmanje 7,0 m,
* udaljenost građevine osnovne namjene od prateće i/ili pomoćne građevine na istoj građevnoj čestici najmanje je 3,0 m, odnosno kako je određeno,
* krovovi mogu biti izvedeni kao ravni, bačvasti, šed, kosi ili kombinacija navedenih,
* prostor za potrebna parkirališna mjesta osigurava se sukladno poglavlju **5.1.2.** **Parkirališna i garažna mjesta** ovog Prostornog plana.

(6) Poljoprivredne gospodarske građevine s potencijalnim izvorima zagađenja ne smiju se graditi unutar obuhvata Generalnog urbanističkog plana Koprivnice.

(7) Ostali uvjeti uređenja građevne čestice i gradnja građevina za poljoprivredne gospodarske građevine određeni su u poglavlju **Opći uvjeti uređenja građevne čestice i gradnja građevina** ovog Prostornog plana.“.

**Članak 76.**

Iza članka 49. dodaje se novi naslov poglavlja „**2.2.1.1.6. Staklenici i plastenici**“ i novi **članak 49.a** koji glase:

„**2.2.1.1.6. Staklenici i plastenici**

**Članak 49.a**

(1) Staklenici odnosno plastenici mogu se smještati unutar građevinskog područja naselja i izdvojenih dijelova građevinskog područja naselja, u sklopu **pretežito stambene namjene i mješovite namjene – stambeno-poslovna namjena**.

(2) Uvjeti uređenja građevne čestice i gradnje za staklenike odnosno plastenike unutar područja navedenog u stavku 1. ovog članka sljedeći su:

* staklenici odnosno plastenici mogu se graditi kao građevine osnovne namjene na građevnoj čestici i kao prateće i/ili pomoćne građevine na građevnoj čestici,
* položaj građevnog pravca u slučaju staklenika odnosno plastenika, kada su građeni kao građevina osnovne namjene na građevnoj čestici, potrebno je uskladiti sa položajem građevnog pravca susjednih građevina radi očuvanja uličnog fronta,
* ako regulacijska linija nije određena u tom dijelu naselja, udaljenost staklenika odnosno plastenika od regulacijske linije, kada su građeni kao građevina osnovne namjene na građevnoj čestici, iznosi najmanje 5,0 m,
* staklenici odnosno plastenici kada su građeni kao prateće i/ili pomoćne građevine na građevnoj čestici trebaju zadovoljiti uvjete koji su određeni u članku 103.a ovog Prostornog plana.

(3) Ostali uvjeti uređenja građevne čestice i gradnja staklenika odnosno plastenika određeni su u članku 103.a ovog Prostornog plana.“.

**Članak 77.**

Iza novog članka 49.a naslov poglavlja „**Građevine ugostiteljsko-turističke namjene**“ mijenja se i glasi „**2.2.1.1.7. Građevine ugostiteljsko-turističke namjene**“.

**Članak 78.**

Članak 50. mijenja se i glasi:

„(1) Unutar građevinskog područja naselja i izdvojenog dijela građevinskog područja naselja u sklopu **pretežito stambene namjene i mješovite namjene – stambeno-poslovna namjena** mogu se graditi osnovne građevine ugostiteljsko-turističke namjene te prateće i/ili pomoćne građevine u službi osnovne namjene.

(2) Ugostiteljsko-turistička djelatnost može se planirati kao izdvojena prostorna cjelina.

(3) Ugostiteljsko-turistička namjena može se obavljati u građevinama namijenjenim, uređenim i opremljenim za pružanje ugostiteljskih usluga opisanim u poglavlju **3. Uvjeti smještaja gospodarskih djelatnosti** poglavlje **Gospodarska namjena – ugostiteljsko-turistička namjena** ovog Prostornog plana.“.

**Članak 79.**

Članak 51. mijenja se i glasi:

„(1) Minimalna veličina građevne čestice za izgradnju građevine ugostiteljsko-turističke namjene je P=400 m2. Najmanja dopuštena širina građevne čestice ugostiteljsko-turističke namjene je 18,0 m.

(2) Najveća dopuštena veličina građevne čestice nije ograničena.

(3) Najveći dopušteni koeficijent izgrađenosti je kig=0,5.

(4) Najveći koeficijent iskoristivosti je kis=3,0.

(5) U sklopu građevne čestice mogu se predvidjeti sportski tereni, bazeni, terase i slično.

(6) Najveća dopuštena visina građevina iznosi Vmax=12,0 m. Etažna visina građevina je E=Po/S+P+2K+Pk/UK.

(7) Iznimno od prethodnih stavaka ovog članka, na području Grada koji je pod Generalnim urbanističkim planom Koprivnice omogućuje se određivanje i drukčijih uvjeta gradnje za građevine ugostiteljsko-turističke namjene, a sukladno namjenama i području unutar granice obuhvata Generalnog urbanističkog plana Koprivnice.“.

**Članak 80.**

Članak 52. mijenja se i glasi:

„(1) Udaljenost građevine osnovne namjene i pomoćne i/ili prateće građevine od granicegrađevne čestice iznosi najmanje 3,0 m.

(2) Svaka građevna čestica mora imati osigurani neposredni kolni prilaz minimalne širine 3,0 m na prometnu površinu.“.

**Članak 81.**

Članak 53. mijenja se i glasi:

„(1) Potreban broj parkirno-garažnih mjesta određuje se sukladno poglavlju **5.1.2. Parkirališna i garažna mjesta.“**.

**Članak 82.**

Članak 54. mijenja se i glasi:

„(1) Najmanje 30% građevne čestice potrebno je urediti kao zelenu površinu uređenu niskim i visokim zelenilom namijenjenu za odmor i rekreaciju korisnika prostora, a najmanje 15% ukupne površine građevne čestice treba biti jedinstvena zelena površina.

(2) Prenamjena postojećih građevina drugih namjena u ugostiteljsko-turističku namjenu moguća je pod istim uvjetima kao i za nove građevine.

(3) Ostali uvjeti uređenja građevne čestice i gradnja građevina ugostiteljsko-turističke namjene određeni su u poglavlju **Opći uvjeti uređenja građevne čestice i gradnja građevina** ovog Prostornog plana.“.

**Članak 83.**

Iza članka 54. naslov poglavlja “**2.2.4. Građevine infrastrukturne i komunalne namjene unutar građevinskog područja naselja**“ mijenja se i glasi „**2.2.1.1.8. Građevine infrastrukturne i komunalne namjene“**.

**Članak 84.**

Članak 55. mijenja se i glasi:

„(1) Građevine infrastrukturne namjene mogu se smještati unutar građevinskog područja naselja i izdvojenog dijela građevinskog područja naselja, u sklopu **pretežito stambene namjene** i **mješovite namjene – stambeno-poslovna namjena** i to su komunalne, prometne, energetske, vodne, komunikacijske, elektroničke komunikacijske i druge građevine namijenjene gospodarenju s drugim vrstama stvorenih i prirodnih dobara.

(2) Građevine komunalne infrastrukture mogu se smještati unutar građevinskog područja naselja i izdvojenog dijela građevinskog područja naselja, u sklopu **pretežito stambene namjene** i **mješovite namjene – stambeno-poslovna namjena** i namijenjene su opskrbi pitkom vodom, odvodnji i pročišćavanju otpadnih voda, održavanju čistoće naselja, sakupljanju i obradi komunalnog otpada, ulična rasvjeta, tržnice na malo i površine javne namjene u naselju.“.

**Članak 85.**

Iza članka 55. naslov poglavlja „**2.2.5. Montažne građevine, kiosci**“ mijenja se i glasi „**2.2.1.1.9. Montažne građevine, kiosci**“.

**Članak 86.**

Članak 56. mijenja se i glasi:

„(1) Za montažne građevine stambene i gospodarske namjene odnosno svih namjena sukladno ovom Prostornom planu vrijede svi uvjeti gradnje građevina i oblikovanja građevne čestice kao što su određeni za te namjene ovim Prostornim planom.“.

**Članak 87.**

Članak 57. mijenja se i glasi:

„(1) Kiosci su tipski ili posebno projektirani manji montažni ili pokretni objekti, a služe za prodaju novina, duhana, galanterije, voća i povrća i drugih proizvoda, kao i za pružanje manjih ugostiteljskih ili obrtničkih usluga.

(2) **Kiosk** je montažna građevina koja se montira odnosno postavlja u zonama svih namjena, maksimalne visine 3,0 m i maksimalne tlocrtne površine 15,0 m2, odnosno sukladno tipskom projektu.

(3) **Privremene prenosive građevine** su montažne građevine, odnosno tipske i prefabricirane jedinice, proizvedene u modularnom sustavu od ovlaštenog proizvođača, u pravilu pravokutnog tlocrtnog oblika, za koje se podrazumijeva mogućnost premještanja i uklanjanja u komadu. Najveća dopuštena površina montažne građevine iznosi 15,0 m2, visine je prizemlja. Postavljaju se u skladu s uvjetima ovog Prostornog plana, a prema posebnim propisima. Na javnim se površinama postavljaju na temelju odgovarajućeg akta nadležnog odjela.

(4) Lokacije za postavu kioska na javnoj površini na području naselja Koprivnica utvrđuju se planom rasporeda kioska kojeg donosi Gradsko vijeće, a na području javnih površina ostalih naselja kiosci se postavljaju uz suglasnost nadležnog upravnog odjela.

(5) Kiosci se mogu postavljati kao samostalne građevine ili se nekoliko kioska može povezati u jednu funkcionalnu cjelinu.

(6) Unutar građevinskog područja naselja i izdvojenih dijelova građevinskog područja naselja, **u sklopu svih namjena površina**, dozvoljava se postavljanje **kioska** uz zadovoljavanje slijedećih uvjeta:

* dozvoljena tlocrtna površina je 15,0 m2, a iznimno i više ako je potrebno za odvijanje određene namjene, ukoliko ne prelazi najveću dopuštenu izgrađenost na građevnoj čestici,
* minimalna udaljenost kioska od kolnika je 5,0 m,
* mogu se postavljati kao samostalne građevine ili se nekoliko kioska može povezati u jednu funkcionalnu cjelinu,
* na kiosk se dozvoljava montaža tendi ili nadstrešnica.

(7) Uvjeti gradnje određeni u poglavlju **2.2.1.1.9.** **Montažne građevine, kiosci** odnose se i za smještaj ovih građevina na **izdvojenom građevinskom području izvan naselja**.“.

**Članak 88.**

Iza članka 57. dodaje se novi naslov poglavlja koji glasi „**2.2.1.1.10. Postavljanje reklama**“.

**Članak 89.**

Članak 58. mijenja se i glasi:

„(1) U smislu ovog Prostornog plana reklamama se smatraju:

* transparent, reklamna zastava, reklamni naziv, reklamni pano, reklamni logo, reklamna tenda, reklamni ormarić, reklamna vitrina, reklamni uređaj, reklamni stup, reklamna ograda, reklama na zaštitnoj ogradi gradilišta, reklama na zaštitnom platnu građevinske skele, oglasni pano, oglasni stup i oglasni ormarić, sukladno važećoj Odluci o Komunalnom redu na području Grada Koprivnice.

(2) Postavljanje reklama iz stavka 1. ovog članka na području Grada dozvoljava se u sklopu svih namjena površina, uz prometnice i slično uz preporuku da unutar pretežito stambene namjene i javne i društvene namjene svede se na najmanju moguću mjeru.

(3) Reklame se moraju postavljati na mjesta i na način da ne ugrožavaju sigurnost prometa, ne zaklanjaju postojeću prometnu i putokaznu signalizaciju i ne narušavaju sigurnost prometa, izgled i namjenu lokacije.

(4) Reklame moraju biti kvalitetnog oblikovanja, materijala i izrade te estetski prihvatljiv element u prostoru. Materijalom, veličinom i bojom moraju se uklopiti u postojeće okruženje, a mogu biti i osvijetljene. Konstruktivni elementi, nosivi stupovi i rasvjetna tijela, ne mogu se isticati oblikovanjem, bojom i materijalom.

(5) Reklame iz stavka 1. ovog članka mogu se postavljati samo temeljem odobrenja nadležnog upravnog odjela.

(6) Za postavljanje reklama (reklamnih ploča i natpisa) na zaštićene građevine vlasnik je dužan pribaviti dozvolu nadležnog Konzervatorskog odjela.

(7) Uz prometnice izvan građevinskih područja naselja nije dozvoljeno postavljanje reklama oglasne površine veće od 12,0 m2.

(8) Preporuke za mjesta i način postavljanja reklama:

* ne postavljati ih na nogostup, pješačke otoke,
* postavljaju se okomito na os prometnice, a može i prema situaciji na terenu,
* udaljenost od ruba nogostupa minimalno 0,5 m,
* temelj reklame postavljenog na zelenoj površini mora imati nadsloj zemlje minimalno 20 cm,
* za veće reklamne konstrukcije i konzolne reklame potreban je statički proračun i atest elektroinstalacija ukoliko je reklama svjetleća,
* oglasne ploče ili mediji za oglašavanje čija je površina rasvijetljena s unutrašnjim ili vanjskim svjetiljkama i/ili dinamičkim prijenosom informacija postavljaju se u skladu sa odredbama iz članka 135. i mjerama zaštite od svjetlosnog onečišćenja iz članka 155.a ovog Prostornog plana.“.

**Članak 90.**

Iza članka 58. naslov poglavlja „**2.2.6. Mješovita namjena – povremeno stanovanje**“mijenja se i glasi „**2.2.1.2. Mješovita namjena – povremeno stanovanje**“.

**Članak 91.**

Članak 58.a mijenja se i glasi:

„(1) **Mješovita namjena – povremeno stanovanje** (oznaka M3) nalazi se unutar građevinskog područja naselja i izdvojenih dijelova građevinskog područja naselja, a namijenjena je za razvoj stanovanja – stalnog i povremenog, poljoprivrednih djelatnosti vezanih uz vinogradarstvo, voćarstvo i slični nasadi te za razvoj ruralnog turizma.

(2) **Povremeno stanovanje** - **građevina za povremeno stanovanje** je kuća za odmor odnosno vikendica namijenjena za povremeni boravak, odmor, rekreaciju, vikend i hobi djelatnosti, ruralni turizam te ne mora biti vezana uz obradu poljoprivrednih površina i nasada vinograda, voćnjaka i slično.

(3) U sklopu **mješovite namjene – povremeno stanovanje** dozvoljava se gradnja **poljoprivredno gospodarskih građevina – klijeti,** s iznimkom da unutar ovog područja uz osnovnu namjenu klijet, smije biti zastupljen sadržaj povremenog stanovanja, ugostiteljstva, turizma i slično.

(4) Na građevnoj čestici **mješovite namjene - povremeno stanovanje** dozvoljeno je kao građevinu osnovne namjene graditi:

* građevinu za povremeno stanovanje - kuća za odmor, (vikend i hobi djelatnosti i slično),
* građevinu za stalno stanovanje – individualna stambena zgrada,
* vidikovac i
* poljoprivredno gospodarsku građevinu – klijet, spremišta voća, alata i slično.

(5) Na građevnoj čestici **mješovite namjene - povremeno stanovanje** kao građevinu osnovne namjene ili kao prateću i/ili pomoćnu građevinu uz građevine iz stavka 4. ovoga članka dozvoljeno je graditi:

* gospodarsko-poljoprivrednu građevinu – ostali poljoprivredni sadržaji (sortirnica, pakirnica, sušionica, punionica, staklenici, plastenici i slično),
* ugostiteljsko-turističku građevinu - vinotočja/kušaonice, restorani, smještajni kapaciteti i slično,
* sportsko-rekreacijske površine - igrališta, sportski tereni, bazeni, adrenalinski sportovi/parkovi i slično,
* građevinu javne i društvene namjene - vjerske, kulturne, društvene organizacije i udruge građana i slično,
* vidikovac,
* pomoćne građevine još mogu biti građevine navedene u članku 18.c ovog Prostornog plana.

(6) U sklopu **mješovite namjene - povremeno stanovanje** dozvoljeno je formiranje poljoprivrednih gospodarstava (OPG-a) u svrhu:

* obrada vinograda, voćnjaka i ostalih nasada,
* izgradnja staklenika i plastenika,
* spremanja poljoprivrednih strojeva,
* spremanje poljoprivrednih proizvoda vezano uz nasade vinograda, voćnjaka i ostala poljoprivredna područja – sortirnica, pakirnica, sušionica, punionica i slično,
* dozvoljeno je držanje domaćih životinja za privatne potrebe sukladno važećoj Odluci o komunalnom redu,
* za potrebe „mini zoo vrta“ dozvoljeno je držanje domaćih životinja i držanje divljači pod posebnim uvjetima koje određuje važeća regulativa,
* prodaje i ponude domaćih proizvoda, vinotočje/kušaonica, restorani, usluga smještaja i slično,
* sporta i rekreacije – igrališta, sportski tereni, bazeni, adrenalinski sportovi/parkovi i slično,
* kulturnih sadržaja – galerijski prostori, radionice kako bi se prikazala tradicija i kultura ovog područja i slično.

(7) U sklopu **mješovite namjene – povremeno stanovanje** nije dozvoljena izgradnja silosa i sličnih građevina. U slučaju postojećih građevina dozvoljava se njihovo redovno održavanje ali ne i nova gradnja.

(8) Na građevnim česticama **mješovite namjene – povremeno stanovanje** dozvoljena je izgradnja građevina javne i društvene namjene:

* vjerske - kapelice, pilovi, raspela i slična obilježja,
* kulturne – muzeji, galerije i slično,
* društvene organizacije i udruge građana – udruge vinogradara, voćara i slično.

(9) Na građevnim česticama **mješovite namjene – povremeno stanovanje** može se u svrhu sporta i rekreacije graditi sljedeće:

* sportska otvorena igrališta (trim staza, mini golf, stolni tenis, tenis, boćalište, viseća kuglana, travnato igralište za mali nogomet, badminton, odbojka, odbojka na pijesku i slično),
* standardni teniski tereni,
* bazeni (otvoreni i zatvoreni),
* manje sportske dvorane (kuglana, fitness, gym, balonsko platno za teniske terene i drugo),
* adrenalinski parkovi, vidikovci i slično.

(10) Unutar **mješovite namjene - povremeno stanovanje** dozvoljena je izgradnja ugostiteljsko-turističkih građevina u svrhu razvoja ruralnog turizma, koja se može obavljati u objektu namijenjenom, uređenom i opremljenom za pružanje ugostiteljskih usluga - ugostiteljski objekt, a koji može biti u: klijetima, građevinama stalnog i povremenog stanovanja, ugostiteljsko-turističkim građevinama i slično, kako je određeno u poglavlju **Gospodarska namjena – ugostiteljsko-turistička** **namjena** za **Ruralni turizam** članak 101.f i za **Kamp** članak 101.g ovog Prostornog plana.

(11) Na površinama mješovite namjene – povremeno stanovanje, dozvoljena je izgradnja staklenika i plastenika sukladno poglavlju **2.2.1.1.6. Staklenici i plastenici** ovog Prostornog plana.

(12) Uvjeti uređenja građevne čestice i gradnja građevina unutar mješovite namjene –povremeno stanovanje sljedeći su:

* prilikom parcelacije nova građevna čestica mora imati oblik i površinu koja omogućava funkcionalno i racionalno korištenje prostora,
* najmanja dozvoljena površina građevne čestice za gradnju novih građevina određena je poglavlju **Veličina građevne čestice i položaj građevine,** u članku 18.g ovog Prostornog plana odnosno kako slijedi:
* za slobodnostojeće građevine najmanja površina je P=375,0 m2, širina i dubina građevne čestice nije uvjet,
* za poluugrađene građevine najmanja površina je P=300,0 m2, širina i dubina građevne čestice nije uvjet,
* za dvojne građevine najmanja površina je P=300,0 m2, širina i dubina građevne čestice nije uvjet,
* za građevine u nizu najmanja površina je P=200,0 m2, širina i dubina građevne čestice nije uvjet,
* iznimno od podstavka 2. ovog stavka, površina građevne čestice može biti i manja od dozvoljene ako za odvijanje određene namjene treba manja površina građevne čestice kao što su javna i društvena namjena – vjerske građevine, infrastrukturne građevine i slično,
* iznimno od podstavka 2. ovog stavka površina građevne čestice može biti i manja od dozvoljene ako je površina građevne čestice zatečeno stanje bez mogućnosti proširenja njene površine,
* oblik – dužina i širina, veličina građevne čestice i ostale elemente parcelacije potrebno je utvrditi prema katastarskoj izmjeri te prema tehničkoj dokumentaciji,
* najveći koeficijent izgrađenosti građevne čestice je kig=0,4, osim za građevine u nizu kig=0,5,
* najveći koeficijent iskoristivosti građevne čestice je kis=2,0,
* na građevnoj čestici dozvoljena je izgradnja građevine osnovne namjene i gradnja jedne i/ili više pratećih i/ili pomoćnih građevina,
* najveća etažna visina građevine osnovne namjene je E=Po/S+Pr+1K+Pk, odnosno maksimalna visina građevina je Vmax=10,0 m, a iznimno i više,
* najveća etažna visina prateće i/ili pomoćne građevine je E=Po/S+Pr+Pk, odnosno maksimalna visina građevine je Vmax=6,0 m, a iznimno i više,
* iznimno, visina građevina koje radi tehnoloških procesa koji se u njima obavljaju kao što su (sortirnica, pakirnica, sušionica, punionica, zvonik i slično) može biti i viša od navedenih visina,
* iznimno, visina građevine zbog konfiguracije terena može biti i viša od navedenih visina,
* dozvoljava se izgradnja podruma veće tlocrtne površine od tlocrta prizemlja ako je ukopan u nagib terena i vizualno se ne ističe u prostoru,
* može se graditi građevina na slobodnostojeći način,
* mogu se graditi građevine na poluugrađeni način i dvojne građevine na granici susjednih građevnih čestica, ukoliko se sporazumno zatraži izdavanje uvjeta za gradnju na objema susjednim građevnim česticama,
* mogu se graditi građevine u nizu ako je to karakterističan način gradnje na tom području,
* kod gradnje građevina na slobodnostojeći način udaljenost građevine osnovne namjene od jedne bočne granice građevne čestice treba biti 3,0 m, a od ostalih granica građevne čestice 1,0 m odnosno za širinu strehe,
* kod građevina na poluugrađen način i dvojnih građevina, jednom stranom građevina se izvodi na granici građevne čestice, a udaljenost od granice građevne čestice na suprotnoj strani treba biti 3,0 m,
* međusobna udaljenost građevina na susjednim građevnim česticama ne može biti manja od 4,0 m,
* iznimno, udaljenost građevina od susjednih granica građevnih čestica, međusobna udaljenost građevina na susjednim građevnim česticama može biti i manja od navedenih udaljenosti u prethodnim podstavcima ovog stavka 12. u slučaju postojećeg načina gradnje građevne čestice ili postojeće ulične morfologije građevina,
* udaljenost građevine osnovne namjene od prateće i/ili pomoćne građevine, na istoj građevnoj čestici je 3,0 m,
* udaljenost prateće od pomoćne građevine na istoj građevnoj čestici je 3,0 m,
* iznimno, udaljenost građevine osnovne namjene i prateće i/ili pomoćne građevine na istoj građevnoj čestici može biti i manja ako čine jednu funkcionalnu cjelinu, uz uvjet poštivanja protupožarne zaštite sukladno zakonskoj regulativi zaštite od požara,
* udaljenost građevine od regulacijske linije ne može biti manja od 5,0 m,
* iznimno, u slučaju interpolacije može se pratiti građevni pravac susjednih postojećih građevina koji može biti manji ili veći od dozvoljenog u prethodnom podstavku uz uvjet da regulacijska linija omogućava formiranje potrebne širine prometne površine,
* dozvoljava se gradnja na suvremen način s tradicionalnim elementima ovog kraja,
* krovovi mogu biti izvedeni kao kosi, ravni, bačvasti te kombinacija navedenih,
* na krovu i ostalim dijelovima građevine moguća je izvedba konstruktivnih zahvata za korištenje obnovljivih izvora energije,
* najmanje 25% građevne čestice potrebno je urediti kao zelenu površinu uređenu niskim i visokim zelenilom namijenjenu za odmor i rekreaciju korisnika prostora, a najmanje 15% ukupne površine građevne čestice treba biti jedinstvena zelena površina,
* svaka građevna čestica mora imati osigurani neposredni kolni prilaz širine 3,0 m na prometnu površinu,
* na građevnoj čestici potrebno je osigurati broj parkirališno-garažnih mjesta sukladno poglavlju **5.1.2. Parkirališna i garažna mjesta**.

(13) Postojeće građevine u **mješovitoj namjeni – povremeno stanovanje** koje nisu u skladu s uvjetima navedenim u ovom poglavlju zadržavaju se uz mogućnost rekonstrukcije postojeće građevine radi osiguravanja neophodnih uvjeta života i rada sukladno poglavlju **9.3. Rekonstrukcija građevina čija je namjena protivna planiranoj namjeni** ovog Prostornog plana.

(14) Postojeće građevine u **mješovitoj namjeni – povremeno stanovanje** koje nisu u skladu s uvjetima navedenim u ovom poglavlju zadržavaju se uz mogućnost rekonstrukcije postojeće građevine sukladno poglavlju **2.3. Rekonstrukcija građevina**.

(15) Ostali uvjeti uređenja građevne čestice i gradnja građevina unutar **mješovite namjene – povremeno stanovanje** određeni su:

* ostali uvjeti uređenja građevne čestice i gradnja građevine koji nisu određeni u ovom poglavlju propisani su u poglavlju **Opći uvjeti uređenja građevne čestice i gradnja građevina** ovog Prostornog plana,
* za stalno stanovanje – individualne stambene zgrade, građevine vezanih uz poljoprivredna gospodarstva (OPG-a) u ovom poglavlju,
* za građevine javne i društvene namjene u ovom poglavlju i poglavlju **4.** **Uvjeti smještaja društvenih djelatnosti** ovog Prostornog plana,
* za sportsko-rekreacijske građevine u ovom poglavlju i poglavlju **4.** **Uvjeti smještaja društvenih djelatnosti** ovog Prostornog plana,
* za ugostiteljsko-turističke građevine u ovom poglavlju i poglavlju **Gospodarska namjena – ugostiteljsko-turistička** **namjena** člancima 101.d do 101.g ovog Prostornog plana,
* za javne zelene površine – javni park i zaštitne zelene površine u poglavljima **2.2.1.5. Javne zelene površine – javni park** i **2.2.1.6. Zaštitne zelene površine**,
* površine mješovite namjene – pretežito stanovanje koje pripadaju etnološkim zonama uvjeti gradnje određeni su u poglavlju **6.3. Mjere zaštite kulturno-povijesnih cjelina i građevina** učlanku 142.ovog Prostornog plana.

(16) Unutar **mješovite namjene - povremeno stanovanje** mogu se na svim područjima uređivati prostori sportsko-rekreativnih aktivnosti, privremenih kulturnih manifestacija bez dugotrajnog ili značajnog utjecaja na prostor i postavljanje manjih sakralnih obilježja kao što su:

* biciklističke, pješačke i trim staze,
* konjičke staze,
* poučne staze, škole u prirodi i slično,
* vinske ceste, povijesne ceste i slično,
* uređivati odmorišta i slično,
* vidikovci i slično,
* postavljati informacijske oznake rekreacijskih trasa i slično,
* raspela, pilovi i slično.

(17) Kod uređivanja staza iz prethodnog stavka, potrebno je u tu svrhu koristiti postojeće poljske putove, klance, šumske prosjeke, koji se i uobičajeno koriste u obavljanju djelatnosti poljoprivrede i šumarstva.“.

**Članak 92.**

Iza članka 58.a naslov poglavlja „**2.2.7. Mješovita namjena – pretežito poljoprivredno gospodarstvo**“mijenja se i glasi „**2.2.1.3. Mješovita namjena – pretežito poljoprivredna gospodarstva**“.

**Članak 93.**

Članak 58.b mijenja se i glasi:

„(1) **Mješovita namjena – pretežito poljoprivredna gospodarstva** (oznaka M4) mogu se smještati unutar građevinskog područja naselja i izdvojenog dijela građevinskog područja naselja.

(2) Površine mješovite namjene – pretežito poljoprivredno gospodarstvo (oznaka M4) su površine za smještaj zgrada čije se stanovništvo pretežito bavi poljoprivredom i u kojem prevladaju agrarni elementi, vezani uz uzgoj životinja, biljaka i proizvodnju različitih poljoprivrednih proizvoda.

(3) Mješovitu namjenu - pretežito poljoprivredno gospodarstvo (oznaka M4) čine:

* zgrade tradicionalnih sklopova vezane uz poljoprivredno gospodarstvo,
* poljoprivredne gospodarske zgrade,
* zgrade za potrebe obiteljskog poljoprivrednog gospodarstva,
* zgrade za pružanje ugostiteljskih i turističkih usluga u seljačkom domaćinstvu,
* zgrade obrta registriranog za obavljanje poljoprivrede ili pravne osobe registrirane za obavljanje poljoprivrede i za pružanje ugostiteljskih i turističkih usluga u seljačkom domaćinstvu, a koje su organski povezane s okolnim zemljištem.

(4) Na području mješovite namjene – pretežito poljoprivredno gospodarstvo dozvoljava se uzgoj:

* odraslih goveda do 40 komada,
* teladi ili junadi do 80 komada,
* konja do 10 komada,
* svinja, krmača i nazimica do 24 komada,
* tovnih svinja do 48 komada,
* peradi do 2000 komada,
* kunića do 800 komada.

(5) Površina građevne čestice za poljoprivrednu gospodarsku građevinu ne može biti manja od P=400,0 m2.

(6) Najmanja dopuštena širina građevne čestice je 18,0 m.

(7) Najveći koeficijent izgrađenosti građevne čestice je kig=0,5. Najveći koeficijent iskoristivosti građevne čestice je kig=2,5.

(8) Najveća dopuštena visina građevina iznosi Vmax=10,0 m. Etažna visina građevina može biti E=Po/S+P+1K+Pk. Iznimno kod izgradnje silosa i spremišta poljoprivrednih strojeva ili ako to zahtjeva tehnološki proces može se dozvoliti i veća visina građevine, sukladno kapacitetima poljoprivrednog gospodarstva, odnosno sukladno projektnoj dokumentaciji, odnosno tipskom projektu.

(9) Za poljoprivredne gospodarske građevine koje se grade uz stambeno ili stambeno-poslovnu građevinu kao prateće uvjeti gradnje propisani su u poglavlju **Prateće poljoprivredne gospodarske građevine** ovog Prostornog plana.

(10) Ostali uvjeti uređenja građevne čestice i gradnja građevina za mješovitu namjenu – pretežito poljoprivredna gospodarstva određeni su u poglavlju **Opći uvjeti uređenja građevne čestice i gradnja građevina** ovog Prostornog plana.“.

**Članak 94.**

Iza članka 58.b naslov poglavlja „**2.2.8. Građevine sportsko-rekreacijske namjene**“ mijenja se i glasi „**2.2.1.4. Sportsko-rekreacijska namjena**“.

**Članak 95.**

Članak 58.c mijenja se i glasi:

„(1) Unutar građevinskog područja naselja i izdvojenim dijelovima građevinskog područja naselja na površinama **sportsko-rekreacijske namjene** mogu se graditi građevine namijenjene sportskim i rekreacijskim aktivnostima te uređivati sportska i rekreacijska igrališta s pratećim građevinama i sadržajima. Mogu se graditi/uređivati i prometnice, parkirališta, garaže, trgovi, parkovi, dječja igrališta, biciklističke staze, pješačke staze, infrastrukturna mreža i manje infrastrukturne građevine i uređaji, a u funkciji osnovne namjene.

(2) Unutar površina navedenih u stavku 1. ovog članka ne može se odvijati gradnja građevina niti prostorija stambene namjene.

(3) Uvjeti uređenja građevne čestice i gradnja građevina **sportsko - rekreacijske namjene** sljedeći su:

* najmanja dozvoljena površina građevne čestice je određena u poglavlju **Veličina građevne čestice i položaj građevina** ovog Prostornog plana,
* najveći koeficijent izgrađenosti je kig=0,6,
* najveći koeficijent iskoristivosti je kis=3,0,
* na građevnoj čestici dozvoljeno je smjestiti jednu ili arhitektonski kompleks građevina sportsko - rekreacijske namjene kao građevine osnovne namjene,
* uz građevine osnovne namjene dozvoljeno je na istoj građevnoj čestici smještaj prateće i/ili pomoćne građevine koje su sukladne osnovnoj namjeni,
* najveća etažna visina građevine osnovne namjene je E=Po/S+P+2K+Pk/UK, odnosno maksimalna visina građevine je Vmax=12,0 m, a iznimno i više zbog konstruktivno-tehnološkog rješenja i proces odvijanja namjene,
* najveća dozvoljena visina građevine osnovne namjene, određena u prethodnom podstavku ovog članka, može ostati iako je potreban manji broj etaža,
* najveća etažna visina prateće/pomoćne građevine je E=Po/S+P+Pk, odnosno maksimalna visina građevine je Vmax= 6,0 m, a iznimno i više,
* udaljenost građevine osnovne namjene od regulacijske linije iznosi najmanje 5,0 m,
* iznimno, ako je u postojećoj ulici određen građevni pravac, građevina odnosno dio arhitektonskog kompleksa može biti lociran na tom pravcu izuzev sportskih dvorana i slično,
* građevine trebaju od bočnih granica građevne čestice biti minimalno odmaknute 3,0 m odnosno kako je određeno u poglavlju **Udaljenost građevina od granica susjednih građevnih čestica** ovog Prostornog plana,
* udaljenost između građevinama određena je poglavlju **Međusobna udaljenost između osnovne/prateće/pomoćne građevine** ovog Prostornog plana,
* krovovi građevina mogu biti izvedeni kao ravni, kosi, mansardni, šed, zaobljeni krovovi, krovovi nepravilnih geometrijskih oblika ili kombinacija navedenih odnosno kako je određeno u poglavlju **Visina i oblikovanje građevina,**
* najmanje 25% građevne čestice potrebno je urediti kao zelenu površinu uređenu niskim i visokim zelenilom namijenjenu za odmor i rekreaciju korisnika prostora, a najmanje 15% ukupne površine građevne čestice treba biti jedinstvena zelena površina,
* građevna čestica mora imati osiguran kolni pristup najmanje širine od 3,50 m na prometnu površinu,
* omogućuje se postavljanje ograde na granici građevne čestice najveće visine 1,60 m i iznimno i više, odnosno zaštitnih ograda propisane visine za otvorena sportska igrališta odnosno sukladno poglavlju **Ograde i parterno uređenje** ovog Prostornog plana,
* na građevnoj čestici potrebno je osigurati broj parkirališno-garažnih mjesta sukladno poglavlju **5.1.2. Parkirališna i garažna mjesta**,
* garažna mjesta moguće je osigurati i u sklopu podzemnih etaža ukoliko to uvjeti dozvoljavaju.

(4) Ostali uvjeti uređenja građevne čestice te gradnja i oblikovanje građevina sportsko-rekreacijske namjene određeni su u poglavlju **Opći uvjeti uređenja građevne čestice i gradnja građevine** ovog Prostornog plana.“.

**Članak 96.**

Iza članka 58.c naslov poglavlja „**2.2.9. Javne zelene površine – javni park**“ mijenja se i glasi „**2.2.1.5. Javne zelene površine – javni park**“.

**Članak 97.**

Članak 58.d mijenja se i glasi:

„(1) Javne zelene površine – javni park (oznaka Z1) su uređene površine namijenjene javnom korištenju, šetnji i odmoru građana. Uređuje se planski raspoređenom vegetacijom (visokom i niskom), izvedbom parternog opločenja u obliku šetnica, manjih trgova, rekreativnih površina te postavom urbane opreme sukladno prilagodbi klimatskim promjenama.

(2) Javne zelene površine - javni park (oznake Z1) prikazane su na kartografskim prikazima br. 4. „Građevinska područja” u mj. 1:5.000.

(3) U sklopu građevne čestice javne zelene površine – javni park omogućeno je uređenje i izgradnja:

* kolnih i pješačkih staza,
* biciklističkih staza,
* sportsko-rekreacijskih površina i igrališta,
* dječjih igrališta i odmorišta,
* manjih građevina prateće namjene (odmorišta, fontana, vidikovaca, paviljona, nadstrešnica, pergola i ostale urbane opreme),
* kioska i sličnih građevina,
* sakralnih građevina i povijesne opreme prostora,
* građevina sanitarno-higijenskog standarda,
* građevine za potrebe zaštite od elementarnih nepogoda i ratnih opasnosti (zakloni i skloništa),
* komunalnih i infrastrukturnih građevina,
* parkirališta izvedenih od travnatih elemenata uz rubne dijelove javne površine,
* i slično.

(4) Gradnja dozvoljena unutar javne zelene površine - javnog parka može zauzimati do 10% njegove površine.

(5) Javne zelene površine za uže područje naselja Koprivnice i uvjeti njihovog uređenja detaljnije su prikazani u GUP-u Koprivnice.

(6) Građevine iz ovoga članka svojim oblikovanjem, prostorom koji zauzimaju, a naročito visinom moraju biti usklađene sa okolnim prostorom u kome se grade.

(7) Na javnim zelenim površinama izvan obuhvata GUP-a Koprivnice i na lokaciji Podolice moguće je graditi retencije pod uvjetom da se oblikovanje i građenje istih provede na način da se ove površine koriste prema svojoj osnovnoj namjeni kao javni neizgrađeni prostor oblikovan planski raspoređenom vegetacijom i sadržajem namijenjenim rekreaciji i odmoru građana, a iznimno u slučaju nailaska velike vode ove površine se privremeno mogu iskoristiti kao retencije radi zaštite okolnih zgrada od plavljenja.

(8) Zaštitom zelene infrastrukture preporučeno je očuvati i planirati nove održive otvorene javne prostore na sljedeći način:

* obnova postojećih parkova i uređenje novih,
* formiranje parkova susjedstva,
* uređenje dječjih igrališta,
* revitalizacija javnih prostora u prigradskim naseljima,
* unaprjeđenje prostora sakralnih građevina i groblja,
* uređenje urbanih vrtova,
* uspostava novih tipova javnih otvorenih prostora,
* uređenje školskih vrtova,
* uspostava urbanih voćnjaka,
* uređenje i izgradnja vidikovca,
* obnova planinarskih putova,
* uspostava tematskih staza.

(9) Zaštitom zelene infrastrukture predlaže se ovim Prostornim planom sljedeće:

* **Parkovi susjedstva** su serija manjih parkova unutar pretežito stambene namjene, naročito u zonama individualnih stambenih zgrada. Ovi prostori imaju visok značaj za aktivan život, druženje i identitet lokalne zajednice, zbog čega je nužno voditi računa o njihovoj kvaliteti i dostupnosti na gradskoj razini. Aktivnost je usmjerena na sustavno unaprjeđenje i proširenje sadržaja ovih prostora u skladu s definiranom namjenom i potrebama lokalne zajednice.
* **Dječja igrališta** je potrebno urediti i proširiti sadržaj dječjih igrališta uvođenjem različitih tematskih tipova igrališta, djelomičnu standardizaciju opreme, povećanje uvjeta za igru djece slabije pokretljivosti te razradu prirodnih elemenata za igru. Unaprjeđenje postojećih igrališta usmjereno je i na podizanje opće kvalitete njihovog uređenja (što uključuje zastore, biljni materijal i druge parkovne elemente) te povećanje njihove dostupnosti i sigurnosti.Prilikom planiranja lokacija novih dječjih igrališta, potrebno se rukovoditi pravilom uspostave minimalno jednog igrališta unutar radijusa od 350 m (6 minuta hoda) u odnosu na mjesto stanovanja.
* **Uspostava novih tipova javnih otvorenih prostora** podrazumijeva formiranje novih i nekonvencionalnih tipova otvorenih prostora radi poticanja raznolikosti boravka i rekreacije na otvorenom. Ostvariti kroz prenamjenu prostora koji do sada nisu imali jasno određenu namjenu kao što su livadne površine u rubnim urbanim dijelovima koje su prepoznate kao veliki potencijal za razvoj zelene infrastrukture.
* **Školski vrtovi** uspostava tematskih edukacijskih školskih vrtova u dvorištima osnovnih i srednjih škola.

(10) U sklopu **pretežito stambene namjene** i **mješovite namjene – stambeno-poslovna namjena** mogu se uređivati javne zelene površine – javni park sukladno uvjetima određenim u ovom članku.“.

**Članak 98.**

Iza članka 58.d naslov poglavlja „**2.2.10. Groblje**“ mijenja se i glasi „**2.2.1.6. Zaštitne zelene površine**“.

**Članak 99.**

Članak 58.e mijenja se i glasi:

„(1) Zaštitne zelene površine (oznaka Z) su površine namijenjene zaštiti od negativnog utjecaja prometa, potencijalnih opasnosti u odnosu na namjenu građevina, uređaja infrastrukture ili od nepovoljnih obilježja prostora, kao što su strmi pokosi, plavljenje zemljišta i slično.

(2) Zaštitne zelene površine planirati i projektirati u skladu s bioraznolikosti lokacije, izbjegavati gubitak vrijednih prirodnih i doprirodnih staništa i vegetacije te koristiti rješenja temeljena na prirodi (nature-based solutions).

(3) Zaštita zelenih površina provodi se sadnjom i održavanjem odgovarajućeg visokog (stablašice) i niskog raslinja (živice autohtonih i zimzelenih vrsta najmanje visine 1,50 m) te ograničenjem u korištenju te površine.

(4) Unutar zaštitnih zelenih površina mogu se uređivati pješačke i biciklističke staze, trim staze, polagati linijska infrastruktura, graditi kišne vrtove te samo izuzetno locirati druge vrste naprava ili građevina infrastrukturnog sustava, izuzev antenskih stupova elektroničke komunikacijske infrastrukture.

(5) **Zaštitne zelene površine** unutar građevinskog područja naselja, izdvojenih dijelova građevinskog područja naselja i izdvojenog građevinskog područja izvan naselja, obvezno je saditi i održavati kao zaštita od negativnog utjecaja određene namjene na susjedne čestice drugih namjena gdje ljudi borave, kao prilagodba klimatskim promjenama, na sljedeći način:

* kontaktni dijelovi građevne čestice na kojoj se nalaze ili se planiraju graditi građevine **gospodarske namjene, komunalne namjene (groblja), infrastrukturne namjene,** **građevine za gospodarenje otpadom, parkirališta za kamione i autobuse,**  koji se graniče sa građevnim česticama stambene namjene, javne i društvene namjene, sportsko-rekreacijske namjene, ugostiteljsko-turističke namjene te sličnih namjena gdje boravi veći broj ljudi, obvezno moraju imati pojas zaštitnog zelenila najmanje širine 1,0 m i visine 1,50 m, odnosno kako je za svaku namjenu posebno određeno,
* kontaktni dijelovi građevne čestice na kojoj se nalazi ili se planira graditi **manja** **višestambena zgrada,** a koji se graniče sa građevnim česticama javne i društvene namjene, sportsko-rekreacijske namjene i sličnih namjena, obvezno moraju imati pojas zaštitnog zelenila najmanje širine 1,0 m i visine 1,50 m,
* zaštitne zelene površine iz prethodnih podstavaka nije potrebno označavati na kartografskim prikazima ovog Prostornog plana.“.

**Članak 100.**

Iza članka 58.e naslov poglavlja „**2.2.11. Zona 1.B - Zona djelomične zaštite povijesne jezgre**“ mijenja se i glasi „**2.2.1.7. Groblje**“.

**Članak 101.**

Članak 58.f mijenja se i glasi:

„(1) Unutar građevinskog područja naselja i izdvojenim dijelovima građevinskog područja naselja na području Prostornog plana označene su postojeće površine groblja, a u naselju Koprivnica, unutar obuhvata GUP KC, nalazi se postojeća i planirana površina ~~za razvoj~~ glavnog gradskog groblja.

(2) Unutar građevinskog područja naselja i izdvojenim dijelovima građevinskog područja naselja nalaze se sljedeća groblja:

* Gradsko groblje Koprivnica – katoličko, unutar obuhvata GUP KC,
* Gradsko groblje Koprivnica – pravoslavno,
* Gradsko groblje Koprivnica – židovsko,
* Mjesno groblje Reka,
* Mjesno groblje Herešin,
* Mjesno groblje Jagnjedovec,
* Mjesno groblje Bakovčica.

(3) Groblje je ograđeni prostor zemljišta na kojem se nalaze grobna mjesta, komunalna infrastruktura i prateće građevine. Pratećim građevinama smatraju se krematorij, mrtvačnica, dvorana za izlaganje na odru, prostorije za ispraćaj umrlih i slično.

(4) Grob­lje se sastoji se od unutraš­nje­g prostora (površine za ukop: oproštajni, prateći i pogonski dio) vanjskog prostora (prometne površine, parkiralište i ostale usluge).

(5) Postojeća groblja mogu se proširivati sukladno važećoj zakonskoj regulativi.

(6) Grob­lje čine površine za ukop, površine i građevine za ispraćaj pokojnika, prostori za pogon, unutraš­nje prometnice i zelenilo te prateće funkcije za posjetite­lje grob­lja, prateće funkcije za zaposlene, servis i održava­nje te va­njske prometne površine i usluge.

(7) Grob­lje može imati kapelu, zvonik i poseban memorijalni dio za posebne vrste ukopa, te prateće ma­nje proizvodne pogone za izradu vijenaca i nadgrobnih obi­lježja izvan prostora grob­lja.

(8) Građevine i pripadajući prostori grob­lja su: oproštajni prostori (mrtvačnica, oproštajna dvorana i pomoćne prostorije), pogonski, radni i službeni dio te prateće usluge (prodaja cvijeća, svijeća, opreme i slično).

(9) Oproštajne prostore treba smjestiti uz ulaz u grob­lje, a iznimno za velika grob­lja oproštajni prostori mogu biti bliže sredini grob­lja. Pogonski, radni i službeni dio treba smjestiti u blizini ulaza, s posebnim kolnim prilazom tako da su zaklo­njeni od javnih prostora i okup­lja­nja. Prateće usluge (prodaja cvijeća, svijeća, opreme i sl.) treba smjestiti izvan prostora, a u blizini ulaza u grob­lje.

(10) Najveća etažna visina građevina na groblju je E=Po/S+P+Pk odnosno maksimalna visina građevina je Vmax=6,0 m, a iznimno i više ukoliko to zahtijeva konstruktivno-tehnološko rješenje i proces odvijanja namjene (sakralne građevine, tornjevi, zvonici, dimnjaci i slično).

(11) Svako grob­lje mora imati zelene odnosno parkovne površine koje iznose bar 10% površine grob­lja te uređene pješačke površine i postavljenu urbanu opremu (klupe i slično).

(12) Na groblju mora biti osiguran prostor za odlaganje otpada, košare za otpad, zatim kontejner koji treba biti zatvoren i skriven od ostalih površina te lako dostupan kao i voda – česma.

(13) Groblje mora biti ograđeno. Ograda može biti žičana sa zelenilom, odnosno zidanim podnožjem i stupovima, oblikovana prema tradicijskim elementima lokalne arhitekture.

(14) Parkiralište za potrebe groblja dimenzionirati sukladno poglavlju **Parkirališna i garažna mjesta** ovog Prostornog plana.

(15) Javne površine groblja moraju biti izvedene bez prostornih barijera za kretanje osoba sa invaliditetom ili smanjene pokretljivosti.

(16) Kod prošire­nja postojećeg grob­lja, uda­ljenost od građevne čestice na kojoj je izgrađena ili se može graditi građevina za stambenu, poslovnu ili stambeno-poslovnu namjenu, može iznositi 10,0 m pod uvjetom da se na grob­lju osigura pojas zelenila minimalne širine 5,0 m mjereno po cijeloj dužini kontaktnog prostora.

(17) Kontaktni dijelovi građevne čestice groblja koji graniče sa građevnim česticama stambene namjene, javne i društvene namjene, sportsko-rekreacijske namjene i sličnih namjena gdje boravi veći broj ljudi, obvezno moraju imati pojas zaštitnog zelenila najmanje širine 1,0 m i visine 1,50 m.“.

**Članak 102.**

Iza članka 58.f naslovi poglavlja „**2.3. IZDVOJENI DIO GRAĐEVINSKOG PODRUČJA NASELJA**“ i „**2.3.1. PRETEŽITO STAMBENA NAMJENA**“ mijenjaju se i novi naslov poglavlja glasi „**2.2.1.8. Javna i društvena namjena**“.

**Članak 103.**

Članak 58.g mijenja se i glasi:

„(1) Unutar građevinskog područja naselja i izdvojenim dijelovima građevinskog područja naselja može se smjestiti **javna i društvena namjena** (oznaka D).

(2) U sklopu javne i društvene namjene moguće je planirati sljedeće djelatnosti: odgoj, obrazovanje, prosvjeta, znanost, kultura, sport, rekreacija, zdravstvo i socijalnu skrb, rad državnih tijela i organizacija, tijela i organizacija lokalne i područne (regionalne) samouprave, društvene organizacije, udruge građana, vjerske zajednice i slično.

(3) Uvjeti uređenja građevne čestice i gradnja građevina u sklopu **javne i društvene namjene** određeni su u poglavlju **2.2.1.1.2. Građevine javne i društvene namjene** ovog Prostornog plana.

(4) Uvjeti smještaja **javne i društvene namjene** određeni su u poglavlju **4. Uvjeti smještaja društvenih djelatnosti** poglavlje **Javna i društvena namjena u** člancima 106.a do 110. ovog Prostornog plana.“.

**Članak 104.**

Iza članka 58.g naslov poglavlja „**2.3.2. MJEŠOVITA NAMJENA - POVREMENO STANOVANJE**“ mijenja se i glasi „**2.2.1.9. Gospodarska namjena**“.

**Članak 105.**

Članak 58.h mijenja se i glasi:

„(1) Unutar građevinskog područja naselja i izdvojenim dijelovima građevinskog područja naselja može se smjestiti gospodarska namjena – proizvodna (oznaka I) i gospodarska namjena – poslovna (oznaka K).

(2) Gospodarska namjena - proizvodna (oznaka I) obuhvaća postojeće i planirane površine na kojima se mogu graditi građevine proizvodne namjene, pretežito industrijske i zanatske.

(3) Na površinama gospodarske namjene – poslovna mogu graditi građevine pretežito uslužne, pretežito, trgovačke i komunalno servisne.

(4) Uvjeti uređenja građevne čestice i gradnja građevina u sklopu **gospodarske namjene** iz stavka 1. ovog članka određeni su u poglavlju **3. Uvjeti smještaja gospodarskih djelatnosti** ovog Prostornog plana.“.

**Članak 106.**

Iza članka 58.h dodaje se novi naslov poglavlja „**2.2.1.10. Gospodarska namjena – ugostiteljsko-turistička namjena**“ i novi **članak 58.i** koji glase:

„**2.2.1.10. Gospodarska namjena – ugostiteljsko-turistička namjena**

**Članak 58.i**

(1) Unutar građevinskog područja naselja i izdvojenim dijelovima građevinskog područja naselja može se smjestiti gospodarska namjena – ugostiteljsko-turistička (oznaka T).

(2) Ugostiteljsko-turistička djelatnost može se obavljati u objektu namijenjenom, uređenom i opremljenom za pružanje ugostiteljskih usluga - ugostiteljski objekt, a koji može biti u ugostiteljsko-turističkim građevinama sukladno zakonskoj regulativi, građevinama stalnog i povremenog stanovanja te u sklopu poljoprivredno gospodarskim građevinama i slično.

(3) Uvjeti uređenja pojedinačne građevne čestice i gradnja građevina u sklopu **ugostiteljsko-turističke namjene** određeni su u poglavlju **3. Uvjeti smještaja gospodarskih djelatnosti** poglavlje **Gospodarska namjena – ugostiteljsko-turistička namjena** ovog Prostornog plana.“.

**Članak 107.**

Iza novog članka 58.i broj naslova poglavlja „**2.4.**“ mijenja se i glasi „**2.2.2.**“ i dodaje se novi **članak 58.j** koji glasi:

„**Članak 58.j**

(1) Unutar izdvojenog građevinskog područja izvan naselja nalaze se sljedeće namjene obrađene u ovom poglavlju:

* Gospodarska namjena – proizvodna i poslovna,
* Gospodarska namjena – ugostiteljsko-turistička,
* Sportsko-rekreacijska namjena,
* Mješovita namjena – pretežito poljoprivredna gospodarstva,
* Javna i društvena namjena – vjerska.“.

**Članak 108.**

Iza novog članka 58.j broj naslova poglavlja „**2.4.1.**“ mijenja se i glasi „**2.2.2.1.**“.

**Članak 109.**

Članak 59. mijenja se i glasi:

„(1) Prostornim planom određena su izdvojena građevinska područja izvan naselja, gospodarske namjene, za gradnju gospodarskih sadržaja:

- poslovne namjene,

- proizvodne namjene.

(2) Površine poslovne namjene namijenjene su poslovnim djelatnostima kao što su trgovački i veletrgovački sadržaji, skladišta, uslužne djelatnosti, komunalno servisne djelatnosti i druge djelatnosti.

(3) Površine proizvodne namjene namijenjene su proizvodnoj djelatnosti kao što je industrija, skladišta, servisi, veće zanatske radionice i druge djelatnosti.

(4) Na izdvojenim građevinskim područjima izvan naselja, u zonama gospodarsko - proizvodne namjene (oznaka I) i gospodarsko - poslovne namjene (oznaka K), dozvoljeno je obavljanje djelatnosti gospodarenja otpadom, na način koji ne dovodi u opasnost ljudsko zdravlje i ne dovodi do štetnih utjecaja na okoliš, sukladno posebnim propisima s područja zaštite okoliša, zaštite prirode, gospodarenja otpadom i poglavlju 7. ovog Prostornog plana.

(5) Na izdvojenim građevinskim područjima izvan naselja, na površinama gospodarske namjene - proizvodne (oznaka I) i poslovne (oznaka K) dozvoljena je gradnja proizvodnih postrojenja i proizvodnih jedinica koja proizvode električnu energiju iz obnovljivih izvora energije i visokoučinkovite kogeneracije te postrojenja za skladištenje energije, sukladno poglavlju 5.3.3. Obnovljivi izvori energije.“.

**Članak 110.**

U članku 60. stavci 2. i 3. mijenjaju se i glase:

„(2) Unutar građevina na površinama gospodarske namjene – proizvodna odnosno poslovna može se smjestiti i prostor stambene namjene za boravak osoblja odnosno zaposlenika na način da se ne može planirati niti graditi prije gradnje osnovne građevine namijenjene gospodarskoj namjeni – proizvodna odnosno poslovna i ne može zauzimati više od 35 % ukupne građevinske (bruto) površine na građevnoj čestici.

(3) Na površinama gospodarske namjene može se obavljati:

- sanacija građevina,

- promjena stanja građevina (uklanjanje, rekonstrukcija, obnova, nova gradnja) uz mogućnost parcelacije,

- nova gradnja uz mogućnost parcelacije,

- ozelenjivanje.“.

**Članak 111.**

Članak 61. mijenja se i glasi:

„(1) Na području Grada Koprivnice u svim zonama gospodarsko proizvodne namjene – (oznaka I) dozvoljena je mogućnost formiranja gospodarske poslovne namjene (oznaka K).

(2) Na području ostalih naselja unutar gospodarskih proizvodnih namjena (oznaka I) nalaze se proizvodni pogoni servisi, pilane i slično. Unutar gospodarskih poslovnih namjena (oznaka K) smještene su komunalno - servisne djelatnosti (skladišta mehanizacije, strojeva, materijala, kompostana te reciklažno dvorište građevnog otpada).

(3) U zonama gospodarsko – proizvodne namjene, na izdvojenim građevinskim područjima izvan naselja dozvoljeno je graditi građevine za gospodarenje otpadom od lokalnog značaja.“.

**Članak 112.**

Članak 62. mijenja se i glasi:

„(1) Izgradnja građevina odnosno arhitektonskog kompleksa građevina unutar **gospodarske namjene – proizvodna odnosno poslovna** treba zadovoljavati slijedeće uvjete uređenja građevne čestice i gradnje građevina:

* prilikom parcelacije nova građevna čestica mora imati oblik i površinu koja omogućava funkcionalno i racionalno korištenje prostora,
* preporučena minimalna veličina građevne čestice za:
* poslovnu i proizvodnu namjenu iznosi P=1.500 m2,
* iznimno, za građevinska područja naselja gospodarska namjena - proizvodne - pretežito zanatske najmanja dopuštena veličina građevne čestice je P=1.000 m2,
* iznimno od preporučene minimalne veličine građevne čestice dane u podstavku 2. ovog članka veličina građevne čestice može biti i manja ako za odvijanje određene namjene treba manja površina građevne čestice,
* najmanja dozvoljena širina građevne čestice je 20,0 m,
* najveći dopušteni koeficijent izgrađenosti građevne čestice je kig=0,5,
* najveći dopušteni koeficijent iskoristivosti građevne čestice je kis=3,0,
* na istoj građevnoj čestici uz osnovnu građevinu dozvoljava se gradnja jedne i/ili više pratećih odnosno pomoćnih građevina u službi osnovne namjene,
* najveća etažna visina osnovne građevine je E=Po/S+Pr+2K+Pk, odnosno maksimalna visina građevine je Vmax=12,0 m, a iznimno i više,
* najveća etažna visina prateće odnosno pomoćne građevine je E=Po/S+Pr+Pk, odnosno maksimalna visina građevine je Vmax=6,0 m, a iznimno i više,
* visina građevina koje radi tehnoloških procesa koji se u njima obavljaju kao što su silosi, dimnjaci, kotlovnice, strojarnice dizala i slično, može biti i viša od navedenih visina,
* dozvoljena je izgradnja podzemnih etaža za potrebe odvijanja proizvodnih procesa, skladištenja, parkiranja i slično,
* udaljenost osnovne građevine od bočnih granica građevne čestice je najmanje pola visine građevine (h/2), ali ne manje od 3,0 m,
* međusobna udaljenost osnovne građevine od građevina na susjednim građevnim česticama najmanje je 6,0 m,
* udaljenost osnovne i prateće odnosno pomoćne građevine na istoj građevnoj čestici najmanje je 3,0 m, a iznimno i manje ako građevine čine jednu funkcionalnu cjelinu, uz uvjet poštivanja protupožarne zaštite sukladno zakonskoj regulativi zaštite od požara,
* međusobna udaljenost građevina unutar jedne građevne čestice ovisi o funkcionalnom i tehnološkom rješenju,
* gospodarske zone treba uređivati na način da građevine unutar zone budu najmanje 6,0 m udaljene od građevina stambene, javne i društvene te sportsko-rekreacijske namjene.“.

**Članak 113.**

Članak 63. mijenja se i glasi:

„(1) Na površinama gospodarske namjene (poslovne i proizvodne) mogu se uz građevine osnovne namjene graditi, pomoćne te ostale građevine i radovi kao što su:

- nadstrešnice i trijemovi,

- prostori za manipulaciju,

- parkirališta,

- potporni zidovi,

- komunalne građevine i uređaji,

- prometne građevine i uređaji,

- površine i građevine za sport i rekreaciju,

- druge građevine prema zahtjevima tehnološkog procesa.

(2) Građevine osnovne namjene, pomoćne građevine te ostale građevine i radovi grade se, unutar gradivog dijela građevne čestice.

(3) Iznimno, izvan gradivog dijela čestice mogu se graditi i uređivati:

- potporni zidovi,

- prostori za manipulaciju,

- parkirališta,

- komunalne građevine i uređaji,

- prometne građevine i uređaji.

(4) Uz građevine osnovne namjene mogu se graditi prateće građevine. Prateće građevine mogu biti: poslovne, proizvodne, komunalne, uslužne namjene (praonice vozila, punionice i slično) i ostale građevine.“.

**Članak 114.**

Članak 64. mijenja se i glasi:

„(1) Obvezni građevni pravac udaljen je najmanje 10,0 m od regulacijske linije, odnosno granice površine gospodarske namjene (poslovne i proizvodne) prema prometnoj površini.

(2) Građevna čestica prema prometnoj površini može se urediti sadnjom ukrasnog zelenila i drveća ako se time ne ometa ulaz u građevnu česticu i preglednost prometnih površina, a u tom dijelu je moguć smještaj parkirno-garažnih mjesta za zaposlenike i posjetitelje.

(3) Građevna čestica mora imati osiguran kolni pristup na prometnu površinu najmanje širine kolnika od 5,5 m za odvijanje dvosmjernog prometa odnosno 3,5 m za odvijanje jednosmjernog prometa.“.

**Članak 115.**

U članku 65. stavku 2. broj „**(1)**“ mijenja se brojem „**1.**“.

**Članak 116.**

Članak 66. mijenja se i glasi:

„(1) Krovovi građevina mogu biti izvedeni kao ravni, kosi (jednostrešni, dvostrešni, višestrešni), mansardni, šed, zaobljeni krovovi, krovovi nepravilnih geometrijskih oblika ili kombinacija navedenih s nagibima koje predviđa usvojena tehnologija građenja pojedine građevine.

(2) Vrsta pokrova i broj streha određeni su usvojenom tehnologijom građenja građevina gospodarske namjene.

(3) Na krovište je moguće ugraditi kupole za prirodno osvjetljavanje te kolektore sunčeve energije i fotonaponske ćelije.“.

**Članak 117.**

Članak 67. mijenja se i glasi:

„(1) Parkirališno-garažna mjesta na površinama gospodarske namjene (poslovne i proizvodne) rješavaju se na građevnim česticama gospodarske namjene sukladno poglavlju **5.1.2. Parkirališna i garažna mjesta** ovog Prostornog plana.“.

**Članak 118.**

Članak 68. mijenja se i glasi:

„(1) Ograde građevnih čestica gospodarske namjene (funkcionalnih ili vlasničkih cjelina) grade se od kamena, betona, opeke, metala ili drva. Građevne čestice mogu biti ograđene i živicom.

(2) Dijelovi građevnih čestica i platoa koji su javnog karaktera mogu biti neograđeni (parkirališta za posjetitelje, pješački prilazi i drugi dijelovi građevne čestice).

(3) Najveća visina ulične ograde građevne čestice je do 1,6 m, a iznimno dijelovi ograde i viši.

(4) Najveća dopuštena visina ograde između građevnih čestica je do 2,0 m.

(5) Iznimno, ograde mogu biti i više od 1,6 m, odnosno 2,0 m, kada je to potrebno zbog zaštite građevine ili načina njezina korištenja. Ostali uvjeti vezani za ograde određeni su u poglavlju **Ograde i parterno uređenje.**“.

**Članak 119.**

U članku 69. stavci 1. i 2. mijenjaju se i glase:

(1) Najmanje 25% građevne čestice poslovne ili proizvodne namjene potrebno je urediti kao zelenu površinu uređenu niskim i visokim zelenilom, a najmanje 15% ukupne površine građevne čestice poslovne ili proizvodne namjene treba biti jedinstvena zelena površina.

(2) Kontaktni dijelovi građevne čestice na kojoj se nalaze ili se planiraju graditi građevine **gospodarske namjene,** koji se graniče sa građevnim česticama stambene namjene, javne i društvene namjene, sportsko-rekreacijske namjene i sličnih namjena gdje boravi veći broj ljudi, obvezno moraju imati pojas zaštitnog zelenila najmanje širine 1,0 m i visine 1,50 m, a sukladno poglavlju **2.2.1.6. Zaštitne zelene površine**.“.

**Članak 120.**

U članku 70. riječ „**Plana**“ mijenja se riječima „**Prostornog plana**“.

**Članak 121.**

Članak 72. mijenja se i glasi:

„(1) Prilaz vatrogasnih vozila građevinama gospodarske namjene treba omogućiti internom kolnom prometnicom dimenzioniranom za interventna vozila, prema važećim zakonima i propisima zaštite od požara.

(2) Ostali uvjeti uređenja građevne čestice i gradnja građevina gospodarske namjene proizvodna odnosno poslovna određeni su u poglavlju **Opći uvjeti uređenja građevne čestice i gradnja građevina** ovog Prostornog plana.“.

**Članak 122.**

Iza članka 72. broj naslova poglavlja „**2.4.2.**“ mijenja se brojem „**2.2.2.2.**“.

**Članak 123.**

Članak 72.a mijenja se i glasi:

„(1) Unutar **izdvojenog građevinskom područja izvan naselja** mogu se smještati osnovne građevine gospodarske namjene – ugostiteljsko-turistička (oznaka T) te prateće i/ili pomoćne građevine u službi osnovne namjene.

(2) Pod građevinama ugostiteljsko-turističke djelatnosti smatraju se građevine za obavljanje sljedećih djelatnosti:

* građevine za smještaj i boravak gostiju (hotel, motel, hotelsko naselje, apartmani, pansion, prenoćište i sl.)
* građevine za pružanje ugostiteljskih usluga (restorani, picerije, barovi, caffe-i i sl.)
* prateći i pomoćni ugostiteljski objekti i sadržaji − objekti i sadržaji za sport, zabavu i rekreaciju (bazen, igralište, trim - staza, zoopark, arboretum, adrenalinski park, kasino i sl.).

(3) Građevine iz stavka 2. moraju oblikovno i tipski slijediti tradicijski, odnosno suvremeni stil gradnje (drvetom ili drugim suvremenim materijalima, odnosno recikliranim materijalima po principima učinkovite energetske gradnje i sl.) i to u pogledu:

− završne obrade fasade

− oblika krovnih ploha

− odabira materijala za pokrov

− volumena (građevinske bruto površine zgrade).

(4) Mjere ublažavanja potencijalnih negativnih utjecaja površina gospodarske namjene – ugostiteljsko-turistička unutar izdvojenog građevinskom područja izvan naselja ovog Prostornog plana na ekološku mrežu su:

* Građevine i sadržaje ugostiteljsko-turističke namjene planirati izvan područja rasprostranjenosti staništa pogodnih za ciljne vrste POVS HR2001320 Crna gora te ključnih staništa ciljnih vrsta ptica POP HR1000008 Bilogora i Kalničko gorje.
* Izgradnju planirati na način da se izbjegava zauzeće, fragmentacija ili degradacija staništa pogodnih za ciljne vrste POP HR1000008 Bilogora i Kalničko gorje te mogući kumulativno značajan gubitak površina staništa sukladno podacima o rasprostranjenosti ciljnih vrsta i stanišnih tipova područja ekološke mreže na području i u blizini planiranog zahvata.
* Prilikom uređenja sadržaja ugostiteljsko-turističke namjene unutar područja ekološke mreže održavati pogodna staništa za ciljne vrste leptira POVS HR2001320 Crna gora na način:
* održavati šume, čistine unutar šuma (livade, pašnjake i dr.) i njihove grmolike rubne površine te šumske rubove
* očuvati prisutnost ovipozicijskih biljaka i biljaka hraniteljica za vrstu danja medonjica (Euplagia quadripunctaria)
* osigurati prisutnost ovipozicijskih biljaka iz porodice grahorica (Fabaceae), primarno crne graholike (Lathyrus niger) na staništu vrste Grundov šumski bijelac (Leptidea morsei)
* ograničiti upotrebu sredstava za zaštitu bilja i mineralnih gnojiva na pogodnim staništima ciljnih vrsta leptira i u njihovoj neposrednoj blizini
* ne uređivati (kositi) rubove šume tijekom proljeća i ljeta, a košnju obavljati jednom godišnje (u rujnu).
* Radove unutar područja ekološke mreže HR1000008 Bilogora i Kalničko gorje planirati izvan razdoblja gniježđenja ciljnih vrsta ptica te izvan razdoblja utvrđenih sukladno posebnom propisu kojim se određuju mjere očuvanja ciljnih vrsta ptica u područjima ekološke mreže.“.

**Članak 124.**

Članak 72.b mijenja se i glasi:

„(1) Građevine se mogu graditi na određenoj građevnoj čestici ugostiteljsko - turističke namjene uz sljedeće uvjete:

* najveći koeficijent izgrađenosti građevne čestice je kig=0,4
* najveći koeficijent iskoristivosti građevne čestice je kis=2,0
* najmanja širina građevne čestice na mjestu građevnog pravca je 18,0 m
* najmanja udaljenost građevine od susjedne građevne čestice je 5,0 m
* najmanja površina građevne čestice je P=600,0 m2
* najveća etažna visina osnovne građevine je E=Po/S+P+2K ili E=Po/S+P+1K+Pk
* maksimalna visina osnovne građevine je Vmax=12,0 m
* uz osnovnu građevinu smije se graditi prateća i/ili pomoćna građevina u službi osnovne namjene
* najveća etažna visina prateće i/ili pomoćne građevine je E=Po/S+P+Pk odnosno maksimalna visina prateće i/ili pomoćne građevine je Vmax=8,0 m, iznimno više
* najmanja udaljenost građevine od regulacijske linije je 5,0 m
* građevna čestica mora imati osigurani neposredni kolni prilaz minimalne širine 3,0 m na prometnu površinu
* na građevnoj čestici mora biti osiguran prostor za smještaj prometa u mirovanju sukladno poglavlju **5.1.2. Parkirališna i garažna mjesta**
* ostali uvjeti uređenja građevne čestice i gradnja građevina za ugostiteljsko-turističku namjenu određeni su u poglavlju **Opći uvjeti uređenja građevne čestice i gradnja građevina** u ovog Prostornog plana
* najmanje 25% građevne čestice potrebno je urediti kao zelenu površinu uređenu niskim i visokim zelenilom namijenjenu za odmor i rekreaciju korisnika prostora, a najmanje 15% ukupne površine građevne čestice treba biti jedinstvena zelena površina.“.

**Članak 125.**

Iza članka 72.b dodaju se novi naslovi poglavlja i novi članci kako slijedi – „**članak 72.c**“, „**Turistička zona „Rudešinkin Breg**“ i **članak 72.d**, „**Turistička zona „Stara Streljana**“ i **članak 72.e**, „**Izletišta „Podravkin rekreacijski centar“ i „Crna Gora“** “ i **članak 72.f**:

„**Članak 72.c**

(1) Gospodarska namjena ugostiteljsko – turistička (oznaka T) u izdvojenom građevinskom području izvan naselja odnosi se na sljedeće zone:

* Turistička zona „Rudešinkin Breg“
* Turistička zona „Stara Streljana“
* Izletište „Podravkin rekreacijski centar“
* Izletište „Crna Gora“.

**Turistička zona „Rudešinkin Breg“**

**Članak 72.d**

(1) Turistička zona „Rudešinkin Breg“ nalazi se unutar izdvojenog građevinskog područja izvan naselja.

(2) Zona je namijenjena je kombinaciji smještajnih i izletničkih turističkih sadržaja:

* preporučaju se turistički kompleks hotela i/ili turističko naselje,
* mogući su i drugi tipovi turističkog smještaja (pansion, hostel, kamp, kamp odmorište).

(3) Prateći sadržaji u turističkoj zoni mogu biti:

* kulturni (galerijski, muzej na otvorenom i drugo)
* rekreacijski, koji se mogu graditi kao otvoreni ili zatvoreni rekreacijski kompleksi i pojedinačna igrališta (šetališta, dječja igrališta, prostori za manifestacije, adrenalinski park, golf igralište i drugo)
* kompatibilne uslužne i trgovačke djelatnosti
* sadržaji zdravstvenog turizma.

(4) Unutar turističke zone moguće je formirati jedinstveni arhitektonski kompleks građevina ili više građevina na zasebnim građevnim česticama.

(5) Uvjeti uređenja građevne čestice i gradnja turističke zone sljedeći su:

* najveći koeficijent izgrađenosti je kig=0,4,
* najveći koeficijent iskoristivosti je kis=2,0,
* najveća etažna visina osnovne građevine je E=Po/S+P+2K ili E=Po/S+P+1K+Pk odnosno maksimalna visina građevine je Vmax=12,0 m,
* turistička zona može se oblikovati sa suvremenim arhitektonskim izričajem,
* u oblikovanju primijeniti:
* arhitektonske metode kojima se osigurava vizualna integracija gradnje u krajolik i krajolika u unutarnji prostor turističkog sadržaja,
* lokalne tradicijske materijale u suvremenom oblikovno – arhitektonskom kontekstu,
* obvezna je primjena mjera zaštite okoliša i prirode prema posebnim propisima i odgovarajućim poglavljima ovog Prostornog plana,
* ostali uvjeti uređenja građevne čestice i gradnja turističke zone određeni su u članku 72.b ovog Prostornog plana.

**Turistička zona „Stara Streljana“**

**Članak 72.e**

(1) Turistička zona „Stara Streljana“ nalazi se unutar izdvojenog građevinskog područja izvan naselja.

(2) Kao osnovni turistički sadržaj preporuča se izgradnja kampa sukladno poglavlju **Kamp** ovog Prostornog plana, a mogući su i drugi tipovi turističkog smještaja koji se oblikom mogu uklopiti u prirodni okoliš.

(3) Prateći sadržaji u turističkoj zoni mogu biti:

* kulturni (galerijski, muzej na otvorenom i drugo)
* rekreacijski, koji se mogu graditi kao otvoreni ili zatvoreni rekreacijski kompleksi i pojedinačna igrališta (šetališta, dječja igrališta, prostori za manifestacije, adrenalinski park, golf igralište i drugo).

(4) Uvjeti uređenja građevne čestice i gradnja turističke zone, osim u slučaju kampa, sljedeći su:

* svu gradnju, uključujući i odgovarajući parkirališni prostor, treba predvidjeti na jedinstvenoj građevnoj čestici,
* najveća etažna visina građevine je E=Po/S+P+Pk odnosno maksimalna visina građevine je Vmax=8,0 m,
* ostali uvjeti uređenja građevne čestice i gradnja turističke zone određeni su u članku 72.b ovog Prostornog plana.

(5) Oblikovanje zgrada i primijenjeni materijali trebaju biti prilagođeni okolišu, a preporuča se gradnja u drvetu i opeci te korištenje boja koje su prilagođene prirodnom okolišu.

(6) Vanjske parterne površine unutar turističke zone nije dozvoljeno betonirati, niti asfaltirati, a staze i kolni pristupi unutar turističke zone potrebno je uređivati kao zemljane, pošljunčane, opločene postavom drvenih, betonskih ili opečnih elemenata na sipinu ili na drugi način koji omogućuje jednostavni povrat terena u prvobitno, prirodno stanje.

(7) Građevine (zgrade, platoi i drugo) treba udaljiti najmanje 5,0 m od vanjske linije inundacijskog pojasa vodotoka koji prolazi područjem turističke zone.

(8) Obvezna je primjena mjera zaštite okoliša i prirode prema posebnim propisima i odgovarajućim poglavljima ovog Prostornog plana.

**Izletišta „Podravkin rekreacijski centar“ i „Crna Gora“**

**Članak 72.f**

(1) Izletišta „Podravkin rekreacijski centar“ i „Crna Gora“ postojeći su kompleksi prvenstveno namijenjeni ugostiteljskoj djelatnosti i izletničkom turizmu.

(2) Smještajni turistički sadržaji mogu se organizirati kao prateći:

* u okviru „Podravkinog rekreacijskog centra“ turističke smještajne sadržaje obavezno se locira u nižem dijelu izdvojenog građevinskog područja, uz odnosno iza restorana „Štagelj“, a uz ugostiteljsku zgradu „Podravska klet“, uključujući cijelu površinu brijega, gradnja smještajnih sadržaja nije dozvoljena,
* u sklopu izletišta „Crna Gora“ turistički smještajni sadržaji mogu se organizirati unutar postojeće zgrade, kao građevna interpolacija ili kao prateći kamp i/ili glamping.

(3) Postojeće zgrade moguće je rekonstruirati, a nove graditi sukladno stavku 2. ovog članka.

(4) Prateći rekreacijski sadržaji mogu se graditi kao otvoreni ili zatvoreni rekreacijski kompleksi i pojedinačna igrališta (šetališta, dječja igrališta, prostori za manifestacije, adrenalinski park i drugo).

(5) Uvjeti uređenja građevne čestice i gradnja turističke zone odnosno izletišta sljedeći su:

* najveći koeficijent izgrađenosti je kig=0,4,
* najveći koeficijent iskoristivosti je kis=2,0,
* najveća etažna visina osnovne građevine je E=Po/S+P+2K ili E=Po/S+P+1K+Pk odnosno maksimalna visina građevine je Vmax=12,0 m,
* ostali uvjeti uređenja građevne čestice i gradnja turističke zone određeni su u članku 72.b ovog Prostornog plana.

(6) Ukupan parkirališni prostor utvrđen prema posebnom propisu, treba osigurati unutar područja turističke zone odnosno izletišta.

(7) Ukoliko se unutar područja predviđa više sadržaja, potrebno je predvidjeti gradnju u međusobno usklađenom arhitektonskom kompleksu građevina, koje mogu biti smještene na jednoj ili na više zasebnih građevnih čestica, minimalne površine pojedinačne građevne čestice 600,0 m2.

(8) Oblikovanje zgrada i primijenjeni materijali trebaju biti prilagođeni okolišu, a preporuča se gradnja u drvetu i opeci te korištenje boja koje su prilagođene prirodnom okolišu.

(9) Vanjske parterne površine unutar turističke zone nije dozvoljeno betonirati, niti asfaltirati, a staze i kolni pristupi unutar turističke zone potrebno je uređivati kao zemljane, pošljunčane, opločene postavom drvenih, betonskih ili opečnih elemenata na sipinu ili na drugi način koji omogućuje jednostavni povrat terena u prvobitno, prirodno stanje.

(10) Obvezna je primjena mjera zaštite okoliša i prirode prema posebnim propisima i odgovarajućim poglavljima ovog Prostornog plana.“.

**Članak 126.**

Iza novog članka 72.f broj naslova poglavlja „**2.4.3.**“ mijenja se brojem „**2.2.2.3.**“.

**Članak 127.**

Članak 73. mijenja se i glasi:

„(1) Na površinama sportsko-rekreacijske namjene unutar izdvojenog građevinskog područja izvan naselja mogu se graditi građevine namijenjene sportskim i rekreacijskim aktivnostima te uređivati sportska i rekreacijska igrališta s pratećim građevinama i sadržajima. Mogu se graditi/uređivati i prometnice, parkirališta, garaže, trgovi, parkovi, dječja igrališta, biciklističke staze, pješačke staze, infrastrukturna mreža i manje infrastrukturne građevine i uređaji, a u funkciji osnovne namjene.

(2) Sportsko-rekreacijska namjena navedena u stavku 1. ovog članka smatra se:

* sportsko-rekreacijska namjena,
* sport (oznaka R1),
* lovački dom (oznaka R4),
* kinološka djelatnost (oznaka R5).

(3) U sklopu osnovne sportsko-rekreacijske namjene određene u stavku 2. ovog članka dozvoljava se odvijanje ugostiteljsko-turističke namjene:

* ugostiteljstvo (restoran, caffe-i i slično),
* smještajni kapaciteti (hotel, kamp i slično).

(4) Na površini sportsko-rekreacijske namjene ne može se planirati stambena izgradnja.“.

**Članak 128.**

Članak 74. mijenja se i glasi:

„(1) Uvjeti uređenja građevne čestice i gradnja građevina **sportsko - rekreacijske namjene**, navedenih u članku 73. ovog Prostornog plana sljedeći su:

* najmanja dozvoljena površina građevne čestice određena je u poglavlju **Veličina građevne čestice i položaj građevina** ovog Prostornog plana,
* najveći koeficijent izgrađenosti je kig=0,4,
* najveći koeficijent iskoristivosti je kis=2,0,
* na građevnoj čestici dozvoljeno je smjestiti jednu ili arhitektonski kompleks građevina sportsko - rekreacijske namjene kao građevine osnovne namjene,
* uz građevine osnovne namjene dozvoljeno je na istoj građevnoj čestici smještaj prateće i pomoćne građevine koje su sukladne osnovnoj namjeni,
* najveća etažna visina građevine osnovne namjene je E=Po/S+P+1K+Pk/UK, odnosno maksimalna visina građevine je Vmax=10,0 m, a iznimno i više zbog konstruktivno-tehnološkog rješenja i proces odvijanja namjene,
* najveća dozvoljena visina građevine osnovne namjene, određena u prethodnom podstavku ovog članka, može ostati iako je potreban manji broj etaža,
* najveća etažna visina pomoćni/pratećih građevina je E=Po/S+P+Pk, odnosno maksimalna visina građevine je Vmax= 6,0 m, a iznimno i više,
* udaljenost građevine osnovne namjene od regulacijske linije iznosi najmanje 5,0 m,
* građevine trebaju od bočnih granica građevne čestice biti najmanje odmaknute za 3,0 m odnosno kako je određeno u poglavlju **Udaljenost građevina od granica susjednih građevnih čestica** ovog Prostornog plana,
* udaljenost između građevinama određena je poglavlju **Međusobna udaljenost između osnovne/prateće/pomoćne građevine** ovog Prostornog plana,
* krovovi građevina mogu biti izvedeni kao ravni, kosi, mansardni, šed, zaobljeni krovovi, krovovi nepravilnih geometrijskih oblika ili kombinacija navedenih odnosno kako je određeno u poglavlju **Visina i oblikovanje građevina,**
* najmanje 25% građevne čestice potrebno je urediti kao zelenu površinu uređenu niskim i visokim zelenilom namijenjenu za odmor i rekreaciju korisnika prostora, a najmanje 15% ukupne površine građevne čestice treba biti jedinstvena zelena površina,
* građevna čestica mora imati osiguran kolni pristup minimalne širine od 3,0 m na prometnu površinu,
* omogućuje se postavljanje ograde na granici građevne čestice najveće visine 1,60 m i iznimno i više, odnosno zaštitnih ograda propisane visine za otvorena sportska igrališta odnosno sukladno poglavlju **Ograde i parterno uređenje** ovog Prostornog plana,
* na građevnoj čestici potrebno je osigurati broj parkirališnih mjesta, sukladno poglavlju **5.1.2. Parkirališna i garažna mjesta** ovog Prostornog plana.

(2) Pješačke, biciklističke, jahaće i trim staze i slično moguće je graditi i uređivati sukladno obilježjima prostora na cijelom prostoru Grada Koprivnice sukladno mjerama zaštite.

(3) Ostali uvjeti uređenja građevne čestice te gradnje i oblikovanja građevina sportsko-rekreacijske namjene određeni su u poglavlju **Opći uvjeti uređenja građevne čestice i gradnja građevine** ovog Prostornog plana.“.

**Članak 129.**

Iza članka 74. dodaje se novi naslov poglavlja „**Kinološka djelatnost**“ i **članak 74.a** koji glase:

„**Kinološka djelatnost**

**Članak 74.a**

(1) Površina namijenjena **kinološkoj djelatnosti** (oznaka R5) na području „Danica“, nalazi se u izdvojenom građevinskom području izvan naselja.

(2) Unutar područja predviđa se smjestiti kompleks za kinološku djelatnost s građevinama i opremom u navedenoj djelatnosti, utvrđenim prema posebnim propisima.

(3) Uvjeti uređenja građevne čestice i gradnja građevina za kinološku djelatnost sljedeći su:

* najmanja udaljenost građevina od regulacijske linije prema pristupnom putu treba iznositi 5,0 m, iznimno manje,
* najmanja udaljenost građevina od ostalih granica građevne čestice je 3,0 m, iznimno manje,
* najveći koeficijent izgrađenosti je kig=0,4,
* najveći koeficijent iskoristivosti je kis=2,0,
* najveća etažna visina građevina je E=Po/S+P+Pk odnosno maksimalna visina građevina je Vmax= 6,0 m, iznimno više,
* dozvoljena je izgradnja osnovne građevine, prateće i pomoćnih građevina,
* ukupan broj parkirališno-garažnih mjesta potrebno je osigurati sukladno poglavlju **5.1.2. Parkirališna i garažna mjesta** ovog Prostornog plana,
* građevnu česticu je potrebno ograditi odgovarajućom zaštitnom ogradom sukladno poglavlju **Ograde i parterno uređenje** ovog Prostornog plana.

(4) Ostali uvjeti uređenja građevne čestice te gradnje i oblikovanja građevina za kinološku djelatnost određeni su u poglavlju **Opći uvjeti uređenja građevne čestice i gradnja građevine** ovog Prostornog plana.“.

**Članak 130.**

Iza članka 74.a broj naslova poglavlja „**2.4.4.**“ mijenja se brojem „**2.2.2.4.**“.

**Članak 131.**

U članku 75.a stavci 1. i 3. mijenjaju se i glase:

„(1) Površine mješovite namjene – pretežito poljoprivredno gospodarstvo (oznaka M4) mogu se smještati unutar izdvojenog građevinskog područja izvan naselja i to su površine za smještaj građevina namijenjenih poljoprivrednoj djelatnosti i na kojima prevladaju agrarni elementi.“

„(3) Uvjeti za smještaj građevina unutar mješovite namjene - pretežito poljoprivredna gospodarstva i mogućnost proširenja postojećih građevina dani su u poglavlju **Poljoprivredne gospodarske građevine - farme i građevine za vlastite potrebe i potrebe ruralnog turizma** ovog Prostornog plana.“.

**Članak 132.**

Iza članka 75.a broj naslova poglavlja „**2.4.5.**“ mijenja se brojem „**2.2.2.5.**“.

**Članak 133.**

Članak 75.b mijenja se i glasi:

„(1) Uvjeti za gradnju vjerskih građevina dati su u članku 39. ovog Prostornog plana.“.

**Članak 134.**

Iza članka 75.b naslov poglavlja “**2.4.6. Javne zelene površine - javni park (Danica)**“ i **članak 75.c** brišu se.

**Članak 135.**

Iza članka 75.b naslov poglavlja „**2.5. REKONSTRUKCIJE I GRADNJA ZAMJENSKIH GRAĐEVINA U GRAĐEVINSKIM PODRUČJIMA**“ mijenja se novim naslovom poglavlja „**2.3. REKONSTRUKCIJA GRAĐEVINA**“.

**Članak 136.**

Članak 76. mijenja se i glasi:

„(1) Rekonstrukcija jest izvođenje građevnih radova na postojećoj građevini ili poduzimanje mjera radi uspostave primjerenog stanja postojeće građevine ako se tim radovima i mjerama utječe na temeljne zahtjeve za građevinu ili svojstva spomenika kulture ili kojima se mijenja usklađenost te građevine s lokacijskim uvjetima u skladu s kojima je izgrađena (dograđivanje, nadograđivanje, uklanjanje vanjskog dijela, izvođenje radova radi promjene namjene ili tehnološkog procesa), odnosno izvedba građevinskih i drugih radova na ruševini postojeće građevine u svrhu njene obnove.

(2) Radovi na zamjeni, dopuni i popuni opreme ako je to u skladu s namjenom građevine, te radovi koji su posebnim zakonom utvrđeni kao radovi na održavanju građevine, a kojima se ne utječe na temeljne zahtjeve građevine, ne smatraju se rekonstrukcijom.

(3) Sve rekonstrukcije unutar svih građevinskih područja provode se pod istim uvjetima kao i za nove građevine odnosno kako je određeno ovim člankom.

(4) Iznimno, kod postojećih građevina koje ne zadovoljavaju uvjete gradnje zadane ovim Prostornim planom (veća izgrađenost građevne čestice, veća ukupna visina, veći broj etaža, položaj građevine u odnosu na građevni pravac i drugo) dozvoljava se rekonstrukcija tih građevina sukladno člancima ovog poglavlja, a u slučaju gradnje nove građevine potrebno je zadovoljiti uvjete zadane ovim Prostornim planom. Unutar granica infrastrukturnih koridora moguće je graditi nove infrastrukturne građevine na mjestu postojećih i nove građevine druge namjene na mjestu postojeće samo uz odobrenje nadležnog tijela koje upravlja tim infrastrukturnim građevinama.

(5) Kod građevina sa statusom kulturnog dobra koja ne zadovoljavaju nove uvjete gradnje zadane ovim Prostornim planom dozvoljava se njihova rekonstrukcija sukladno uvjetima nadležnog Konzervatorskog odjela.

(6) Kod rekonstrukcije građevine sa statusom kulturnog dobra ili građevine koja se nalazi u zaštićenoj kulturno-povijesnoj cjelini, može se uz suglasnost nadležnog Ministarstva odstupiti od temeljnih zahtjeva za građevinu ako bi se njima narušila bitna spomenička svojstva.

(7) Rekonstrukcija građevine stambene namjene, poslovne namjene koja nije proizvodna ili nije namijenjena za obavljanje isključivo poljoprivredne djelatnosti, koja je ozakonjena kao završena s ravnim krovom, a kojoj se rekonstrukcija sastoji u izvođenju kosog ili zaobljenog krova bez nadozida može se izvoditi protivno odredbama za provedbu ovog Prostornog plana.

(8) Postupanje u slučaju kada građevine u sklopu neke namjene nisu sukladne odredbama za provedbu ovog Prostornog plana ili su građene protivno ovom Prostornom planu, u sklopu svake namjene navedeno je kako postupati s njima u slučaju rekonstrukcije ili nove gradnje te se mogu primijeniti uvjeti gradnje iz ovog poglavlja.

(9) U slučaju kad se postojeća građevina nalazi uz neizgrađenu građevnu česticu sa svim važećim odnosno potrebnim uvjetima za gradnju tada postojeća građevina i tražena rekonstrukcija ne smiju ugroziti mogućnost nove gradnje na susjednoj građevnoj čestici odnosno postupa se sukladno odredbama za provedbu ovog Prostornog plana.

(10) Podržati rekonstrukciju odnosno revitalizaciju nekorištenih prostora i zgrada, planiranje novih zgrada po načelu modela kružnog gospodarstva, s ciljem povećanja trajnosti i cjeloživotnog vijeka zgrada u prostoru, povećanja energetske učinkovitosti zgrada te smanjenja nastanka građevnog otpada.

(11)Revitalizacija prostora u naseljimabazira se napoboljšanju namjena i proširenja sadržaja u neposrednom okruženju društvenih domova, s naglaskom na aktivaciju njihovog boravišnog potencijala.“.

**Članak 137.**

Iza članka 76. dodaju se novi naslovi poglavlja s pripadajućim člancima kako slijedi – „**Rekonstrukcija građevina u građevinskom području**“ i **članak 76.a**, „**Rekonstrukcija građevina izvan građevinskog područja**“ i **članak 76.b**, „**Posebni slučajevi rekonstrukcije kod energetske obnove građevine**“ i **članak 76.c**:

„**Rekonstrukcija građevina u građevinskom području**

**Članak 76.a**

(1) Najveći dozvoljeni gabariti rekonstruiranih građevina odnosno najveća dozvoljena izgrađenost građevne čestice (kig) na kojoj se nalazi rekonstruirana građevina ne može biti veća od najvećih dozvoljenih gabarita građevina odnosno od najveće dozvoljene izgrađenosti građevne čestice (kig) na kojoj se nalazi rekonstruirana građevina koje je ovaj Prostorni plan propisao za područja unutar kojih se te rekonstruirane građevine nalaze.

(2) Odredbe za provedbu koje slijede u ovom članku odnose se na sve postojeće građevine – osnovna, prateća i/ili pomoćna.

(3) Iznimno od stavka 1. ovog članka, zahvati na postojećim građevinama koje **nisu usklađene s odredbama ovog Prostornog plana** utvrđuju se na način kako slijedi:

* Na postojećoj građevini koja premašuje najveći koeficijent izgrađenosti (kig) propisan ovim Prostornim planom za područje unutar kojega se građevina nalazi, a ne premašuje maksimalnu visinu građevine propisanu ovim Prostornim planom za isto područje, može se rekonstruirati nadogradnjom u okviru maksimalne visine građevine i najvećeg broja etaža koje je ovaj Prostorni plan propisao za područje unutar kojega se ta građevina nalazi. Nadograđeni dio može se izgraditi u okviru postojećih gabarita samo za jednu etažu, a sve ostale etaže koje se nadograđuju moraju biti usklađene s maksimalnom površinom gradivog dijela građevne čestice i izgrađenosti građevne čestice (kig) koje je ovaj Prostorni plan propisao za područje unutar kojega se ta građevina nalazi.
* Na postojećoj građevini koja premašuje maksimalnu visinu građevine propisanu ovim Prostornim planom za područje unutar kojega se građevina nalazi, a ne premašuje najveću površinu izgrađenosti odnosno koeficijent izgrađenosti građevne čestice (kig) propisano ovim Prostornim planom za isto područje, mogu se vršiti zahvati dogradnje u okviru najveće površine gradivog dijela građevne čestice i najvećeg koeficijenta izgrađenosti koje je ovaj Prostorni plan propisao za područje unutar kojega se ta građevina nalazi. Dograđeni dio mora biti usklađen s maksimalnom visinom građevine i najvećim brojem etaža koje je ovaj Prostorni plan propisao za područje unutar kojega se ta građevina nalazi.
* Na postojećoj građevini koja premašuje najveći broj dozvoljenih etaža propisan ovim Prostornim planom za područje unutar kojega se građevina nalazi, a ne premašuje najveću površinu izgrađenosti odnosno koeficijent izgrađenosti građevne čestice (kig) propisano ovim Prostornim planom za isto područje, mogu se vršiti zahvati rekonstrukcije - dogradnje u okviru najveće površine izgrađenosti i najvećeg koeficijenata izgrađenosti građevne čestice koje je ovaj Prostorni plan propisao za područje unutar kojega se ta građevina nalazi. Dograđeni dio mora biti usklađen s maksimalnom visinom građevine i najvećim brojem etaža koje je ovaj Prostorni plan propisao za područje unutar kojega se ta građevina nalazi.
* Kod rekonstrukcije postojeće individualne stambene zgrade, u slučaju povećanja broja stambenih jedinica (do maksimalno 3 samostalne funkcionalne jedinice), moguće je dozvoliti dogradnju vanjskog otvorenog stubišta. Najveća širina dograđenog otvorenog stubišta može biti 2,0 m. Kod dogradnje otvorenog bočnog stubišta udaljenost istog ne može biti manja od 1,0 m od granice građevne čestice uz osiguranje nužnog prolaza od 3,0 m do stražnjeg dijela građevne čestice, uz poštivanje zaštite od požara. Kod dogradnje prednjeg otvorenog stubišta, isto ne može izlaziti izvan građevnog pravca određenog sukladno postojećoj uličnoj morfologiji građevina. Dogradnja otvorenog stubišta mora biti u skladu s dozvoljenim koeficijentom izgrađenosti određenim za područje unutar kojeg se rekonstruirana građevina nalazi.
* Prilikom rekonstrukcije građevine na kojoj se nalaze balkoni, lođe i istaci (erkeri), a koji su izgrađeni suprotno odredbama za provedbu za nove građevine (nalaze se izvan regulacijske linije, bočno smješteni na manjoj udaljenosti od dozvoljene odredbama za provedbu ovog Prostornog plana i ostali uvjeti) dozvoljeni su radovi održavanja ali ne i gradnja novih na taj način.
* Na području Grada koji je pod obuhvatom Generalnog urbanističkog plana Koprivnice kod rekonstrukcije građevina mogu se odrediti drukčiji uvjeti rekonstrukcije građevina od određenih ovim Prostornim planom.

(4) U slučaju rekonstrukcije postojeći tlocrtni gabarit ili dio postojećeg tlocrtnog gabarita građevine može se zadržati i kada nije sukladan uvjetima gradnje ovog Prostornog plana. Nova dogradnja ili nadogradnja građevine mora biti sukladna odredbama za provedbu ovog Prostornog plana kako je određeno za svaku namjenu posebno.

**Rekonstrukcija građevina izvan građevinskog područja**

**Članak 76.b**

(1) Izvan građevinskog područja može se planirati rekonstrukcija građevina sukladno zakonskoj regulativi i ovom Prostornom planu na sljedeći način:

* Postojeće građevine koje su izgrađene protivno ovom Prostornom planu mogu se rekonstruirati na način da se ne povećava veličina zgrade (vanjski gabariti građevine) te se dozvoljavaju radovi održavanja uz zadržavanje namjene suprotne planiranoj. Svaka nova gradnja mora biti sukladna odredbama za provedbu ovog Prostornog plana.
* Iznimno od prethodnog podstavka ovog članka, u slučaju energetske obnove građevine dozvoljeno je povećanje gabarita građevine za debljinu dodane toplinske ovojnice i to do 20 cm, a sukladno poglavlju **Posebni slučajevi rekonstrukcije kod energetske obnove građevine.**
* Kod postojećih građevina stambene namjene dozvoljeno je održavanje te građevine bez mogućnosti povećanja broja stanova. Svaka nova gradnja mora biti sukladna odredbama za provedbu ovog Prostornog plana.
* Dozvoljava se izvedba priključaka za građevine i uređaje komunalne infrastrukture te rekonstrukcija svih vrsta instalacija.

**Posebni slučajevi rekonstrukcije kod energetske obnove građevine**

**Članak 76.c**

(1) Kod rekonstrukcije građevine čije se pročelje nalazi na regulacijskoj liniji preporuča se zahvate energetske obnove izvoditi na unutarnjem dijelu zida pročelja te građevine odnosno na zidu pročelja u interijeru građevine, kako bi se izbjeglo zauzimanje javne površine za debljinu sloja izolacije.

(2) U slučaju kada se ne postupa sukladno preporuci iz stavka 1. ovog članka mogu se na postojećoj građevini izvoditi zahvati energetske obnove kojima se gabariti postojeće zgrade proširuju izvan površine građevne čestice tako da je moguće povećanje gabarita pročelja preko regulacijske linije za debljinu dodane toplinske ovojnice i to do 20 cm istaknuto u odnosu na ravninu pročelja postojeće zgrade i to jednom bez mogućnosti naknadnog proširenja. U slučaju da se takvim zahvatom proširuju gabariti građevine na susjednu javnu prometnu površinu ili drugu površinu javne namjene, potrebno je ishoditi suglasnost nadležnih javnopravnih tijela koje upravljaju prometnicama odnosno površinama javne namjene na koju se širi područje zahvata te javnopravnih tijela koje upravljaju drugom infrastrukturom prema posebnim propisima. U tom slučaju potrebno je riješiti imovinsko pravne odnose kako bi se sukladno proširenju gabarita zgrade uskladilo i proširenje novonastale građevne čestice odnosno kako bi rekonstruirana zgrada bila smještena na jednoj građevinskoj čestici.

(3) Na postojećoj građevini mogu se izvoditi zahvati energetske obnove kojima se gabariti postojeće zgrade proširuju izvan gradivog dijela građevne čestice i to do 20 cm izvučeno u odnosu na ravninu pročelja postojeće zgrade, ali unutar vlastite građevne čestice u skladu sa sveukupnim planskim rješenjem i odredbama koje je ovaj Prostorni plan propisao za područje unutar kojega se ta građevina nalazi, uz uvjet osiguranja nužnog prolaza od najmanje 3,0 m s barem jedne strane do dvorišnog dijela vlastite građevne čestice.

(4) Iznimno od stavka 3. ovog članka, u slučaju da se zbog tehničke prirode takvog zahvata prelazi na susjednu građevnu česticu u privatnom vlasništvu potrebno je riješiti imovinsko pravne odnose kako bi se sukladno proširenju gabarita zgrade uskladilo i proširenje novonastale građevne čestice odnosno kako bi rekonstruirana zgrada bila smještena na jednoj građevinskoj čestici. Proširenje na susjednu građevnu česticu nije moguće ako se na njoj nalazi postojeća zgrada kojoj bi se radi toga smanjio nužni prolaz od najmanje 3,0 m s barem jedne strane do dvorišnog dijela vlastite građevne čestice.

(5) Vezano za sve slučajeve rekonstrukcije kod energetske obnove zgrada, a navedene u ovom članku, odredbe koje se odnose na koeficijent izgrađenosti i potreban postotak zelenila se dodatno ne propituju.“.

**Članak 138.**

Iza novog članka 76.c broj naslova poglavlja „**2.6.**“ mijenja se brojem „**2.4.**“.

**Članak 139.**

Članak 77. mijenja se i glasi:

„(1) Izvan građevinskih područja na prostoru Grada Koprivnice mogu se uređivati površine i graditi građevine u funkciji:

* poljoprivrede,
* šumarstva,
* uređenja i zaštite voda,
* infrastrukturnih sustava,
* istraživanja i eksploatacije mineralnih sirovina,
* istraživanja i eksploatacije ugljikovodika i geotermalnih voda te podzemnog skladištenja plina i trajnog zbrinjavanja ugljikova dioksida,
* pojedinačne građevine izvan građevinskog područja,
* lovstva,
* planinarskih domova, skloništa i slično,
* ribnjaka,
* robinzonskog smještaja.“.

**Članak 140.**

Iza članka 77. naslov poglavlja „**2.6.1. Gospodarska namjena - površine za istraživanje i eksploataciju mineralnih sirovina**“ mijenja se i glasi „**2.4.1. Gospodarska namjena - površine za istraživanje i eksploataciju mineralnih sirovina, ugljikovodika i geotermalnih voda te potencijalnih geoloških struktura prikladnih za podzemno skladištenje plina ili trajno zbrinjavanje ugljikova dioksida**“.

**Članak 141.**

Članak 79. mijenja se i glasi:

„(1) Površine namijenjene istraživanju i eksploataciji mineralnih sirovina određene su ovim Prostornim planom, odnosno aktima kojima nadležna tijela odobravaju istraživanje i eksploataciju mineralnih sirovina na području Grada Koprivnice.

(2) Na području Grada Koprivnice dijelom se nalazi planirani istražni prostor neenergetskih mineralnih sirovina šljunka i pijeska Žljebic.

(3) Na području obuhvata Prostornog plana, sukladno posebnim propisima iz područja istraživanja i eksploatacije ugljikovodika, definiran je istražni prostor ugljikovodika i eksploatacijska polja ugljikovodika.

(4) Površina Istražnog prostora ugljikovodika „Drava-02“ (DR-02), na kojoj je dozvoljeno istraživanje ugljikovodika i geotermalnih voda te postojanja potencijalnih geoloških struktura prikladnih za podzemno skladištenje plina ili trajno zbrinjavanje ugljikova dioksida, prostire se na području čitavog Grada Koprivnice, izuzev postojećih eksploatacijskih polja ugljikovodika.

(5) Granice eksploatacijskih polja ugljikovodika označavaju vertikalne projekcije podzemnih ležišta ugljikovodika, odnosno geoloških struktura pogodnih za podzemno skladištenje plina ili trajno zbrinjavanje ugljikova dioksida, neovisno o namjeni površine zemljišta na samom tlu.

(6) Unutar istražnog prostora ugljikovodika dozvoljeno je provoditi istražne i ocjenske radove i djelatnosti sa svrhom utvrđivanja postojanja, položaja i oblika ležišta ugljikovodika i geotermalnih voda, njihovu količinu i kakvoću te uvjete eksploatacije odnosno radove i ispitivanja kojima je svrha utvrditi mogućnost podzemnog skladištenja plina i trajnog zbrinjavanja ugljikova dioksida u geološkim strukturama, kao i uvjete eksploatacije, sve u skladu s posebnim propisima iz područja istraživanja i eksploatacije ugljikovodika, zaštite okoliša, zaštite prirode, prostornog uređenja i gradnje te uz poštivanje odredbi ovog Prostornog plana i planova nižeg reda na području kojih se provodi zahvat.

(7) Nakon provedenih istražnih radova, u slučaju pozitivnih rezultata i komercijalnog otkrića ugljikovodika, unutar istražnog prostora „Drava-02“ moguće je osnivanje novih eksploatacijskih polja ugljikovodika.

(8) Na utvrđenim eksploatacijskim poljima ugljikovodika dozvoljena je gradnja naftno-rudarskih objekata i postrojenja kao i izvođenje naftno-rudarskih radova u svrhu eksploatacije ugljikovodika.

(9) Na području Grada Koprivnice jednim svojim dijelom smještena su eksploatacijska polja ugljikovodika: EPU „Peteranec“, EPU „Jagnjedovac“ i EPU „Mosti“, koja su utvrđena rješenjima nadležnog ministarstva te ucrtana u grafičkom i definirana u tekstualnom dijelu Prostornog plana. Ukupne površine, odnosno površine pojedinog EPU na području Grada Koprivnice prikazane su u sljedećoj tablici:

|  |  |  |  |
| --- | --- | --- | --- |
| R. br. | Naziv eksploatacijskog polja (EPU) | Površina EPU | Površina EPU  na području  Grada Koprivnice |
| 1. | EPU „Jagnjedovac“ | 8,44 km2 | 2,63 km2 |
| 2. | EPU „Mosti“ | 42,01 km2 | 1,75 km2 |
| 3. | EPU „Peteranec“ | 24,00 km2 | 0,72 km2 |
| Ukupno: | | 74,45 km2 | 5,10 km2 |

(10) Na području Grada Koprivnice za sada nema utvrđenih istražnih prostora kao ni eksploatacijskih polja geotermalnih voda.

(11) Istraživanje geotermalnih voda radi utvrđivanja rezervi geotermalnih voda može se provoditi na čitavom području Grada Koprivnice.

(12) Nakon provedenih istražnih radova, u slučaju pozitivnih rezultata i komercijalnog otkrića količine i kakvoće rezervi, unutar istražnog prostora „Drava-02“ i postojećih eksploatacijskih polja ugljikovodika, moguće je osnivanje eksploatacijskih polja geotermalnih voda.“.

**Članak 142.**

Iza članka 79. broj naslova poglavlja „**2.6.2.**“ mijenja se brojem „**2.4.2.**“.

**Članak 143.**

Članak 84. mijenja se i glasi:

„(1) Pojedinačne građevine koje se nalaze izvan građevinskog područja, a izgrađene su na temelju građevinske dozvole, posebnog rješenja ili prije 15.02.1968. godine, ili su ozakonjene Rješenjem o izvedenom stanju koje se izdaje za nezakonito izgrađene građevine ili drugim odgovarajućim aktom za gradnju, tretiraju se kao postojeća izgradnja izvan građevinskog područja.

(2) Za građevine iz stavka 1. ovog članka može se odobriti rekonstrukcija postojećih građevina sukladna ovom Prostornom planu.

(3) Ukoliko se građevine iz stavka 1. ovog članka nalaze unutar područja planiranih za zaštitu u nekoj od kategorija prema Zakonu o zaštiti prirode, područja posebno vrijednog predjela - prirodnog krajolika, na vizualno i krajobrazno vrijednim i eksponiranim lokacijama (grebeni brežuljaka, osamljene uzvisine, područja u kontaktu sa šumom i vodotocima), na osobito vrijednom poljoprivrednom tlu, šumi ili unutar područja planiranih za sportsko-rekreacijsku namjenu, ugostiteljsko-turističku namjenu, površina za iskorištavanje mineralnih sirovina, površina planiranih za kapitalnu infrastrukturu, moguća je rekonstrukcija i adaptacija navedenih građevina u opsegu neophodnom za poboljšanje uvjeta života i rada određeno u članku 164. ovog Prostornog plana.

(4) Prenamjena, povećanje građevne čestice i sukladno tome izgradnja na njoj, moguća je samo za namjenu koja je ovim Prostornim planom predviđena za taj prostor ili u svrhu izgradnje koja je Zakonom o prostornom uređenju dopuštena izvan građevinskog područja (a u skladu s uvjetima definiranim ovim Prostornim planom), pod uvjetom da prostor nije rezerviran za infrastrukturni koridor.

(5) Za navedene postojeće izgrađene građevine iz stavka 1. ovog članka, a koje nisu definirane u stavcima 3. i 4. ovog članka, primjenjuju se uvjeti određeni u poglavlju **2.3. Rekonstrukcija građevina** i ostali uvjeti gradnje za namjenu kojoj pripadaju te građevine.

(6) Povećanje građevnih čestica građevina iz stavka 1. ovog članka nije moguće.

(7) Ako su građevne čestice građevina iz stavka 1. ovog članka manje od propisanih najmanjih dopuštenih veličina građevnih čestica građevina stambene namjene i ostalih zatečenih namjena, moguće je povećanje do najmanje dopuštene veličine građevne čestice propisane ovim Prostornim planom.“.

**Članak 144.**

Iza članka 84. broj naslova poglavlja „**2.6.3.**“ mijenja se brojem „**2.4.3.**“ i riječ „**Planom**“ mijenja se riječima „**Prostornim planom**“.

**Članak 145.**

Članak 86. mijenja se i glasi:

„(1) Sukladno Zakonu izvan građevinskog područja može se planirati izgradnja:

* infrastrukture,
* građevina obrane,
* građevina namijenjenih poljoprivrednoj proizvodnji,
* građevina namijenjenih gospodarenju u šumarstvu i lovstvu,
* istraživanje i eksploatacija mineralnih sirovina,
* istraživanje i eksploatacija ugljikovodika, geotermalne vode, podzemno skladištenje plina i trajno zbrinjavanje ugljikova dioksida u geološkim strukturama,
* reciklažnih dvorišta za građevinski otpad s pripadajućim postrojenjima, asfaltnih baza, betonara i drugih građevina u funkciji obrade mineralnih sirovina, unutar određenih eksploatacijskih polja,
* golf igrališta i drugih sportsko-rekreacijskih igrališta na otvorenom s pratećim zgradama,
* zahvata u prostoru za robinzonski smještaj smještajnog kapaciteta do 30 gostiju izvan prostora ograničenja, strogog rezervata, posebnog rezervata i nacionalnog parka,
* stambenih i pomoćnih građevina za vlastite (osobne) potrebe na građevnim česticama od 20 ha i više i za potrebe seoskog turizma na građevnim česticama od 2 ha i više,
* rekonstrukcija postojećih građevina,
* građevina posjetiteljske infrastrukture u područjima zaštićenim prema posebnom zakonu kojim se uređuje zaštita prirode (informativni punkt, suvenirnica, sanitarni čvor i slično).

(2) Izvan građevinskog područja mogu se planirati ili graditi spomen-obilježja s pripadajućom infrastrukturom.

(3) U zahvatima u prostoru za robinzonski smještaj ne može se planirati građenje građevina za čije je građenje potrebna građevinska dozvola.

(4) Izvan građevinskog područja, na području Grada, a sukladno stavku 1. ovog članka, može se odobriti izgradnja građevina kao što su:

* stambene i gospodarske građevine u funkciji obavljanja poljoprivrednih djelatnosti za vlastite potrebe na građevnim česticama od 20 ha i više ili za potrebe seoskog turizma na građevnim česticama od 2 ha i više,
* građevine namijenjene poljoprivrednoj proizvodnji, a to su:
* stambeno - gospodarski sklopovi (farme),
* građevine za uzgoj životinja (tovilišta),
* skladišta, spremišta namijenjena za poljoprivrednu proizvodnju,
* klijeti i spremišta voća/povrća i ostalo,
* za uzgoj nasada (rasadnici, staklenici, plastenici i slično),
* pčelinjaci,
* prostori za sajmove stoke i prateći sadržaji,
* komunalna zona – azil za životinje,
* spremište drva u šumama,
* pilane,
* građevine namijenjene gospodarenju u šumarstvu i lovstvu,
* lovački dom,
* ribnjaci,
* infrastrukturne građevine (prometne, energetske, komunalne i slično),
* vojne i druge građevine od interesa za obranu zemlje i zaštitu od elementarnih nepogoda (skloništa, planinarske kućice i slično),
* građevine za istraživanje i eksploataciju mineralnih sirovina (šljunak, pijesak),
* naftno – rudarski objekti i postrojenja za istraživanje i eksploataciju ugljikovodika i geotermalnih voda te podzemno skladištenje plina i trajno zbrinjavanje ugljikova dioksida,
* reciklažnih dvorišta za građevinski otpad s pripadajućim postrojenjima, asfaltne baze, betonare i druge građevine u funkciji obrade mineralnih sirovina unutar određenih eksploatacijskih polja,
* vodne građevine, u koje spadaju:
* regulacijske i zaštitne vodne građevine (nasipi, obaloutvrde, umjetna korita vodotoka, retencije, crpne stanice za obranu od poplava, vodne stepenice, slapišta, građevine za zaštitu od erozija i bujica i druge pripadajuće građevine),
* komunalne vodne građevine (građevine za javnu vodoopskrbu, građevine za javnu odvodnju),
* vodne građevine za melioracije (građevine za melioracijsku odvodnju, građevine za navodnjavanje, mješovite melioracijske građevine),
* druga sportsko-rekreacijska igrališta na otvorenom s pratećim zgradama,
* zahvata u prostoru za robinzonski smještaj smještajnog kapaciteta do 30 gostiju izvan prostora ograničenja, posebnog rezervata,
* jednostavne i druge građevine sukladno posebnom Pravilniku,
* rekonstrukcija postojećih građevina.

(5) Pojedinačne građevine određene su jednom građevnom česticom i ne mogu biti mješovite namjene, osim kod stambenih i poljoprivrednih gospodarskih građevina za vlastite potrebe i potrebe seoskog turizma, gdje se predviđa mogućnost spajanja dviju namjena na jednom posjedu.

(6) Građevina mora biti u funkciji korištenja prostora (poljoprivredna, planinarska, stočarska, itd.).

(7) Građevina mora imati vlastitu vodoopskrbu (cisternom), odvodnju (pročišćavanje otpadnih voda) i energetski sustav (plinski spremnik, električni agregat ili dr.)

(8) Građevine treba graditi sukladno kriterijima zaštite prostora, vrednovanja krajobraznih vrijednosti i autohtonog graditeljstva.“.

**Članak 146.**

U članku 87. stavku 1. riječi „**i zbrinjavanje otpada**“ brišu se.

**Članak 147.**

Iza članka 87. naslov poglavlja „**Poljoprivredne gospodarske građevine u vinogradima i voćnjacima**“ mijenja se i glasi „**Poljoprivredne gospodarske građevine izvan građevinskog područja**“.

**Članak 148.**

Članak 88. mijenja se i glasi:

„(1) Na kartografskom prikazu br. 1. Korištenje i namjena površina na području označenom kao ostalo poljoprivredno tlo, šume i šumsko zemljište (oznaka PŠ) postoje i mogu se formirati nove površine namijenjene vinogradima, voćnjacima i slične poljoprivredne površine.

(2) Područje iz prethodnog stavka ovog članka specifično je područje namijenjeno razvoju poljoprivrednih djelatnosti vezanih prvenstveno uz vinogradarstvo, voćarstvo, povrtlarstvo te uz slične poljoprivredne površine (lavanda, kamilica i slično).

(3) Na području iz stavka 1. ovog članka dozvoljava se obavljanje i pratećih sadržaja vezanih uz razvoj ruralnog turizma i promociju poljoprivrednih proizvoda.

(4) Pod područjemiz stavka 1. ovog članka podrazumijeva se vinograd, voćnjak, livada, pašnjak i oranica. Površine čestice u sklopu jednog vinograda se zbrajaju.

(5) Na području označenom kao ostalo poljoprivredno tlo, šume i šumsko zemljište omogućava se izgradnja **poljoprivredno gospodarskih građevina** kao **građevina osnovne namjene** izvan građevinskog područja i to:

* **klijeti** u vinogradima, voćnjacima i ostalim nasadima,
* **spremišta** (pod kojim se podrazumijeva sljedeće)**:**
* spremišta poljoprivrednih proizvoda (voća, povrća i drugih poljoprivrednih proizvoda),
* spremište alata i strojeva.

(6) Na području označenom kao ostalo poljoprivredno tlo, šume i šumsko zemljište kao **prateću i/ili pomoćnu građevinu** uz građevine iz stavka 5. ovoga članka dozvoljeno je smjestiti:

* poljoprivredno gospodarsku građevinu – ostali poljoprivredni sadržaji - vinotočja, kušaonice, sortirnica, pakirnica, sušionica, punionica, staklenici, plastenici i slično,
* spremišta alata, strojeva i slično,
* sportsko-rekreacijsku građevinu - igrališta, sportski tereni, bazeni, adrenalinski sportovi/parkovi i slično,
* kao pomoćne građevine još mogu biti građevine navedene u članku 18.c, stavak 5. ovog Prostornog plana.

(7) Poljoprivredne gospodarske građevine iz stavka 5. ovog članka kao **građevine osnovne namjene i prateće i/ili pomoćne građevine** iz stavka 6. ovog člankamogu se smještati na česticama koje zadovoljavaju sljedeće uvjete:

* minimalna površina čestice vinograda, voćnjaka i/ili ostalih nasada treba iznositi najmanje 500,0 m2 za gradnju poljoprivredno gospodarske građevine osnovne namjene klijeti /spremišta i prateće i/ili pomoćne građevine ukupne tlocrtne površine od najviše P=80,0 m2,
* minimalna površina čestice vinograda, voćnjaka i/ili ostalih nasada treba iznositi najmanje 1.000,0 m2, za gradnju poljoprivredno gospodarske građevine osnovne namjene klijeti/spremišta i prateće i/ili pomoćne građevine ukupne tlocrtne površine P=100,0 m2,
* za svakih daljnjih 1.000,0 m2 površine čestice vinograda, voćnjaka i/ili ostalih nasada dozvoljava se povećanje površine poljoprivredno gospodarske građevine klijeti/spremišta, osnovne namjene i prateće i/ili pomoćne građevine za 100,0 m2, odnosno za svakih 100,0 m2 poljoprivrednih površina smiju imati 10,0 m2 klijeti, vinotočja/kušaonica, vinskih podruma, spremišta i ostalih pratećih i/ili pomoćnih prostorija.

(8) Postojeće poljoprivredne gospodarske građevine iz stavka 5. ovog članka koje su izgrađene protivno ovom Prostornom planu odnosno legalizirane, mogu imati radove održavanja ali svaka nova gradnja mora biti sukladno ovom Prostornom planu.“.

**Članak 149.**

Iza članka 88. dodaju se novi naslovi poglavlja s pripadajućim novim čancima kako slijedi – **članak 88.a**, „**Ostale poljoprivredne gospodarske građevine**“ i **članak 88.b**:

„**Članak 88.a**

(1) Najveća etažna visina klijeti odnosno spremišta je E=Po/S+P+Pk odnosno maksimalna visina građevine je Vmax=6,0 m, a iznimno i više zbog konstruktivno-tehnoloških rješenja i procesa proizvodnje koji se u njima obavlja.

(2) Iznimno od prethodnog stavka, zbog specifične konfiguracije terena, kao oblik zatečenog stanja, najveća etažna visina osnovne građevine klijeti odnosno spremišta je E=Po+Pr+1K+Pk, odnosno maksimalna visina građevine je Vmax= 6,0 m.

(3) Dozvoljava se gradnja prateće i/ili pomoćne građevine. Najveća etažna visina prateće i/ili pomoćne građevine je E=Po/S+P+Pk, odnosno maksimalna visina građevine je Vmax=4,5 m, a iznimno i više zbog konstruktivno-tehnoloških rješenja i procesa proizvodnje koji se u njima obavlja (sortirnica, pakirnica, sušionica, punionica i slično).

(4) Udaljenost klijeti odnosno spremišta od jedne granice čestice treba biti 3,0 m, a od ostalih granica čestice ne manje od 1,0 m odnosno 0,5 m u slučaju postojećeg/zatečenog stanja i/ili karakterističnog uzorka naselja sa klijetima.

(5) Izuzetno, kada susjedi sporazumno zatraže izdavanje akta kojim se odobrava gradnja klijeti odnosno spremište na poluotvoren način, građevina se može graditi uz granicu susjedne čestice.

(6) Međusobna udaljenost klijeti odnosno spremišta na susjednim česticama ne može biti manja od 3,5 m.

(7) Iznimno, udaljenost klijeti odnosno spremišta od granica susjednih čestica, međusobna udaljenost klijeti odnosno spremišta na susjednim česticama može biti i manja od navedenih udaljenosti u stavcima 4., 5. i 6. u slučaju postojećeg/zatečenog stanja i/ili karakterističnog uzorka područja sa klijetima.

(8) Udaljenost klijeti odnosno spremišta kao građevine osnovne namjene od prateće i/ili pomoćne građevine na istoj čestici je 3,0 m. Iznimno, udaljenost klijeti odnosno spremišta kao građevine osnovne namjene i prateće i/ili pomoćne građevine na istoj čestici može biti i manja ako su funkcionalno povezane te tada moraju biti izgrađene sukladno važećoj zakonskoj regulativi zaštite od požara.

(9) Ako je na čestici više pratećih i/ili pomoćnih građevina njihova međusobna udaljenost je 1,0 m, a iznimno i manje ako čine jednu funkcionalnu cjelinu te tada moraju biti izgrađene sukladno važećoj zakonskoj regulativi zaštite od požara.

(10) Kada se klijeti odnosno spremišta lociraju u blizini sjeverne granice čestice vinograda, odnosno voćnjaka, udaljenost građevine od granice čestice ne može biti manja od 1,0 m, a od granica čestica na ostalim stranama svijeta 3,0 m.

(11) Krov može biti kosi, ravni, bačvasti i kombinacija navedenih.

(12) Svaka čestica mora imati osigurani neposredni kolni prilaz minimalne širine 3,0 m na prometnu površinu.

(13) Oblikovanje klijeti, spremišta i pratećih i/ili pomoćnih građevina mora u pravilu biti u skladu s lokalnom graditeljskom tradicijom, upotrebom autohtonih građevinskih materijala i građevinskih oblika. Dozvoljava se gradnja na suvremen način sa tradicionalnim elementima.

(14) Za poljoprivredne gospodarske građevine izvan građevinskog područja, koje pripadaju etnološkim zonama, uvjeti gradnje i smjernice mjera zaštite za etnološke zone određeni su u poglavlju **6.3. Mjere zaštite kulturno-povijesnih cjelina i građevina,** članku 142.ovog Prostornog plana.

(15) Mjere ublažavanja potencijalnih negativnih utjecaja poljoprivrednih građevina izvan građevinskog područja ovog Prostornog plana na ekološku mrežu su:

* Izgradnju poljoprivredno gospodarskih građevina izvan građevinskog područja planirati izvan područja rasprostranjenosti staništa pogodnih za ciljne vrste POVS HR2001320 Crna gora, POVS HR2000368 Peteranec, ciljnog stanišnog tipa 6510 Nizinske košanice (Alopecurus pratensis, Sanguisorba officinalis) unutar POVS HR2000368 Peteranec i ključnih staništa ciljnih vrsta ptica POP HR1000008 Bilogora i Kalničko gorje.
* Izgradnju poljoprivredno gospodarskih građevina izvan građevinskog područja planirati na način da se izbjegava zauzeće, fragmentacija ili degradacija staništa pogodnih za ciljne vrste POP HR1000008 Bilogora i Kalničko gorje te mogući kumulativno značajan gubitak površina staništa sukladno podacima o rasprostranjenosti ciljnih vrsta i stanišnih tipova područja ekološke mreže na području i u blizini planiranog zahvata.
* Radove unutar područja ekološke mreže HR1000008 Bilogora i Kalničko gorje planirati izvan razdoblja gniježđenja ciljnih vrsta ptica te izvan razdoblja utvrđenih sukladno posebnom propisu kojim se određuju mjere očuvanja ciljnih vrsta ptica u područjima ekološke mreže.

**Ostale poljoprivredne gospodarske građevine**

**Članak 88.b**

(1) Izvan građevinskog područja naselja na površinama osobito vrijednog obradivog tla (oznaka P1), vrijednog obradivog tla (oznaka P2) i ostalog poljoprivrednog tla, šume i šumskog zemljišta (oznaka PŠ) mogu se graditi **ostale poljoprivredne gospodarske građevine** za potrebe poljoprivredne proizvodnje sukladno uvjetima ovog poglavlja i posebnim propisima.

(2) Ostale poljoprivredne gospodarske građevine mogu biti: spremišta (spremišta alata, strojeva i slično), građevine i oprema namijenjena biljnoj proizvodnji na otvorenom prostoru kao što je cisterna za vodu, bunar, agrometeorološka stanica, oprema za dugogodišnje nasade i rasadnike ukrasnog bilja te voćnog i vinogradarskog sadnog materijala, protugradna mreža s podkonstrukcijom, prozračna ograda sa stupovima bez trakastog temeljenja i slično.

(3) Ostale poljoprivredne gospodarske građevine – spremišta (spremišta alata, strojeva i slično) mogu se graditi na poljoprivrednom zemljištu iz stavka 1. ovog članka čija površina nije manja od 1.000,0 m2 i na kojemu postoji trajni nasad, pri čemu površina za ostale poljoprivredne gospodarske građevine - spremišta (spremišta alata, strojeva i slično) iznosi najviše 20,0 m2.

(4) Dozvoljena površina za ostale poljoprivredne gospodarske građevine – spremišta (spremišta alata, strojeva i slično) povećava se po 20 m2 za svakih 1.000 m2 više površine poljoprivrednog zemljišta s trajnim nasadom iz stavka 1. ovog članka.

(5) Oblikovanje za ostale poljoprivredne gospodarske građevine - spremišta (spremišta alata, strojeva i slično) preporuča se uskladiti s lokalnom graditeljskom tradicijom, a dozvoljen je i suvremeni arhitektonski izričaj.

(6) Najveća etažna visina građevina je E=Prizemlje, a maksimalna visina je Vmax=4,0 m.

(7) Krovovi mogu biti izvedeni kao kosi, maksimalni nagib krovišta je do 45°, iznimno ravni i slično.

(8) Udaljenost za ostale poljoprivredne gospodarske građevine – spremišta (spremišta alata, strojeva i slično) od jedne granice čestice treba biti najmanje 3,0 m, a od ostalih granica čestice ne manje od 1,0 m odnosno 0,5 m u slučaju postojećeg/zatečenog stanja.

(9) Zemljište koje je služilo kao osnova za utvrđivanje uvjeta za izgradnju ostalih poljoprivredno gospodarskih građevina ne može se parcelirati na dijelove koji veličinom ili s obzirom na uvjete propisane za smještaj građevina nisu u skladu s ovim Prostornim planom.

(10) Ostale poljoprivredne gospodarske građevine iz stavka 2. ovog članka ne mogu se izgrađivati na području posebnih uvjeta ograničenja (inundacijski prostor, kulturno-povijesne vrijednosti, zaštićeni dijelovi prirode, zaštitna područja, vodocrpilišta, infrastrukturni koridori i slično), izuzev u skladu s posebnim uvjetima nadležnih tijela.“.

**Članak 150.**

Iza novog članka 88.b naslov poglavlja „**Stambene, pomoćne i poljoprivredne gospodarske građevine za vlastite potrebe i potrebe seoskog turizma**“ mijenja se i glasi „**Poljoprivredne gospodarske građevine - farme i građevine za vlastite potrebe i potrebe ruralnog turizma**“.

**Članak 151.**

Članak 89. mijenja se i glasi:

„(1) Izvan građevinskog područja na površinama osobito vrijednog obradivog tla (oznaka P1), vrijednog obradivog tla (oznaka P2) i ostalog poljoprivrednog tla, šume i šumskog zemljišta (oznaka PŠ) u funkciji obavljanja poljoprivredne djelatnosti moguća je gradnja poljoprivredno gospodarskih građevina za vlastite potrebe i potrebe seoskog turizma, a sukladno važećoj zakonskoj regulativi i članku 86. ovog Prostornog plana.

(2) Poljoprivredne gospodarske građevine iz stavka 1. ovog članka mogu biti:

* montažne i montažno-demontažne građevine,
* polumontažne građevine,
* ostale (čvrste) građevine.

(3) Razvoj seoskog turizma preporuka je vezati uz ugostiteljske usluge u domaćinstvu, obiteljskim poljoprivrednim gospodarstvima odnosno sukladno važećoj zakonskoj regulativi o ugostiteljskoj djelatnosti.“.

**Članak 152.**

U članku 90. stavci 1. i 2. mijenjaju se i glase:

„(1) Dopustivu izgradnju poljoprivredno gospodarskih građevina izvan građevinskog područja u funkciji obavljanja poljoprivredne djelatnosti, moguće je planirati na posjedu primjerene veličine, a za stočarsku i peradarsku proizvodnju iznad minimalnog broja uvjetnih grla.

(2) U slučaju da nije ispunjen uvjet o primjerenoj veličini posjeda ili minimalnom broju uvjetnih grla, izgradnju izvan građevinskog područja u funkciji obavljanja poljoprivredne djelatnosti moguće je, iznimno, dozvoliti na temelju dokaza gospodarske opravdanosti namjeravanih ulaganja kojim se dokazuje opravdanost izgradnje.“.

**Članak 153.**

Članak 91. mijenja se i glasi:

„(1) Sukladno članku 44. Zakona o prostornom uređenju izvan građevinskog područja može se planirati izgradnja **stambenih i pomoćnih građevina za vlastite (osobne) potrebe na građevnim česticama od 20 ha i više i za potrebe seoskog turizma na građevnim česticama od 2 ha i više**.“.

**Članak 154.**

Članak 92. mijenja se i glasi:

„(1) Farmom se smatra funkcionalno povezana grupa građevina sa pripadajućim poljoprivrednim zemljištem, koja se u pravilu izgrađuje izvan građevinskog područja, a može se graditi na poljoprivrednoj čestici od najmanje 0,25 ha površine i s koeficijentom izgrađenosti kig=0,4 i pod uvjetom da farma ima osiguran kolni pristup s prometne površine. Poljoprivrednu česticu može činiti i više katastarskih čestica, a koje čine funkcionalnu cjelinu površine 0,25 ha.

(2) Građevine koje se mogu graditi u sklopu farme su stambene građevine za potrebe stanovanja vlasnika i uposlenika, gospodarske građevine za potrebe biljne i stočarske proizvodnje, građevine ugostiteljsko-turističke namjene za potrebe seoskog turizma, građevine za potrebe prerade i pakiranja poljoprivrednih proizvoda koji su u cijelosti ili pretežno proizvedeni na farmi, a sukladno Zakonu i članku 86. ovog Prostornog plana te proizvodna postrojenja koja koriste obnovljive izvore energije, sukladno odredbama ovog Prostornog plana i posebnih propisa.

(3) Preporuke za minimalni broj uvjetnih grla temeljem kojeg se može planirati izgradnja građevina (farme) za uzgoj stoke i peradi iznosi 10 uvjetnih grla.

(4) Uvjetnim grlom podrazumijeva se grlo težine 500 kg i obilježava koeficijentom 1.

Sve vrste životinja i kategorije svode se na broj uvjetnih grla (UG) primjenom sljedećih koeficijenata određenih u tablici koja slijedi:

|  |  |
| --- | --- |
| **STOPE KONVERZIJE ŽIVOTINJA U UVJETNA GRLA (UG)**  PROVEDBENE UREDBE KOMISIJE (EU) br. 2016/669, Prilog II. | |
| Bikovi, krave i druga goveda starija od dvije godine te kopitari stariji od šest mjeseci | 1,0 UG |
| Goveda od šest mjeseci do dvije godine | 0,6 UG |
| Goveda mlađa od šest mjeseci | 0,4 UG |
| Ovce i koze | 0,15 UG |
| Rasplodne krmače ˃ 50 kg | 0,5 UG |
| Ostale svinje | 0,3 UG |
| Kokoši nesilice | 0,014 UG |
| Ostala perad | 0,03 UG |
| Za vrste i kategorije životinja u ovoj tablici stope konverzije mogu se iznimno povećati ili smanjiti, uzimajući u obzir znanstvene dokaze koje je potrebno obrazložiti i valjano utemeljiti u PRR-u (Program ruralnog razvoja Republike Hrvatske).  Druge vrste životinja mogu se iznimno dodati. Stope konverzije za takve vrste utvrđuju se uzimajući u obzir posebne okolnosti i znanstvene dokaze koje je potrebno obrazložiti i valjano utemeljiti u PRR-u. | |

Za druge životinjske vrste (krznaši, kunići i sl.) minimalni broj uvjetnih grla utvrđuje se dokazom gospodarske opravdanosti namjeravanih ulaganja iz članka 93.

(5) Ukupan dozvoljen broj određene vrste životinja i kategorije za uzgoj predstavlja količnik maksimalnog dozvoljenog broja uvjetnih grla i stope konverzije životinja u uvjetna grla (Max. br. UG / Stopa konv. UG). Obračun uvjetnih grla (UG) sastavni je dio projekta građevina namijenjenih za držanje životinja.“.

**Članak 155.**

Članak 93. mijenja se i glasi:

„(1) Dokazom gospodarske opravdanosti namjeravanih ulaganja temeljem kojeg se iznimno može planirati izgradnja potrebno je minimalno prikazati:

- površinu poljoprivrednog zemljišta predviđenu za korištenje,

- vrstu/vrste poljoprivredne proizvodnje koja će se organizirati na zemljištu,

- broj i okvirnu veličinu potrebne građevine/građevina s predviđenim razmještajem, ovisno o vrsti i količini namjeravane poljoprivredne proizvodnje i obrade,

- pristup na javne ceste,

- potrebu za prometnom i komunalnom infrastrukturom,

- moguću turističku ponudu seljačkog domaćinstva (seoski turizam), ako se predviđa,

- mjere zaštite okoliša,

- ekonomsku opravdanost ulaganja.“.

**Članak 156.**

Članak 94. mijenja se i glasi:

„(1) Najveća etažna visina stambenih građevina za vlastite potrebe, a u funkciji obavljanja poljoprivrednih djelatnosti iznosi E=Po/S+P+1K+Pk odnosno maksimalna visina građevine je Vmax=10,0 m, dok za potrebe seoskog turizma iznosi Vmax=12,0 m.

(2) Najveća etažna visina poljoprivredne gospodarske građevine je E=Po/S+P+1K+Pk, odnosno maksimalna visina građevine je Vmax=10,0 m. Iznimno, kod izgradnje silosa i spremišta poljoprivrednih strojeva ili ako to zahtjeva tehnološki proces može se dozvoliti i veća visina građevine, sukladno kapacitetima poljoprivrednog gospodarstva, odnosno sukladno projektnoj dokumentaciji ili tipskom projektu.

(3) Ukoliko je na jednom poljoprivrednom posjedu smješteno više građevina, obavezno je njihovo grupiranje na jednom njegovom dijelu.

(4) Preparcelacija (smanjenje) poljoprivrednog zemljišta temeljem kojeg je dobivena lokacijska dozvola nije moguća.

(5) Ostali uvjeti uređenja građevne čestice i gradnja poljoprivredne gospodarske građevine - farme određeni su u poglavlju **Opći uvjeti uređenja građevne čestice i gradnja građevina** ovog Prostornog plana.

(6) Građevine u funkciji poljoprivredne proizvodnje oblikovanjem maksimalno prilagoditi krajobraznim obilježjima područja (materijali, boje, horizontalna i vertikalna raščlanjenost i slično).

(7) Građevine u funkciji poljoprivredne proizvodnje na površinama osobito vrijednog obradivog tla (oznaka P1) moraju biti prilagođene klimatskim promjenama na način da su usklađene s Tehničkim smjernicama za pripremu infrastrukture za klimatske promjene u razdoblju 2021.-2027. (EK 2021/C 373/01) te da ne doprinose riziku od pokretanja procesa klizanja (odroni, klizišta i slično).

(8) Prioritet dati korištenju obnovljivih izvora energije (OIE) za potrebe poljoprivredne proizvodnje u svrhu smanjenja emisije stakleničkih plinova.“.

**Članak 157.**

Članak 95. mijenja se i glasi:

(1) Poljoprivredne gospodarske građevine (farme) za intenzivnu stočarsku i peradarsku proizvodnju mogu se planirati na odgovarajućoj udaljenosti od ruba područja predviđenog za razvoj naselja, kako bi se spriječili možebitni negativni utjecaji te se udaljenost utvrđuje temeljem tablice u stavku 2. ovog članka.

(2) Udaljenost građevina za držanje životinja, bez obzira da li se smještaju unutar i izvan građevinskih područja određuje se ovisno o planiranom kapacitetu uvjetnih grla i o pretpostavljenom negativnom učinku na stanovanje i pojedine društvene i gospodarske namjene, a utvrđuje se prema sljedećoj tablici:

|  |  |  |  |  |  |
| --- | --- | --- | --- | --- | --- |
| Kapacitet građevine za uzgoj (držanje) životinja - broj uvjetnih grla (UG) | Najmanja udaljenost u metrima (m) od: | | | | |
| Najbliže granice građevne čestice sa stambenim prostorom, odgojne ili obrazovne ustanove i drugog smještajnog sadržaja (turistički, lječilišni, socijalni i sl.) na drugoj (susjednoj) građevnoj čestici | Pratećeg turističkog sadržaja vlastitog OPG-a | Građevinskog područja naselja i izdvojenog dijela građevinskog područja naselja i izdvojenog građevinskog područja izvan naselja | Kategoriziranih cesta /državne, županijske i lokalne/ i kategoriziranih željezničkih pruga /međunarodne, regionalne i lokalne/ | Ostalih cesta i putova |
| do 10 | 10 | ne utvrđuje se udaljenost | ne utvrđuje se udaljenost | najmanje za širinu odgovarajućeg zaštitnog cestovnog ili pružnog pojasa, prema posebnim propisima | 10 |
| više od 10 – 50 | 30 |
| više od 50 – 100 | 20 |
| više od 100 – 200 | ne utvrđuje se udaljenost | 50 | 30 |
| preko 200 | 100 |

(3) Postojeća legalna poljoprivredno gospodarska građevina za dozvoljene kapacitete može imati i manje utvrđene udaljenosti od određenih u stavku 2. ovog članka.

(4) Minimalne udaljenosti poljoprivrednih gospodarskih građevina namijenjenih intenzivnoj poljoprivrednoj djelatnosti od građevinskih područja, mogu biti i manje od određenih u tablici stavka 2. ovog članka, uz uvjet da je udaljenost od stambene građevine 20,0 m, ali ako se postojeća farma (za koju je ishođen akt o gradnji) rekonstruira i prilagođava EU standardima.

(5) Udaljenosti građevina (farme) za intenzivnu stočarsku i peradarsku proizvodnju od građevina za povremeni boravak, određuje se sukladno stavku 2. ovog članka.“.

**Članak 158.**

Iza članka 95. dodaje se novi **članak 95.a** koji glasi:

„**Članak 95.a**

(1) Postojeće farme koje imaju legalitet, a ne zadovoljavaju uvjete koji su propisani odredbama ovog Prostornog plana, o broju grla i udaljenosti od građevinskog područja naselja, mogu se širiti i rekonstruirati na način da se poboljšaju uvjeti rada i zaštite okoliša, tj. osuvremeniti ih i opremiti na način da ne ugrožavaju ostale funkcije naselja.

(2) Obveza vlasnika postojećih farmi je riješiti vodoopskrbu, odvodnju otpadnih voda, kao i zbrinjavanje otpada sa farme na propisani način, tj. u skladu sa sanitarno-tehničkim i higijenskim uvjetima.“.

**Članak 159.**

Iza novog članka 95.a u naslovu poglavlja „**Građevine u funkciji gospodarenja šumama i lova**“ brišu se riječi „**i lova**“.

**Članak 160.**

Članak 96. mijenja se i glasi:

„(1) **Šumska infrastruktura** je sastavni dio šume i šumskog zemljišta, a obuhvaća šumsku prometnu infrastrukturu (šumske prometnice) i druge građevine u šumama i na šumskom zemljištu namijenjene njihovom gospodarenju, a mogu je koristiti i druge pravne i fizičke osobe pod uvjetima koje odredi šumoposjednik.

(2) U šumi i na šumskom zemljištu može se graditi samo šumska infrastruktura, lovnogospodarski i lovnotehnički objekti, građevine za potrebe obrane i nadzora državne granice, spomenici kojima se obilježavaju mjesta masovnih grobnica žrtava rata i mjesta stradavanja te građevine koje su planirane ovim Prostornim planom.

(3) U šumi i na šumskom zemljištu može se planirati izgradnja građevina sukladno ovom Prostornom planu samo ako to iz tehničkih i ekonomskih uvjeta nije moguće planirati izvan šume i šumskog zemljišta.

(4) U sastojinama I. i II. dobnog razreda, sastojinama koje su u fazi oplodnih sječa, šumskim sjemenskim objektima i šumama namijenjenim za znanstvena istraživanja i nastavu ne može se planirati izgradnja kampova, igrališta za golf i drugih sportsko-rekreacijskih područja.

(5) U svrhu izdavanja lokacijske dozvole i izrade glavnog projekta kada se ne izdaje lokacijska dozvola sukladno posebnom propisu, posebne uvjete za izgradnju građevina iz stavka 2. ovoga članka i izgradnju objekata u pojasu do 50 m od ruba šume za šume i šumska zemljišta u vlasništvu Republike Hrvatske utvrđuje javni šumoposjednik na način propisan Zakonom o šumama, dok za šume privatnih šumoposjednika posebne uvjete utvrđuje nadležno Ministarstvo.

(6) Šumoposjednici nisu dužni poduzimati posebne mjere zaštite niti se mogu smatrati odgovornima za bilo kakve štete za građevine izgrađene u pojasu do 50 m od ruba šume.

(7) Sukladno važećem pravilniku bez građevinske dozvole i glavnog projekta u skladu s ugovorom o zakupu na šumskom zemljištu u vlasništvu Republike Hrvatske može se graditi:

* kiosk i druga građevina gotove konstrukcije tlocrtne površine do 15 m2 u skladu s tipskim projektom za kojega je doneseno rješenje na temelju važećeg Zakona o gradnji ili tehnička ocjena sukladno posebnom zakonu
* reklamni pano oglasne površine do 12 m2.“.

**Članak 161.**

Iza članka 96. dodaje se novi naslov poglavlja „**Lovstvo**“ i novi članci - **članak 96.a** i **članak 96.b** koji glase:

„**Lovstvo**

**Članak 96.a**

(1) Izvan građevinskog područja naselja omogućava se gradnja lovnogospodarskih i lovnotehničkih objekata (hranilišta, pojilišta, solišta, spremišta za hranu, sabirališta i zimovališta za pernatu divljač, čeke, osmatračnice, ograde, uskočnice, kolibe te naprave za umjetni uzgoj divljači i sl.), a sve sukladno važećoj zakonskoj regulativi.

(2) Na području lovišta dozvoljeno je, u svrhu gospodarenja s lovištem i divljači, smjestiti lovačke domove.

(3) Uvjeti uređenja čestice i gradnja **lovačkog doma** izvan građevinskog područja naselja sljedeći su:

* na čestici je dozvoljeno smjestiti jednu građevinu osnovne namjene te prateće i/ili pomoćne građevine (spremište i slično),
* najveća površina građevina je 200,0 m2 građevinske bruto površine (GBP),
* najveća etažna visina osnovne građevine je E=Po/Su+P+Pk, odnosno maksimalna visina građevine je Vmax=6,0 m, a iznimno i više ukoliko to zahtjeva konstruktivno-tehnološko rješenje,
* najveća etažna visina prateće i/ili pomoćne građevine je E=Po/Su+P+Pk, odnosno maksimalna visina građevine je Vmax=3,50 m,
* minimalna udaljenost građevina od svih granica susjedne čestice je 3,0 m,
* mora se osigurati kolni prilaz najmanje širine 3,0 m,
* odvodnja oborinske vode s krovnih ploha treba biti riješena na način da se skuplja unutar vlastite čestice i odvodi putem sustava za odvodnju oborinskih voda,
* s ciljem korištenja dopunskih izvora energije, moguća je izvedba konstruktivnih zahvata – iskorištavanja vjetra, pasivnih sustava za iskorištavanje sunčeve energije i slično kako na krovu građevine tako i u okviru čestice,
* preporuča se prilikom gradnje uporaba autohtonog materijala te način oblikovanja da je usuglašen sa prirodnim okruženjem,
* postojeće kvalitetno zelenilo treba u što većoj mjeri sačuvati i uklopiti u novo uređenje zelenih i hortikulturno uređenih površina,
* čestica mora imati određen broj parkirno garažnih mjesta.

**Članak 96.b**

(1) Mjere ublažavanja potencijalnih negativnih utjecaja građevina u funkciji gospodarenja šumama i lovstva ovog Prostornog plana na ekološku mrežu su:

* Građevine u šumi i na šumskom zemljištu te građevine u funkciji lovstva planirati izvan područja rasprostranjenosti staništa pogodnih za ciljne vrste POVS HR2001320 Crna gora, POVS HR2000368 Peteranec, ciljnog stanišnog tipa 6510 Nizinske košanice (Alopecurus pratensis, Sanguisorba officinalis) unutar POVS HR2000368 Peteranec i ključnih staništa ciljnih vrsta ptica POP HR1000008 Bilogora i Kalničko gorje.
* Izgradnju planirati na način da se izbjegava zauzeće, fragmentacija ili degradacija staništa pogodnih za ciljne vrste POP HR1000008 Bilogora i Kalničko gorje te mogući kumulativno značajan gubitak površina staništa sukladno podacima o rasprostranjenosti ciljnih vrsta i stanišnih tipova područja ekološke mreže na području i u blizini planiranog zahvata.
* Prilikom gospodarenja šumama na području rasprostranjenosti pogodnih staništa za ciljne vrste leptira POVS HR2001320 Crna gora:
* održavati šume, čistine unutar šuma (livade, pašnjake i dr.) i njihove grmolike rubne površine te šumske rubove
* očuvati prisutnost ovipozicijskih biljaka i biljaka hraniteljica za vrstu danja medonjica (Euplagia quadripunctaria)
* osigurati prisutnost ovipozicijskih biljaka iz porodice grahorica (Fabaceae), primarno crne graholike (Lathyrus niger) na staništu vrste Grundov šumski bijelac (Leptidea morsei)
* ograničiti upotrebu sredstava za zaštitu bilja i mineralnih gnojiva na pogodnim staništima ciljnih vrsta leptira i u njihovoj neposrednoj blizini
* ne uređivati (kositi) rubove šume tijekom proljeća i ljeta, a košnju obavljati jednom godišnje (u rujnu).“.

**Članak 162.**

Iza novog članka 96.b u naslovu poglavlja skraćenica „**sl.**“ mijenja se riječju „**slično**“.

**Članak 163.**

Članak 97. mijenja se i glasi:

„(1) Na prostoru Grada Koprivnice omogućava se izgradnja planinarskih domova, skloništa i sličnih građevina za sklanjanje i boravak planinara sukladno važećoj zakonskoj regulativi.

(2) Najveća dopuštena ukupna visina građevine iz stavka 1. ovog članka iznosi Vu=12,0 m.

(3) Ostali uvjeti uređenja čestice i gradnja građevina iz stavka 1. ovog članka određeni su u poglavlju **Opći uvjeti uređenja građevne čestice i gradnja građevina** ovog Prostornog plana.

(4) Mjere ublažavanja potencijalnih negativnih utjecaja kod obavljanja turističke djelatnosti ili sportsko-rekreacijskog turizma na šumi i šumskom zemljištu, pješačke, biciklističke, jahaće i trim staze i slično ovog Prostornog plana na ekološku mrežu su:

* Zahvate u svrhu obavljanja turističke djelatnosti ili sportsko rekreacijskog turizma planirati na način da se izbjegne zauzeće, fragmentacija ili degradacija staništa pogodnih za ciljne vrste te ciljnih stanišnih tipova područja ekološke mreže sukladno podacima o rasprostranjenosti na području i u blizini planiranog zahvata.
* Radove unutar područja ekološke mreže HR1000008 Bilogora i Kalničko gorje planirati izvan razdoblja gniježđenja ciljnih vrsta ptica te izvan razdoblja utvrđenih sukladno posebnom propisu kojim se određuju mjere očuvanja ciljnih vrsta ptica u područjima ekološke mreže.“.

**Članak 164.**

U članku 98. stavku 4. broj „**(3)**“ mijenja se brojem „**3.**“.

**Članak 165.**

Iza članka 98. dodaju se novi naslovi poglavlja s pripadajućim novim člancima kako slijedi – „**Naftno-rudarski objekti i postrojenja za istraživanje i eksploataciju ugljikovodika i geotermalnih voda**“ i **članak 98.a**, „**Ribnjak**“ i **članak 98.b**, „**Robinzonski smještaj**“ i **članak 98.c**:

„**Naftno-rudarski objekti i postrojenja za istraživanje i eksploataciju ugljikovodika i geotermalnih voda**

**Članak 98.a**

(1) Gradnja naftno-rudarskih objekata i postrojenja kao i izvođenje naftno-rudarskih radova u svrhu istraživanja i eksploatacije ugljikovodika dozvoljena je unutar istražnih prostora, odnosno eksploatacijskih polja ugljikovodika, u skladu s posebnim propisima i odredbama ovog Prostornog plana.

(2) Gradnja naftno-rudarskih objekata i postrojenja kao i izvođenje naftno-rudarskih radova u svrhu istraživanja i eksploatacije geotermalnih voda dozvoljena je unutar istražnih prostora, odnosno eksploatacijskih polja geotermalnih voda, u skladu s posebnim propisima i odredbama ovog Prostornog plana.

(3) Unutar istražnih prostora i eksploatacijskih polja mogu se, sukladno posebnim propisima i odredbama ovog Prostornog plana, graditi:

* bušotine u fazi istraživanja
* bušotinski prostor u fazi eksploatacije
* naftno-rudarski objekti i postrojenja, odnosno svi objekti, postrojenja, oprema, alati, uređaji i instalacije koji se koriste prilikom izvođenja istraživanja i eksploatacije ugljikovodika, geotermalnih voda, kao i podzemnog skladištenja i trajnog zbrinjavanja ugljikova dioksida
* cjevovodi od bušotina do spoja na postojeći sabirno-transportni sustav, te ostali cjevovodi unutar i izvan eksploatacijskih polja
* pomoćne i prateće građevine u funkciji istraživanja i eksploatacije ugljikovodika i geotermalnih voda
* priključne ceste
* otpremne, mjerne, sabirne, kompresorske stanice i slično
* signalni kablovi
* ograde
* srednjenaponski 10 kV i niskonaponski energetski vodovi, uključivo trafostanice 10/04kV
* svi ostali objekti u funkciji eksploatacije, npr. kotlovnice, pumpaonice slane vode, stanice slane vode i drugo
* energane.

(4) Pri izgradnji naftno-rudarskih objekata i postrojenja u funkciji eksploatacije ugljikovodika i geotermalnih voda potrebno je osigurati:

* pristup na javnu prometnu površinu (izuzev prometne i linijske infrastrukture)
* sva potrebna parkirališta riješiti unutar obuhvata zahvata i/ili na način utvrđen odlukama odnosne jedinice lokalne samouprave
* priključak na sustav javne vodoopskrbe i sustav odvodnje otpadnih voda, a ako iste nisu izvedene opskrbu riješiti putem autonomnih, odnosno individualnih sustava (zdenaca, cisterni, internih pročistača, nepropusnih septičkih jama i sl.)
* instalacije niskog napona priključiti na javnu niskonaponsku elektroenergetsku mrežu ili riješiti putem vlastitog izvora.

(5) Prilikom izvođenja radova na istraživanju i eksploataciji ugljikovodika utvrđuju se sljedeće mjere zaštite okoliša i ekološke mreže za sprječavanje, smanjenje i ublažavanje potencijalnih negativnih utjecaja:

* za područja ekološke mreže manja od 10 000 ha (POVS HR2001320 Crna gora i POVS HR2000368 Peteranec) ograničava se provedba na način da se unutar ovih područja ne provodi istražno bušenje i eksploatacija ugljikovodika
* tijekom planiranja istraživanja i eksploatacije ugljikovodika unutar POP HR1000008 Bilogora i Kalničko gorje osigurati primjerenu udaljenost od populacija ciljnih vrsta definiranih u ciljevima očuvanja
* radove i radove bušaćeg postrojenja provoditi izvan razdoblja gniježđenja ciljnih vrsta ptica područja očuvanja značajnog za ptice (POP) HR1000008 Bilogora i Kalničko gorje sukladno posebnom propisu kojim se određuju mjere očuvanja ciljnih vrsta ptica u područjima ekološke mreže te uvažavati područja rasprostranjenosti gnijezdećih populacija
* prije provođenja aktivnosti istraživanja i eksploatacije ugljikovodika tijekom postupka ocjene prihvatljivosti zahvata za ekološku mrežu identificirati rasprostranjenost prioritetnih stanišnih tipova i vrsta u NATURA 2000 području te definirati odgovarajuće mjere ublažavanja
* za NATURA 2000 područja u kojima su zastupljeni stanišni tipovi i vrste vezane uz vodu (Skupina stanišnih tipova „Slatkovodna staništa“) ograničava se provođenje aktivnosti u neposrednoj blizini vodotoka (aktivnosti se neće provoditi unutar 250 metara od stanišnog tipa u panonskoj Hrvatskoj i 1000 metara od stanišnog tipa u kršu) tj. na područjima rasprostranjenosti stanišnih tipova i vrsta vezanih uz kopnene vode
* za NATURA 2000 područja u kojima su rasprostranjene ptice močvarice i ptice koje gnijezde u područjima vezanim uz kopnene vode, tijekom postupka ocjene prihvatljivosti zahvata za ekološku mrežu, potrebno je utvrditi rasprostranjenost gnijezdećih populacija ptica i definirati adekvatnu udaljenost od ove skupine ciljnih vrsta, s obzirom na izvor buke tijekom izvođenja radova i rada bušaćeg postrojenja
* za lokalitete koji predstavljaju potencijalna skloništa šišmiša, obavezno je provođenje postupka ocjene prihvatljivosti zahvata za ekološku mrežu na predmetnoj lokaciji te definiranje mjera zaštite, odnosno određivanje adekvatne udaljenosti zahvata (buffer zone) od takvih staništa
* u slučaju planiranja istraživanja i eksploatacije ugljikovodika unutar POP HR1000008 Bilogora i Kalničko gorje prije istraživanja i eksploatacije ugljikovodika, tijekom postupka ocjene prihvatljivosti zahvata za ekološku mrežu, utvrditi rasprostranjenost gnijezdećih populacija ciljnih vrsta ptica i definirati adekvatnu udaljenost od ove skupine ciljnih vrsta, s obzirom na izvor buke tijekom izvođenja radova i rada bušaćeg postrojenja
* od istraživanja i eksploatacije EPU izuzeti vodotoke i jezera, te zaštićena kopnena područja
* od istraživanja i eksploatacije ugljikovodika izuzeti sve zone sanitarne zaštite izvorišta
* od istraživanja i eksploatacije ugljikovodika izuzeti vodotoke i jezera
* od istraživanja i eksploatacije ugljikovodika izuzeti područja svih inundacijskih pojaseva unutar 250 m uz vodotoke i jezera Dunavskog sliva
* aktivnosti istraživanja i eksploatacije ugljikovodika ne provoditi na području zaštitnih šuma i šuma velike gospodarske vrijednosti
* najmanja udaljenost smještaja naftno-rudarskih objekata za istraživanje i eksploataciju ugljikovodika od granica građevinskog područja naselja i izdvojenog dijela građevinskog područja naselja je 500 m
* najmanja udaljenost smještaja naftno-rudarskih objekata za istraživanje i eksploataciju ugljikovodika od granica izdvojenog građevinskog područja izvan naselja je 250 m.

(6) Prilikom izvođenja radova na istraživanju i eksploataciji geotermalnih voda u energetske svrhe potrebno je poštivati sljedeće mjere i ograničenja za sprječavanje, smanjenje i ublažavanje potencijalnih negativnih utjecaja, proizašle iz Strateške studije utjecaja Prostornog plana na okoliš:

* postavljanje infrastrukture planirati na način da se, osim u iznimnim situacijama, obavezno izbjegava zauzimanje i fragmentacija P1 i P2 poljoprivrednih zemljišta, te prioritet dati zemljištima manjeg boniteta
* udaljenost planirane bušotine i geotermalne elektrane mora biti najmanje 250 m od vodnih tijela
* aktivnosti istraživanja i eksploatacije ne planirati na područjima velike vjerojatnosti pojavljivanja poplava, osim iznimno uz suglasnost nadležnih tijela i uz poštivanje adekvatnih mjera ublažavanja negativnih utjecaja poplava na projektnoj razini
* aktivnosti istraživanja i eksploatacije ne planirati u I. zoni vodozaštite
* u slučaju ispuštanja geotermalnih voda u prirodni prijemnik, po potrebi kemijskom predobradom osigurati kakvoću vode ispod dopuštenih graničnih vrijednosti emisija otpadnih voda
* istraživanje i eksploataciju ne provoditi na rijetkim i ugroženim stanišnim tipovima i staništima pogodnima za ugrožene i/ili strogo zaštićene vrste
* za osvjetljavanje tijekom rada geotermalne elektrane koristiti ekološki prihvatljive svjetiljke, sa snopom svijetlosti usmjerenim prema tlu i minimalnim rasipanjem u ostalim smjerovima
* ne provoditi istraživanja i eksploataciju na području zaštitnih šuma
* u najvećoj mogućoj mjeri sačuvati postojeću vegetaciju, posebno autohtone vrste drveća i grmlja, osobito na lokalitetima koje obilježavaju postojeći problemi nedostatka vegetacijskog površinskog pokrova
* buduće istražne bušotinske radne prostore po mogućnosti smještati na postojeće lokalitete prethodno degradiranih i/ili niskih vrijednosti po pitanju estetske i prirodne kvalitete krajobraza
* buduće geotermalne pogone i infrastrukturu vezanu za eksploatacijska polja vizualno uklapati u kontekst krajobraza kroz implementaciju projekata krajobraznog uređenja i sanacije
* izmaknuti zahvate na što veću udaljenost od granica građevinskih područja odnosno stambenih zona i osjetljivih namjena koja će osigurati odgovarajuću kvalitetu života, s izuzetkom korištenja geotermalne energije za grijanje stambenih i gospodarskih objekata
* kontrolirati razinu buke neposredno na njezinom izvoru i na granici sa zonama u kojima ljudi žive ili borave te po potrebi propisati dodatne mjere ublažavanja buke
* planom zabraniti istraživanja i eksploataciju geotermalnih voda na području zaštićenih područja prirode malih površina (park-šuma, spomenik parkovne arhitekture i dr.).

(7) Mjere ublažavanja potencijalnih negativnih utjecaja istraživanja i eksploatacije geotermalnih voda na ekološku mrežu, proizašle iz Glavne ocjene prihvatljivosti Prostornog plana za ekološku mrežu:

* na područjima ekološke mreže manjim od 5.000 ha (POVS HR2001320 Crna gora i POVS HR2000368 Peteranec) ne provoditi istražna bušenja i eksploataciju geotermalne vode
* prilikom planiranja aktivnosti istražnog bušenja ili eksploatacije geotermalne vode prikupiti podatke o rasprostranjenosti ciljnih vrsta područja ekološke mreže na području i u blizini zahvata te u skladu s podacima istražno bušenje i eksploataciju geotermalne vode te snimanje 2D i 3D seizmike planirati izvan područja rasprostranjenosti staništa pogodnih za ciljne vrste
* pridržavati se uobičajenih praksi rada geotermalne energije ponovnim utiskivanjem vode, odnosno gdje god je moguće vraćati pridobivene geotermalne vode utisnom bušotinom natrag u ležište, kako bi se izbjegle promjene vodnog režima
* snimanje 2D i 3D seizmike te radove uklanjanja vegetacije izvoditi izvan reproduktivnog razdoblja ciljnih vrsta ptica
* unutar područja ekološke mreže HR1000008 Bilogora i Kalničko gorje, po potrebi, osigurati zaštitu od stradavanja ptica na zračnim kondenzatorima (npr. postaviti fizičku prepreku na vrh zračnih kondenzatora kako bi se spriječilo slijetanje ptica na njih)
* planirane elektroeneregetske sustave izvesti na način da se ptice zaštite od kolizije i elektrokucije u skladu s najnovijim znanstvenim i stručnim smjernicama, preporukama i posebnim uvjetima zaštite okoliša i prirode
* za osvjetljavanje tijekom rada geotermalne elektrane koristiti ekološki prihvatljive svjetiljke, sa snopom svijetlosti usmjerenim prema tlu i minimalnim rasipanjem u ostalim smjerovima
* pravilnom organizacijom radnog prostora i pridržavanjem propisa i uvjeta gradnje spriječiti akcidentne situacije (poput slučajnog ispuštanja ili odlaganja viška opasnog građevinskog materijala i kemikalija u kopnene vode, havarije građevinskih strojeva i alata te istjecanja velike količine geotermalne vode uslijed oštećenja ventila) i također spriječiti propuste u organizaciji radnog prostora poput nepostojanja sustava odvodnje površinskih voda, nepostojanja primjerenog rješenja za sanitarne otpadne vode s radnog prostora, neispravnog rukovanja i skladištenja naftnih derivata, ulja i maziva te povećane količine građevinskog, komunalnog i opasnog otpada koje se mogu ispirati u podzemne vode
* sukladno dobroj praksi, koristiti tehnike i opremu za prigušivanje buke iz geotermalnih objekata (npr. privremeni štitnici od buke oko dijela bušaće opreme te oko standardne opreme i alata, mobilne i fiksne akustične barijere, geotermalne elektrane s unutarnjim zidovima koji apsorbiraju buku i sl.)
* kontrolirati razinu buke neposredno na njezinom izvoru te poduzeti dodatne mjere ublažavanja buke ako se utvrdi da postoje prekoračenja i/ili negativni utjecaji na faunu
* u slučaju kada se ne primjenjuje tehnologija s dvije bušotine (eksploatacijska i utisna) geotermalnu vodu koja se ispušta u recipijent obraditi na način da fizikalno-kemijskim svojstvima ne mijenja fizikalno-kemijska svojstva recipijenta (temperatura, kemijski sastav i dr.).

(8) Za prostore na kojima se planira izvođenje istražnih radova istraživanja geotermalnih voda utvrđuju se dodatne mjere zaštite okoliša i ekološke mreže za sprečavanje, smanjenje i ublažavanje potencijalnih negativnih utjecaja:

* biološku rekultivaciju bušotinskih radnih prostora i prostora zahvaćenih naftno-rudarskim radovima provesti u skladu s provjerenom naftno-rudarskom dokumentacijom
* istraživanja geotermalnih voda usmjeravati tako da se tijekom eksploatacije koristi „zatvoreni sustav“, odnosno da se iskorištena geotermalna voda ne ispušta u recipijent na površini već vraća u ležište
* ako se ne koristi „zatvoreni sustav“, potrebno je osigurati da temperatura ispuštene iskorištene geotermalne vode ne odstupa od temperature recipijenta, a kakvoća vode odgovara vrijednostima utvrđenim odgovarajućim propisima.

(9) Nakon završetka naftno-rudarskih radova investitor je dužan provesti sanaciju istražnog prostora ili eksploatacijskog polja ugljikovodika i geotermalnih voda u energetske svrhe na kojem su smješteni objekti i postrojenja u skladu sa posebnim propisima iz područja istraživanja i eksploatacije ugljikovodika, zaštite okoliša i prirode, sigurnosti ljudi i imovine i zaštite zdravlja.

**Ribnjak**

**Članak 98.b**

(1) Na ostalom poljoprivrednom tlu, šume i šumskom zemljištu (oznaka PŠ), preporuka na potocima, stajaćim vodama i slično, mogu se graditi ribnjaci u skladu s posebnim uvjetima nadležnih ustanova i službi koje upravljaju vodama.

(2) Na potocima se mogu graditi mlinovi i/ili vodenice u skladu s posebnim uvjetima nadležnih ustanova i službi.

(3) Točne lokacije ribnjaka odredit će se studijskom i projektnom dokumentacijom na razini zahvata kartiranjem i analizom najpovoljnijih područja za razvoj akvakulture, te područja ograničenja i isključenja s obzirom na okoliš i prirodu.

(4) Planiranje novih kapaciteta izvan područja rasprostranjenosti strogo zaštićenih vrsta i ugroženih i/ili rijetkih stanišnih tipova od nacionalnog i europskog značaja te preferiranje antropogeno utjecajnog područja.

(5) Vodenice i mlinice potrebno je graditi u skladu s tradicionalnom gradnju vodnih građevina na području Koprivnice, koristeći tradicionalne materijale i održive principe gradnje.

(6) Prilikom izgradnje ribnjaka preporuča se uzeti u obzir karakteristike svake pojedine konkretne lokacije te se dozvoljava iskop postojećeg tla samo u najnužnijem obimu potrebnom za oblikovanje i uređenje ribnjaka. Ribnjak je preporučeno povezati sa protočnom vodom odgovarajuće kvalitete na način da je dovoljna za sve potrebe ribnjaka u svim fazama uzgoja ribe.

(7) Za potrebe obavljanja djelatnosti ribnjaka dozvoljava se izgradnja građevina za koje je potrebno ispuniti sljedeće uvjete:

* na čestici dozvoljava se gradnja građevine osnovne namjene, pratećih i/ili pomoćnih građevina u službi osnovne namjene,
* najveća površina građevina je 200,0 m2 građevinske bruto površine (GBP),
* najveća etažna visina građevine osnovne namjene je E=Po/Su+P+Pk, odnosno maksimalna visina građevine je Vmax=8,0 m,
* najveća etažna visina prateće i/ili pomoćne građevine je E=Po/Su+P+Pk, odnosno maksimalna visina građevine je Vmax=3,5 m,
* krovišta mogu biti izvedena kao kosa, ravna i slično,
* odvodnja oborinske vode s krovnih ploha treba biti riješena na način da se skuplja unutar čestice i odvodi putem sustava za odvodnju oborinskih voda,
* čestica mora imati osiguran kolni pristup najmanje širine od 3,0 m na prometnu površinu,
* udaljenost ribnjaka od susjednih čestica mora biti takva da ne utječe na vodni režim susjednog obradivog zemljišta, ovisno o strukturi tla,
* način oblikovanja građevina može se zasnivati na suvremenoj tehnologiji gradnje i građevnim materijalima koji su kvalitetni i primjereni vrsti građevine i podneblju,
* preporuča se prilikom gradnje uporaba autohtonog materijala te način oblikovanja usuglašen s prirodnim okruženjem,
* vodenice i mlinove potrebno je graditi u skladu s tradicionalnom gradnjom vodnih građevina na području Grada Koprivnice, koristeći tradicionalne materijale i održive principe gradnje,
* dozvoljava se korištenje obnovljivih izvora energije (sunčeve energije, energije vjetra i slično) kako na građevini tako i u okviru čestice,
* česticu potrebno je urediti kao zelenu i hortikulturno uređenu površinu s travnjacima i autohtonim vrstama grmlja i visokog zelenila, najmanje 30% od ukupne površine čestice,
* postojeće kvalitetno zelenilo treba u što većoj mjeri sačuvati i uklopiti u novo uređenje zelenih i hortikulturno uređenih površina.

(8) Kao podlogu za izradu glavnog projekta potrebno je izraditi krajobrazni elaborat kojim će se osigurati krajobrazno uređenje ribnjaka te primjena autohtonih biljnih vrsta otpornih na nalete vjetra, zatravljenje pokosa i oblaganje površine grubim kamenim materijalom, travnim kockama i slično.

(9) Ostali uvjeti uređenja čestice i gradnja građevina vezano za ribnjak, koji nisu određeni ovim člankom, određeni su u poglavlju **Opći uvjeti uređenja građevne čestice i gradnja građevina** u ovog Prostornog plana.

(10) Vodene površine ribnjaka mogu se koristiti u gospodarsko-poljoprivredne svrhe, rekreacijski ribolov i druge sportsko rekreacijske namjene ili kao element pejzažnog uređenja.

(11) U sklopu područja za ribnjak mogu se urediti otvorena sportska igrališta i dječja igrališta, kao i uređivati šetnice i pozicije za ribiče od prirodnih materijala (drvo, zemlja, slama i slično), te graditi privezišta za čamce i pješački mostovi od drveta.

(12) Izgradnju pomoćne infrastrukture za distribucijske mreže obnovljive energije, vodoopskrbu, ceste, širokopojasnu pristupnu mrežu i logistiku planirati u skladu sa zabilježenim i predviđenim klimatskim promjenama te primijeniti odgovarajuće mjere prilagodbe uvažavajući Tehničke smjernice za pripremu infrastrukture za klimatske promjene u razdoblju 2021.-2027. (EK 2021/C 373/01).

(13) Ribnjake planirati u skladu sa zabilježenim i predviđenim klimatskim promjenama (pojave ekstremnih hidroloških prilika) i njihovim utjecajima na okoliš, te primijeniti odgovarajuće mjere prilagodbe (uključujući primjenu mjera zelene infrastrukture i rješenja temeljenih na prirodi (NBS – nature based solutions) u funkciji zaštite od poplava i sl.).

(14) U cilju smanjenja utjecaja potrebno je u sektoru akvakulture Prostornim planom omogućiti korištenje obnovljivih izvora energije (OIE) i geotermalne energije.

(15) Mjere ublažavanja potencijalnih negativnih utjecaja površina namijenjenim ribnjacima ovog prostornog plana na ekološku mrežu su:

* Izgradnju ribnjaka ne planirati na područjima rasprostranjenosti pogodnih staništa ciljnih vrsta ekološke mreže.

**Robinzonski smještaj**

**Članak 98.c**

(1) Izvan građevinskog područja dozvoljeno je, sukladno posebnim propisima, provoditi zahvate u prostoru za robinzonski smještaj, smještajnog kapaciteta do 30 gostiju izvan prostora ograničenja sukladno zaštiti prirode i okoliša.

(2) Građevina za robinzonski smještaj je građevina koja se nalazi u prirodnom okruženju, a sastoji se od prostorije/a ili prostora u kojima se gostima pružaju usluge smještaja u neuobičajenim okolnostima i uvjetima.

(3) Smještajni kapaciteti za robinzonski turizam trebaju biti usklađeni s Tehničkim smjernicama za pripremu infrastrukture za klimatske promjene u razdoblju 2021.-2027. (EK 2021/C 373/01) u svrhu jačanja otpornosti na klimatske promjene.

(4) Unutar zahvata u prostoru za robinzonski smještaj izvan građevinskog područja, sukladno važećoj zakonskoj regulativi, može se planirati uređenje površina, odnosno gradnja građevina isključivo za smještaj:

* šatora od platna i drugih laganih savitljivih materijala tlocrtne površine do P=20,0 m2,
* zgrade na drvetu tlocrtne površine do P=20,0 m2 i/ili
* zgrade od drveta ili drugog lakog prirodnog materijala tlocrtne površine do P=20,0 m2.

(5) U zahvatima u prostoru za robinzonski smještaj izvan građevinskog područja ne može se planirati građenje građevina za čije je građenje potrebna građevinska dozvola.

(6) Međusobna udaljenost i udaljenost od građevinskih područja za zahvate u prostoru namijenjenom robinzonskom smještaju ne smije biti manja od 3,0 km.

(7) Najveći dopušteni koeficijent izgrađenosti građevinama u obuhvatu zahvata za robinzonski smještaj iznosi kig=0,2.

(8) Unutar obuhvata zahvata u prostoru namijenjenog robinzonskom turizmu dozvoljava se obnavljanje postojećih građevina na način da se očuva autentičnost prirodnog područja.

(9) Prilikom uređenja područja namijenjenog robinzonskom smještaju svaka intervencija u prostoru mora biti u skladu s prirodom i okruženjem te nikako nije dozvoljeno narušiti prirodni krajobraz tog područja.

(10) Unutar obuhvata zahvata u prostoru za robinzonski smještaj dopušteno je uređivati vanjske površine, pristupne putove i šetnice, formirati manje rekreacijske površine, postavljati stolove, klupe i nadstrešnice u materijalima primjerenim okolišu i slično.

(11) Prilikom gradnje dozvoljenih građevina i uređenja površina potrebno je koristiti prirodne materijale kao što su drvo, kamen, pijesak, šljunak i slični materijali karakteristični za područje intervencije u prostoru.

(12) Obuhvat zahvata potrebno je urediti kao zelenu i hortikulturno uređenu površinu s travnjacima i autohtonim vrstama grmlja i visokog zelenila. Postojeće kvalitetno zelenilo treba u što većoj mjeri sačuvati i uklopiti u novo uređenje zelenih i hortikulturno uređenih površina.

(13) Na čestici za robinzonski smještaj dozvoljava se korištenje obnovljivih izvora energije (sunčeve energije, energije vjetra i slično) kako na građevini tako i u okviru čestice.

(14) Građevine namijenjene robinzonskom smještaju moraju imati riješenu odvodnju otpadnih voda na način da se sve otpadne vode prikupljaju odnosno odgovarajuće pročiste te zbrinu na poseban način u svrhu maksimalnog sprečavanja onečišćenja vodnog okoliša i tla. Koristiti kompostne toalete i zatvoreni sustav za recikliranje sanitarnih voda (tuševi, umivaonici, kuhinja, itd.) te poticati korištenje bioloških filtracijskih sustava i niskotlačnih tuševa.

(15) Mjere ublažavanja potencijalnih negativnih utjecaja površina namijenjenih robinzonskom turizmu ovog prostornog plana na ekološku mrežu su:

* Zahvate u svrhu razvoja robinzonskog turizma planirati na način da se izbjegne zauzeće, fragmentacija ili degradacija staništa pogodnih za ciljne vrste POVS HR2001320 Crna gora, POVS HR2000368 Peteranec te izvan područja rasprostranjenosti ciljnog stanišnog tipa 6510 Nizinske košanice (Alopecurus pratensis, Sanguisorba officinalis) unutar POVS HR2000368 Peteranec, sukladno podacima o rasprostranjenosti na području i u blizini planiranog zahvata.
* Radove unutar područja ekološke mreže HR1000008 Bilogora i Kalničko gorje planirati izvan razdoblja gniježđenja ciljnih vrsta ptica te izvan razdoblja utvrđenih sukladno posebnom propisu kojim se određuju mjere očuvanja ciljnih vrsta ptica u područjima ekološke mreže.“.

**Članak 166.**

Članak 99. mijenja se i glasi:

„(1) Prostornim planom osigurani su uvjeti za smještaj gospodarskih djelatnosti i to:

* u građevinskim područjima naselja i izdvojenim dijelovima građevinskog područja naselja,
* izdvojenom građevinskom području izvan naselja,
* izvan građevinskog područja.

(2) Gospodarske djelatnosti smještaju se u prostore iz stavka ~~(1)~~ 1. ovog članka uz uvjet da:

* racionalno koriste prostor,
* nisu u suprotnosti sa zaštitom okoliša.

(3) Unutar građevinskog područja naselja i izdvojenim dijelovima građevinskog područja naselja, unutar izdvojenog građevinskog područja izvan naselja mogu se smještati sljedeće gospodarske namjene:

* gospodarska namjena - proizvodna namjena (oznaka I)
* rasadnik (oznaka I3),
* gospodarska namjena - poslovna namjena (oznaka K)
* komunalno servisna (oznaka K3),
* u gospodarskoj namjeni – proizvodna (oznaka I), dozvoljava se mogućnost izgradnje građevina gospodarske – poslovne namjene (oznaka K),
* gospodarska namjena - ugostiteljsko-turistička namjena (oznaka T)
* hotel (oznaka T1).

(4) U naselju Bakovčica, na građevinskom području naselja i izdvojenom dijelu građevinskog područja naselja gospodarske namjene – proizvodne (oznaka I) i poslovne (oznaka K), na k.č.br. 162/2 i k.č.br. 173, k.o. Bakovčica, izgrađena su skladišta eksplozivnih tvari i pirotehničkih sredstava na koja se, sukladno posebnim propisima, primijenjuju mjere zaštite definirane člankom 156.e ovog Prostornog plana.

(5) Gradnja novih i rekonstrukcija postojećih skladišta eksplozivnih tvari i pirotehničkih sredstava dozvoljena je samo na građevinskom području naselja i izdvojenom dijelu građevinskog područja naselja gospodarske namjene – proizvodne (oznaka I) i poslovne (oznaka K) u naselju Bakovčica, isključivo unutar sigurnosnih prostora određenih člankom 156.e ovog Prostornog plana, na način da sigurnosne udaljenosti novih i/ili rekonstruiranih skladišta ne izlaze iz postojećih sigurnosnih prostora određenih člankom 156.e ovog Prostornog plana.

(6) Količine i vrste eksploziva i pirotehničkih tvari koje se skladište ili će se skladištiti u postojećim i/ili planiranim skladištima eksplozivnih tvari i pirotehničkih sredstava moraju biti takve da zadovolje mjere zaštite iz članka 156.e ovog Prostornog plana, odnosno moraju biti takve da sigurnosne udaljenosti postojećih i/ili planiranih skladišta ne izlaze iz postojećih sigurnosnih prostora određenih člankom 156.e ovog Prostornog plana.

(7) Ostali uvjeti gradnje i smještaja skladišta eksplozivnih tvari i pirotehničkih sredstava na građevnoj čestici, koji ne proizlaze iz posebnih propisa s područja proizvodnje i prometa eksplozivnih tvari i oružja, određuju se kao i za druge građevine unutar građevinskog područja naselja i izdvojenog dijela građevinskog područja naselja gospodarske namjene – proizvodne (oznaka I) i poslovne (oznaka K).

(8) Unutar građevinskog područja naselja i izdvojenog dijela građevinskog područja naselja te na izdvojenom građevinskom području izvan naselja gospodarske namjene – proizvodna namjena (oznaka I) i gospodarske namjene - poslovna namjena (oznaka K) dozvoljeno je obavljanje djelatnosti gospodarenja otpadom, na način koji ne dovodi u opasnost ljudsko zdravlje i ne dovodi do štetnih utjecaja na okoliš, sukladno posebnim propisima iz područja zaštite okoliša, zaštite prirode, gospodarenja otpadom i poglavlju 7. ovog Prostornog plana.“.

**Članak 167.**

Članak 100. mijenja se i glasi:

„(1) U okviru prostornog razmještaja gospodarskih sadržaja Prostorni plan utvrđuje osnovna usmjerenja za:

* smještaj industrije, malog gospodarstva, poduzetništva i obrtništva,
* gospodarska namjena – proizvodna,
* gospodarska namjena – proizvodna – rasadnik,
* gospodarska namjena – poslovna,
* gospodarska namjena – ugostiteljsko-turistička namjena.“.

**Članak 168.**

U članku 101. stavak 2. mijenja se i glasi:

„(2) Pod gospodarskom namjenom podrazumijeva se površina u kojoj je moguća gradnja proizvodnih, poslovnih i ugostiteljsko-turističkih građevina.“.

**Članak 169.**

Iza članka 101. dodaju se novi naslovi poglavlja s pripadajućim člancima kako slijedi  - „**Gospodarska namjena – proizvodna**“ i **članak 101.a**, „**Gospodarska namjena - proizvodna – rasadnik**“ i **članak 101.b**, „**Gospodarska namjena – poslovna**“ i **članak 101.c**, „**Gospodarska namjena - ugostiteljsko-turistička namjena**“ i **članak 101.d**, **članak 101.e**, „**Ruralni turizam**“ i **članak 101.f**, „**Kamp**“ i **članak 101.g**, **članak 101.h**, „**Gospodarske djelatnosti izvan građevinskog područja**“ i **članak 101.i**:

„**Gospodarska namjena - proizvodna**

**Članak 101.a**

(1)**Gospodarska namjena - proizvodna** (oznaka I) obuhvaća postojeće i planirane površine na kojima se mogu graditi građevine proizvodne namjene, pretežito industrijske i zanatske.

(2)U sklopu **gospodarske namjene - proizvodna** (oznaka I), pretežito industrijska, pretežito zanatska i rasadnik, mogu se graditi:

* građevine proizvodne namjene - proizvodni pogoni svih vrsta bez ograničenja, sukladno članku 18.d ovog Prostornog plana,
* upravne, uredske, servisne i skladišne građevine, kao prateće građevine građevinama osnovne proizvodne namjene,
* znanstveni istraživački i obrazovni centri vezani za tehnološke procese osnovne proizvodne namjene i slično,
* prometne i infrastrukturne građevine,
* promet u mirovanju (parkirne površine, garaže – podzemne i nadzemne garaže),
* može se smjestiti prostor stambene namjene za boravak osoblja odnosno zaposlenika sukladno stavku 4. ovog članka,
* građevine za gospodarenje otpadom sukladno poglavlju 7. ovog Prostornog plana,
* proizvodna postrojenja i proizvodne jedinice koje proizvode električnu energiju iz obnovljivih izvora energije i visokoučinkovite kogeneracije te postrojenja za skladištenje energije, sukladno poglavlju 5.3.3. Obnovljivi izvori energije,
* naftno-rudarski objekti i postrojenja za istraživanje i eksploataciju geotermalnih voda u energetske svrhe, sukladno članku 98.a ovog Prostornog plana.

(3) Iznimno od stavka 2. ovog članka, u naselju Bakovčica, na građevinskom području naselja i izdvojenom dijelu građevinskog područja naselja gospodarske namjene – proizvodne (oznaka I), unutar sigurnosnih prostora oko skladišta eksplozivnih tvari i pirotehničkih sredstava dozvoljena je gradnja sukladno članku 156.e ovog Prostornog plana.

(4) U sklopu gospodarske namjene – proizvodna može se smjestiti prostor stambene namjene za boravak osoblja odnosno zaposlenika na način da se ne može planirati niti graditi prije gradnje osnovne građevine namijenjene gospodarskoj namjeni – proizvodna i ne može zauzimati više od 35 % ukupne građevinske (bruto) površine na građevnoj čestici.

(5) Uvjeti uređenja građevne čestice i gradnja građevina za **gospodarsku namjenu - proizvodna** (oznaka I) određeni su u poglavljima:

* **2.2.1.1.4. Građevine gospodarske namjene - Manje građevine** **proizvodne i poslovne namjene** ovog Prostornog plana,
* **2.2.2.1. Gospodarska namjena – proizvodna i poslovna** ovog Prostornog plana.

**Gospodarska namjena - proizvodna - rasadnik**

**Članak 101.b**

(1) U sklopu **gospodarske namjene – proizvodna - rasadnik** (oznaka I3), dozvoljeno je graditi proizvodne građevine osnovne namjene kao i prateće i pomoćne građevine vezane uz osnovnu gospodarsku namjenu proizvodnje biljnog sadnog materijala.

(2) U sklopu **gospodarske namjene – proizvodna - rasadnik** (oznaka I3), dozvoljeno je graditi proizvodne građevine (staklenike, plastenike i slično), poslovne, upravne te građevine vezane uz osnovnu gospodarsku namjenu proizvodnje biljnog sadnog materijala.

(3) Najveći dopušteni koeficijent izgrađenosti svih građevina u zoni rasadnika unutar gospodarske namjene – proizvodna – rasadnik (oznaka I3) iznosi kig=0,2.

(4) Poslovne i upravne građevine unutar gospodarske namjene – proizvodna - rasadnik dozvoljeno je graditi sukladno odredbama za izgradnju poslovnih građevina u poglavlju **2.2.1.1.4. Građevine gospodarske namjene - Manje građevine proizvodne i poslovne namjene**  ovog Prostornog plana.

**Gospodarska namjena - poslovna**

**Članak 101.c**

(1) **Gospodarska namjena – poslovna** (oznaka K) obuhvaća postojeće i planirane površine na kojima se mogu graditi građevine pretežito uslužne, pretežito trgovačke i komunalno servisne.

(2)U sklopu **gospodarske namjene - poslovna** (oznaka K) mogu se graditi poslovne građevine kao što su:

* trgovački i veletrgovački sadržaji,
* skladišta, uredske zgrade, znanstveni, istraživački i obrazovni centri i slično,
* promet u mirovanju (parkirne površine, garaže – podzemne i nadzemne garaže),
* manje zanatske građevine i slično,
* građevine i uređaji komunalno-servisne namjene,
* poljoprivredne gospodarske građevine i slične građevine,
* može se smjestiti prostor stambene namjene za boravak osoblja odnosno zaposlenika sukladno stavku 4. ovog članka,
* građevine za gospodarenje otpadom sukladno poglavlju 7. ovog Prostornog plana,
* proizvodna postrojenja i proizvodne jedinice koje proizvode električnu energiju iz obnovljivih izvora energije i visokoučinkovite kogeneracije te postrojenja za skladištenje energije, sukladno poglavlju 5.3.3. Obnovljivi izvori energije,
* naftno-rudarski objekti i postrojenja za istraživanje i eksploataciju geotermalnih voda u energetske svrhe, sukladno članku 98.a ovog Prostornog plana,

(3) Iznimno od stavka 2. ovog članka, u naselju Bakovčica, na građevinskom području naselja i izdvojenom dijelu građevinskog područja naselja gospodarske namjene – poslovne (oznaka K), unutar sigurnosnih prostora oko skladišta eksplozivnih tvari i pirotehničkih sredstava dozvoljena je gradnja sukladno članku 156.e ovog Prostornog plana.

(4) U sklopu gospodarske namjene – poslovna može se smjestiti prostor stambene namjene za boravak osoblja odnosno zaposlenika na način da se ne može planirati niti graditi prije gradnje osnovne građevine namijenjene gospodarskoj namjeni – poslovna i ne može zauzimati više od 35 % ukupne građevinske (bruto) površine na građevnoj čestici.

(5) Uvjeti uređenja građevne čestice i gradnja građevina za **gospodarsku namjenu - poslovna** (oznaka K) određeni su u poglavljima:

* **2.2.1.1.4. Građevine gospodarske namjene - Manje građevine proizvodne i poslovne namjene** ovog Prostornog plana,
* **2.2.2.1. Gospodarska namjena – proizvodna i poslovna** ovog Prostornog plana.

**Gospodarska namjena - ugostiteljsko-turistička namjena**

**Članak 101.d**

(1) Unutar građevinskog područja naselja i izdvojenim dijelovima građevinskog područja naselja te na izdvojenom građevinskom područja izvan naselja mogu se smještati osnovne građevine gospodarske namjene – ugostiteljsko-turistička (oznaka T) te prateće i/ili pomoćne građevine u službi osnovne namjene.

(2) Razvitak ugostiteljsko-turističke namjene, s gledišta korištenja prostora i planiranja sadržaja u prostoru vezan je uz:

* sva građevinska područje naselja,
* kulturno – povijesne lokalitete i manifestacije,
* ruralni turizam,
* eko turizam,
* područje vinograda i voćnjaka,
* lovni i ribolovni turizam,
* područja pogodna za odmor, sport i rekreaciju,
* ostalo poljoprivredno tlo, šume i šumsko zemljište.

(3) Uređenje i izgradnju odgovarajućih sadržaja potrebno je planirati i provoditi tako da se u najvećoj mogućoj mjeri očuva izvorna vrijednost prirodnog i kulturno-povijesnog okruženja.

(4) Preporuča se sačuvanu staru arhitekturu iskoristiti u svrhu turističke ponude, što je na tragu općeg stava revitalizacije kulturnih dobara u turističke svrhe.

**Članak 101.e**

(1) Ugostiteljsko-turistička djelatnost može se obavljati u objektu namijenjenom, uređenom i opremljenom za pružanje ugostiteljskih usluga - ugostiteljski objekt, a koji može biti u: ugostiteljsko-turističkim građevinama sukladno zakonskoj regulativi, građevinama stalnog i povremenog stanovanja, u sklopu gospodarsko poljoprivrednih građevina i slično.

(2) Na građevnim česticama mogu se smjestiti ugostiteljski objekti, iz prethodnog stavka, sljedećih skupina i njihovih vrsta:

* hotel, hotel baština, aparthotel, difuzni hotel, turistički apartman, pansion i slično,
* ostali ugostiteljski objekti za smještaj,
* restorani i ostali ugostiteljski lokali,
* kampovi,
* ostalo sukladno važećoj zakonskoj regulativi o ugostiteljskoj djelatnosti.

(3) Preporuča se, sukladno važećoj zakonskoj regulativi o ugostiteljskoj djelatnosti, sljedeće:

* ugostiteljsko-turističke građevine iz skupine hoteli mogu se graditi kao:
* hotel od 50 smještajnih jedinica,
* mali ili obiteljski hotel do 50 smještajnih jedinica,
* ugostiteljsko-turističke građevine iz skupine kampovi mogu se graditi kao:
* kamp područje,
* kamp u domaćinstvu,
* kamp na obiteljskom poljoprivrednom gospodarstvu.

(4) Na površinama ugostiteljsko-turističke namjene može se smjestiti građevina ugostiteljsko-turističke namjene kao građevina osnovne namjene te prateće i/ili pomoćne građevine koje s građevinom osnovne namjene čine funkcionalni sklop te služe redovnoj njezinoj upotrebi.

(5) U sklopu ostalih namjena gdje je dozvoljena izgradnja građevina ugostiteljsko-turističkih sadržaja može se smjestiti kao građevinama osnovne namjene i/ili kao građevina prateće i/ili pomoćne namjene odnosno kako je za svaku namjenu posebno opisano.

(6) U sklopu građevne čestice na kojoj se nalazi ugostiteljsko-turistička djelatnost dozvoljeno je formiranje sportsko-rekreacijskih građevina sukladno poglavlju **4.** **Uvjeti smještaja društvenih djelatnosti** ovog Prostornog plana.

(7) Uvjeti uređenja građevne čestice i gradnja građevina za ugostiteljsko-turističku namjenu (oznaka T) smještenu unutar građevinskog područja naselja i izdvojenim dijelovima građevinskog područja naselja primjenjuju se kao i za građevine ugostiteljsko-turističke namjene i određeni su u poglavlju **2.2.1.1.7. Građevine ugostiteljsko-turističke namjene.**

(8) Uvjeti uređenja građevne čestice i gradnja građevina za ugostiteljsko-turističku namjenu (oznaka T) smještenu u izdvojenom građevinskom području izvan naselja primjenjuje se poglavlje **2.2.2.2. Gospodarska namjena – ugostiteljsko-turistička** ovog Prostornog plana.

**Ruralni turizam**

**Članak 101.f**

(1) Građevine namijenjene za odvijanje ruralnog turizma mogu se smještati unutar građevinskog područja naselja i izdvojenim dijelovima građevinskog područja naselja na površinama ugostiteljsko-turističke namjene, na površinama pretežito stambene namjene, mješovite namjene – stambeno poslovna namjena, mješovite namjene – povremeno stanovanje te na izdvojenom građevinskom područja izvan naselja. Mogu se smještati osnovne građevine gospodarske namjene – ugostiteljsko-turistička, te prateće i/ili pomoćne građevine u službi osnovne namjene.

(2) Građevine namijenjene za odvijanje ruralnog turizma mogu se smještati u sklopu poljoprivredne gospodarske građevine – farme i građevine za vlastite potrebe i potrebe seoskog turizma, a sukladno poglavlju **Poljoprivredne gospodarske građevine - farme i građevine za vlastite potrebe i potrebe ruralnog turizma.**

(3) Ruralni turizam vezan je uz usluživanje jela, pića i napitaka, usluge smještaja u tradicijskim građevinama u funkciji gospodarsko-poljoprivredne proizvodnje - klijet, koliba, štagalj i slično odnosno objektu za robinzonski smještaj u ruralnom okruženju. Preporuka je, već postojeće građevine ili u slučaju nove gradnje građevina namijenjenih za razvoj ruralnog turizma, graditi ih sa svim suvremenim obilježjima ali na način da se uklope u prirodni ambijent područja te uz očuvanje tradicionalnih elemenata gradnje karakterističnim za određeno područje.

(4) Razvoj ruralnog turizma na području Grada Koprivnice preporuka je vezati, sukladno važećoj zakonskoj regulativi, uz:

* ugostiteljske usluge u domaćinstvu,
* obiteljskim poljoprivrednim gospodarstvima,
* odnosno sukladno važećoj zakonskoj regulativi o ugostiteljskoj djelatnosti.

(5) Smještajni kapaciteti vezano uz ruralni turizam su sukladni važećoj zakonskoj regulativi:

* soba, apartman, ruralna kuća za odmor,
* kamp i/ili kamp-odmorište,
* objekt za robinzonski smještaj.

(6) Ostali sadržaji vezani za ruralni turizam su vinotočje, kušaonica, izletište i ostalo sukladno važećoj zakonskoj regulativi o ugostiteljskoj djelatnosti.

(7) Uvjeti uređenja građevne čestice i gradnja ugostiteljsko-turističke građevine za ruralni turizam određeni su u poglavljima **2.2.1.1.7.** **Građevine ugostiteljsko-turističke namjene** i **2.2.2.2.** **Gospodarska namjena – ugostiteljsko-turistička** ovog Prostornog plana odnosno kako je određeno za svaku namjenu posebno gdje je dozvoljeno smještati građevine ugostiteljsko-turističke namjene za razvoj ruralnog turizma.

**Kamp**

**Članak 101.g**

(1) **Ugostiteljsko-turistička namjena - kamp** (oznaka T3) može se smještati unutar građevinskog područja naselja i izdvojenim dijelovima građevinskog područja naselja te na izdvojenom građevinskom područja izvan naselja.

(2) **Ugostiteljsko-turistička namjena - kamp** koja je namijenjena za razvoj turizma smatra se uređenim prostorom namijenjenim za uređenje ugostiteljskog objekta za smještaj vrste kamp, drugih oblika smještaja, ugostiteljskih djelatnosti i sporta i rekreacije.

(3) **Kamp** je ugostiteljski objekt za smještaj u skladu sa važećim Pravilnikom o razvrstavanju, minimalnim uvjetima i kategorizaciji ugostiteljskih objekata kampova iz skupine "kampovi i druge vrste ugostiteljskih objekata za smještaj" U kampu se gostima pružaju usluge smještaja i druge usluge u skladu sa važećom zakonskom regulativom.

(4) Ugostiteljsko-turistička namjena– kampsastoji se od ugostiteljskog objekta za smještaj iz skupine kamp koji se dijeli na vrste:

**1. Ugostiteljski objekt – vrsta kamp** čine sadržaji za smještaj gostiju: smještajne osnovne jedinice za kampiranje i smještaj u građevinama te zajednički sadržaji za druge potrebe gostiju,

* kamp mora imati najmanje deset osnovnih smještajnih jedinica - kamp mjesta i/ili kamp čestica, a može imati smještajne jedinice u građevinama,
* za smještaj na otvorenom - za kampiranje uz korištenje pokretne opreme (šatori), kamp prikolice (kamp kućica, karavan), pokretne kućice (mobilhome), autodom (kamper) i slično ili smještajne jedinice u građevinama - kućice u kampu, bungalovi i slične građevine za smještaj,
* sadržaji za druge potrebe su prateći sadržaji - recepcija, građevine sanitarno-higijenskog standarda, za uređaje i opremu za kampiranje, drugi ugostiteljski sadržaji i slično potrebno za obavljanje djelatnosti u skladu sa posebnim propisom,
* prateći sadržaji su dodatni sadržaji u funkciji kampa - sportski i rekreacijski, poslovni, uslužni, ugostiteljski i trgovački, zabavni, kulturni, zdravstveni i slični sadržaji za druge djelatnosti koje su kompatibilne i kvalitativno dopunjuju osnovnu ugostiteljsku namjenu,
* pomoćni sadržaji su sadržaji u funkciji korištenja i održavanja - komunalni i infrastrukturni, prometni i drugi slični sadržaji neophodni za funkcioniranje (infrastrukturne građevine i uređaji, prometne površine - pješačke i kolne, parkirališta i garaže, spremišta, servisi, uprava, prostori za zaposlenike i slično),
* prostor kampa može se opremati svom potrebnom opremom za obavljanje djelatnosti (urbana oprema, za sportsko-rekreacijske sadržaje – igrališta, sportski tereni, bazeni i slično, dječja igrala - ljuljačke, klackalice, tobogani i slično, zaštitne ograde, signalizacija, razglas i slično),
* mogu se postavljati i privremeni objekti - kiosci, paviljoni, zakloni, nadstrešnice, klupe, stolovi, gledališta uz sportske terene, informativni punktovi, reklamni panoi, skulpture, fontane i slično sukladno obavljanju djelatnosti i uređenja.

**2. Ugostiteljski objekt – vrsta glamping** čine sadržaji za smještaj gostiju: smještajne osnovne jedinice za kampiranje u glamping kućicama, glamping šatorima i slično i/ili u građevinama te zajednički sadržaji za druge potrebe gostiju,

* sadržaj objekta glamping određeni su kao i za vrstu kamp u prethodnim alinejama odnosno sukladno važećoj zakonskoj regulativi,

**3. Ugostiteljski objekt – vrsta kamp odmorište** je objekt u kojem se pruža kampiranje s vlastitom pokretnom opremom za kampiranje.

(5) Uvjeti uređenja građevne čestice i gradnja unutar **ugostiteljsko-turističke namjene - kamp** sljedeći su:

* najmanja dozvoljena površina građevne čestice je P=600,0 m2,
* iznimno od preporučene minimalne veličine građevne čestice, veličina građevne čestice može biti i manja od dozvoljene ako za odvijanje određene djelatnosti treba manja površina građevne čestice,
* prostorna organizacija, smještaj i vrste sadržaja na građevnoj čestici planirati će se projektom kampa,
* smještajni kapacitet određuje se sukladno važećoj zakonskoj regulativi, a predlaže se da unutar kampa broj osnovnih smještajnih jedinica je 30 odnosno 90 korisnika,
* najmanja površina osnovne smještajne jedinice je P=30,0 m2, iznimno može biti i manja,
* osnovne smještajne jedinice mogu se planirati unutar negradivog dijela prostorne cjeline kamp uz interne prometne površine,
* dozvoljava se gradnja građevina osnovne namjene, pratećih i/ili pomoćnih građevina namijenjenih za osnovne smještajne jedinice ili smještaj tipskih (montažnih) smještajnih jedinica,
* unutar gradivog dijela prostorne cjeline kampa mogu se planirati prateći i drugi sadržaji u službi kampa kao što su: recepcija, uprava, ugostiteljski sadržaji (restoran, caffe bar i slično), trgovačke djelatnosti, sanitarni čvorovi, zajedničke kuhinje za korisnike kampa i ostalo,
* najveći koeficijent izgrađenosti građevne čestice kig=0,2,
* najveći GBP pojedinačnih građevina je 250 m2,
* najveći broj etaža kod građevina osnovne namjene, prateće i/ili pomoćne građevine je E=Po/S+Pk odnosno maksimalna visina je Vmax=5,50 m,
* visina pojedinih građevina može biti i viša od navedenih visina ako to zahtjeva njihova namjena (dimnjak, toranj za osmatranje, objekti rekreacijske opreme - visinski poligoni, zidovi za penjanje, tobogani i slično, zaštitne ograde i mreže i slično),
* građevine od regulacijske linije trebaju biti udaljene najmanje 5,0 m,
* najmanja udaljenost građevina od svih susjednih međa građevne čestice je 3,0 m,
* iznimno od prethodnog stavka, na manjoj udaljenosti, mogu se izvoditi dijelovi priključne infrastrukture, prilazne rampe, stepenice, potporni zidovi i slični elementi,
* krovovi mogu biti izvedeni kao ravni, bačvasti, kosi ili kombinacija navedenih,
* građevine i objekti unutar kampa mogu biti zidani, drveni, montažno-demontažne građevine, mobilni objekti i jednostavne građevine,
* građevine moraju biti postavljene u prostor na način da se što manje narušava prirodni okoliš i da se uklope u karakterističan krajobraz,
* najmanje 40% površine građevne čestice treba biti uređeno kao zelene površine i kao prirodno zelenilo,
* prilikom ozelenjivanja treba koristiti autohtone biljne vrste a postojeće vrijedne elemente autohtone flore (posebno kvalitetne šumske sastojine) sačuvati u najvećoj mogućoj mjeri te integrirati u krajobrazno uređenje,
* područje kampa predlaže se izvesti na način primjeren okolišu i u prirodnim materijalima – trava, drvo, kamen i slično,
* građevna čestica mora imati osiguran kolni pristup na prometnu površinu najmanje širine kolnika od 3,50 m.

(6) Dodatna parkirna mjesta za potrebe kampa predlaže se urediti na površinama sa postavljenim travnatim rešetkama između kojih je posađena trava te na 4 parkirna mjesta potrebno je zasaditi 2 stabla.

(7) Priključivanje na infrastrukturne mreže (promet, elektronička komunikacijska infrastruktura, plinoopskrba, elektroopskrba, vodoopskrba, odvodnja otpadnih voda) obavlja se na način i uz uvjete propisane od nadležnih tijela, uz primjenu odgovarajućih posebnih propisa i sukladno **poglavlju 5.** ovog Prostornog plana.

(8) Ostali uvjeti uređenja građevne čestice i gradnja građevina ugostiteljsko-turističke namjene– kampodređeni su u poglavlju **Opći uvjeti uređenja građevne čestice i gradnja građevina** u ovog Prostornog plana.

**Članak 101.h**

(1) Gospodarska namjena ugostiteljsko – turistička (oznaka T) u izdvojenom građevinskom području izvan naselja odnosi se na sljedeće zone:

* Turistička zona „Rudešinkin Breg“
* Turistička zona „Stara Streljana“
* Izletište „Podravkin Rekreacijski Centar“
* Izletište „Crna Gora“.

(2) Uređenje i izgradnju odgovarajućih sadržaja potrebno je planirati i provoditi tako da se u najvećoj mogućoj mjeri očuva izvorna vrijednost prirodnog i kulturno-povijesnog okruženja.

(3) Uvjeti gradnje za ugostiteljsko-turističku namjenu (oznaka T) smještenu u izdvojenom građevinskom području izvan naselja primjenjuju se poglavlju **2.2.2.2. Gospodarska namjena – ugostiteljsko-turistička** ovog Prostornog plana.

**Gospodarske djelatnosti izvan građevinskog područja**

**Članak 101.i**

(1) U okviru prostornog razmještaja gospodarskih sadržaja, Prostorni plan nadalje utvrđuje osnovna usmjerenja za:

* površine za iskorištavanje mineralnih sirovina, ugljikovodika i geotermalnih voda u energetske svrhe,
* poljoprivredu,
* pčelinjaci,
* azil za životinje,
* šumarstvo.“.

**Članak 170.**

Iza novog članka 101.i naslov poglavlja „**Eksploatacija mineralnih sirovina**“ mijenja se i glasi „**Eksploatacija mineralnih sirovina, ugljikovodika i geotermalnih voda u energetske svrhe**“.

**Članak 171.**

Članak 102. mijenja se i glasi:

„(1) Eksploatacija mineralnih sirovina, ugljikovodika i geotermalnih voda vezana je na korištenje prirodnih resursa i te se djelatnosti smještavaju uz njihova ležišta.

(2) Uvjeti smještaja građevina za eksploataciju mineralnih sirovina određeni su u članku 98. ovog Prostornog plana.

(3) Uvjeti smještaja i gradnja naftno-rudarskih objekata i postrojenja u svrhu istraživanja i eksploatacije ugljikovodika i geotermalnih voda određeni su u članku 98.a ovog Prostornog plana.“.

**Članak 172.**

Članak 103. mijenja se i glasi:

„(1) Razvoj poljoprivrede treba temeljiti na tržišnim načelima i obiteljskom poljoprivrednom gospodarstvu, uključujući i farmerski tip gospodarstva.

(2) Prvenstveno je potrebno zaustaviti svako daljnje usitnjavanje zemljišnog posjeda i stimulirati povećavanje, a poželjno je pristupiti novom utvrđivanju vrijednosti - boniteta tla i djelotvornijoj zaštiti kvalitetnog, plodnog zemljišta.

(3) U korištenju poljoprivrednog zemljišta postupno treba odbaciti razvitak konvencionalne, a promovirati razvitak ekološke poljoprivrede.

(4) Ekološka poljoprivreda (organska, biološka) je poljoprivredna proizvodnja bez primjene mineralnih gnojiva, pesticida i drugih agrokemikalija. Konvencionalna poljoprivreda je poljoprivredna proizvodnja koja uz pomoć mehanizacije, agrokemikalija, velike količine energije i novostvorenih sorti i pasmine postiže visoke prinose.

(5) Uvjeti smještaja građevina poljoprivredne namjene unutar građevinskog područja naselja i izdvojenog dijela građevinskog područja naselja prikazani su u poglavlju **2.2.1.1.5. Poljoprivredne gospodarske građevine**.

(6) Uvjeti smještaja pratećih građevina poljoprivredne namjene unutar građevinskog područja naselja i izdvojenog dijela građevinskog područja naselja prikazani su u poglavlju **Prateće poljoprivredne gospodarske građevine**.

(7) Uvjeti smještaja građevina poljoprivredne namjene unutar mješovite namjene – pretežito poljoprivredna gospodarstva (oznaka M4) koja se nalaze u sklopu građevinskog područja naselja i izdvojenog dijela građevinskog područja naselja prikazani su u poglavlju **2.2.1.3. Mješovita namjena – pretežito poljoprivredna gospodarstva**, a koja se nalaze u sklopu izdvojenog građevinskog područja izvan naselja prikazani su u poglavlju **2.2.2.4. Mješovita namjena – pretežito poljoprivredna gospodarstva**.

(8) Uvjeti smještaja građevina izvan građevinskih područja naselja u funkciji obavljanja poljoprivredne djelatnosti prikazani su u poglavlju **Poljoprivredne gospodarske građevine - farme i građevine za vlastite potrebe i potrebe ruralnog turizma**.“.

**Članak 173.**

Članak 103.a mijenja se i glasi:

„(1) Staklenici i plastenici su građevine lagane montažno-demontažne konstrukcije obložene staklenim ili plastičnim površinama sa zakošenim ili ovalnim krovnim površinama, za uzgoj povrća, voća, cvijeća, ukrasnog i ljekovitog bilja i slično.

(2) Staklenici i plastenici koji se grade kao prateće i /ili pomoćne građevine na površini pretežito stambene namjene i mješovite namjene – stambeno-poslovna namjena mogu biti do 600 m² tlocrtne površine i smatraju se privremenim građevinama. Iznimno je moguće, ukoliko više susjednih čestica čini cjelinu, na njima formirati staklenike i plastenike veće od 600 m².

(3) Staklenici odnosno plastenici kao građevine osnovne namjene, pomoćne i prateće građevine mogu se graditi unutar građevinskog područja naselja i izdvojenih dijelova građevinskog područja naselja, u sklopu pretežito stambene namjene, mješovite namjene – stambeno-poslovna namjena, mješovite namjene – pretežito poljoprivredno gospodarstvo, gospodarske namjene - proizvodne i poslovne namjene i na izdvojenom građevinskom području izvan naselja.

(4) Staklenici i plastenici površine veće od 600,0 m² sa pratećim sadržajima mogu se graditi izvan građevinskog područja.

(5) Na poljoprivrednim površinama mogu se graditi staklenici i plastenici za uzgoj povrća, voća, cvijeća, začinskog i ljekovitog bilja i slično, te druge građevine pratećih i pomoćnih sadržaja isključivo u funkciji poljoprivrede.

(6) Na građevnoj čestici predviđenoj za izgradnju plastenika i staklenika potrebno je osigurati neposredan kolni pristup sa javne prometnice, zatim manevarske površine i potreban broj parkirališnih mjesta sukladno poglavlju **5.1.2. Parkirališna i garažna mjesta**.

(7) Najveća etažna visina je E=Prizemlje, maksimalne visine Vmax= 7,0 m, a iznimno i više ukoliko to zahtijeva specifično konstruktivno ili tehnološko rješenje.

(8) Uz osnovne građevine plastenike i staklenike, mogu se graditi i prateći sadržaji. Pod pratećim sadržajima podrazumijevaju se građevine za potrebe uzgoja: bazeni ili akumulacije za oborinsku vodu koja se sakuplja s pokrovne površine staklenika i plastenika, cisterne za vodu, skladište sadnog materijala, gnojiva, sušare, hladnjače i slično, te druge pomoćne građevine u funkciji osnovne namjene (spremišta alata, prostori za boravak zaposlenika i slično). Dopustivi prateći sadržaji su i manji trgovački sadržaji (isključivo prodaja poljoprivrednih proizvoda sa dotične lokacije). Najveća etažna visina pomoćne ili prateće građevine iznosi E=Po+P+Pk, maksimalne visine do Vmax=8,0 m, a iznimno i više ukoliko to zahtijeva specifično konstruktivno ili tehnološko rješenje.

(9) Koeficijent izgrađenosti čestice za gradnju staklenika, plastenika i ostalih objekata u funkciji poljoprivrede s pratećim sadržajima može iznositi do kig =0,8.

(10) Najmanja dopuštena udaljenost osnovne građevine ili pratećih i pomoćnih građevina te staklenika i plastenika od granica susjednih čestica iznosi 1,0 m na jednoj i 3,0 m na drugoj strani, uz uvjet da, ukoliko je susjedna, postojeća građevina na granici građevne čestice, najmanji dopušteni razmak do nje iznosi 3,0 m.

(11) Ostali uvjeti uređenja čestice te gradnja i oblikovanje staklenika odnosno plastenika koji nisu određeni u ovom poglavlju nalaze se u poglavlju **Opći uvjeti uređenja građevne čestice i gradnja građevine** ovog Prostornog plana.“.

**Članak 174.**

U članku 103.b stavci 2. i 3. mijenjaju se i glase:

„(2) Smještaj stacionarnog pčelinjaka vrši se tako da:

* mora biti postavljen tako da pčele ne smetaju susjedima, prolaznicima, domaćim životinjama i javnom prometu,
* udaljenost pčelinjaka od proizvođačkih i prerađivačkih, te turističkih objekata tijekom turističke sezone iznosi najmanje 500 metara,
* udaljenost pčelinjaka od autoceste i željezničke pruge iznosi najmanje 100 metara, s time da izletna strana ne smije biti okrenuta u smjeru autoceste i željezničke pruge,
* udaljenost stacionarnih pčelinjaka od javnog puta i granice susjedne čestice definirana je Pravilnikom, ovisno o broju pčelinjih zajednica.

(3) Smještaj selećeg pčelinjaka vrši se tako da:

* mora biti postavljen tako da pčele ne smetaju susjedima, prolaznicima, domaćim životinjama i javnom prometu,
* udaljenost pčelinjaka od proizvođačkih i prerađivačkih, te turističkih objekata tijekom turističke sezone iznosi najmanje 500 metara,
* udaljenost pčelinjaka od autoceste i željezničke pruge iznosi najmanje 100 metara, s time da izletna strana ne smije biti okrenuta u smjeru autoceste i željezničke pruge,
* udaljenost od izletne strane do ruba javnog puta i granice susjedne čestice mora biti najmanje 20 metara.“.

**Članak 175.**

Iza članka 103.b dodaje se novi naslov poglavlja „**Komunalna zona – azil za životinje**“ i novi **članak 103.c** koji glase:

„**Komunalna zona – azil za životinje**

**Članak 103.c**

(1) Izvan građevinskog područja naselja, iznimno unutar građevinskog područja naselja i izdvojenog dijela građevinskog područja naselja može se graditi azil za životinje s komunalnom funkcijom.

(2) Uvjeti uređenja čestice i gradnja **azila za životinje** sljedeći su:

* na čestici je dozvoljeno smjestiti jednu građevinu osnovne namjene te prateće i/ili pomoćne građevine,
* najveća etažna visina osnovne građevine je E=Po/S+P+Pk odnosno maksimalna visina je Vmax= 6,0 m,
* najveća etažna visina prateće i/ili pomoćne građevine je E=Po/Su+P+Pk, odnosno maksimalna visina građevine je Vmax=3,50 m,
* najmanja udaljenost građevina od regulacijske linije je 5,0 m,
* najmanja udaljenost građevina od svih granica čestice je 3,0 m,
* koeficijent izgrađenosti najviše iznosi kig = 0,4,
* najmanje 25% građevne čestice potrebno je urediti kao zelenu površinu uređenu niskim i visokim zelenilom namijenjenu za odmor i rekreaciju korisnika prostora, a najmanje 15% ukupne površine građevne čestice treba biti jedinstvena zelena površina,
* ukupan potreban broj parkirališno-garažnih mjesta obavezno je osigurati na čestici sukladno poglavlju **5.1.2. Parkirališna i garažna mjesta**,
* građevna čestica mora imati osiguran kolni pristup najmanje širine 3,50 m na prometnu površinu,
* česticu je potrebno ograditi odgovarajućom zaštitno ogradom.

(3) U sklopu čestice moguće je sukladno odgovarajućim posebnim propisima urediti:

* groblje za kućne ljubimce,
* privremeno sabiralište za životinjske lešine.

(4) Azil za životinje potrebno je udaljiti od stambene namjene, javne i društvene namjene, sportsko-rekreacijske namjene najmanje 6,0 m.

(5) Ostali uvjeti uređenja građevne čestice te gradnje i oblikovanja građevina za azil za životinje određeni su u poglavlju **Opći uvjeti uređenja građevne čestice i gradnja građevine** ovog Prostornog plana.“.

**Članak 176.**

Članak 104. mijenja se i glasi:

„(1) Razvoj šumarstva kao gospodarske djelatnosti potrebno je temeljiti na načelu održivog gospodarenja.

(2) Šume i šumska zemljišta dobra su od interesa za Republiku Hrvatsku i ispunjavaju gospodarsku, ekološku i društvenu funkciju te imaju znatan utjecaj na kakvoću života stoga je nužno održivo gospodarenje i racionalno korištenje šumskih resursa u suradnji sa svim zainteresiranim stranama (Hrvatske šume d.o.o., Šumska savjetodavna služba i dr.) te je od nacionalnog interesa da sve zainteresirane strane i korisnici zemljišta budu odgovarajuće zastupljeni za vrijeme trajanja procesa prostornog planiranja.

(3) Gospodarenje šumama i šumskim zemljištem na području Grada Koprivnice podrazumijeva, uz gospodarske učinke i održavanje biološke raznolikosti, sposobnosti obnavljanja, vitalnosti i potencijala šuma, kako bi se ispunile gospodarske, ekološke i društvene funkcije šuma.

(4) Šumom se smatra zemljište koje je suvislo obraslo šumskim drvećem i/ili njegovim grmolikim oblicima, grmljem i prizemnim rašćem na površini od 0,1 ha i većoj, gdje se trajno proizvode šumski proizvodi i ostvaruju općekorisne funkcije, a između biocenoze i staništa vladaju uravnoteženi odnosi. Šumom se smatraju i: šume u zaštićenim područjima prema posebnom propisu; šumski sjemenski objekti i sjemenska sastojina; spomenici parkovne arhitekture nastali iz prirodnih šuma; zaštitni pojasevi drveća površine od 0,1 ha i veće i širine od 20 m i veće; šumske prosjeke širine do 5 m; šumske prometnice i svijetle pruge uz prometnicu širene 5 m; trase vodovoda, odvodnje otpadnih voda (kanalizacije), naftovoda, plinovoda te električnih i ostalih vodova širine do 5 m unutar šumskih kompleksa.

(5) Šumskim zemljištem smatraju se: zemljište na kojem se uzgaja šuma, šumski rasadnici, šumski sjemenski objekti tipa sjemenska plantaža, roditeljska stabla, klon i klonska smjesa; šumske prosjeke šire od 5 metara, šumske prometnice i svijetle pruge uz prometnice šire od 5 m; površine pod objektima namijenjenima prvenstveno gospodarenju i zaštiti šuma; šumska stovarišta unutar šumskih kompleksa; neobraslo zemljište koje je zbog svojih prirodnih obilježja i uvjeta gospodarenja predviđeno kao najpovoljnije za uzgajanje šuma te trajnu proizvodnju drvne tvari i/ili općekorisnih funkcija uz unapređenje bioraznolikosti šuma; trstici, bare i močvare unutar šumskih kompleksa; trase vodovoda, odvodnje otpadnih voda (kanalizacije), naftovoda, plinovoda te električnih i ostalih vodova širine veće od 5 m unutar šumskih kompleksa te eksploatacijska polja unutar šumskogospodarskog područja.

(6) U slučaju sumnje ili spora smatra li se neko zemljište šumom ili šumskim zemljištem tijelo nadležno za obavljanje upravnih i drugih poslova u području šumarstva (Ministarstvo) odlučuje rješenjem.

(7) Prostor Grada Koprivnice obuhvaća dijelove državnih šuma i šumskog zemljišta unutar gospodarske jedinice „Koprivničke nizinske šume“, „Dugačko brdo“ i „Novigradska planina“ kojima gospodari Šumarija Koprivnica i gospodarske jedinice „Mesarica-Plavo“ kojom gospodari Šumarija Sokolovac. Sve šume i šumska zemljišta u vlasništvu Republike Hrvatske na području Grada Koprivnice su višenamjenske, a prema namjeni su gospodarske (oznaka Š1) i zaštitne šume (oznaka Š2).

Privatne šume i šumska zemljišta šumoposjednika obuhvaćene su gospodarskim jedinicama „Koprivničko-legradske šume“, „Dugo brdo“ i „Koprivnička Bilogora“ i na području Grada Koprivnice se nalaze unutar ostalog poljoprivrednog tla, šuma i šumskog zemljišta (oznaka PŠ).

(8) Temeljni dokumenti za gospodarenje i korištenje šuma i šumskih zemljišta na području Republike Hrvatske pa tako i na području Grada Koprivnice su šumskogospodarski planovi, koji između ostaloga utvrđuju i zahvate koji se mogu obavljati u prostoru, a s njima moraju biti usklađeni i lovnogospodarski planovi.

(9) Mjere zaštita šuma sukladno Zakonu o šumama su sljedeće:

* u šumi ili na šumskom zemljištu te na zemljištu 50 metara od ruba šume ne smije se ložiti otvorena vatra i paliti drveni ugljen,
* iznimno od gore navedene odredbe, u šumi ili na šumskom zemljištu dopušteno je, izvan protupožarne sezone, ložiti vatru na šumskim radilištima i u svrhu uspostave šumskog reda te paliti drveni ugljen, sve pod uvjetima i uz mjere opreznosti koje odredi šumoposjednik,
* u šumi je zabranjeno odlagati otpad,
* zabranjeno je pustošenje šuma, bespravna sječa stabala ili njihovo oštećivanje,
* šumoposjednici su dužni pratiti zdravstveno stanje šuma i poduzimati mjere radi zaštite šuma i šumskih zemljišta od biotskih i abiotskih čimbenika,
* na opožarenim površinama šuma i šumskih zemljišta ne može se promijeniti namjena deset godina od opožarenja,
* šumoposjednici su dužni sanirati opožarene površine u roku od dvije godine, ako taj rok nije utvrđen šumskogospodarskim planom,
* u roku od dvije godine, ako taj rok nije utvrđen šumskogospodarskim planovima, šumoposjednici su dužni umjetno obnoviti površine na kojima nije uspjelo prirodno pomlađivanje, površine na kojima je izvršeno pustošenje, bespravna sječa i površine na kojima je došlo do propadanja šuma,
* planiranje, projektiranje, izgradnja i održavanje šumske infrastrukture obavlja se uz poštivanje tehničkih, gospodarskih i ekoloških uvjeta šumskoga tla, raslinja, divljači i uz njihovu maksimalnu zaštitu,
* pri planiranju i projektiranju šumske infrastrukture potrebno je prilagoditi se prirodnom okolišu te uvažavati turističke, rekreativne i protupožarne potrebe.“.

**Članak 177.**

Iza članka 104. dodaje se novi članak 104.a koji glasi:

„**Članak 104.a**

(1) U šumi i na šumskom zemljištu u vlasništvu Republike Hrvatske može se osnovati pravo služnosti u svrhu izgradnje i održavanja infrastrukture (vodovoda, odvodnje otpadnih voda – kanalizacije, plinovoda, električnih i ostalih vodova), naftovoda, eksploatacije mineralnih sirovina, obavljanja turističke djelatnosti, proizvodnih postrojenja koja koriste obnovljive izvore energije i sportsko rekreacijskog turizma.

(2) Osnivanje prava služnosti na šumi i šumskom zemljištu u vlasništvu RH u svrhu obavljanja turističke djelatnosti ili sportsko rekreacijskog turizma može se odobriti za potrebe paintball/laser tag borilišta, adrenalinskog parka, tematskog parka, staza i šetnica kroz šumu, ograđenih ili neograđenih površina za jahanje konja u turističke svrhe, biciklističkih staza, poletnih staza (padobransko jedrenje, zmajarenje i dr.), poučnih staza, zipline, šetnje u krošnjama, vidikovaca i promatračnica, postavljanja obilježja (križeva, spomenika i sl.), površina za slobodno penjanje, sportskog streljaštva kao i radi drugih sličnih zahvata u prostoru u tu svrhu.

(3) Šumska zemljišta u vlasništvu Republike Hrvatske kojima gospodari javni šumoposjednik, a koja nisu privedena namjeni, mogu se davati u zakup samo u svrhu:

* odmora, rekreacije i sporta,
* pašarenja,
* postavljanja pomičnih naprava, reklamnih panoa, štandova, montažno-demontažnih tendi te privremenih kioska i drugih građevina gotove konstrukcije građevinske (bruto) površine do 15 m2,
* osnivanja i uzgajanja kultura kratkih ophodnji i
* ostalo sukladno zakonskoj regulativi o šumama.“.

**Članak 178.**

Iza novog članka 104.a naslov poglavlja „**Turizam**“ briše se.

**Članak 179.**

Članak 105. mijenja se i glasi:

„(1) Šumsku infrastrukturu, lovnotehničke i lovnogospodarske objekte te boravišne i sportsko-rekreacijske sadržaje unutar površina zaštitnih šuma planirati i izvoditi na način da se u najvećoj mogućoj mjeri ne oštećuje prirodna vegetacija, naročito šumski rubovi, travnjaci i ugrožena i/ili rijetka staništa. Potrebno je zadržati postojeću vegetaciju.“.

**Članak 180.**

Članak 106. mijenja se i glasi:

„(1) Prostornim planom osigurani su prostorni uvjeti smještaja i razvitka sustava društvenih djelatnosti:

* Površine i građevine za javnu i društvenu namjenu služe za obavljanje sljedećih djelatnosti:
* društvena - odgoj, obrazovanje, prosvjeta, znanost, kultura, sport, rekreacija, zdravstvo i socijalna skrb,
* upravna - rad državnih tijela i organizacija, tijela i organizacija lokalne i područne (regionalne) samouprave,
* društvene organizacije - pravne osobe s javnim ovlastima,
* udruge građana,
* vjerske zajednice.
* Površine i građevine za sportsko-rekreacijske djelatnosti su:
* sportske dvorane i građevine – stadioni, dvorane za razne sportove, bazeni i slično,
* sportska i rekreacijska igrališta i površine – trim staze, tenis, boćališta, igrališta za razne sportove, bazeni i slično,
* adrenalinski parkovi i slični tereni za adrenalinski sport.

(2) Na **površinama društvenih djelatnosti,** stavak 1. ovog članka **i/ili unutar površina pretežito stambene namjene i mješovite namjene -** **stambeno-poslovna namjena** mogu se graditi sljedeće namjene:

* Javna i društvena namjena,
* Sportsko-rekreacijska namjena.

(3) Iznimno od prethodnih stavaka, unutar javne i društvene namjene mogu se smjestiti građevine ugostiteljsko-turističke namjene kao građevine osnovne namjene i kao prateće i/ili pomoćne građevine.

(4) Iznimno od prethodnih stavaka, unutar sportsko-rekreacijske namjene mogu se smjestiti građevine javne i društvene namjene i ugostiteljsko-turističke namjene.

(5) Društvene djelatnosti se u odnosu na određivanje njihove pozicije u prostoru dijele na djelatnosti koje se organiziraju u građevinskom području naselja i izdvojenim dijelovima građevinskog područja naselja te na izdvojenom građevinskom područja izvan naselja.“.

**Članak 181.**

Iza članka 106. dodaje se novi naslov poglavlja „**Javna i društvena namjena**“ i novi **članak 106.a** koji glase:

„**Javna i društvena namjena**

**Članak 106.a**

(1) **Javna i društvena namjena** (oznaka D) može se nalaziti unutar građevinskog područja naselja i izdvojenim dijelovima građevinskog područja naselja te unutar izdvojenog građevinskog područja izvan naselja.

(2) **Javna i društvena namjena** iz članka 106. stavka 1. ovog poglavlja može se razvijati na sljedeći način:

* kao **građevine javne i društvene namjene** u sklopu pretežito stambene namjene i mješovite namjene - stambeno-poslovna namjena,
* kao površine **javne i društvene namjene** (oznaka D) unutar građevinskog područja naselja i izdvojenim dijelovima građevinskog područja naselja te unutar izdvojenog građevinskog područja izvan naselja.

(3) Uvjeti uređenja građevne čestice te gradnja i oblikovanje građevina **javne i društvene namjene** određeni su na sljedeći način:

* unutar građevinskog područja naselja i izdvojenim dijelovima građevinskog područja naselja u poglavlju **2.2.1.1.2. Građevine javne i društvene namjene** ovog Prostornog plana,
* unutar građevinskog područja naselja i izdvojenim dijelovima građevinskog područja naselja u poglavlju **2.2.1.8. Javna i društvena namjena** (oznaka D) ovog Prostornog plana,
* unutar izdvojenog građevinskog područja izvan naselja u poglavlju **2.2.2.5. Javna i društvena namjena - vjerska** (oznaka D) ovog Prostornog plana.“.

**Članak 182.**

U članku 107. **stavak 3.** briše se.

**Članak 183.**

Iza članka 107. naslov poglavlja „**Sport i rekreacija**“ briše se.

**Članak 184.**

Članak 108. mijenja se i glasi:

„(1) Elementi uređenja građevne čestice i oblikovanja građevine, radi specifičnosti namjene, često odstupaju od stambene matrice naselja, stoga se može građevinu locirati paviljonski, a javni prostor uz nju oblikovati kao trg ili park.“.

**Članak 185.**

U članku 109. **stavak 2.** briše se.

**Članak 186.**

Članak 110. mijenja se i glasi:

„(1) Vjerske građevine (crkve, kapele, samostani, vjerske škole i drugo) u pravilu se grade u građevinskim područjima naselja i izdvojenim dijelovima građevinskih područja naselja.

(2) Kapele-poklonci, pilovi, križevi i slično mogu se smjestiti i izvan građevinskih područja naselja sukladno važećoj zakonskoj regulativi.“.

**Članak 187.**

Iza članka 110. dodaje se novi naslov poglavlja „**Sportsko-rekreacijska namjena**“ i novi **članak 110.a** koji glase:

„**Sportsko-rekreacijska namjena**

**Članak 110.a**

(1) **Sportsko-rekreacijska namjena** može se nalaziti unutar građevinskog područja naselja i izdvojenim dijelovima građevinskog područja naselja te unutar izdvojenog građevinskog područja izvan naselja.

(2) **Sportsko-rekreacijske djelatnosti** iz članka 106. stavka 1. ovog poglavlja mogu se razvijati na sljedeći način:

* kao **građevine sportsko-rekreacijske namjene** u sklopu pretežito stambene namjene i mješovite namjene - stambeno-poslovna namjena,
* kao površine **sportsko-rekreacijske namjene** unutar građevinskog područja naselja i izdvojenim dijelovima građevinskog područja naselja te unutar izdvojenog građevinskog područja izvan naselja.

(3) Uvjeti uređenja građevne čestice te gradnja i oblikovanje građevina **sportsko-rekreacijske namjene** određeni su na sljedeći način:

* u sklopu pretežito stambene namjene i mješovite namjene - stambeno-poslovna namjena u poglavlju **2.2.1.1.3. Građevine sportsko-rekreacijske namjene** ovog Prostornog plana,
* unutar građevinskog područja naselja i izdvojenim dijelovima građevinskog područja naselja u poglavlju **2.2.1.4. Sportsko-rekreacijska namjena** ovog Prostornog plana,
* unutar izdvojenog građevinskog područja izvan naselja u poglavlju **2.2.2.3.** **Sportsko-rekreacijska namjena** ovog Prostornog plana.

(4) Zaštitom zelene infrastrukture preporučeno je poboljšanje sportskih i rekreacijskih kapaciteta na sljedeći način:

* uređenje sportskih terena,
* uspostava fitnes parkova.

(5) **Uređenje sportskih terena** u prvom redu uz obrazovne ustanove te nogometna igrališta koja su raspoređena u svim naseljima Grada na način obnove sportske infrastrukture, rasvjete, gledališta te proširenje ako je potrebno.“.

**Članak 188.**

U članku 111. stavci 3. i 4. mijenjaju se i glase:

„(3) Unutar koridora postojećih vodova koji se smatraju zaštitnim pojasom nije dozvoljena izgradnja građevina namijenjenih za stanovanje ili boravak ljudi, a sve intervencije podliježu obvezi ishođenja posebnih uvjeta i suglasnosti nadležnih javnopravnih tijela. Koridori za planirane vodove smatraju se rezervatom i u toj širini po cijeloj trasi nije dozvoljena nikakva izgradnja sve do utvrđivanja uvjeta uređenja prostora na osnovu definiranog idejnog projekta-rješenja kada se utvrđuje stvarna trasa i zaštitni pojas.

(4) Ovim planom potvrđuje se već utvrđeno vodozaštitno područje crpilišta Ivanščak i Lipovec. Na tim područjima moraju se provoditi mjere i ograničenja propisana odlukama o zonama sanitarne zaštite izvorišta.“

**Članak 189.**

Članak 114. mijenja se i glasi:

„(1) Planirana državna cesta utvrđena ovim Prostornim planom je Podravska brza cesta (GP Dubrava Križovljanska - Varaždin - Koprivnica - Osijek - GP Ilok) i brza cesta Vrbovec- Križevci-Koprivnica-Republika Mađarska.

* Brza cesta DC 10 Sveta Helena (A4) – Cugovec – Križevci – Koprivnica – Gola – (G.P. Gola(granica RH/Mađarska)),
* Podravska brza cesta na pravcu Dubrava Križovljanska (gr. R. Slovenije) - Varaždin – Virovitica – Našice – Osijek – Vukovar – G.P. Ilok (gr. R. Srbije).

(2) U cilju osiguravanja prostora za tu infrastrukturnu namjenu, određen je i položaj čvora Koprivnica.

(3) U narednom razdoblju potrebno je, u suradnji sa susjednim jedinicama lokalne samouprave i koordinaciju stručnih službi županije, detaljnije razraditi trasu, položaj križanja i definirati dinamiku realizacije.

(4) Koridor brze ceste vodi se izvan područja naselja i obuhvaća prostorni rezervat potreban za izgradnju normalnog punog poprečnog presjeka brze ceste i križanja u više razina, uključujući i zakonom propisan zaštitni pojas unutar kojeg se može planirati i druga izgradnja u skladu s posebnim propisima. Dozvoljava se odstupanje od zadanog koridora na temelju Studije odabira najpovoljnije varijante koridora obilaznice Koprivnice kao i etapna izgradnja pojedinih dionica. Zaštitni pojas brze ceste mjeri se od vanjskog ruba zemljišnog pojasa autoceste, a iznosi minimalno 40 m sa svake strane. Unutar zaštitnog pojasa nije dozvoljeno planiranje nikakvih objekata visokogradnje (poslovnih, stambenih i drugih građevina).

(5) Za svaki zahvat u prostoru od strane pravnih i fizičkih osoba, a koji su planirani unutar zaštitnog pojasa brze ceste (polaganje TK kabela, priključak na TS, plinovod, prometnice, svjetla javne rasprave i drugi komunalni infrastrukturni priključci), potrebno je sukladno zakonskoj regulativi podnijeti zahtjev za izdavanje posebnih uvjeta građenja i dostaviti na daljnje rješavanje nadležnim tijelima.“.

**Članak 190.**

Članak 115. mijenja se i glasi:

„(1) Postojeće javne i nerazvrstane ceste utvrđene su Prostornim planom temeljem propisa o cestama, a moguće su određene promjene u funkcionalnom (promjena kategorije) i prostornom (promjena trase) smislu, u slučaju izgradnje zamjenskih ili novih pravaca. Izgradnja novih cesta moći će se provoditi na temelju studija, idejnih rješenja i stručnih podloga ukoliko navedena dokumentacija dokaže racionalnije i tehnički ispravnije rješenje.

(2) Točna trasa zapadne obilaznice će se definirati u postupku izrade projektne dokumentacije.

Trasu i izvedbu zapadne obilaznice Grada Koprivnice planirati na način da se izbjegne izolacija, fragmentacija i uništavanje pogodnih staništa ciljnih vrsta leptira POVS HR2001320 Crna gora.

Izgradnju prometne infrastrukture planirati izvan područja rasprostranjenosti na način da se izbjegne zauzeće, fragmentacija ili degradacija staništa pogodnih za ciljne vrste leptira područja ekološke mreže POVS HR2001320 te ključnih staništa ciljnih vrsta POP HR1000008 Bilogora i Kalničko gorje, a sukladno podacima o rasprostranjenosti ciljnih vrsta područja ekološke mreže na području i u blizini planiranog zahvata.

Izgradnju planirati na način da se izbjegava zauzeće, fragmentacija ili degradacija staništa pogodnih za ciljne vrste POP HR1000008 Bilogora i Kalničko gorje te mogući kumulativno značajan gubitak površina staništa sukladno podacima o rasprostranjenosti ciljnih vrsta i stanišnih tipova područja ekološke mreže na području i u blizini planiranog zahvata.

Radove unutar područja ekološke mreže HR1000008 Bilogora i Kalničko gorje planirati izvan razdoblja gniježđenja ciljnih vrsta ptica te izvan razdoblja utvrđenih sukladno posebnom propisu kojim se određuju mjere očuvanja ciljnih vrsta ptica u područjima ekološke mreže.

Izbjegavati korištenje rasvjete unutar područja ekološke mreže ukoliko nije nužna za sigurnost prometa.

Prilikom planiranja rasvjete unutar područja ekološke mreže predvidjeti samo ekološki prihvatljive svjetiljke koje zadovoljavaju potrebe za umjetnom rasvijetljenošću pojedine građevine, objekta ili površine, uz minimalno nepotrebno rasipanje svjetlosti na strane i prema nebu te čija je emisija svjetlosti u skladu s uvjetima zaštite od svjetlosnog onečišćenja propisanim Zakonom o zaštiti od svjetlosnog onečišćenja.

Pri planiranju cestovne prometne infrastrukture razmotriti izgradnju neprozirnih ograda protiv buke uz prometnicu na dijelu trase koja prolazi kroz područja ekološke mreže.

(3) Rekonstrukcija dionice ispravkom ili ublažavanjem loših tehničkih elemenata ceste ne smatra se promjenom trase.

(4) Prostornim planom predviđene su dopune - kraće veze između pojedinih naselja unutar mreže javnih i nerazvrstanih cesta.

(5) Prema Zakonu o cestama („Narodne novine“ broj 84/11., 22/13., 54/13., 148/13., 92/14, 110/19, 144/21, 114/22 i 4/23) zaštitni pojas za državne ceste mjeren od vanjskog ruba zemljišnog pojasa sa svake strane je 25 m. Unutar građevinskog područja naselja gdje se preciznije može odrediti trasa planirane brze ceste širine zaštitnih pojasa mogu biti i manje, ali ne smiju biti manja od 10 m sa svake strane.“.

**Članak 191.**

U članku 117. stavak 8. mijenja se i glasi:

„(8) Ako se građevna čestica ograđuje od strane ulice, tada se ulična ograda podiže iza regulacijske linije u odnosu na javnu prometnu površinu uz suglasnost javnopravnog tijela koje upravlja prometnicom (nadležnog upravnog odjela Grada Koprivnice).“

U stavku 9. riječ „od“ ispred riječi „3,5 metara“ briše se.

Iza stavka 10. dodaje se novi stavak 11. koji glasi:

„(11) Za projekte koji dosežu kriterije za procjenu ugljičnog otiska, provesti pregled, kvantifikaciju emisija stakleničkih plinova u uobičajenoj godini rada na temelju metode procjene ugljičnog otiska te usklađivanje planiranog projekta sa ciljevima niskougljičnog razvoja. Za manje projekte koji ne dosežu kriterije za procjenu ugljičnog otiska, potrebno je provoditi mjere postizanja klimatske neutralnosti putem poticanja razvoja niskougljičnog prometa.“.

**Članak 192.**

Članak 118. mijenja se i glasi:

„(1) Potreban broj parkirališta i garažnih mjesta uređuje se na građevnoj čestici građevine.

(2) Potreban broj parkirališno – garažnih mjesta, ovisno o vrsti i namjeni prostora u građevinama, na 1000 m2 bruto izgrađene površine određuje se:

|  |  |  |  |
| --- | --- | --- | --- |
|  | Namjena građevine/prostora | Koef. | normativ |
| 1. | Proizvodnja i skladišta | 0,50 | 1 zaposlenik po smjeni |
| 2. | Trgovine površine jednake ili manje od 1000 m2 | 4,00 | 100 m2 korisnog prostora |
| 3. | Trgovine iznad 1000 m2 | 2,00 | 100 m2 korisnog prostora |
| 4. | Uredski prostori | 2,00 | 100 m2 korisnog prostora |
| 5. | Uslužne | 2,00 | 100 m2 korisnog prostora |
| 6. | Zanatske i servisne djelatnosti | 4,00 | 100 m2 korisnog prostora |
| 7. | Ugostiteljstvo | 4,00 | 100 m2 korisnog prostora |
| 8. | Kulturne djelatnosti (muzej, galerija i sl.) i višenamjenske dvorane (kazališta, koncertne dvorane, kina i sl.) | 1,00 | 1 zaposlenik po smjeni |
| 0,1 | korisnik |
| 10. | Vjerske građevine | 1,00 | 1 zaposlenik po smjeni |
| 0,1 | korisnik |
| 11. | Sportske građevine (dvorane i igrališta) s gledalištima | 0,15 | 1 gledatelj |
| 4,00 | 1 otvoreno sportsko igralište |
| 12. | Predškolska i školska namjena | 1,00 | 1 zaposlenik po smjeni |
| 1,00 | jednu učionicu ili grupu djece |
| 13. | Ambulante, poliklinike, domovi zdravlja, | 1,00 | 1 zaposlenik po smjeni |
| 1,00 | 100 m2 korisnog prostora |
| 14. | Bolnice | 1,00 | 1 zaposlenik po smjeni |
| 1,00 | 5 kreveta |
| 15. | Domovi za stare i nemoćne, socijalne ustanove (dječji domovi) | 1,00 | 1 zaposlenik po smjeni |
| 1,00 | 10 kreveta |
| 16. | Studentski i đački domovi | 1,00 | 1 zaposlenik po smjeni |
| 1,00 | 10 kreveta |
| 17. | Komunalno servisna djelatnost | 0,50 | 1 zaposlenik po smjeni + dodatno 2 PGM na rezultat (za korisnike) |
| 18. | Turističke građevine s smještajnim kapacitetima (hoteli, moteli, pansioni, hosteli i sl.) | 0,5 | 1 zaposlenika |
| 1,00 | 1 smještajna jedinica |
| 19. | Rekreacijska namjena | 1,00 | 500 m2 uređene bruto površine za rekreaciju |
| 20. | Stambena namjena | 1,5 | 1 stan |
| 21. | Klijeti | 1,00 |  |
| 22. | Groblja |  | potreban broj utvrđuje se prema posebnom propisu |

(3) Za stambenu građevinu vrijedi minimalno 1,5 parkirališno mjesto na jednu stambenu jedinicu, osim unutar obuhvata GUP-a koji propisuje kriterije za taj obuhvat.

(4) Minimalne dimenzije parkirnih mjesta su propisane Pravilnikom o prometnim znakovima, signalizaciji i opremi na cestama NN 70/19.

(5) Smještaj potrebnog broja parkirališnih ili garažnih mjesta potrebno je predvidjeti na građevnoj čestici građevine, iznimno na drugoj građevnoj čestici ili na javnom parkiralištu u neposrednoj blizini uz prethodnu suglasnost Grada Koprivnice (Gradonačelnika).

(6) Minimalni broj potrebnih parkirališnih i/ili garažnih mjesta može se osigurati i na privatnim parkiralištima ili parkirno garažnim kućama na samostalnim građevnim česticama u neposrednoj blizini građevne čestice na kojoj je planiran zahvat.

(7) Na parkirališnim površinama dozvoljeno je postavljanje, uređenje i gradnja:

- urbane opreme,

- zaštitnih zelenih površina,

- nadstrešnica,

- montažnih građevina (kiosci).“.

**Članak 193.**

Iza članka 118. dodaju se novi članci – **članak 118.a** i **članak 118.b** koji glase:

„**Članak 118.a**

(1) Parkirališta za kamione i autobuse mogu se graditi u sklopu mješovite namjene - stambeno-poslovna namjena (oznaka M1) koje su smještene uz državne ceste, gospodarske

namjene - proizvodna namjena (oznaka I) i poslovna namjena (oznaka K).

(2) Građevna čestica predviđena za parkiranje kamiona i autobusa mora se ograditi ogradom minimalne visine 2m i pojasom zaštitnog zelenila kako je propisano člankom 58.e ovog Prostornog plana.

(3) Parkirališta za kamione i autobuse sa 10 i više parkirnih mjesta trebaju imati sanirani čvor, te mogu imati kiosk i druge građevine gotove konstrukcije tlocrtne površine do 15m2.

(4) Površina parkirališta za kamione i autobuse treba biti izgrađena od vodonepropusne površine (asfalt, beton i sl.).

**Članak 118.b**

(1) Sukladno Zelenoj infrastrukturi parkirališne površine unutar građevne čestice treba zaštititi sadnjom drveća, 2 stabla na 4 parkirna mjesta.

(2) Parkirališne površine organizirati kao zelena parkirališta (Smart eco parking) na način da su parkirna mjesta podijeljena zelenom trakom  širine cca. 1,0 – 2,0 m sa zasađenim stablima unutar traka ili kao zelene trake uz rubove parkirališta sa zasađenim stablima unutar traka.

(3) Zelena parkirališta (Smart eco parking) - uspostava zelenih parkirališta moguća je kroz sadnju većeg broja stabala te korištenje tehnoloških rješenja poput vodopropusnih zastora, kišnih vrtova i sl.“.

**Članak 194.**

U članku 119. stavak 4. mijenja se i glasi:

„(4) Postojeće garaže i garažno–parkirališna mjesta ne mogu se prenamijeniti u druge sadržaje ako se ne osigura drugo parkirališno-garažno mjesto na istoj građevnoj čestici ili u neposrednoj blizini građevne čestice u skladu s ovim Prostornim planom.“.

**Članak 195.**

Članak 120. mijenja se i glasi:

„(1) Parkirališne potrebe rješavat će se korištenjem tablice i normativa iz članka 118. stavak (2) i članka 119., odnosno prema odredbama detaljnih i urbanističkih planova uređenja, unutar raspona propisanih ovim Prostornim planom.

(2) Za proizvodne, trgovačke, poslovne, te ostale građevine čije građevne čestice zauzimaju površinu veću od 0,5 ha, potrebno je u tijeku postupka za ishođenje akta kojim se dozvoljava gradnja utvrditi i eventualne dodatne parkirališne potrebe. Pri tome je potrebno voditi računa o broju i strukturi zaposlenih, očekivanom broju posjetitelja i intenzitetu opskrbnog prometa, blizini i kvaliteti javnog prometa, kao i načinu priključka tih parkirališta na dovoljno propusnu cestovnu prometnicu.

(3) Na javnim parkiralištima za automobile osoba s invaliditetom i smanjene pokretljivosti treba osigurati najmanje 5% parkirališnih mjesta od ukupnog broja, ali ne manje od jednoga a u skladu s Pravilnikom o osiguranju pristupačnosti građevina osobama s invaliditetom i smanjene pokretljivosti („Narodne novine“ broj 78/13).“.

**Članak 196.**

Članak 121. mijenja se i glasi:

„(1) Prostornim planom rezerviran je koridor željezničke pruge.

(2) Koridor se područjem Grada Koprivnice zadržava na trasi postojeće pruge, maksimalna širina je 100 metara od osi kolosijeka na lijevu i desnu stranu, a minimalna širina zaštitnog pojasa željezničke pruge je 30 metara. Prikazan je na kartografskom prikazu br. 1. „Korištenje i namjena površina”, mj. 1:25.000 te br. 4. „Građevinska područja” u mj. 1:5.000. Prema razvojnom planu HŽ planirana je dogradnja drugog kolosijeka na pruzi M201 na dionici Dugo Selo-Botovo. Na pruzi R202 također je planirana dogradnja drugog kolosijeka.

(3) Postojeća željeznička pruga za međunarodni promet M 201 /(Gyekenyes) – Državna granica – Botovo – Koprivnica – Dugo Selo/u postupku je rekonstrukcije, uključujući izvedbu drugog kolosijeka i unapređenje međunarodnog kolodvora Koprivnica i stajališta Mučna Reka.

(4) Sukladno Nacionalnom programu željezničke infrastrukture („Narodne novine“ broj 103/15) postojeću željezničku prugu za regionalni promet R 202 / Varaždin – Koprivnica – Virovitica – Osijek – Dalj / predviđeno je tehnički unaprijediti, pri čemu se predviđa i unaprjeđenje željezničkog stajališta Kunovec – Subotica smještenog unutar pružnog pojasa.

(5) Na područjima gdje koridor planirane željezničke pruge Koprivnica – Kotoriba – državna granica prolazi kroz vodozaštitne zone osigurati 1.000 m prostornog koridora za trasu u istraživanju kako bi se pri projektiranju mogla izmjestiti trasa na prihvatljivije lokacije prema potrebi.

(6) Sve željezničke pruge mogu se po potrebi rekonstruirati s ciljem njihova sigurnosnog i tehničkog poboljšanja.

(7) Unutar gospodarskih, poslovnih zona /oznaka K/ može se predvidjeti izvedba industrijskih kolosijeka i odgovarajućih željezničkih teretnih terminala.

(8) U zaštitnom pojasu željeznice nije dozvoljena nikakva izgradnja osim željezničkih građevina i prolaza ispod, iznad i u razini s prugom prometnih i drugih infrastrukturnih sustava. Iznimka je željezničko zemljište u građevinskom području na kojem se planirani zahvati trebaju uskladiti s posebnim uvjetima.

(9) Širina pružnog pojasa, širina zaštitnog pružnog pojasa, mogući zahvati na željezničkoj infrastrukturi, kao i zahvati unutar utvrđenog pružnog pojasa, te zahvati unutar zaštitnog pružnog pojasa utvrđuju se prema Zakonu o željeznici („Narodne novine“ broj 32/19 i 20/21) i Pravilniku o općim uvjetima za građenje u zaštitnom pružnom pojasu („Narodne novine“ broj 93/10).

(10) Pri izradi infrastrukturnih linijskih projekata uzeti u obzir lokacije poplavnih područja te projekte prilagoditi mogućim rizicima od poplava (podizanje nivelete trase). Prilikom redovnog održavanja pruga, apliciranje herbicida ograničiti na uski pojas tračnica te e primjenjivati u zonama vodozaštite. Osigurati odvodnju oborinskih voda i otjecanje izvan zona granice, uz pročišćavanje otpadnih oborinskih voda sukladno zahtjevima recipijenta. Trase novih koridora treba voditi na način da se izbjegnu zaštićena kulturna dobra . U slučaju preklapanja koridora s evidentiranim ili neistraženim arheološkim nalazištima provode se zaštitna arheološka istraživanja. Unaprjeđenje željezničkog prometa planirati na način da se u što većoj mjeri izbjegnu destrukcije povijesnih prometnih elemenata i dijelovi kulturno – povijesnih cjelina.

(11) Sve zahvate građenja, uključujući i polaganje infrastrukturnih vodova unutar pružnog pojasa i unutar zaštitnog pružnog pojasa svih željezničkih pruga, potrebno je provoditi prema posebnim uvjetima i uz suglasnost nadležnog upravitelja željezničke infrastrukture.“.

**Članak 197.**

Iza članka 121. dodaje se novi **članak 121.a** koji glasi:

„**Članak 121.a**

„(1) Na svim cestovnim prijelazima unutar građevinskih područja naselja potrebno je sigurnost na željezničko – cestovnom prijelazu osigurati izvedbom deniveliranog prijelaza ili prijelaza u ravnini sa svjetlosnom i zvučnom signalizacijom i rampom, a na ostalim cestovno – željezničkim prijelazima izvan naselja potrebno je održavati postojeću razinu sigurnosti, odnosno osigurati minimalno zvučnu i svjetlosnu signalizaciju.

(2) Postojeći cestovni prijelazi preko željezničkih pruga izvedeni u ravnini ili kao denivelirani mogu se rekonstruirati s ciljem poboljšanja prometnih uvjeta.

(3) Denivelirani željezničko-cestovni prijelazi mogu se izvoditi u cijeloj dužini zaštitnog pružnog pojasa, a ovim Planom rezerviraju se koridori i površine za izvedbu deniveliranih željezničko – cestovnih prijelaza:

- površine za građevine u sastavu planirane Podravske brze ceste i planirane brze ceste DC 10

- nadvožnjak za spoj državne ceste D 41 i Đelekovečke ceste u Koprivnici

- podvožnjak za spoj Križevačke ceste i Križevačke ulice u Koprivnici.

(4) Pješački pothodnici mogu se izvoditi u cijeloj dužini zaštitnog pružnog pojasa, a ovim Planom rezerviraju se koridori i površine za pješačke pothodnike na Radničkoj cesti u Koprivnici te od kolodvora do Zagrebačke ulice.“.

**Članak 198.**

Članak 122. mijenja se i glasi:

„(1) Za nove helidrome (sletišta i uzletišta za helikoptere) minimalna pogodna površina mora biti 80 x 80 metara, a za posebne namjene prema propisima za tipove letjelica.

Površina na kojoj je moguće obaviti slijetanje/ uzlijetanje helikoptera se može rezervirati u skladu s primjenjivim propisima iz područja zračnog prometa.

(2) Prilikom odabira lokacije helidroma izbjegavati područja s ugroženim stanišnim tipovima, te poplavna područja. Prilokom odabira lokacije helidroma izbjegavati područja u neposrednoj blizini kulturnih dobara. Uzeti u obzir topografiju terena, klimatske promjene i prometne potrebe.

Izgradnju helidroma planirati izvan POVS HR2001320 Crna gora i HR2000368 Peteranec.

Kao podlogu za izradu glavnog projekta, izraditi krajobrazni elaborat kojim će se osigurati zaštitni pojas vegetacije u svrhu vizualne barijere i zaštite krajobraznih značajki šireg područja unutar kojeg se smješta helidrom.

(3) Izgradnja helidroma mora biti u skladu s odredbama Pravilnika o helidromima, u kojem su utvrđeni minimalni tehnički i drugi standardi koji se primjenjuju tijekom projektiranja, izgradnje, rekonstrukcije i označavanja helidroma, gradnje i postavljanja prepreka na području helidroma, te posebni uvjeti građenja u području prilaznih i odletnih površina helidroma.“.

**Članak 199.**

U članku 123. stavak 3. mijenja se i glasi:

„(3) Osnovne postaje pokretnih komunikacija mogu se postavljati pod sljedećim uvjetima:

a) antenski prihvati koji ne prelaze visinu postojeće građevine na koju se postavlja i krovni antenski prihvati mogu se postavljati u građevinska područja naselja, osim na građevine zaštićene kulturne baštine;

b) krovni antenski prihvati viši od najviše točke građevine u građevinskim područjima naselja iznimno se mogu postavljati u isključivo gospodarskim namjenama, na građevine pošte i telekomunikacija te na građevine više od P+2 i građevine javne i društvene namjene;

c) samostojeći antenski stupovi visine do 25 metara mogu se postavljati u građevinska područja naselja samo u zone isključive gospodarske namjene i to ako je zona toliko velika da je antenski stup udaljen od najbližih stambenih građevina i školskih i predškolskih građevina najmanje za dvije dužine istog;

d) samostojeći antenski stup viši od 25 metara može se postavljati samo izvan građevinskih područja naselja i to tako da je od ruba građevinskog područja udaljen najmanje za dvije dužine istog;

e) unutar elektroničke komunikacijske zone uvjetuje se gradnja samostojećeg antenskog stupa takvih karakteristika da može prihvatiti više operatora, odnosno prema tipskom projektu koji je potvrđen rješenjem ministarstva nadležnog za poslove prostornog uređenja i graditeljstva;

f) u slučaju preklapanja područja elektroničke komunikacijske zone za smještaj samostojećeg antenskog stupa (radijusa: 500, 750, 1000 i 1500 metara), ukoliko se odabere pozicija postave samostojećeg antenskog stupa unutar područja preklapanja područja elektroničke komunikacijske zone za smještaj samostojećeg antenskog stupa (radijusa: 500, 750, 1000 i 1500 metara), tada je potrebno primijeniti takvo rješenje prema kojem će biti dovoljna postava jednog samostojećeg antenskog stupa;

g) ukoliko je unutar planirane elektroničke komunikacijske zone već izgrađen samostojeći antenski stup/stupovi, nije moguće planirati izgradnju dodatnog samostojećeg antenskog stupa za ostale operatore/operatora.“.

**Članak 200.**

Članak 123.a mijenja se i glasi:

„(1) Nova telekomunikacijska infrastruktura za pružanje javnih telekomunikacijskih usluga putem telekomunikacijskih vodova mora omogućiti efikasnu i ekonomičnu izgradnju širokopojasnih žičnih i optičkih mreža i za generacije budućih mrežnih tehnologija, uz istovremenu kompatibilnost s postojećim tehnologijama. Telekomunikacijske mreže (mrežni kabeli, svjetlovodni i koaksijalni kabeli i sl.) moraju biti dostupni svim planiranim urbanim zonama.

(2) Za sve nove poslovne, stambeno - poslovne , stambene zgrade, te poslovne, turističke i rekreacijske i druge urbane zone treba predvidjeti izgradnju kabelske kanalizacije do najbliže točke konekcije s postojećom sukladno Zakonu o elektroničkim komunikacijama („Narodne novine“ broj 73/08., 90/11., 133/12., 80/13., 71/14 i 72/17.) i odgovarajućim Pravilnicima.

(3) Novi čvorovi u mreži i ugradnja potrebne opreme predviđati će se u novim ili postojećim zgradama i građevinama, odnosno u tipskim građevinama (kontejneri, tipski kabineti - ormari) koji se moraju smjestiti u koridoru distribucijske elektroničke komunikacijske kanalizacije.

(4) Za potrebe razvoja i unaprjeđenja stanja pokretnih zemaljskih mreža elektroničkih komunikacija unutar područja grada Koprivnice omogućava se izgradnja i postavljanje elektroničke komunikacijske infrastrukture (i povezane opreme, uz osiguravanje prostornih preduvjeta - lokacija izvan građevinskih područja naselja, gdje se uvjeti za ishođenje svih potrebnih akata za gradnju i postavu antenskih stupova, prateće opreme i prateće infrastrukture pokretnih zemaljskih mreža elektroničkih komunikacija utvrđuju temeljem odredbi Prostornog plana Koprivničko - križevačke županije („Službeni glasnik Koprivničko - križevačke županije“ broj 8/01., 8/07., 13/12. i 5/14.).

(5) U postupku ishođenja potrebnih akata za gradnju elektroničke komunikacijske opreme

mišljenje o udovoljavanju navedenim uvjetima daje nadležna Hrvatska agencija za telekomunikacije, te druga nadležna tijela i institucije.

(6) Na grafičkim prilozima ovog Plana Karta 2.1. Infrastrukturni sustavi: Promet, pošta i telekomunikacije u mj. 1:25.000, kao i na svim kartama građevnih područja u mj. 1:5.000 prikazane su postojeća i planirana telekomunikacijska i elektronička infrastruktura, s time da je na kartama građevinskog područja moguće po katastarskim zemljišnim česticama izvršiti pretraživanje mogućih lokacija za postavku antenskih stupova unutar kružnica radijusa 500, 750, 1.000 i 1.500 m.

Sukladno odredbama iz čl. 76 Zakona o prostornom uređenju (NN br. 153/13, 65/17, 114/18, 39/19, 98/19 i 67/23) prostorni plan grada određuje koridore infrastrukture značajne za grad, dakle određuje i koridore elektroničke komunikacijske infrastrukture. U skladu s prethodno navedenim zakonskim odredbama predmetni PPU treba sadržavati smjernice za izgradnju nove i rekonstrukciju-širenje postojeće elektroničke komunikacijske infrastrukture kako slijedi: Novu elektroničku komunikacijsku infrastrukturu za pružanje javnih komunikacijskih usluga putem elektroničkih komunikacijskih vodova, odrediti planiranjem koridora primjenjujući slijedeća akcijska načela:

• za gradove i naselja gradskog obilježja: podzemno u zoni pješačkih staza ili zelenih površina;

• za ostala naselja: podzemno i /ili nadzemno u zoni pješačkih staza ili zelenih površina;

• za međunarodno, magistralno i međumjesno povezivanje: podzemno slijedeći koridore prometnica ili željezničkih pruga vodeći računa o pravu vlasništva.

• za izgrađenu elektroničku komunikacijsku infrastrukturu za pružanje javnih komunikacijskih usluga putem elektroničkih komunikacijskih vodova planirati dogradnju, odnosno rekonstrukciju te eventualno proširenje radi implementacije novih tehnologija i /ili kolokacija odnosno potreba novih operatera, vodeći računa o pravu zajedničkog korištenja od strane svih operatera.

•novu elektroničku komunikacijsku infrastrukturu za pružanje komunikacijskih usluga putem elektromagnetskih valova, bez korištenja vodova, odrediti planiranjem postave baznih stanica i njihovih antenskih sustava na antenskih prihvatima na izgrađenim građevinama i rešetkastim i/ili jednocjevnim stupovima u gradovima, naseljima i izvan njih, bez detaljnog definiranja (točkastog označavanja) lokacija različito za:

-za gradove i gusto naseljena području ili njihove dijelove i to posebno za brdovita i posebno za ravničasta područja;

- ostala naselja i to posebno za brdovita i posebno za ravničasta područja;

Vodeći računa o mogućnostima pokrivanja tih područja radijskim signalom koji će se vodeći računa o mogućnosti pokrivanja tih područja radijskim signalom koji će se emitirati radijskim sustavima smještenim na te antenske prihvate (zgrade i /ili stupove) uz načelo zajedničkog korištenja od strane svih operatera-koncesionara, gdje god je to moguće.

Prilikom postavljanja EKI uzeti u obzir efekte klimatskih promjena, posebice promjene u brzini vjetra i olujnih nevremena koje prolazi područjima pojačane erozije i nestabilnosti tla projektirati u skladu s geotehničkim i inženjerskogeološkim pravilima struke.

Smještaj, visinu i oblikovanje EKI odrediti s obzirom na vizualnu izloženost Grada Koprivnice, odnosno prema vizualno – doživljajnim kvalitetama krajobraza sukladno poglavlju 6.1. Mjere zaštite krajobraznih vrijednosti.“.

**Članak 201.**

Iza članka 123.a naslov poglavlja „**5.2.1. Korištenje voda**“ mijenja se i glasi „**5.2.1. Sustav javne vodoopskrbe**“.

**Članak 202.**

Članak 124. mijenja se i glasi:

„(1) Prostornim planom utvrđen je sustav vodoopskrbe na području Grada Koprivnice kojim su obuhvaćena:

- postojeća vodocrpilišta;

- postojeće vodospreme i precrpne stanice;

- postojeći i planirani vodoopskrbni cjevovodi.

(2) Lokacije građevina vodoopskrbnog sustava prikazane su na kartografskom prikazu br. 2.3. „Infrastrukturni sustavi: Vodnogospodarski sustavi i gospodarenje otpadom“, u mj. 1:25.000. Osim sustava javne vodoopskrbe kojim upravlja javni isporučitelj vodnih usluga, na području obuhvata Prostornog plana izgrađen je tlačni vodovod „DN50 VS Jagnjedovec – SS Jagnjedovec“, kao i pripadajuća vodosprema VS „Jagnjedovec – INA“, za potrebe i pod upravljanjem tvrtke INA d.d.. Predmetne građevine vodoopskrbe na kartografskom prikazu posebno su označene kao tehnološki vodovod i vodosprema.

(3) Mrežu javne vodoopskrbne potrebno je dovršiti u područjima u kojima nije izvedena, a izgradnju planiranih građevinskih područja pratiti razvojem vodoopskrbne mreže koju je potrebno planirati u koridorima prometnica.

(4) Dugoročno se planira održavanje sustava u stanju funkcionalne ispravnosti te rekonstrukcija mreže na mjestima koja ne udovoljavaju uvjetima sigurne opskrbe ili u slučaju znatnih gubitaka vode iz sustava.

(5) Na područjima na kojima nije planirana ili još nije izgrađena javna vodoopskrbna mreža, opskrbu pitkom vodom moguće je ostvariti individualnim sustavom vodoopskrbe, koji podrazumijeva tehnički i tehnološki povezan skup građevina, vodova i opreme za vodoopskrbu jedne ili više građevina, koje nisu priključene na sustav javne vodoopskrbe, što osobito uključuje izvedbu zdenaca, cjevovoda i ostalih vodova i opreme, sukladno zakonskoj regulativi, vodopravnim aktima i uvjetima nadležnog javnopravnog tijela.

(6) Prilikom projektiranja nove vodoopskrbne mreže ili rekonstrukcije postojeće, na odgovarajućim javnim površinama potrebno je planirati hidrantski razvod, sukladno posebnim propisima.

(7) Građevine kojima se sukladno posebnim propisima osigurava pristup vodi namijenjenoj za ljudsku potrošnju - javne slavine koje su na sustavu javne vodoopskrbe, odnosno javni zdenci, javne crpke i druge slične građevine koje nisu na sustavu javne vodoopskrbe, dozvoljeno je graditi i održavati sukladno posebnim propisima i odluci predstavničkog tijela Grada Koprivnice.

(8) Mjera ublažavanja potencijalnih negativnih utjecaja sustava javne vodoopskrbe na ekološku mrežu, proizašla iz Glavne ocjene prihvatljivosti Prostornog plana za ekološku mrežu:

* + rekonstrukciju i dogradnju sustava javne vodoopskrbe planirati na način da se izbjegne zauzeće, fragmentacija ili degradacija staništa pogodnih za ciljne vrste područja ekološke mreže, a sukladno podacima o rasprostranjenosti ciljnih vrsta područja ekološke mreže na području i u blizini planiranog zahvata.“.

**Članak 203.**

Članak 125. mijenja se i glasi:

„(1) Koridor za vođenje vodoopskrbnog cjevovoda određen je u smislu minimalnog potrebnog prostora za intervenciju na cjevovodu, odnosno zaštitu od mehaničkog oštećenja drugih korisnika prostora.

(2) Svijetli razmak između vodoopskrbnog cjevovoda i ostalih građevina komunalne infrastrukture je minimalno 1 m, a od drvoreda, zgrada i ostalih građevina u skladu s posebnim uvjetima. U okolnostima kada nije moguće zadovoljiti navedene udaljenosti, moguće je zajedničko vođenje trase s drugim instalacijama, na manjoj udaljenosti, što se određuje posebnim projektom.

(3) Vertikalni razmak s ostalim instalacijama izvodi se minimalno 30 cm. Prijelaz vodotoka, cesta ili željezničkih pruga izvodi se obvezno u zaštitnoj cijevi. Za osiguranje potrebne toplinske zaštite vode u cjevovodu, kao i mehaničke zaštite cjevovoda, debljina zemljanog (ili drugog) pokrova je min. 1 m iznad tjemena cijevi.

(4) Sukladno Općim i tehničkim uvjetima isporuke vodnih usluga javnog isporučitelja vodnih usluga, pojas za održavanje vodoopskrbnih cjevovoda unutar kojeg se ne mogu graditi čvrste građevine, odnosno unutar kojeg je potrebno poštivati posebne uvjete isporučitelja vodnih usluga iznosi:

* 4 m (2 m obostrano od osi cjevovoda) za cjevovod promjera do 300 mm,
* 6 m (3 m obostrano od osi cjevovoda) za cjevovod promjera većeg od 300 mm.

(5) Prilikom zahvata unutar pojasa za održavanje vodoopskrbnog cjevovoda „DN50 VS Jagnjedovec – SS Jagnjedovec“ i vodospreme VS „Jagnjedovec – INA“, posebne uvjete potrebno je zatražiti od INA-e i Hrvatskih voda.“.

**Članak 204.**

Iza članka 125. naslov poglavlja „**5.2.2. Sustav odvodnje**“ mijenja se i glasi „**5.2.2.** **Sustav javne odvodnje otpadnih voda**“.

**Članak 205.**

Članak 126. mijenja se i glasi:

„(1) Prostornim planom određen je sustav javne odvodnje otpadnih voda Grada Koprivnice sa pripadajućim građevinama i instalacijama: uređajem za pročišćavanje otpadnih voda, ispustom, precrpnim stanicama, preljevima, kišnim ispustima, retencijskim bazenima i kanalizacijskim kolektorima i cjevovodima.

(2) Obzirom na način sakupljanja i odvođenja različitih vrsta otpadnih voda, na području Grada Koprivnice izvedena su dva tipa odvodnje:

* mješoviti tip odvodnje, kojim se sve kategorije otpadnih voda – sanitarne, industrijske i oborinske, odvode zajedničkim cjevovodima i kolektorima, a izgrađen je najvećim dijelom na području naselja Koprivnica, Reka, Herešin i Štaglinec
* razdjelni tip odvodnje, kojim se različite vrste otpadnih voda odvode putem zasebnih cjevovoda:
  + sanitarna kanalizacija - izgrađena je najvećim dijelom na području naselja Starigrad, Draganovec i Kunovec Breg, a namijenjena je za odvodnju sanitarnih otpadnih voda
  + oborinska kanalizacija – izgrađena je najvećim dijelom u središnjem, centralnom dijelu Koprivnice, a namijenjena je isključivo za sakupljanje i odvodnju oborinskih voda.

(3) Ovisno o tipu odvodnje i ostalim uvjetima na određenoj lokaciji, javni isporučitelj, odnosno nadležno tijelo, izdati će tehničko-tehnološke uvjete priključenja građevine na sustav javne odvodnje.“

**Članak 206.**

Članak 127. mijenja se i glasi:

„(1) Sve otpadne vode prikupljene putem sustava javne odvodnje na području Grada Koprivnice odvode se na mehaničko-biološki uređaj za pročišćavanje otpadnih voda UPOV Herešin, smješten u sjevernom dijelu naselja Herešin, na katastarskoj čestici 705/1 k.o. Herešin. Kapacitet uređaja je 100000 ES-a. Na uređaju se, nakon mehaničke i biološke obrade, vrši završna obrada mulja MID-MIX tehnološkim postupkom. Pročišćena otpadna voda ispušta se u recipijent Moždanski jarak.

(2) Uređaj je dostatan za prihvat otpadnih voda sa cjelokupnog Koprivničkog uslužnog područja. Dozvoljava se širenje i spajanje kanalizacijskih sustava na postojeći UPOV za sva naselja u obuhvatu uslužnog područja, koja nemaju riješeno zbrinjavanje otpadnih voda na zadovoljavajući način.

(3) Na UPOVU Herešin moguća je obrada mulja sa ostalih uređaja kod kojih treći stupanj obrade otpadnih voda nije izgrađen ili neće biti predviđen.

(4) Dozvoljava se izvedba građevinskih i drugih radova, odnosno rekonstrukcija UPOV-a sukladno potrebama, uz poštivanje odredbi ovog Prostornog plana i posebnih propisa.“.

**Članak 207.**

Članak 128. mijenja se i glasi:

„(1) Do izgradnje sustava javne odvodnje na područjima koja se nalaze u obuhvatu aglomeracije te na područjima izvan obuhvata aglomeracije na kojima sustav javne odvodnje nije planiran, sanitarne otpadne vode treba sakupljati u atestiranim vodonepropusnim septičkim jamama zatvorenog tipa (bez preljeva i ispusta) koje je potrebno prazniti po za to ovlaštenom poduzeću.

(2) Do izgradnje sustava javne odvodnje industrijske otpadne vode nakon predtretmana kojim se osigurava pročišćavanje otpadnih voda do parametara propisanih Pravilnikom o graničnim vrijednostima emisija otpadnih voda („Narodne novine“ br. 26/20), treba ispuštati u vodonepropusne sabirne jame koje treba redovno prazniti po za to ovlaštenom poduzeću.

(3) Nakon izgradnje sustava javne odvodnje industrijske otpadne vode mogu se ispuštati u sustav samo nakon odgovarajućeg predtretmana.

(4) Nakon izgradnje sustava javne odvodnje obvezno je priključenje korisnika na sustav javne odvodnje, a septičke i sabirne jame potrebno je ukinuti i sanirati teren.

(5) Na područjima na kojima je izgrađen razdjelni tip odvodnje, na javni sustav odvodnje dozvoljeno je priključiti samo sanitarne otpadne vode kućanstava i poslovnih subjekata sukladno posebnim uvjetima nadležnog tijela, dok je oborinske vode potrebno riješiti sukladno uvjetima priključenja nadležnog tijela.

(6) Oborinske vode s površina na kojima postoji mogućnost onečišćenja uljima i mastima (autoservisi, parkirališta s 10 i više pakirnih mjesta i slično) prije ispuštanja u sustav javne odvodnje potrebno je prikupiti i odgovarajuće pročistiti (taložnica, separator ulja i masti).

(7) Do izgradnje sustava javne odvodnje te na područjima na kojima nije planirana izgradnja sustava javne odvodnje, otpadne vode mogu se, sukladno posebnim propisima, pročišćavati na individualnim sustavima odvodnje i ispuštati u oborinsku odvodnju odnosno površinske vode samo ako se prethodno pročiste do razine propisane važećim Pravilnikom o graničnim vrijednostima emisija otpadnih voda za ispuštanje u površinske vode. Uređaj koji se za tu svrhu planira ugraditi mora imati ateste ili drugu dokumentaciju kojom se dokazuje da će se otpadne vode pročistiti do tražene razine. Također je potrebno redovno ispitivanje kvalitete pročišćene vode prema posebnim propisima.

(8) Otpadne vode poljoprivrednih gospodarskih građevina za uzgoj životinja mogu se prikupljati u zatvorene sabirnike s odvozom sadržaja na poljoprivredne površine, prema propisanim vodopravnim aktima.

(9) S ciljem jačanja sustava plave infrastrukture, na području obuhvata Prostornog plana potencira se provedba mjere uspostave sustava održive odvodnje, propisana „Strategijom zelene infrastrukture Grada Koprivnice“. Mjera se odnosi na planiranje izgradnje kišnih vrtova, sa svim potrebnim infiltracijskim površinama, drenažnim slojevima i retencijama, kojima se nastoji imitirati prirodno otjecanje vode i zadržavanje kišnice što duže u slivu te na taj način rasteretiti javni sustav odvodnje. Osim lokacija planiranih kišnih vrtova u sklopu zaštitnih zelenih površina, ovakav sustav održive odvodnje moguće je primijeniti na području čitavog obuhvata Prostornog plana, dok se „Strategijom zelene urbane obnove Grada Koprivnice“ izgradnja kišnih vrtova naročito preporuča u užem gradskom središtu.“.

**Članak 208.**

Članak 129. mijenja se i glasi:

(1) Na području Grada Koprivnice planira se daljnji razvoj sustava odvodnje i pročišćavanja otpadnih voda, sukladno potrebama gospodarstva i stanovništva, odredbama ovog Prostornog plana, planskim dokumentima nadležnih javnopravnih tijela i posebnim propisima.

(2) U okviru tehničke dokumentacije više razine (idejni projekti, odnosno stručne podloge za izdavanje akata za gradnju) na područjima na kojima nije izgrađen javni sustav odvodnje moguće je planirati individualne sustave odvodnje, odnosno alternativne načine zbrinjavanja otpadnih voda (lagune / biljni uređaji, mali sustavi za pročišćavanje s aeracijom, biorotori, sustavi s odjeljivanjem otpadnih voda i njihovom ponovnom uporabom i slično), ukoliko se dokaže ekonomska opravdanost istih te imajući u vidu potrebe stanovništva i projekcije kretanja broja stanovnika na području obuhvata Prostornog plana. U tom slučaju tehničko rješenje i detaljno određivanje trasa i lokacija građevina sustava odvodnje utvrditi će se stručnim podlogama za izdavanje akata za gradnju, vodeći računa o konfiguraciji terena, posebnim uvjetima i drugim okolnostima trase.

(3) Dugoročno se planira održavanje sustava javne odvodnje otpadnih voda u stanju funkcionalne ispravnosti te se u svrhu poboljšanja karakteristika sustava i uvjeta odvodnje dozvoljava rekonstrukcija na dijelovima na kojima se ukaže potreba.

(4) Mjera ublažavanja potencijalnih negativnih utjecaja sustava javne odvodnje otpadnih voda na ekološku mrežu, proizašla iz Glavne ocjene prihvatljivosti Prostornog plana za ekološku mrežu:

* + rekonstrukciju i dogradnju sustava javne odvodnje otpadnih voda planirati na način da se izbjegne zauzeće, fragmentacija ili degradacija staništa pogodnih za ciljne vrste područja ekološke mreže, a sukladno podacima o rasprostranjenosti ciljnih vrsta područja ekološke mreže na području i u blizini planiranog zahvata.“.

**Članak 209.**

Članak 130. mijenja se i glasi:

„(1) Potreban koridor za vođenje kolektora utvrđuje se obzirom na profil samog cjevovoda.

(2) Obzirom da kolektori nemaju značajne mogućnosti odstupanja pri vođenju nivelete, kako u vertikalnom, tako i u horizontalnom smislu, detaljima svakog pojedinačnog projekta određuju se mimoilaženja s ostalim vodovima, pri čemu u slučaju potrebe treba izvršiti izmicanje i preseljenje istih.

(3) Svijetli razmak između cjevovoda i ostalih instalacija je min. 1 m i proizlazi iz uvjeta održavanja. Razmak od drvoreda, zgrada i sličnih građevina određuje se u skladu s posebnim uvjetima javnog isporučitelja. Križanje s ostalim instalacijama u pravilu je na način da je odvodnja ispod. U okolnostima kada nije moguće zadovoljiti navedene udaljenosti, moguće je zajedničko vođenje trase s drugim instalacijama na manjoj udaljenosti, ali uz zajednički dogovor s ostalim vlasnicima infrastrukture, u posebnim instalacijskim kanalima i zaštitnim cijevima, vertikalno etažirano, što se određuje posebnim projektom.

(4) Zbog mogućnosti pristupa mehanizacijom za održavanje sustava odvodnje, kao i za oborinsku odvodnju cesta i ulica, preporuča se vođenje trase u cestovnom pojasu (na mjestu odvodnog jarka, nogostupa ili po potrebi u trupu ceste).

(5) Sukladno Općim i tehničkim uvjetima isporuke vodnih usluga javnog isporučitelja vodnih usluga, pojas za održavanje sustava javne odvodnje unutar kojeg je potrebno poštivati posebne uvjete isporučitelja vodnih usluga iznosi:

* 6 m (3 m obostrano od osi cjevovoda) za kanalizacijske cjevovode profila do 500 mm
* 10 m (5 m obostrano od osi cjevovoda) za kanalizacijske cjevovode profila većih od 500 mm, a manjih od 1000 mm
* 12 m (6 m obostrano od osi cjevovoda) za kanalizacijske cjevovode profila većih od 1000 mm.“.

**Članak 210.**

Članak 131. mijenja se i glasi:

„(1) Prostornim planom predviđa se izgradnja novih regulacijskih i zaštitnih vodnih građevina. Za gradnju istih dozvoljena su odstupanja od lokacija predviđenih u katografskim prilozima ovog Prostornog plana, sve u skladu s prethodno izrađenim projektnim rješenjima.

(2) Regulacijske zahvate treba provoditi uz maksimalno uvažavanje prirodnih i krajobraznih obilježja.

(3) Vode su opće dobro od interesa za Republiku Hrvatsku i imaju njezinu osobitu zaštitu. Upravljanje vodama čine svi poslovi, mjere i radnje koje se temelje na Zakonu o vodama („Narodne novine“ broj 66/19, 84/21 i 47/23).

(4) Vodne građevine s obzirom na njihovu namjenu na području Grada Koprivnice su:

1. Regulacijske i zaštitne vodne građevine:

* Regulacijske vodne građevine - vode I. reda (temeljem Odluke o popisu voda I. reda „Narodne novine“ broj 79/10): Bistra Koprivnička
* planirane regulacijske i zaštitne vodne građevine na vodotocima Koprivnica, Mučnjak i Jagnjedovec, čije lokacije su podložne promjenama u skladu s projektnim rješenjima
* vode II. reda (bujice): Bakovčica, Štaglinec, Stonovica, Mučnjak, Jagnjedovec, Kamenica, Srnski jarak, Drakšin, Crna Gora, SK-2 i SK-3.

1. Komunalne vodne građevine:

* Građevine za javnu vodoopskrbu,
* Građevine za javnu odvodnju,
* Kanali oborinske odvodnje: Bilokalnik, Miklinovec, Fratri, Riječko polje.

1. Vodne građevine za melioracijsku odvodnju:

* Osnovna melioracijska odvodnja - vode II. reda: Moždanski jarak, Bikeš.
* Detaljna melioracijska odvodnja - kanali III. i IV.reda: Draganovec, Mogovine, Stara Bistra.

(5) Vodotoci na području Grada Koprivnice su uređeni i održavani, a potrebna širina inundacijskog pojasa uz vodotok Bistra Koprivnička je 6,0 m a od gornjeg ruba pokosa vodotoka, odnosno 4,0 m od vanjske nožice nasipa. Za vodotok Bistra Koprivnička postoji Odluka o određivanju vanjske granice uređenog inundacijskog pojasa usvojena na županijskoj skupštini u prosincu 2002. godine. Za Moždanski jarak inundacijski pojas je širine 4,0 do 8,0 m od gornjeg ruba pokosa ovisno o dubini kanala (Odluka o određivanju vanjske granice uređenog inundacijskog pojasa usvojena na županijskoj skupštini u ožujku 2004. godine). Za ostale vodotoke i kanale te odluke nema, a potrebna širina inundacijskog pojasa trebala bi biti 4,0 do 6,0 m ovisno o vodotoku, odnosno 3,0 m širina pojasa za održavanje kod kanala detaljne odvodnje. Izuzeće od gore navedenog je vodotok Bistra Koprivnička na području k.o. Reka, u kojem dijelu nije reguliran ni uređen. Planirana je regulacija tog dijela Bistre Koprivničke, pa bi za potreba regulacije trebalo osigurati pojas ukupne širine 30,0 do 40,0 m.

(6) Zaštita od štetnog djelovanja voda obuhvaća aktivnosti i mjere za obranu od poplava koje sve više prijete gradu Koprivnici. Najučinkovitija zaštita Koprivnice je izgradnja retencija Žlebic, Mučnjak i Jagnjedovec. Prostor unutar retencije Žlebić predvidjeti kao uređenu zonu javnog zelenila za boravak i rekreaciju stanovništva. Kao podlogu za izradu glavnog projekta izraditi krajobrazni elaborat kojim će se osigurati krajobrazno uređenje retencije Žlebić te primjena autohtonih biljnih vrsta, zatravljenje pokosa i oblaganje građevina grubim kamenim materijalom, travnim kockama i slično.

(7) Vodne građevine, inundacijski pojasevi prikazani su na kartografskom prikazu broj 3.3. Područja posebnih ograničenja u korištenju i primjene posebnih mjera uređenja i zaštite“, mj. 1:25.000.“.

**Članak 211.**

Iza članka 131. naslov poglavlja „**Zone zaštite izvorišta Ivanščak i Lipovec**“ mijenja se i glasi „**Zone sanitarne zaštite izvorišta Ivanščak i Lipovec**“.

**Članak 212.**

Članak 131.a mijenja se i glasi:

„(1) Granice zona sanitarne zaštite izvorišta Ivanščak, sukladno Odluci o zonama sanitarne zaštite izvorišta „Ivanščak“ u Koprivnici („Službeni glasnik Koprivničko - križevačke županije“, broj 15/14.), prikazane su na kartografskom prikazu br. 3.3. „Područja posebnih ograničenja u korištenju i primjene posebnih mjera uređenja i zaštite” u mj. 1:25.000.

(2) Granice zona sanitarne zaštite izvorišta Lipovec, sukladno Odluci o zonama sanitarne zaštite izvorišta „Lipovec“ u Koprivnici („Službeni glasnik Koprivničko - križevačke županije“, broj 9/15.), prikazane su na kartografskom prikazu br. 3.3. „Područja posebnih ograničenja u korištenju i primjene posebnih mjera uređenja i zaštite” u mj. 1:25.000.

(3) U zonama sanitarne zaštite izvorišta za I., II. i III. zonu sanitarne zaštite izvorišta iz stavka 1. i 2. ovog članka dozvoljavaju se zahvati i radnje u prostoru sukladno navedenim odlukama iz stavka 1. i 2. ovog članka i sukladno Pravilniku o uvjetima za utvrđivanje zona sanitarne zaštite izvorišta („Narodne novine“ broj 66/11. i 47/13.).“.

**Članak 213.**

Iza članka 131.a naslov poglavlja „**5.3.1. Elektroopskrba**“ mijenja se i glasi „**5.3.1.**  **Elektroenergetski sustav**“.

Naslov poglavlja „**Prijenosna 110 kV mreža**“ briše se.

**Članak 214.**

Članak 132. mijenja se i glasi:

„(1) Elektroenergetski sustav je funkcionalna cjelina koju čini sustav građevina za proizvodnju električne energije, skladištenje električne energije, prijenos i distribuciju električne energije, te pripadajući elektroenergetski objekti: vodovi, postrojenja i instalacije s trošilima kupaca, telekomunikacijski i informacijski sustav i druga infrastruktura potrebna za funkcioniranje elektroenergetskog sustava. Elektroenergetski sustav potrebno je planirati, graditi i koristiti u skladu sa zakonima i propisima kojima se uređuje energetski sektor, propisima kojima se uređuje zaštita okoliša, posebnim tehničkim i sigurnosnim propisima te odredbama ovog Prostornog plana.

(2) Na području Grada Koprivnice izgrađen je visokonaponski elektroenergetski sustav u funkciji prijenosa električne energije te srednjenaponski i niskonaponski sustav u funkciji distribucije i opskrbe električnom energijom. Grafički prikaz položaja građevina i objekata u funkciji pojedinih sustava prikazan je na kartografskom prikazu br. 2.2. „Infrastrukturni sustavi: Energetski sustavi“ u mj. 1:25.000.

(3) Osim javnog elektroenergetskog sustava na području obuhvata Prostornog plana za potrebe i pod upravljanjem tvrtke HŽ Infrastruktura izgrađen je podzemni elektroenergetski kabel DV 25 kV HŽ Infrastruktura, od TS 25 kV HŽ Infrastruktura do TS 110/35 kV Koprivnica te pripadajuća trafostanica TS 25 kV HŽ Infrastruktura. Predmetne elektroenergetske građevine na kartografskom prikazu iz prethodnog stavka posebno su označene kao tehnološki podzemni dalekovod i tehnološka trafostanica.

(4) Ovim Prostornim planom na elektroenergetskom sustavu dozvoljava se:

* planiranje i izgradnja novih građevina i objekata elektroenergetskog sustava
* rekonstrukcija i unapređenje građevina i objekata elektroenergetskog sustava
* podizanje kvalitete elektroenergetskih građevina i objekata uz smanjenje razine ekoloških utjecaja
* stvaranje uvjeta za korištenje energije iz obnovljivih nefosilnih izvora, primjerice solarne energije (toplinske i fotonaponske), geotermalne energije, energije iz okoliša, biomase, plina dobivenog od otpada, plina dobivenog iz uređaja za obradu otpadnih voda i bioplina
* planiranje i izgradnja naprednih mreža, odnosno elektroenergetskih mreža koje korištenjem naprednih tehnologija optimiraju rad elektroenergetskog sustava te na troškovno učinkovit način omogućuju integriranje ponašanja i djelovanja svih korisnika mreže radi postizanja i očuvanja ekonomski učinkovitog i održivog elektroenergetskog sustava s niskim gubicima te odgovarajućom razinom kvalitete opskrbe električnom energijom i sigurnosti opskrbe električnom energijom kao i aktivnog sudjelovanja korisnika mreže.

(5) Ukoliko postoje tehničke, imovinsko-pravne i ekonomsko-financijske pretpostavke izvedivosti, postojeći dalekovodi i trase planiranih dalekovoda napona 110 kV, kao i dalekovoda nižih naponskih razina (35 kV, 20 kV i 10 kV te 25 kV tehnološki vod), mogu se po njihovim postojećim trasama i pripadnim koridorima rekonstrukcijom preoblikovati u dalekovode ili kabele više naponske razine i povećane prijenosne moći. Pritom se njihove trase, na pojedinom dijelovima, ovisno o zatečenoj razvijenosti i stanju prostora, mogu kroz postupak pribavljanja prethodnog mišljenja/rješenja o potrebi ili izostanku potrebe ishođenja lokacijske dozvole prilagoditi novom stanju prostora i rekonstruirati/izgraditi sukladno odgovarajućoj zakonskoj regulativi i tehničkim propisima koji reguliraju način i uvjete izgradnje elektroenergetskih građevina.

(6) Moguća su i dozvoljena odstupanja trasa planiranih dalekovoda i rezerviranih lokacija transformatorskih stanica od onih utvrđenih ovim Prostornim planom, u slučaju kada je iste potrebno uskladiti sa planovima nižeg reda, trasama ostalih linijskih infrastrukturnih sustava (postojećih i planiranih autocesta, cesta, željezničkih pruga, plinovoda, naftovoda i slično), te kada ih je potrebno uskladiti sa planovima izgradnje građevina od osobitog gospodarskog ili strateškog značaja.

(7) Točan smještaj elektroenergetskih objekata u prostoru odrediti će se lokacijskom dozvolom, idejnim projektom, preciznim geodetskim podlogama, a može biti uvjetovan tehnologijom građenja elektroenergetskih objekata i tehnološkim inovacijama i dostignućima koja su dostupna u trenutku početka gradnje te se u tom smislu neće smatrati izmjenama ili prekoračenjem odredbi ovog Prostornog plana.

(8) Strateškom studijom utjecaja Prostornog plana na okoliš, za elektroenergetski sustav je propisana sljedeća mjera za sprječavanje, smanjenje i ublažavanje potencijalnih negativnih utjecaja na okoliš:

* osigurati pravilno održavanje trafostanica kako bi se spriječila pojava invazivnih vrsta i smanjio rizik nastanka požara.

(9) Mjere ublažavanja potencijalnih negativnih utjecaja elektroenergetskih sustava na ekološku mrežu, proizašle iz Glavne ocjene prihvatljivosti Prostornog plana za ekološku mrežu:

* pri određivanju trasa novih dalekovoda izbjegavati područja očuvanja značajna za ptice (POP) i staništa pogodna za ciljne vrste ptica
* trase novih dalekovoda planirati izvan područja rasprostranjenosti pogodnih staništa ciljnih vrsta leptira POVS HR2001320 Crna gora i POVS HR2000368 Peteranec te izvan područja rasprostranjenosti ciljnog stanišnog tipa 6510 Nizinske košanice (Alopecurus pratensis, Sanguisorba officinalis) unutar POVS HR2000368 Peteranec
* nove trase dalekovoda, gdje je moguće, kablirati unutar prometnih koridora
* ukoliko se trase planiraju unutar ili u blizini POP područja, pri utvrđivanju prikladnog tehničkog rješenja izvedbe elektroenergetskih objekata uključiti mjere zaštite ptica od kolizije na visokonaponskim (VN) dalekovodima i elektrokucije na srednjenaponskim (SN) dalekovodima.“.

**Članak 215.**

Iza članka 132. dodaje se novi naslov poglavlja „**Prijenos električne energije**“ i novi **članak 132.a** koji glase:

„**Prijenos električne energije**

**Članak 132.a**

(1) Na području obuhvata Prostornog plana izgrađen je prijenosni elektroenergetski sustav visokonaponskih 110 kV dalekovoda i pripadajućeg transformatorskog postrojenja TS 110/35 kV Koprivnica.

(2) Uz postojeću TS 35/10 kV Koprivnica 1, planirana je izgradnja TS 110/35 kV Koprivnica 2 i pripadajući visokonaponski priključni dalekovod DV 2x110 kV TS Koprivnica 2, na postojeći visokonaponski dalekovod DV110 kV TS Koprivnica – TS Bjelovar.

(3) Postojeći i planirani sustav prijenosa električne energije prikazan je na kartografskom prikazu broj 2.2. „Infrastrukturni sustavi: Energetski sustavi“, u mj. 1:25.000, dok su njima pripadajući zaštitni pojasevi, osim na kartografskom prikazu broj 2.2. „Infrastrukturni sustavi: Energetski sustavi“, prikazani i na kartografskom prikazu br. 3.3. „Područja posebnih ograničenja u korištenju i primjene posebnih mjera uređenja i zaštite“, u mj. 1:25.000 te na kartografskim prikazima br.4 „Građevinska područja naselja“, u mj. 1:5.000.

(4) Sukladno posebnim propisima određuje se zaštitni pojas prijenosnog elektroenergetskog objekta, odnosno površina i zračni prostor pored, ispod i iznad prijenosnog elektroenergetskog objekta, koji je nužan za prostorno planiranje, utvrđivanje lokacije, uspostavu posjeda/vlasništva, izgradnju, pogon i održavanje prijenosnog elektroenergetskog objekta.

(5) Za postojeće visokonaponske dalekovode definirani su sljedeći zaštitni pojasevi:

* dalekovod 110 kV – zaštitni pojas: 40 m (20 m na svaku stranu od osi dalekovoda).

(6) Za planirane visokonaponske dalekovode definirani su sljedeći zaštitni pojasevi:

* planirani dalekovod 2 x 110 kV – zaštitni pojas: 60 m (30 m na svaku stranu od osi dalekovoda)
* planirani dalekovod 110 kV – zaštitni pojas: 50 m (25 m na svaku stranu od osi dalekovoda).

(7) Za izgradnju transformatorskih stanica određuju se sljedeće površine:

* planirano postrojenje 110/x kV otvorene (AIS) izvedbe: cca 100x100 m,
* planirano postrojenje 110/x kV zatvorene (GIS) izvedbe: cca 60 x60 m,
* AIS – zrakom izolirano postrojenje (izvedba na otvorenom),
* GIS – plinom SF6 izolirano i metalom oklopljeno postrojenje (izvedba u zgradi).

(8) Konačna površina koju će zauzeti planirana transformatorska stanica ovisi o opsegu izgradnje postrojenja (broju i rasporedu energetskih polja i opreme na otvorenom i u pogonskim zgradama), tehnološkim zahtjevima i zatečenim uvjetima u prostoru u okruženju kao i zahtjevima ostalih sudionika u prostoru, što će se utvrditi kroz postupak izdavanja lokacijske dozvole.

(9) U zaštitnom pojasu prijenosnog elektroenergetskog objekta ili na njegovim granicama, ostali sudionici u prostoru smiju graditi i koristiti građevine određene namjene i obavljati određene djelatnosti samo prema posebnim uvjetima koje određuje operator prijenosnog sustava.

(10) Operator prijenosnog sustava u svojim posebnim uvjetima prema drugim korisnicima prostora propisuje na kojoj udaljenosti, visini ili razmaku u odnosu na elektroenergetski objekt smiju graditi i koristiti svoje građevine i/ili obavljati djelatnosti te koja su tehnička i projektna rješenja, zaštitne mjere, radnje i postupke dužni provesti u cilju sprječavanja međusobnih utjecaja.

(11) Zaštitni pojas nadzemnog voda u imovinsko-pravnom smislu određuje se preko konstrukcijske širine voda (razmak između najudaljenijih krajeva konzola) i površine zauzeća stupnog mjesta u prostoru uvećanih za 1,0 metar sa svake strane. Konstrukcijska širina voda i površina koju će zauzimati stupno mjesto u naravi definira se idejnim projektom u postupku ishođenja lokacijske dozvole.“.

**Članak 216.**

Iza novog članka 132.a naslov poglavlja „**Razdjelna 10 (20) kV mreža**“ mijenja se i glasi„**Distribucija električne energije**“.

**Članak 217.**

Članak 133. mijenja se i glasi:

„(1) Distribucija električne energije vrši se putem distribucijskog sustava – funkcionalne cjeline koju čini distribucijska elektroenergetska mreža, elektrane, postrojenja i instalacije krajnjih kupaca koji su priključeni na distribucijsku mrežu, telekomunikacijski sustav i informacijski sustav, kao i druga infrastruktura koja je potrebna za funkcioniranje distribucijskog sustava. Distribucijski sustav zajedno s prijenosnim sustavom čini jedinstveni elektroenergetski sustav.

(2) Distribucija, odnosno opskrba električnom energijom na području obuhvata Prostornog plana vrši se putem srednjenaponskih (35 kV, 20 kV i 10 kV) i niskonaponskih (0,4 kV) dalekovoda te pripadajućih transformatorskih postrojenja naponskih razina 35/10(20) kV i 10/0,4 kV.

(3) Sukladno posebnim propisima određuje se zaštitni pojas distribucijskog elektroenergetskog objekta, odnosno površina i prostor pored, ispod i iznad distribucijskog elektroenergetskog objekta, nužan za prostorno planiranje, utvrđivanje lokacije, uspostavu posjeda/vlasništva, izgradnju, pogon i održavanje distribucijskog elektroenergetskog objekta, u kojemu, radi osiguranja sigurnosti elektroenergetskog objekta, građevina, imovine, ljudi i životinja, nije dozvoljeno izvoditi radove odnosno graditi, bez suglasnosti i nadzora operatora distribucijskog sustava.

(4) Zahvati u zaštitnom pojasu provode se u skladu s propisanim posebnim uvjetima odnosno izdanom suglasnošću za izvođenje radova. Uvjete za izvođenje radova u zaštitnom pojasu operator distribucijskog sustava određuje u skladu s odredbama posebnih zakona, propisa, normi, pravila struke i internih tehničkih akata, kojima se uređuju tehnički uvjeti izgradnje, pogona i održavanja mreže.

(5) Širina zaštitnog pojasa, sukladno posebnim propisima, iznosi:

* 15 m od osi voda, za nadzemni vod nazivnog napona 35 kV
* 10 m od osi voda, za nadzemni vod nazivnih napona od 1 kV do uključivo 20 kV
* 3 m od osi voda, za podzemni kabelski vod nazivnog napona 35 kV
* 1 m od osi voda, za podzemni kabelski vod nazivnih napona od 1 kV do uključivo 20 kV
* 15 m od vanjskog ruba ograde ili zida, za transformatorsku stanicu nazivnog napona 110 kV i 35 kV
* 2 m od vanjskog ruba zida, za transformatorsku stanicu i rasklopište nazivnog napona od 1 kV do uključivo 20 kV, osim transformatorskih stanica i rasklopišta čija je oprema ugrađena u posebnu prostoriju zgrade.

(6) Za kabelske vodove, širina zaštitnog pojasa iz prethodnog stavka ovog članka, odnosi se i na radove koji se izvode ispod površine zemlje.

(7) Za postojeće tehnološke elektroenergetske objekte pod upravljanjem javnopravnog tijela HŽ Infrastruktura određeni su sljedeći zaštitni pojasevi:

* 3 m od osi voda, za podzemni kabelski vod nazivnog napona 25 kV
* 15 m od vanjskog ruba ograde, za transformatorsku stanicu nazivnog napona 25 kV.

(8) Prilikom zahvata unutar zaštitnih pojaseva tehnoloških elektroenergetskih objekata iz prethodnog stavka posebne uvjete potrebno je zatražiti od nadležnog javnopravnog tijela HŽ Infrastruktura.

(9) Zaštitni pojasevi distribucijskih elektroenergetskih objekata prikazani su na kartografskom prikazu broj 2.2. „Infrastrukturni sustavi: Energetski sustavi“ i na kartografskom prikazu br. 3.3. „Područja posebnih ograničenja u korištenju i primjene posebnih mjera uređenja i zaštite“, u mj. 1:25.000.

(10) Na kartografskim prikazima br.4 „Građevinska područja naselja“, u mj. 1:5.000 prikazani su zaštitni pojasevi vodova nazivnog napona 35 kV i 25 kV, dok se zaštitni pojasevi vodova nazivnih napona od 1 do uključivo 20 kV ne prikazuju u grafičkom dijelu Prostornog plana.“.

**Članak 218.**

Iza članka 133. naslov poglavlja „**Niskonaponska mreža**“ briše se.

**Članak 219.**

Članak 134. mijenja se i glasi:

„(1) Daljnji razvoj distribucijskog sustava odvijati će se sukladno potrebama stanovništva i gospodarskih subjekata te mogućnostima operatora distribucijskog sustava.

(2) Dozvoljen je daljnji razvoj srednjenaponskog 10(20) kV i niskonaponskog 0,4 kV distribucijskog sustava, iako isti nisu ucrtani u grafički dio Prostornog plana.

(3) Smještaj srednjenaponske i niskonaponske mreže unutar građevinskih područja u pravilu je potrebno predvidjeti podzemno.

(4) Za smještaj transformatorskih stanica i rasklopnih postrojenja potrebno je utvrditi zasebnu građevnu česticu potrebne veličine, na način da ima osiguran priključak na prometnu površinu dovoljne širine za pristup servisnog i vatrogasnog vozilate da ne narušava strukturu naselja i ne zaklanja preglednost prometa.

(5) Izuzetno, transformatorske stanice mogu se locirati kao prateće građevine na česticama druge osnovne namjene ili kao dio građevina druge namjene.

(6) Najmanja udaljenost građevine samostojeće trafostanice ili rasklopnog postrojenja od regulacijske linije i granice susjedne građevne čestice mora biti 1,0 m.

(7) Ukoliko se trafostanice lociraju izvan građevinskih područja, potrebno ih je minimalno udaljiti od:

* osi kolnika državne i županijske ceste 10,0 m
* osi kolnika lokalne ceste 8,0 m
* osi nerazvrstane ceste i poljskog puta 5,0 m.“.

**Članak 220.**

Iza članka 134. naslov poglavlja „**Javna rasvjeta**“ mijenja se i glasi „**Vanjska rasvjeta**“.

**Članak 221.**

Članak 135. mijenja se i glasi:

„(1) Vanjska rasvjeta je rasvjeta koja se koristi za rasvjetljavanje okoliša, a uključuje:

* cestovnu rasvjetu,
* javnu rasvjetu,
* dekorativnu rasvjetu,
* krajobraznu rasvjetu,
* prigodnu rasvjetu,
* rasvjetu za zaštitu,
* rasvjetu za oglasne ploče.

(2) Vanjska rasvjeta mora biti projektirana, izgrađena i održavana sukladno zahtjevima i uvjetima utvrđenim posebnim propisima kojima se uređuje područje građenja, zaštite od svjetlosnog onečišćenja, zaštite okoliša i prirode, energetske učinkovitosti te pravilima arhitektonskih, građevinskih, elektrotehničkih i ostalih struka u području rasvjete.

(3) Propisi koje je prilikom planiranja, projektiranja i održavanja vanjske rasvjete potrebno primijeniti kako bi se postigla zaštita od svjetlosnog onečišćenja su:

* Zakon o zaštiti od svjetlosnog onečišćenja („Narodne novine“ broj 14/19) i na temelju njega doneseni pravilnici:
* Pravilnik o zonama rasvijetljenosti, dopuštenim vrijednostima rasvjetljavanja i načinima upravljanja rasvjetnim sustavima („Narodne novine“ broj 128/20)
* Pravilnik o sadržaju, formatu i načinu izrade plana rasvjete i akcijskog plana gradnje i/ili rekonstrukcije vanjske rasvjete („Narodne novine“ broj 22/23)
* Pravilnik o mjerenju i načinu praćenja rasvijetljenosti okoliša („Narodne novine“ broj 22/23).

(4) Javnu rasvjetu potrebno je planirati kao ekološku rasvjetu, sastavljenu od ekološki prihvatljivih svjetiljki koje zadovoljavaju potrebe za umjetnom rasvijetljenošću pojedine građevine, objekta ili površine i čija je emisija svjetlosti u skladu s uvjetima zaštite od svjetlosnog onečišćenja.

(5) Oglasne ploče ili mediji za oglašavanje čija je površina rasvijetljena s unutrašnjim ili vanjskim svjetiljkama i/ili dinamičkim prijenosom informacija postavljaju se tako da ne zaklanjaju ili smanjuju vidljivost postavljenih prometnih znakova ili zasljepljuju sudionike u prometu ili odvraćaju njihovu pozornost u mjeri koja može biti opasna za sigurnost prometa.

(6) Oglasne ploče ili mediji za oglašavanje čija je površina rasvijetljena s unutrašnjim ili vanjskim svjetiljkama i/ili dinamičkim prijenosom informacija ne postavljaju se:

* u zoni prometnih raskrižja u naseljenim mjestima i izvan naseljenih mjesta
* na svim vrstama prometnica izvan naseljenih mjesta
* u parkovnim dispozicijama ili općenito u šumskim područjima
* u blizini vodenih tijela
* u blizini važnih skloništa i staništa strogo zaštićenih vrsta osjetljivih na svjetlosno onečišćenje i
* u zonama E0 - područja prirodne rasvijetljenosti i E1 - područja tamnog krajolika, određenih Planom rasvjete Grada Koprivnice.

(7) Pri planiranju, projektiranju, gradnji, održavanju i rekonstrukciji vanjske rasvjete, osim odredbi ovog članka, potrebno je poštivati i odredbe poglavlja 8.7. „Mjere zaštite od svjetlosnog onečišćenja“, članka 155.a.“.

**Članak 222.**

Iza članka 135. naslov poglavlja „**5.3.2. Plin i nafta**“ mijenja se i glasi „**5.3.2. Prijenos plina, nafte i naftnih derivata i distribucija plina**“.

**Članak 223.**

Članak 136. mijenja se i glasi:

„(1) Na području Grada Koprivnice izgrađeni su energetski sustavi u funkciji prijenosa plina, nafte i naftnih derivata te sustavi za distribuciju i opskrbu plinom. Grafički prikaz položaja cjevovoda i nadzemnih objekta u funkciji pojedinih sustava prikazan je na kartografskom prikazu 2.2. „Infrastrukturni sustavi: Energetski sustavi“ u mj. 1:25.000, dok su njima pripadajući sigurnosni i zaštitni pojasevi prikazani na kartografskom prikazu broj 2.2. „Infrastrukturni sustavi: Energetski sustavi“, na kartografskom prikazu br. 3.3. „Područja posebnih ograničenja u korištenju i primjene posebnih mjera uređenja i zaštite“, u mj. 1:25.000 te na kartografskim prikazima br.4 „Građevinska područja naselja“, u mj. 1:5.000.

(2) Sigurnosni i zaštitni pojas oko postojećih naftovoda, plinovoda i produktovoda, kao i oko cjevovoda koji imaju pravovaljani akt za provedbu i gradnju, a još nisu izgrađeni, određen je: Zakonom o osnovama sigurnosti transporta naftovodima i plinovodima (Sl. list 26/85), Zakonom o istraživanju i eksploataciji ugljikovodika (NN 52/18, 52/19 i 30/21), Pravilnikom o tehničkim normativima pri istraživanju i eksploataciji nafte, zemnih plinova i slojnih voda (SL. list 43/79.), Pravilnikom o tehničkim uvjetima i normativima za siguran transport tekućih i plinovitih ugljikovodika magistralnim naftovodima i plinovodima te naftovodima i plinovodima za međunarodni transport (Sl. list 26/85.) te internim pravilnicima nadležnih javnopravnih tijela koja upravljaju predmetnim cjevovodima.

(3) Propisane zaštitne udaljenosti unutar kojih je potrebno postupati u skladu s posebnim propisima i posebnim uvjetima nadležnih javnopravnih tijela definirane su kako bi se osigurala sigurnost i stabilnost naftovoda, plinovoda i produktovoda te zaštita ljudi i stabilnih objekata koji nisu u funkciji cjevovoda, kao i spriječila mogućnost štetnih utjecaja cjevovoda na okolinu.

(4) Sigurnosni pojas naftovoda, plinovoda i produktovoda unutar kojeg drugi objekti utječu na sigurnost cjevovoda čini prostor širok 100,0 m na svaku stranu od osi cjevovoda, unutar kojeg je potrebno zatražiti posebne uvjete od nadležnog javnopravnog tijela koje upravlja cjevovodom. Posebnim uvjetima nadležno javnopravno tijelo će utvrditi zaštitne pojaseve i posebne mjere zaštite.

(5) Zaštitni pojasevi ovise o promjeru i radnom tlaku cjevovoda, a generalno zaštitni pojas iznosi 30 m lijevo i desno od osi cjevovoda (plinovoda, naftovoda, produktovoda). Unutar zaštitnog pojasa zabranjeno je graditi stabilne objekte namijenjene stalnom ili privremenom boravku ljudi, odnosno objekte koji nisu u funkciji proizvodnje nafte i plina. Uz primjenu posebnih mjera zaštite, zaštitni pojas može biti:

- za promjer cjevovoda do 125 mm - 10 m

- za promjer cjevovoda od 125 mm do 300 mm - 15 m

- za promjer cjevovoda od 300 mm do 500 mm - 20 m

- za promjer cjevovoda veći od 500 mm - 30 m

(6) U zelenom pojasu širokom 5 m lijevo i desno od osi cjevovoda zabranjeno je saditi biljke čije korijenje raste dublje od 1m, odnosno za koje je potrebno obrađivati zemljište dublje od 0,5 m.

(7) Oko izgrađene bušotine zaštitna i požarna zona iznosi 30 m u polumjeru oko osi bušotine. Kod trajno napuštenih bušotina (likvidirane – kanal bušotine se nalazi 1,5 - 2,0 metra pod zemljom), sigurnosna - zaštitna zona u kojoj je zabranjeno graditi objekte za život ili boravak ljudi iznosi 3,0 m u polumjeru oko osi kanala trajno napuštene bušotine.

(8) Kod paralelnog vođenja infrastrukturnih instalacija (kanalizacije, vodovoda, plinovoda, električnih kablova, telefonskih kablova i ostalo) s cjevovodima (plinovodom, naftovodom i produktovodom), minimalna međusobna udaljenost mora biti 5 m računajući od vanjskog ruba infrastrukturnih instalacija do vanjskog ruba cjevovoda.

(9) Na mjestima križanja infrastrukturnih instalacija s cjevovodima (plinovodom, naftovodom i produktovodom), infrastrukturne instalacije obavezno treba postaviti ispod cjevovoda. Vertikalna udaljenost mora biti najmanje 0,5 m računajući od donje kote cjevovoda do gornje kote infrastrukturnih instalacija ili kabela koji se polaže. Kut križanja mora biti između 90° i 60°. Iznad mjesta križanja obavezno se postavlja pocinčana rešetka kao oznaka da ispod postojećeg cjevovoda prolazi najmanje još jedna infrastrukturna instalacija ili kabel.

(10) Na mjestima križanja i paralelnog hoda prometnica, željezničkih pruga, vodotoka, kanalske mreže i slično, s cjevovodima (plinovodom, naftovodom i produktovodom) međusobna udaljenost definirana je posebnim propisima i sastavni je dio posebnih uvjeta.

(11) Naftovodi i plinovodi međunarodnog i magistralnog karaktera kod paralelnog vođenja moraju biti udaljeni od drugih objekata najmanje:

* 5 m od ruba cestovnog pojasa županijskih i lokalnih cesta
* 10 m od ruba cestovnog pojasa državnih cesta
* 20 m od ruba cestovnog pojasa autoputa i željeznica
* 10 m od nožice nasipa reguliranog vodotoka i kanala.

(12) Trajno napušteni cjevovodi (plinovodi, naftovodi, produktovodi) evidentiraju se kao neaktivna imovina kod javnopravnog tijela koje njima upravlja te se na njih više ne primjenjuju uvjeti koji podrazumijevaju utjecaj sigurnosnog i zaštitnog pojasa na prostor. Navedeni cjevovodi se radi prikaza položaja cijevi u prostoru i dalje označavaju u grafičkom dijelu Prostornog plana kao neaktivni cjevovodi te se oko njih, za slučaj potrebnih intervencija, definira minimalni pojas od 5 m na svaku stranu od osi cjevovoda, unutar kojeg je od nadležnog javnopravnog tijela potrebno tražiti posebne uvjete.

(13) Energetski sustav prijenosa zemnog plina na području Grada Koprivnice obuhvaća sljedeće magistralne plinovode i nadzemne objekte državnog značaja:

* magistralni plinovod Ludbreg – Koprivnica DN 500/50
* magistralni plinovod Koprivnica – Budrovac DN 500/50
* magistralni plinovod Budrovac - Varaždin I DN 300/50
* magistralni plinovod Legrad - Koprivnica DN 300/50
* magistralni plinovod MRS Koprivnica – MRS Suhopolje DN 250/50
* mjerno redukcijske stanice: MRS Koprivnica I i MRS Koprivnica II,
* plinske čvorove: PČ Koprivnica i PČ Miklinovec
* blokadno ispuhivačke stanice: BIS Močile i BIS Miklinovec
* trajno napušteni plinovod: Jagnjedovac – Koprivnica DN 150/50
* trajno napušteni plinovod: Jagnjedovac – Koprivnica DN 100/50.

(14) Naftno-rudarski objekti i postrojenja od državnog značaja u funkciji proizvodnje i prijenosa nafte i plina na području Grada Koprivnice su sljedeći:

* otpremni plinovod DN 300/75 čvor Međimurje – CPS Molve
* plinovod 100/50 Jagnjedovac – MRS Koprivnica I
* utisni plinovod DN100/50 SS Jagnjedovac – PČ Miklinovec
* tlačni naftovod DN150/50 SS Jagnjedovac – US Mučna Reka
* kondenzatovod DN 100/50 MRS Koprivnica II – Čvor Novigrad
* kondenzatovod DN 100/50 MRS Koprivnica II – Čvor Miklinovec
* kondenzatovod DN 50/50 PČ Koprivnica – CPS Legrad
* mjerno redukcijske stanice: MRS Koprivnica I i MRS Koprivnica II (zajedničko korištenje sa operatorom plinskog transportnog sustava iz prethodnog stavka ovog članka)
* mjerno čistačke stanice: MČS Koprivnica i MČS Koprivnica 1 - Miklinovec
* utovarna stanica: US Mučna Reka
* planirani priključni naftovod DN80 Mosti-17
* planirani priključni plinovod DN50 Mosti-17.

(15) Na području obuhvata Prostornog plana krajnjim istočnim dijelom naselja Herešin prolazi međunarodni cjevovod za transport nafte - Jadranski naftovod JANAF, dionica Virje – Lendava. U svrhu proširenja kapaciteta, u koridoru trase sjeveroistočno od postojećeg naftovoda, planirana je izgradnja još jednog cjevovoda, višenamjenskog međunarodnog produktovoda za naftne derivate.

(16) Za postojeći Jadranski naftovod i planirani produktovod propisane su sljedeće udaljenosti:

* zaštitna zona uz cjevovod naftovoda iznosi 100 m lijevo i desno od osi cjevovoda
* zona opasnosti, unutar koje je zabranjena izgradnja objekata, iznosi 30 m lijevo i desno od osi cjevovoda
* u pojasu širokom 5 m lijevo i desno od osi cjevovoda zabranjena je sadnja bilja i trajnih nasada čije korijenje raste dublje od 1 m, odnosno za koje je potrebno obrađivati zemlju dublje od 0,5 m.

(17) Uvjeti međusobnog križanja instalacija Jadranskog naftovoda i planiranog produktovoda s drugim infrastrukturnim instalacijama (međusobna udaljenost kod paralelnog vođenja i vertikalna udaljenost među infrastrukturnim instalacijama) određuje se posebnim uvjetima koji su sastavni dio postupka ishođenja potrebnih odobrenja za gradnju.

(18) U svrhu potrebnog održavanja instalacija Jadranskog naftovoda posebnim uvjetima se određuje visinski razmak među stijenkama cjevovoda na mjestima križanja od minimalno 80 cm, dok se udaljenost cjevovoda kod paralelnog vođenja određuje sukladno posebnim propisima i prema uvjetima pojedine lokacije.

(19) Sustav prijenosa zemnog plina na području obuhvata Prostornog plana bazira se na postojećim građevinama državne razine, dok je distribucijski sustav plinovoda i ostalih pripadajućih objekata i opreme u svrhu distribucije plina, nadzora i upravljanja, mjerenja i prijenosa podataka, od lokalnog značaja.

(20) Razvoj distribucijskog sustava provodi se prema planu razvoja plinskog distribucijskog sustava, sukladno odredbama posebnih propisa o tržištu plina.

(21) Površine gospodarske namjene, proizvodne i poslovne, mogu se umjesto izvedbom niskotlačne mreže opskrbiti plinom na način da se u koridoru ulice predvidi srednjetlačna mreža, a da se tlak za pojedinačne korisnike reducira izvedbom vlastitih redukcijskih stanica na pojedinačnim građevnim česticama.

(22) Plinske redukcijske stanice mogu se locirati na vlastitim građevnim česticama, kao pomoćne građevine na građevnim česticama druge namjene ili unutar uličnog koridora, uz uvjet da ne narušavaju strukturu naselja i ne smetaju prometu. Plinske redukcijske stanice nije dozvoljeno locirati na površinama označenim kao javne zelene površine (oznaka Z1).

(23) Radi osiguranja sigurnosti distribucijskog sustava, građevina, imovine, ljudi i životinja, radovi u zaštitnom pojasu distribucijskog sustava izvode se temeljem tehničke dokumentacije koja je izrađena u skladu s posebnim uvjetima koje je izdao operator distribucijskog sustava te uz suglasnost za izvođenje radova u zaštitnom pojasu distribucijskog sustava, sve sukladno posebnim propisima.

(24) Širina zaštitnog pojasa distribucijskog sustava iznosi:

* za plinovode i priključke visokog tlaka, mjereno od osi plinovoda ili priključka s obje strane: 3 m
* za plinovode i priključke srednjeg i niskog tlaka, mjereno od osi plinovoda ili priključka s obje strane: 1 m
* za redukcijske stanice, mjerno-redukcijske stanice, odorizacijske stanice, blokadne stanice, razdjelne stanice i sustav katodne zaštite, mjereno od ograde građevine: 3 m.

(25) Strateškom studijom utjecaja Prostornog plana na okoliš, za prijenos plina, nafte i naftnih derivata i distribuciju plina propisane su sljedeće mjere zaštite za sprječavanje, smanjenje i ublažavanje potencijalnih negativnih utjecaja na okoliš:

* poticati gradnju visokoučinkovitih cjevovoda (plinovoda, naftovoda) s ciljem smanjenja gubitaka plina tijekom transporta i distribucije
* nakon izgradnje cjevovoda (plinovoda, naftovoda) izvršiti revitalizaciju radi smanjivanja negativnog utjecaja na eroziju i klizanje tla
* planirati distribucijsku mrežu sukladno novim oblicima energije i goriva npr. infrastruktura za punjenje električnih vozila, mreže za distribuciju vodika i plinovoda za biometan.

(26) Mjere ublažavanja potencijalnih negativnih utjecaja proizašle iz Glavne ocjene prihvatljivosti Prostornog plana za ekološku mrežu:

* izgradnju cjevovoda (naftovoda, plinovoda i produktovoda) planirati izvan područja pogodnih staništa ciljnih vrsta leptira POVS HR2001320 Crna gora i POVS HR2000368 Peteranec, izvan područja rasprostranjenosti ciljnog stanišnog tipa 6510 Nizinske košanice (Alopecurus pratensis, Sanguisorba officinalis) u POVS HR2000368 Peteranec te ključnih staništa ciljnih vrsta ptica POP HR1000008 Bilogora i Kalničko gorje
* razvoj trasa transporta nafte, naftnih derivata i prirodnog plina u najvećoj mogućoj mjeri planirati uz trase postojećih infrastrukturnih koridora.“.

**Članak 224.**

Iza članka 136. naslov poglavlja „**5.3.3. Obnovljivi izvori energije i kogeneracije**“ mijenja se i glasi „**5.3.3. Obnovljivi izvori energije**“.

**Članak 225.**

Članak 136.a mijenja se i glasi:

„(1) Na području obuhvata Prostornog plana dozvoljeno je planiranje, projektiranje, građenje, korištenje, održavanje i uklanjanje proizvodnih postrojenja i proizvodnih jedinica koja proizvode električnu energiju iz obnovljivih izvora energije i visokoučinkovite kogeneracije. Pritom je potrebno poštivati posebne propise iz područja zaštite okoliša i prirode, prostornog uređenja, gradnje, zaštite i očuvanja kulturnih dobara, tržišta električne energije, koncesija, državnih potpora, vodnog gospodarstva, obavljanja gospodarskih djelatnosti, prava vlasništva i drugih srodnih prava te odredbe ovog Prostornog plana.

(2) Energija iz obnovljivih izvora je energija iz obnovljivih nefosilnih izvora, a na području obuhvata Prostornog plana predviđa se korištenje solarne energije (toplinske i fotonaponske), geotermalne energije, energije iz okoliša, biomase, plina dobivenog od otpada, plina dobivenog iz uređaja za obradu otpadnih voda i bioplina.

(3) Pojedini pojmovi korišteni u odredbama ovog Prostornog plana imaju sljedeće značenje:

* energija iz okoliša je toplinska energija koja nastaje prirodnim putem i energija akumulirana u okolišu unutar ograničenog područja koja može biti skladištena u okolnom zraku, osim u ispušnom zraku, u površinskim vodama ili u kanalizacijskoj vodi
* geotermalna energija je energija pohranjena u obliku topline ispod krute Zemljine površine
* goriva iz biomase su plinovita i kruta goriva proizvedena iz biomase
* kogeneracijsko postrojenje je proizvodno postrojenje u kojem se istodobno proizvodi električna i toplinska energija u jedinstvenom procesu, pri čemu se kogeneracijska postrojenja koja obnovljive izvore energije koriste kao primarni izvor energije smatraju proizvodnim postrojenjima koja koriste obnovljive izvore energije
* proizvodno postrojenje koje koristi obnovljive izvore energije je samostalno i tehnički cjelovito postrojenje koje za proizvodnju električne i/ili toplinske energije koristi obnovljive izvore energije, a koje se može sastojati od više proizvodnih jedinica
* skladištenje energije je, u kontekstu elektroenergetskog sustava, odgađanje konačne uporabe električne energije do trenutka kasnijeg od onog u kojem je proizvedena ili pretvorba električne energije u oblik energije koji se može skladištiti, skladištenje takve energije i naknadna pretvorba takve energije u električnu energiju ili njezina uporaba kao nositelja energije
* površine za gradnju agrosunčanih elektrana su površine koje su prostornim planom određene kao poljoprivredne površine, a na kojima se uspostavom poljoprivrednih trajnih nasada upisanih u evidenciju uporabe poljoprivrednog zemljišta (ARKOD) ili na kojima se uz postojeći prostor obuhvata farme, staklenika ili plastenika postavom agrosunčanih elektrana postižu ciljevi razvoja poljoprivredne djelatnosti, uz zadržavanje namjene poljoprivrednog zemljišta.

(4) Električna energija proizvedena iz obnovljivih izvora energije može se koristiti za vlastite potrebe, može se skladištiti u postrojenjima za skladištenje energije te se može predati u javni elektroenergetski sustav.

(5) Za omogućavanje skladištenja proizvedene električne energije dozvoljena je izgradnja postrojenja za skladištenje energije, odnosno postrojenja u kojima se električna energija pohranjuje pretvorbom u neki drugi oblik energije, kao na primjer, električne kotlove sa spremnikom, toplinske pumpe, baterijske spremnike, elektrolizatore sa spremnikom vodika i ostale uređaje u koje se električna energija može u nekom obliku pohraniti i kasnije predati u prijenosnu ili distribucijsku mrežu.

(6) Gradnja postrojenja za skladištenje energije dozvoljena je u obuhvatu proizvodnih postrojenja za proizvodnju električne energije iz obnovljivih izvora energije te na površinama gospodarske namjene, proizvodne (oznaka I) i poslovne (oznaka K) unutar građevinskog područja naselja i izdvojenih dijelova građevinskog područja naselja te na površinama gospodarske namjene, proizvodne (oznaka I) i poslovne (oznaka K) na izdvojenom građevinskom području izvan naselja.

(7) Za omogućavanje preuzimanja viška ili ukupne proizvedene električne energije u javni elektroenergetski sustav dozvoljena je izgradnja elektroenergetskih postrojenja veličine i snage potrebne za prihvat proizvedene električne energije, kao i priključnih vodova za povezivanje s javnom elektroenergetskom mrežom.

(8) Povezivanje, odnosno priključak planiranih proizvodnih postrojenja koja koriste obnovljive izvore energije i postrojenja za skladištenje energije na javnu elektroenergetsku mrežu sastoji se od pripadajuće trafostanice/rasklopišta i priključnog dalekovoda/kabela na postojeći ili planirani dalekovod ili trafostanicu javnog elektroenergetskog sustava. Priključak se može smatrati sastavnim dijelom zahvata izgradnje proizvodnog postrojenja koje koristi obnovljive izvore energije ili postrojenja za skladištenje energije.

(9) Točno definiranje trase i tehničkih obilježja priključnog dalekovoda/kabela i trafostanice/rasklopišta u sklopu proizvodnog postrojenja koje koristi obnovljive izvore energije, odnosno postrojenja za skladištenje energije, definirati će se u postupku ishođenja akta kojim se dozvoljava gradnja, pri čemu je potrebno provesti postupke propisane propisima iz područja zaštite okoliša i prirode (OPUO postupak), po dobivenim posebnim uvjetima od nadležnog javnopravnog tijela (operatora prijenosnog sustava ili operatora distribucijskog sustava, ovisno o nadležnosti priključenja).

(10) Za projekte regionalnog i državnog značaja u postupku izrade projektne dokumentacije potrebno je izraditi krajobrazni elaborat / projekt krajobraznog uređenja koji će analizirati i vrednovati prostor unutar i izvan obuhvata zahvata u odnosu na planirani zahvat, šire područje naselja i kulturna dobra, kako bi se postigla bolja vizualna uklopljenost postrojenja u okolni prostor te kako bi se utvrdile smjernice za zaštitu i očuvanje te ublažavanje negativnih utjecaja zahvata.

(11) Gradnja proizvodnih postrojenja i proizvodnih jedinica koja proizvode električnu energiju iz obnovljivih izvora energije i visokoučinkovite kogeneracije unutar obuhvata zaštićene kulturno povijesne cjeline i zaštićenih kulturnih dobara provodi se sukladno posebnim uvjetima nadležnog konzervatorskog odjela, na način da se što manje naruši izgled naselja, karakteristične vizure, vrijedne ambijentalne cjeline ili pojedinačne građevine koje imaju status kulturnog dobra.

(12) Gradnja proizvodnih postrojenja i proizvodnih jedinica koja proizvode električnu energiju iz obnovljivih izvora energije i visokoučinkovite kogeneracije dozvoljena je izvan područja koja su zaštićena ili predložena za zaštitu temeljem posebnih propisa iz područja zaštite prirode.

(13) Uvjeti smještaja i gradnje proizvodnih postrojenja i proizvodnih jedinica koja proizvode električnu energiju iz obnovljivih izvora energije i visokoučinkovite kogeneracije te postrojenja za skladištenje energije, jednaki su uvjetima za odgovarajuću namjenu površine unutar koje se određeno postrojenje gradi.

(14) Na građevnoj čestici proizvodnog postrojenja i/ili proizvodne jedinice koji proizvode električnu energiju iz obnovljivih izvora energije i visokoučinkovite kogeneracije te postrojenja za skladištenje energije dozvoljena je gradnja pomoćnih građevina u funkciji osnovne namjene.

(15) Pristupne puteve za proizvodna postrojenja i proizvodne jedinice koje proizvode električnu energiju iz obnovljivih izvora energije i visokoučinkovite kogeneracije, kao i za postrojenja za skladištenje energije, potrebno je planirati na način da se u najvećoj mogućoj mjeri iskoriste postojeći putevi i prometnice.“.

**Članak 226.**

Članak 136.b mijenja se i glasi:

„(1) Sve građevine i postrojenja u funkciji proizvodnje i korištenja energije iz obnovljivih izvora energije i visokoučinkovite kogeneracije potrebno je predvidjeti na način da odgovaraju Zakonu o tržištu električne energije („Narodne novine“ broj 111/21 i 83/23.), drugim posebnim propisima, te propisima kojima se utvrđuje njihova neškodljivost za ljudsko zdravlje i okoliš.

(2) Postrojenja za proizvodnju i korištenje energije iz obnovljivih izvora energije i visokoučinkovite kogeneracije, za individualnog korisnika lociraju se neposredno uz predviđenog potrošača, na istoj ili zasebnoj građevnoj čestici u njenoj blizini.

(3) Izuzetno, od stavka 2. ovog članka, sustav za proizvodnju energije korištenjem energije okoliša - toplina zemlje, mora se postaviti na istoj građevnoj čestici kao i potrošač.

(4) Sustavi proizvodnje energije temeljeni na korištenju obnovljivih izvora energije, ukoliko se grade kao pomoćne građevine, mogu se locirati na:

- građevnim česticama svih namjena unutar građevinskog područja naselja i izdvojenog dijela građevinskog područja naselja, izuzev javnih zelenih površina (ne odnosi se na urbanu opremu i sl.);

- građevnim česticama izdvojenih građevinskih područja izvan naselja: gospodarske namjene (proizvodne, poslovne i ugostiteljsko turističke), mješovite namjene - pretežito poljoprivredno gospodarstvo oznaka (M4), sportsko-rekreacijske namjene, javne i društvene namjene i površinama infrastrukturnih sustava uz suglasnost tijela koja njima upravljaju.

(5) Sustavi proizvodnje energije temeljeni na korištenju obnovljivih izvora energije i visokoučinkovitoj kogeneraciji kao osnovni sadržaj mogu se graditi na površinama gospodarske namjene, proizvodne (oznaka I) i poslovne (oznaka K), unutar građevinskog područja naselja i izdvojenih dijelova građevinskog područja naselja te na izdvojenom građevinskom području izvan naselja.

(6) Na visoko vrijednom i vrijednom obradivom tlu (oznaka P1) i (oznaka P2), te ostalom poljoprivrednom tlu i šumskom zemljištu (oznaka PŠ), mogu se locirati postrojenja za proizvodnju energije iz biomase i/ili bioplina, ukoliko su:

- koncipirana kao dio kompleksa poljoprivrednog gospodarstva biljne poljoprivredne proizvodnje, u funkciji stakleničke, odnosno plasteničke proizvodnje, primarnog skladištenja (hlađenja) ili primarne prerade (sušenja i sl.);

- koncipirana kao dio kompleksa poljoprivrednog gospodarstva za uzgoj životinja koja kao osnovnu sirovinu za proizvodnju energije koristi biootpad iz djelatnosti uzgoja životinja.

(7) Postrojenja koja pri proizvodnji energije proizvode buku veću od dozvoljene ili neugodne mirise koji bi mogli negativno utjecati na ljudsko zdravlje ili okoliš, potrebno je najmanje 100 m udaljiti od postojeće i planirane stambene namjene, stambeno-poslovne namjene, povremenog stanovanja, javne i društvene namjene, sportsko-rekreacijske namjene i građevina kulturne baštine, dok je za druge vrste štetnih utjecaja po ljudsko zdravlje ili okoliš, udaljenost potrebno predvidjeti ovisno o posebnim propisima. Ostali uvjeti za smještanje i gradnju utvrđuju se isto kao i za ostale građevine unutar odgovarajuće namjene površina.

(8) Uz građevine i postrojenja za proizvodnju električne i/ili toplinske energije i kogeneracije iz obnovljivih izvora (sunčeva energija, toplina okoliša, geotermalna energija, bioplin, biomasa i slično) mogu se locirati i poljoprivredne gospodarske građevine bez izvora zagađenja (staklenici i plastenici za uzgoj voća, povrća i cvijeća te njihovi prateći sadržaji) kako bi se u što većoj mjeri iskoristila dobivena energija, sukladno važećim propisima i posebnim uvjetima gradnje.“.

**Članak 227.**

Ispred članka 136.c dodaje se novi naslov poglavlja „**Sunčane i agrosunčane elektrane**“.

Članak 136.c mijenja se i glasi:

„(1) Neintegrirane sunčane elektrane (sunčane elektrane izgrađene kao samostojeće građevine) kao građevine osnovne namjene moguće je graditi na:

* površinama gospodarske namjene, proizvodne (oznaka I) i poslovne (oznaka K) na izdvojenom građevinskom području izvan naselja
* površinama gospodarske namjene, proizvodne (oznaka I) i poslovne (oznaka K), unutar građevinskog područja naselja i izdvojenih dijelova građevinskog područja naselja.

(2) Koeficijent izgrađenosti građevne čestice neintegrirane sunčane elektrane koja se gradi kao građevina osnovne namjene iznosi kig=0,7. Ostali uvjeti za smještaj i gradnju utvrđuju se jednako kao i za druge građevine unutar odgovarajuće namjene površina.

(3) Neintegrirane sunčane elektrane i solarni kolektori ukoliko se grade kao pomoćne građevine uz građevinu druge osnovne namjene, moguće je graditi na građevnim česticama svih namjena, izuzev javnih zelenih površina (ne odnosi se na urbanu opremu).

(4) Ukoliko se neintegrirane sunčane elektrane i solarni kolektori grade za vlastite potrebe i/ili za predaju u elektroenergetsku mrežu kao pomoćne građevine na građevnoj čestici postojeće građevine druge osnovne namjene, potrebno je zadovoljiti sljedeće uvjete:

* ukoliko je površina neintegrirane sunčane elektrane i/ili solarnog kolektora manja od 20 m2 ne uračunava se u izgrađenost čestice
* građevna čestica na kojoj se gradi neintegrirana sunčana elektrana i/ili solarni kolektor mora zadovoljiti uvjet minimalne zelene površine prirodnog terena, na kojem i ispod kojeg nije predviđeno postavljanje instalacija predmetnih sustava proizvodnje energije, sukladno odredbama za odgovarajuću namjenu površine unutar koje se gradi
* neintegrirane sunčane elektrane i solarne kolektore nije moguće smjestiti između regulacijske linije i osnovne građevine
* ostali uvjeti za smještaj i gradnju neintegriranih sunčanih elektrana i solarnih kolektora utvrđuju se jednako kao i za druge pomoćne građevine unutar odgovarajuće namjene površina.

(5) Ukoliko se neintegrirana sunčana elektrana planira na području koje je označeno kao područje ugroženo od poplava, fotonaponske panele potrebno je postaviti na visini najmanje 0,5 m iznad najviše razine vode za povratno razdoblje od 100 godina.

(6) Prilikom planiranja i gradnje sunčanih elektrana u što većoj mjeri potrebno je:

* koristiti fotonaponske panele sa što nižim stupnjem odbljeska, odnosno s antirefleksivnim slojem u svrhu izbjegavanja negativnog utjecaja na stanovništvo i okoliš
* ispod fotonaponskih panela potrebno je zadržati prirodnu autohtonu nisku vegetaciju ili zasaditi istu
* održavanje površina ispod fotonaponskih panela ne smije se provoditi pomoću herbicidnih sredstava
* fotonaponske panele nije dozvoljeno tretirati agresivnim kemikalijama koje mogu doprijeti u tlo, vode i podzemne vode
* nakon prestanka korištenja sunčane elektrane nositelj zahvata obvezan je ukloniti čitavu konstrukciju i područje privesti prvotnoj namjeni, a demontirane fotonaponske panele zbrinuti sukladno posebnim propisima.

(7) Sunčanu elektranu za vlastite potrebe i/ili za predaju u elektroenergetsku mrežu moguće je graditi kao integriranu sunčanu elektranu – smještenu na površini građevine (krovovima, pokrovima, sjenilima, balkonima, terasama, balustradama, fasadama, prozorima, vratima…) ili infrastrukturnog objekta (trafostanice, mosta i sl. građevine) na površinama svih namjena.

(8) Postavljanje integriranih sunčanih elektrana na površinu građevine, odnosno neintegriranih sunčanih elektrana i/ili solarnih kolektora na površinu građevne čestice unutar zaštićene kulturno povijesne cjeline i zaštićenih kulturnih dobara dozvoljeno uz poštivanje posebnih uvjeta nadležnog konzervatorskog odjela.

(9) Agrosunčana elektrana na istoj površini objedinjuje dvije djelatnosti: proizvodnju električne energije iz obnovljivog izvora solarne energije i poljoprivrednu proizvodnju, odnosno uzgoj stoke ili poljoprivrednih kultura.

(10) Gradnja agrosunčanih elektrana dozvoljena je na površinama označenim kao ostalo poljoprivredno tlo, šume i šumsko zemljište (oznaka PŠ), na kojima se, uspostavom poljoprivrednih trajnih nasada upisanih u evidenciju uporabe poljoprivrednog zemljišta (ARKOD) ili na kojima se uz postojeći prostor obuhvata farme, staklenika ili plastenika, postavom agrosunčanih elektrana postižu ciljevi razvoja poljoprivredne djelatnosti, uz zadržavanje namjene poljoprivrednog zemljišta.

(11) Visinu konstrukcije agrosunčane elektrane, odnosno udaljenost donjeg ruba fotonaponskih panela od tla, potrebno je prilagoditi poljoprivrednoj djelatnosti koja se planira u sklopu agrosunčane elektrane, na način da bude prikladna za ispašu i uzgoj pojedine vrste stoke, odnosno za uzgoj određenih ratarskih kultura.

(12) Trasiranje elektroenergetskih kabela preporuča se uz rub internih prometnica te ispod redova fotonaponskih panela, kako bi se omogućila poljoprivredna proizvodnja na što većoj površini. Elektroenergetske kablove potrebno je iz sigurnosnih razloga postavljati u rovove dubine minimalno 1 m, gdje god postoji opasnost od kontakta poljoprivredne mehanizacije i ljudi s podzemnim kabelima. Unutarnje razvode elektroenergetskih kabela potrebno je planirati na način da se izbjegava njihov prelazak preko poljoprivrednih površina. Na mjestima gdje trasa kabela prelazi poljoprivrednu površinu, potrebno ju je vizualno označiti. Kablove je potrebno voditi najkraćim mogućim putem uz uvažavanje potreba planirane poljoprivredne djelatnosti.

(13) Površinu agrosunčane elektrane potrebno je ograditi. Najveća dopuštena visina ograde može biti 2,2 m.

(14) Strateškom studijom utjecaja Prostornog plana na okoliš, za sunčane i agrosunčane elektrane propisane su sljedeće mjere zaštite za sprječavanje, smanjenje i ublažavanje potencijalnih negativnih utjecaja na okoliš:

* prilikom uklanjanja vegetacije koristiti isključivo mehaničke metode, a ne herbicide
* sprječavati širenje invazivnih biljnih vrsta unutar obuhvata potencijalnih zahvata
* ne graditi agrosunčane elektrane na površinama P1 i P2
* kao podloga za izradu glavnog projekta izraditi krajobrazni elaborat kojim će se osigurati krajobrazno uređenje i očuvanje vrijednih krajobraznih elemenata na lokacijama, kao i zaštitni vegetacijski koridor u svrhu očuvanju vizualnih značajki područja
* pri planiranju lokacija za smještaj sunčanih elektrana izbjegavati ugrožene i/ili rijetke stanišne tipove od nacionalnog i europskog značaja
* očuvati rubna staništa vegetacije (živice, nisko raslinje, visoka vegetacija)
* integrirane sunčane elektrane ne postavljati na krovove visokih građevina izložene istaknutim vizurama.

(15) Mjere ublažavanja potencijalnih negativnih utjecaja sunčanih i agrosunčanih elektrana na ekološku mrežu, proizašle iz Glavne ocjene prihvatljivosti Prostornog plana za ekološku mrežu:

* izgradnju sunčanih i agrosunčanih elektrana planirati izvan područja pogodnih staništa ciljnih vrsta POVS HR2001320 Crna gora i POVS HR2000368 Peteranec, izvan područja rasprostranjenosti ciljnog stanišnog tipa 6510 Nizinske košanice (Alopecurus pratensis, Sanguisorba officinalis) u POVS HR2000368 Peteranec te ključnih staništa ciljnih vrsta ptica POP HR1000008 Bilogora i Kalničko gorje
* izgradnju sunčanih i agrosunčanih elektrana planirati na način da se izbjegava zauzeće, fragmentacija ili degradacija staništa pogodnih za ciljne vrste POP HR1000008 Bilogora i Kalničko gorje te mogući kumulativno značajan gubitak površina staništa sukladno podacima o rasprostranjenosti ciljnih vrsta i stanišnih tipova područja ekološke mreže na području i u blizini planiranog zahvata
* radove unutar područja ekološke mreže HR1000008 Bilogora i Kalničko gorje planirati izvan razdoblja gniježđenja ciljnih vrsta ptica te izvan razdoblja utvrđenih sukladno posebnom propisu kojim se određuju mjere očuvanja ciljnih vrsta ptica u područjima ekološke mreže
* ukoliko se trase planiraju unutar ili u blizini POP područja, pri utvrđivanju prikladnog tehničkog rješenja izvedbe elektroenergetskih objekata uključiti mjere zaštite ptica od kolizije na visokonaponskim (VN) dalekovodima i elektrokucije na srednjenaponskim (SN) dalekovodima.“.

**Članak 228.**

Članak 136.d mijenja se i glasi:

„(1) Bioplinska postrojenja, za proizvodnju električne energije snage do 10 MW, ako se nalaze u sklopu poljoprivrednog gospodarstva tovilišta i farmi za uzgoj stoke, predstavljaju opremu koja je sastavni dio tovilišta, odnosno farme, što uz mogućnost njihove gradnje uključuje i mogućnost zbrinjavanja otpada s poljoprivrednog gospodarstva (otpadne biomase, gnojovke i drugo) i proizvodnje električne i/ili toplinske energije.

(2) Za bioplinska postrojenja za proizvodnju energije, iz obnovljivih izvora energije, preko 10 MWel, prema Prilogu II. Uredbe o procjeni utjecaja zahvata na okoliš („Narodne novine“ broj 61/14 i 3/17.) propisana je obveza provođenja postupka ocjene o potrebi provođenja postupka procjene utjecaja zahvata na okoliš, a koji se može provesti samo za zahvat u prostoru koji je planiran prostornim planom.

(3) Bioplinska postrojenja za proizvodnju električne i toplinske energije iz obnovljivih izvora se mogu graditi kao prateće građevine na izdvojenom građevinskom području izvan naselja mješovite namjene - pretežito poljoprivredna gospodarstva (oznaka M4), u sklopu postojećih farmi, tovilišta i u sklopu gospodarskih zona proizvodne namjene (oznaka I).

(4) Bioplinska postrojenja koriste u svom procesu proizvodnje električne energije putem kogeneracijskog postrojenja biorazgradivi otpad kao što je otpad sa farmi: gnoj sa farmi, otpaci biljne proizvodnje, otpad iz restorana, klaonički otpad druge kategorije, kukuruzna silaža, silaža ostalih žitarica, te ostali biorazgradivi materijali.

(5) Gradnja bioplinskih postrojenja omogućava se na slijedeći način:

- izgradnja bioplinskih postrojenja u sklopu postojećih farmi i tovilišta na izdvojenom građevinskom području izvan naselja - pretežito poljoprivredno gospodarstvo, (oznaka M4), pod uvjetom da su zadovoljeni svi važeći propisi i standardi (zaštita okoliša, zaštita voda, energetsko odobrenje i dr.). Ova postrojenja bi mogla koristiti sve vrste biorazgradivog otpada.

- izgradnja bioplinskih postrojenja na izdvojenom građevinskom području izvan naselja proizvodne namjene (oznaka I) kao energetsko postrojenje koje bi koristilo pretežito biljne sirovine kao što su kukuruzna silaža, travne silaže, te otpade od restorana i slično

- izgradnja bioplinskog postrojenja na površini infrastrukturne namjene uređaja za pročišćavanje otpadnih voda, kao energetsko postrojenje na kojem se uz mulj sa uređaja za pročišćavanje može koristiti i ostali lako razgradivi materijal iz biomase.

(6) Smještaj bioplinskog postrojenja na građevnoj čestici mora se udaljiti minimalno 100 m od stambene namjene, mješovite stambeno – poslovne namjene (oznaka M1), mješovite namjene povremenog stanovanja (oznaka M3), ugostiteljsko – turističke namjene (oznaka T) te javne i društvene namjene (oznaka D), da se ne bi pojavili štetni utjecaji buke, onečišćenja zraka, vode, tla i sl., te se moraju smještati na lokacijama na kojima je osigurana kontinuirana doprema sirovine - biorazgradivog otpada potrebnog za projektom predviđeni rad postrojenja.

(7) Uz bioplinska postrojenja za proizvodnju električne i/ili toplinske energije mogu se locirati i poljoprivredne gospodarske građevine bez izvora zagađenja (staklenici i plastenici za uzgoj voća, povrća i cvijeća te njihovi prateći sadržaji) kako bi se u što većoj mjeri iskoristila dobivena energija, sukladno važećim propisima i posebnim uvjetima gradnje.

(8) Mogućnost gradnje bioplinskih postrojenja na području Grada Koprivnice u skladu je sa strateškim dokumentima s područja energetike i prostornog razvoja državne razine, Županijskim prostornim planom i drugim važećim dokumentima.

(9) Strateškom studijom utjecaja Prostornog plana na okoliš, za bioplinska postrojenja su propisane sljedeće mjere zaštite za sprječavanje, smanjenje i ublažavanje potencijalnih negativnih utjecaja na okoliš:

* osigurati adekvatan stupanj pročišćavanja otpadnih voda bioplinskih postrojenja prije ispuštanja u sustav javne odvodnje ili prirodni recipijent
* pri radu bioplinskih postrojenja, radi sprječavanja nastanka neugodnih mirisa, primjenjivati sustave za obradu zraka
* kao podloga za izradu glavnog projekta kroz krajobrazni elaborat osigurati vizualnu barijeru u adekvatnoj širini i visini primjenom pojasa visoke vegetacije autohtonih i zimzelenih vrsta otpornijih na nalete vjetra.

(10) Mjere ublažavanja potencijalnih negativnih utjecaja bioplinskih postrojenja na ekološku mrežu, proizašle iz Glavne ocjene prihvatljivosti Prostornog plana za ekološku mrežu:

* izgradnju bioplinskih postrojenja planirati na način da se izbjegne zauzeće, fragmentacija ili degradacija staništa pogodnih za ciljne vrste područja ekološke mreže, a sukladno podacima o rasprostranjenosti ciljnih vrsta područja ekološke mreže na području i u blizini planiranog zahvata
* pri utvrđivanju prikladnog tehničkog rješenja izvedbe elektroenergetskih objekata uključiti mjere zaštite ptica od kolizije na visokonaponskim (VN) dalekovodima i elektrokucije na srednjenaponskim (SN) dalekovodima
* za postrojenja za iskorištavanje biomase poljoprivrednog podrijetla za proizvodnju energije ne koristiti izvor biomase s područja ekološke mreže, odnosno sa staništa pogodnih za ciljne vrste.“.

**Članak 229.**

Iza članka 136.d dodaje se novi naslov poglavlja s pripadajućim člancima kako slijedi – „**Geotermalna postrojenja**“ i **članak 136.e** i **članak 136.f**“:

„**Geotermalna postrojenja**

**Članak 136.e**

(1) Na području obuhvata Prostornog plana moguće je koristiti geotermalne vode u energetske svrhe. Energiju iz geotermalnih voda moguće je koristiti kaskadno, u različitim oblicima te u različite svrhe, kao, na primjer, proizvodnja električne energije, toplinarstvo, grijanje i hlađenje prostora, sušare, akvakultura i dr.

(2) Potencijalnu lokaciju geotermalne elektrane iz dubokih bušotina moguće je odrediti istražnim radovima, kojima će se utvrditi izdašnost geotermalnog izvora. U slučaju da se istražnim radovima potvrdi lokacija zadovoljavajuće izdašnosti geotermalnog izvora, izmjenom Prostornog plana potrebno je utvrditi izdvojeno građevinsko područje za smještaj takve elektrane i uvjeti za njenu gradnju.

(3) Površine za gradnju geotermalnih bušotina u svrhu grijanja u poljoprivredi, industriji i zgradarstvu su površine na kojima je za potrebe postojećih poljoprivrednih kompleksa (farmi, staklenika i sl.), industrijskih pogona, gospodarskih građevina te stambenih i ostalih građevina moguće osnovati jednu ili više geotermalnih bušotina s pripadajućim postrojenjem, uz uvjet korištenja geotermalne vode u cilju razvoja poljoprivredne djelatnosti, industrijske djelatnosti, centraliziranog grijanja ili hlađenja zgrada i slično.

(4) Na području obuhvata Prostornog plana moguće je koristiti dizalice topline za grijanje ili hlađenje vode u niskotemperaturnom sustavu distribucije topline, a na koje se primjenjuju posebni propisi o gradnji. Dizalice topline i njihov smještaj na građevnoj čestici mora biti takav da zadovolji odredbe ovog Prostornog plana te posebne propise iz područja zaštite od buke.

(5) Prilikom istraživanja i eksploatacije geotermalne vode potrebno je poštivati mjere zaštite i ograničenja za sprječavanje, smanjenje i ublažavanje potencijalnih negativnih utjecaja proizašle iz Strateške studije utjecaja Prostornog plana na okoliš, propisane člankom 98.a ovog Prostornog plana.

(6) Prilikom istraživanja i eksploatacije geotermalne vode potrebno je poštivati mjere ublažavanja potencijalnih negativnih utjecaja istraživanja i eksploatacije geotermalnih voda na ekološku mrežu proizašle iz Glavne ocjene prihvatljivosti Prostornog plana za ekološku mrežu, propisane člankom 98.a ovog Prostornog plana.

**Članak 136.f**

(1) Gradnja hidroelektrana ne predviđa se na području obuhvata Prostornog plana.

(2) Gradnja vjetroelektrana ne predviđa se na području obuhvata Prostornog plana.“.

**Članak 230.**

Članak 137. mijenja se i glasi:

„(1) Mjere zaštite krajobraznih vrijednosti temelje se na očuvanju prostora, sagledavaju se sve njegove kvalitete od prirodno-ekoloških, kulturno-povijesnih do vizualno-doživljajnih s tim da je naglasak stavljen na vizualno-doživljajnom aspektu. Važno je očuvati autentičnost i prostorni identitet krajobraza putem očuvanja njegovih ključnih obilježja i dominirajućeg karaktera. Ovisno o prepoznatim kvalitetama i osjetljivosti krajobraza, najvrijednije krajobraze treba očuvati u izvornom obliku i namjeni i/ili pronaći modele njihove revitalizacije.

(2) Za područje Grada Koprivnice izrađena je „Krajobrazna osnova za administrativno područje Grada Koprivnice“ (u daljnjem tekstu: Krajobrazna osnova). Krajobraznom osnovom područje Grada Koprivnice podijeljeno je na sljedeća krajobrazna područja i točke:

* osobito vrijedni predjeli
* prirodni krajobraz
* kulturni (antropogeni) krajobraz
* vizurne točke i potezi
* značajni krajobraz
* degradirani krajobraz.

(3) Za krajobrazna područja i točke iz stavka 2. ovog članka određene su **smjernice za očuvanje, planiranje i upravljanje krajobrazom.** Smjernice za očuvanje, planiranje i upravljanje krajobraza preuzete su iz Krajobrazne osnove te predlažu niz konkretnih preporuka kojima će se unaprijediti svijest o krajobrazima, poboljšati njihovo očuvanje te ojačati postupci planiranja i održivog upravljanja krajobrazom na područja Grada Koprivnice.

(4) Krajobrazna područja i točke koji se nalaze unutar obuhvata Generalnog urbanističkog plana Koprivnice (GUP KC) obrađena su u Generalnom urbanističkom planu Koprivnice (GUP KC).

(5) Krajobrazna područja i točke koji se nalaze unutar šireg područja naselja Koprivnica i ostalih naselja u sastavu Grada Koprivnice prikazana su na kartografskom prikazu br. 3.2. Područja posebnih uvjeta i ograničenja u korištenju – kulturna dobra i krajobraz, u mj. 1:25.000.“.

**Članak 231.**

Iza članka 137. dodaju se novi naslovi poglavlja s pripadajućim novim člancima kako slijedi – „**Osobito vrijedni predjeli**“ i **članak 137.a**, „**Vizurne točke i potezi**“ i **članak 137.b**, „**Značajni krajobraz**“ i **članak 137.c**,„**Degradirani krajobraz**“ i **članak 137.d**, „**Tipologija krajobraza**“ i **članak 137.e**, „**Smjernice za razvoj gospodarskih djelatnosti**“ i **članak 137.f**:

„**Osobito vrijedni predjeli**

**Članak 137.a**

(1) Krajobraznom osnovom određeni su **osobito vrijedni predjeli** na području Grada Koprivnice koje je potrebno čuvati sukladno ovom Prostornom planu.

(2) Osobito vrijedni predjeli na području Grada Koprivnice su:

* **prirodni krajobraz**

1. Dugačko brdo – Crna gora – Rečko polje
2. Potok Koprivnica
3. Šumovite padine Bilogore

* **kulturni (antropogeni) krajobraz**

1. Kulturno-povijesna cjelina Koprivnice
2. Gorice na području Kunovec Brega
3. Sjeverni Rečki vinogradi
4. Južni Rečki vinogradi
5. Jagnjedovečka udolina
6. Gorice na predjelu Draganovca
7. Gorice na predjelu Bakovčice.

(3) Osobito vrijedni predjeli označeni su pod rednim brojevima, kako je prikazano u stavku 2. ovog članka, na kartografskom prikazu br. 3.2. Područja posebnih uvjeta i ograničenja u korištenju – kulturna dobra i krajobraz.

(4) **Smjernice za očuvanje, planiranje i upravljanje prirodnim krajobrazima** na području Grada sljedeće su:

* izbjegavati izgradnju i prenamjenu prostora na postojećim područjima pod prirodnim i poluprirodnim staništima,
* prilikom izvođenja radova iste je potrebno pažljivo izvoditi na način da se u što manjoj mjeri oštećuje prirodna vegetacija, naročito šumska i travnjačka, a po završetku radova, radni pojas potrebno je sanirati,
* kod planiranja ili uređenja postojećih javnih zelenih površina (javnih parkova, rekreacijskih površina i slično) voditi računa o smještaju infrastrukture, prilagođene rasvjete i slično,
* prilikom uređivanja prostora izbjegavati unos alohtonih biljnih vrsta za koje postoji sumnja da bi mogle imati invazivni potencijal, a poticati korištenje autohtonih vrsta, lokalnog podrijetla,
* spriječiti devastaciju ili sukcesiju pašnjaka, livada i šumskih čistina,
* poticati očuvanje postojećih i/ili uspostavu novih zaštitnih pojaseva te rubnih staništa prirodne i autohtone vegetacije (npr. pojaseve zeljaste vegetacije, tzv. „cvjetnih pruga“, živica, šibljaka ili grmlja) uz vodotoke, ceste, pruge te na rubovima šuma i poljoprivrednih površina,
* u urbanim i poljoprivrednim ekosustavima, očuvati primjerke soliternih stabala od posebnog značaja za faunu,
* očuvati svu visoku šumsku i parkovnu vegetaciju unutar zelenih površina,
* očuvati i poboljšati preostale prirodne strukture prostora (šumarke, pojedinačna stabla, živice, bare/lokve),
* izbjeći betonizaciju prirodnih dijelova koprivničkih potoka te sačuvati malobrojne sastojine vrba i topola,
* očuvati prirodna obilježja vodenih tijela i ne zatrpavati bujičnjake već ih integrirati u buduća rješenja na način da se očuva njihovi prirodna morfologija,
* poticati preoblikovanje postojećih hidrotehničkih rješenja vodotoka krajobraznim tehnikama na način da doprinose vizualnim vrijednostima područja,
* kod projektiranja retencija na vodotocima, projektom krajobraznog uređenja predvidjeti autohtone biljne vrste, zatravljenje pokosa i oblaganje građevina grubim kamenim materijalom, travnim kockama i slično,
* visoka vegetacija uz vodene tokove je jedno od najprepoznatljivijih obilježja većine vodenih tokova pa se tamo gdje ih je nužno ukloniti zbog aktivnosti u realizaciji zahvata, mora obnoviti (npr. vegetacija uz prirodni dio potoka Koprivnice).

(5) **Smjernice za očuvanje, planiranje i upravljanje kulturnim (antropogenim) krajobrazima** na području Grada sljedeće su:

* smjernice za kulturna dobra na području Grada određena su u poglavlju 6.3. Mjere zaštite kulturno-povijesnih cjelina i građevina,
* u procesima planiranja, naselja sagledavati u sintezi s njegovim prirodnim uvjetima smještaja i funkcijskim (prirodnim, gospodarskim, turističkim i drugim) odnosima s okolinom,
* treba poštivati urbane morfološke uzorke pripadajućeg ambijenta u pogledu gustoće i visine gradnje, odnosa zelenila i izgrađenosti na građevnoj čestici, pozicije zgrade u odnosu na javne komunikacije, oblikovanja ograde, uređenja okućnice,
* građevine u neizgrađenim građevinskim ruralnim dijelovima naselja izvan zona tradicijske gradnje, trebale bi biti slobodnostojeće, poluugrađene i/ili dvojne građevine,
* u ruralnim područjima naselja promicati korištenje primjerene tipologije podravskih naselja i arhitektonskog oblikovanja koje poštuje i primjenjuje elemente tradicijske gradnje i materijala,
* poštivati principe postavljanja građevina u odnosu na susjedne građevine, gabarite, elemente arhitektonskog oblikovanja, materijale, boje, uređenje okućnice i slično,
* s krajobraznog aspekta preporuča se gradnja ugostiteljsko-turističkih građevina na način da se što bolje integriraju u okolni krajobraz,
* kod gradnje novih građevina primijeniti elemente održive gradnje te koje se svojim mjerilom, formom, bojom i materijalima treba što više uklopiti u okolni krajobraz,
* za unaprjeđenje postojećih i pri planiranju novih sportsko-rekreacijskih područja potrebno ih je urediti kao zelene zone s visokom vegetacijom i po mogućnosti urediti kao javne zelene površine,
* solarne panele ne postavljati na krovne plohe visokih zgrada izložene istaknutim vizurama, već ih kad god je moguće, postavljati na pomoćne zgrade i garaže koje manje dominiraju u širim vizurama,
* prilikom unošenja bilo kojih novih prostornih sadržaja maksimalno paziti na očuvanje geomorfologije terena i prirodne vegetacije,
* očuvati od izgradnje prirodne predjele unutar naselja koji čine prepoznatljivu sliku prostora i rahle urbanu matricu,
* revitalizirati postojeće parkovne strukture u skladu s današnjim potrebama uz očuvanje postojeće vrijedne vegetacije i ostalih kvalitetnih prostornih elemenata,
* postojeće i nove sportsko-rekreacijske površine te dječja igrališta potrebno je urediti kao zelene površine s visokom vegetacijom kako bi postale dio zelenog tkiva Grada,
* uz javne i društvene površine obavezno oblikovati krajobraz uz zaštitu postojeće visoke vegetacije,
* urbana oprema (klupe, nadstrešnice, koševi za otpatke i druge opreme) postavlja se na mjestima uz pješačke i biciklističke puteve i na javnim zelenim površinama,
* kod gradnje građevina gospodarske namjene potrebno je očuvati prirodnu konfiguraciju terena i postojeću visoku vegetaciju,
* visina gospodarskih građevina mora biti u skladu s namjenom građevine te tehnologijom proizvodnog procesa,
* uz rub obuhvata gospodarske namjene, obvezno je osigurati pojas visokog zaštitnog zelenila (zimzelene i crnogorične vrste) s ciljem vizualnog zaklanjanja,
* graditi gospodarske građevine visoke energetske učinkovitosti i planirati zelene krovove u kombinaciji s fotonaponskim panelima,
* staklenike odnosno plastenike smještati izvan zona visokovrijednih krajobraza i visoko vizualno izloženih dijelova prostora (npr. prirodni krajobrazi te izloženost vizurnih točaka i poteza).

**Vizurne točke i potezi**

**Članak 137.b**

(1) Krajobraznom osnovom određene su vizurne točke i potezi na području Grada. Vizurne točke i potezi se nadovezuju odnosno preklapaju s popisom Značajne vizure i točke u poglavlju 6.3., članku 146. stavak 1. ovog Prostornog plana, stoga popis Vizurnih točaka i poteza počinje s brojem 4. Popis Značajne vizure i točke proizlazi iz Konzervatorske podloge koja je izrađena kao podloga za izradu ovog Prostornog plana. Vizurne točke i potezi pod rednim brojevima 4., 5., 6. i 7. se preklapaju s točkama iz popisa Značajne vizure i točke.

(2) **Vizurne točke i potezi** na području Grada Koprivnice su:

*(1. – 3. – vizure određene u članku 146. stavak 1. ovog Prostornog plana)*

*(vizure 4. – 7. preklapaju se s vizurama 4. – 7. određenim u članku 146. stavak 1. ovog*

*Prostornog plana)*

1. Vizura s vidikovca P.R.C. prema Gradu
2. Vizura iz Prvomajske ulice
3. Vizura iz Rečkih gorica u Mesarici
4. Vizura s lokalne ceste prema Jagnjedovcu
5. Vizura unutar Rečkog polja
6. Vizura iz južnog dijela Starigrada
7. Vizura s istočnog ruba naselja Reka na Donje Rečko polje i potok Koprivnicu
8. Vizura sa zapadnog ruba naselja Bakovčica prema Gradu
9. Vizura na šire područje naselja Reka
10. Vizura sa sjeveroistočnog ruba naselja Draganovec prema Gradu
11. Vizura u brežuljkastom dijelu Kunovec Brega
12. Vizura iz sjevernog dijela Gornjeg Rečkog polja.

(3) Vizurne točke i potezi označeni su pod rednim brojevima, kako je prikazano u stavku 2. ovog članka, na kartografskom prikazu br. 3.2. Područja posebnih uvjeta i ograničenja u korištenju – kulturna dobra i krajobraz.

(4) **Smjernice za očuvanje vizurnih točaka i poteza** važnih za panoramsko sagledavanje vrijednih krajobrazana području Grada sljedeće su:

* lociranje vidikovca na istaknutim vizurnim točkama te voditi računa da se ne ističu već nastojati oblikovanjem i materijalima što više ih uklopiti u postojeći ambijent – potencijalne lokacije za vidikovce su vizurne točke 5., 6., 7.,14.,
* očuvanje i održavanje postojeće lokacije vidikovca, vizurna točka 4.,
* degradirane krajobraze i planirane zahvate koji će svojom izgradnjom narušiti postojeće vizualne kvalitete zakloniti sadnjom visoke vegetacije, te izgradnjom zaštitnih, izgrađenih ili zelenih zidova,
* očuvati sve prepoznate visoko kvalitetne vizure, posebno one s kojih se vidi Grad i kulturno-povijesna cjelina naselja, vizurne točke 2., 5., 9., 11., 13.,
* očuvati vizuru prema prirodnom dijelu potoka Koprivnica i rubnom, brežuljkastom dijelu Bilogore, odnosno padinama pod šumskom vegetacijom u zaleđu, vizurne točke 8., 10., 12., 15.,
* očuvati prepoznatljive slike naselja planiranjem nove gradnje koja se neće nametnuti vrijednim povijesnim strukturama i umanjiti dosegnute vrijednosti, sve vizurne točke.

**Značajni krajobraz**

**Članak 137.c**

(1) Krajobraznom osnovom određeni su **značajni krajobrazi** koji se svojim posebnostima, obilježjima područja izdvajaju u odnosu na druga područja te ih je potrebno čuvati sukladno odredbama za provedbu ovog Prostornog plana.

(2) Tipologija značajnih krajobraza (detaljno objašnjeno u članku 137.e) i smjernice za očuvanje značajnih krajobraza određeni su u stavku 3. ovog članka te se mogu primijeniti smjernice za očuvanje, planiranje i upravljanje krajobrazimaodređene za krajobrazna područja i točkeiz članka 137. stavak 2. ovog Prostornog plana.

(3) **Značajni krajobrazi** na području Grada Koprivnice su:

* **Povijesni urbani krajobraz centra Koprivnice**
* značajni krajobraz potpada pod obuhvat GUP KC te opis i smjernice za to područje obrađeni su unutar GUP KC,
* **Prirodni dio toka potoka Koprivnice**
* nalazi se unutar nizinskog suburbanog kultiviranog krajobraza (Donje Rečko polje),
* smjernice za očuvanje – potrebno je sačuvati obale potoka u prirodnom obliku, a sve intervencije planirati na što manje agresivan način odnosno potrebno ih je uklopiti u okruženje u vidu korištenja prirodnih formi, prirodnih materijala i boja (drvo, kamen i slično),
* **Rečki vinogradi**
* nalazi se unutar brdskog prirodnog krajobraza (predjel Mesarica),
* smjernice za očuvanje - etnološka zona Rečke gorice u Mesarici potrebno očuvati sukladno poglavlju **Povijesna naselja i etnološke zone**, članak 142. ovog Prostornog plana,
* **Jagnjedovečka udolina**
* nalazi se unutar brdskog ruralnog krajobraza kultivirane udoline na južnom dijelu Grada,
* smjernice za očuvanje - očuvati i poboljšati krajobrazni identitet područja udoline kroz očuvanje povijesnog naselja ruralnih obilježja sukladno poglavlju **Povijesna naselja i etnološke zone**, članak 142. ovog Prostornog plana i visoke šumske vegetacije te poljoprivrednog krajobraza na padinama u zaleđu naselja koji zajedno tvore kompleksnu i harmoničnu sliku krajobraza izraženog prostornog identiteta.

**Degradirani krajobraz**

**Članak 137.d**

(1) Krajobraznom osnovom određeni su **degradirani krajobrazi** čiji karakter degradacije ovisi o njihovoj vizualnoj izloženosti, veličini degradiranih područja, stupnju integriranosti u postojeća obilježja krajobraza te njihovom privremenom ili trajnom karakteru.

(2) Pod **najvećim pritiskom degradacije** je sjeverni dio Grada u kojem se nalazi gospodarska namjena – industrijsko-poslovna i južni dio Grada s gospodarskom namjenom - trgovačka, područje unutar obuhvata Generalnog urbanističkog plana Koprivnice (GUP KC).

(3) **Manju degradaciju** predstavljaju odlagališta otpada uz prometnice i šume, smještaj infrastrukturnih sadržaja uz povijesno-memorijalne cjeline (groblja).

(4) **Smjernice za sanaciju i unapređenje degradiranih krajobraza** na području Grada sljedeće su:

* vizualni efekti neprimjerenih volumena postojećih gospodarskih građevina mogu se donekle ublažiti sadnjom visoke vegetacije, zelene fasade (npr. puzavice po fasadama i slično),
* planirati sadnju vegetacije uz različitu infrastrukturu (prometnice, željezničke pruge, energetske i vodokomunalne građevine) s ciljem njihovog vizualnog zaklanjanja pri čemu veliku važnost imaju drvoredi,
* unaprijediti i zakloniti postojeće i buduće gospodarsko-poslovne površine planiranjem zelenih krovova, sadnjom živica i visoke vegetacije,
* potrebno je što više poticati korištenje zelenila na građevnim česticama i u kvalitetno oblikovanje javnih prostora naselja adekvatnim sadržajima i zelenilom,
* uređena odlagališta otpada vizualno zakloniti potezima visoke vegetacije,
* kod područja na kojima su prisutni prostorni konflikti, sadnjom poteza visoke i niske vegetacije planirati odvajanje vrijednih memorijalnih cjelina (spomen područja, gradskog i židovskog groblja i slično) od sadržaja gospodarskih građevina u njihovoj neposrednoj blizini.

**Tipologija krajobraza**

**Članak 137.e**

(1) Krajobraznom osnovom određena je tipologija krajobraza. Kriteriji za identifikaciju tipologije krajobraza su kombinacija reljefa i dominantnog korištenja zemljišta (prirodno, ruralno, suburbano i urbanizirano), prirodnog površinskog pokrova, poljoprivredno-strukturnog načina korištenja zemljišta i tipologije izgrađenosti koji su najviše utjecali na konačno oblikovanje karaktera krajobraza.

(2) Tipologija krajobraza na području Grada Koprivnice prikazana je kroz popis tipološke klasifikacije kako slijedi:

1. Nizinski urbani krajobraz

2. Nizinski suburbani kultivirani krajobraz

3. Nizinsko-brežuljkasti suburbani kultivirani krajobraz

4. Brežuljkasti suburbani kultivirani krajobraz

5. Brdski ruralni kultivirani krajobraz

6. Brdski ruralni krajobraz kultivirane udoline

7. Brdski prirodni krajobraz.

(3) Za tipologiju krajobraza, opisanu u stavku 4. ovog članka, određene su smjernice za očuvanje koje se odnose na određeni tip krajobraza te se mogu primijeniti smjernice za očuvanje, planiranje i upravljanje krajobrazimaodređene za krajobrazna područja i točkeiz članka 137. stavak 2. ovog Prostornog plana.

(4) **Opis i smjernice za očuvanje za sve tipologije krajobraza** sljedeće su:

1. **Nizinski urbani krajobraz**

* krajobrazno područje potpada pod obuhvat GUP KC te opis i smjernice za to područje obrađeni su unutar GUP KC,
* krajobrazno područje se nalazi na zaravnjenom terenu do 20.

1. **Nizinski suburbani kultivirani krajobraz**

* dio područja je unutar obuhvata GUP KC, a veći dio je unutar obuhvata Prostornog plana,
* krajobrazno područje se nalazi na pretežito zaravnjenom terenu nagiba 2-50, s dijelovima na blagoj padini - Kustićev breg nagiba 5-120, manjim strmim dijelovima na predjelu Starigrada nagiba 5-200 te strmim južnim padinama kod naselja Bakovčice nagiba 5-320,
* **smjernice za očuvanje:**
* očuvati sve šumske sklopove, poteze visoke šumske vegetacije, živice i pojedinačna stabla,
* kod izgradnje područja potrebno je voditi računa o poboljšanju tehničke infrastrukture, posebice cestovnih prometnica i pješačkih nogostupa,
* uz željezničku prugu kao vizualnu (zelenu) zaštitu i zaštitu od buke planirati pojas zaštitnog zelenila,
* čuvati sliku Grada i vrijedne vizure izgradnjom novih građevina koje će oblikom, proporcijama i volumenom unutar svih neizgrađenih namjena odgovarati obilježjima ovog područja, a određenih u smjernicama za očuvanje, planiranje i upravljanje kulturnim (antropogenim) krajobrazima,
* planirati javne zelene površine (parkove, odmorišta, dječja igrališta, površine za sport i rekreaciju i slično).

1. **Nizinsko-brežuljkasti suburbani kultivirani krajobraz**

* krajobrazno područje nalazi se na pretežito zaravnjenom terenu nagiba 2-50, na zapadnom dijelu usjeci12-320,
* **smjernice za očuvanje:**
* očuvati postojeću mozaičnu strukturu čija je dinamičnost ostvarena odnosnom poljoprivrednih površina s potezima živica i visoke šumske vegetacije,
* očuvati vrijedne vizure.

1. **Brežuljkasti suburbani kultivirani krajobraz**

* krajobrazno područje nalazi se na brežuljkastom terenu naselja Kunovec Breg te područja Vinica i dio Podolice nagiba 20-320 i relativno strmih strana dijela naselja Starigrad i Draganovec nagiba 5-200,
* **smjernice za očuvanje:**
* očuvati vrijedne vizure na šire područje Grada Koprivnice te je moguće planiranje vidikovca uklopljenih u područje sukladno smjernicama za očuvanje vizurnih točaka i poteza,
* urediti postojeće i oformiti nove edukacijske staze koje obuhvaćaju kulturno naslijeđe područja (klijeti s goricama), poljoprivredne površine i prirodne vrijednosti,
* planirati javne i društvene sadržaje unutar postojećih namjena radi racionalizacije prostora,
* očuvati postojeću mozaičnu strukturu čija je dinamičnost ostvarena odnosnom poljoprivrednih površina s potezima živica i visoke šumske vegetacije.

1. **Brdski ruralni kultivirani krajobraz**

* krajobrazno područje nalazi se na brdovitom terenu s izmjenom hrptova i udolina strmih nagiba 12-320,
* **smjernice za očuvanje:**
* očuvati vrijedne vizure na šire područje Grada Koprivnice te je moguće planiranje vidikovca uklopljenih u područje sukladno smjernicama za očuvanje vizurnih točaka i poteza,
* obnoviti postojeći vidikovac kod PRC-a,
* očuvati postojeće šumske površine kao prepoznatljiva krajobrazna obilježja,
* urediti postojeće i oformiti nove edukacijske staze koje obuhvaćaju kulturno naslijeđe područja (klijeti s goricama).

1. **Brdski ruralni krajobraz kultivirane udoline**

* krajobrazno područje čini predio Širovice strmih strana - istočna do nagiba 32°, dok na zapadnoj prevladavaju padine do nagiba 12° u smjeru S-J te predjel Jagnjedovca sa prostranim udolinama blagih nagiba 5-120 do strmih dijelova padina nagiba 12-320,
* **smjernice za očuvanje:**
* očuvati vrijedne vizure te je moguće planiranje vidikovca uklopljenih u područje sukladno smjernicama za očuvanje vizurnih točaka i poteza,
* očuvati postojeću mozaičnu strukturu čija je dinamičnost ostvarena odnosnom poljoprivrednih površina s potezima živica i visoke šumske vegetacije,
* planirati uređenje pješačke infrastrukture unutar i izvan naselja te uz nju osigurati (gdje je moguće) pojas visokog zaštitnog zelenila, sadnjom poteza stabala kojim bi se osigurao hlad.

1. **Brdski prirodni krajobraz**

* krajobrazno područje čini brdski teren Crne gore, predjeli Kozje brdo-Petrova gora-Vranovčak nagiba 12-320 i predjeli Srnski jarek- Mesarica,
* **smjernice za očuvanje:**
* potrebno je očuvati vizualnu i prostornu cjelovitost ovog krajobraznog područja koja proizlazi iz očuvanosti njegovih prirodnih obilježja,
* planirati uređenje postojećih i novih staza kroz šumu koje moraju biti uređene u što prirodnijem obliku s minimalnim intervencijama u morfologiju terena i visoku vegetaciju,
* očuvati vrijedne vizure te je moguće planiranje vidikovca uklopljenih u područje sukladno smjernicama za očuvanje vizurnih točaka i poteza.

(5) Tipologija krajobraza na području Grada Koprivnice prikazana je na kartogramu 1. Tipologija krajobraza u mj. 1:50.000.

**Smjernice za razvoj gospodarskih djelatnosti**

**Članak 137.f**

(1) **Smjernice za razvoj gospodarskih djelatnosti** na području Grada sljedeće su:

* **smjernice za upravljanje prostorom kao resursom za poljoprivrednu djelatnost**
* definirati i provesti sustavne mjere razvoja poljoprivrede,
* postojeću kanalsku mrežu revitalizirati kako bi se omogućilo poljoprivrednim proizvođačima da koriste prirodne vodne resurse i tako smanje rizik od elementarnih nepogoda,
* **smjernice za upravljanje prostorom kao resursom za šumarstvo**
* pošumljavanje, gdje to dopuštaju uvjeti staništa, obavljati autohtonim vrstama drveća,
* poticati razvoj urbanog šumarstva zbog ozelenjavanja rubnih dijelova naselja, poboljšavanja stanja krajobraza te u svrhu rekreacije,
* **smjernice za razvoj turizma i sportsko-rekreacijskih područja**
* poticati razvoj kulturnog turizma kroz prezentaciju povijesnog nasljeđa, kulturne baštine i njihovo povezivanje raznim tematskim rutama (npr. tematska ruta arheoloških lokaliteta, tematska ruta povijesnih naselja i tradicijske graditeljske baštine),
* poticati daljnje uređenje vitalnih seoskih naselja: uređenje kuća i okućnica, uređenje komunalnih sadržaja, infrastrukturno opremanje, poštivanje elemenata tradicijskog graditeljstva,
* **smjernice za razvoj prometne infrastrukture**
* kod gradnje novih dionica cesta, pruga ili rekonstrukcije postojećih, obvezno je očuvati krajobrazne vrijednosti područja, prilagođavanjem trase prirodnim oblicima terena i reljefnim rubovima,
* na planiranim i postojećim prometnicama mora se osigurati razdvajanje pješaka od prometa vozila, gradnjom nogostupa ili trajnim oznakama i zaštitnim ogradama,
* kod gradnje novih dionica u naseljima, kao i rekonstrukcije postojećih, potrebno je obaviti sanaciju površina tako da se planiraju drvoredi i visoko zelenilo uz prometnice gdje god tehničke mogućnosti uporabe i održavanja trase to dozvoljavaju,
* za promet u mirovanju (parkirališne površine) planirati zelene površine, osiguravanjem zasjene, stvaranje ugodnih mikroklimatskih uvjeta, prirodnih bioretencija,
* planirati održivu integralnu odvodnju (kišni vrtovi, zeleni kanali/jarci, zelene udoline, akumulacijska područja i slično) u blizini prometnica i većih popločenih površina, koje služe kao prirodna odvodnja prekomjernih oborinskih voda,
* **smjernice za energetsku infrastrukturu**
* potrebno je na građevinama uklopiti fotonaponske panele bez utjecaja na vizuru, siluetu i izgled naselja,
* zaštitu od sunca i kiše preporuča se izvesti kao nadstrešnice, natkrivena parkirališta, pomoćne građevine s fotonaponskim panelima i slično,
* sve postojeće i planirane energetske građevine (solarne elektrane, trafostanice i slično) potrebno je vizualno zakloniti visokom vegetacijom,
* kod izgradnja elektroenergetskih mreža treba koristiti u najvećoj mjeri postojeće koridore i težiti što manjem zauzimanju novih površina.“.

**Članak 232.**

Članak 138. mijenja se i glasi:

„(1) Zaštićeni dijelovi prirode prema Zakonu o zaštiti prirode („Narodne novine“ broj 80/13, 15/18, 14/19 i 127/19), određeni su kartografskim prikazom br. 3.1. „Područja posebnih uvjeta korištenja – prirodna baština”, u mj. 1:25.000.

(2) Na kartografskom prikazom br. 3.1. „Područja posebnih uvjeta korištenja – prirodna baština”, u mj. 1:25.000 prikazana su i područja predložena za zaštitu temeljem Zakona o zaštiti prirode koja se nalaze na području Grada Koprivnice i to:

* Crna gora (park šuma),
* Peteranske livade (spomenik prirode)
* stablo viseće bukve u Svilarskoj ulici (spomenik prirode) i
* park platana u Močilama (spomenik parkovne arhitekture).

Zaštita šumskog kompleksa Danica u kategoriju zaštite Urbane šume predviđa se prema zakonu o zaštiti šuma.

(3) Za sva područja predložena za zaštitu temeljem Zakona o zaštiti prirode navedena u prethodnom stavku potrebno je izraditi stručnu podlogu koja sadrži detaljni opis obilježja i vrijednosti područja koje se zaštićuje, ocjenu stanja toga područja, posljedice koje će donošenjem akta o proglašenju proisteći, posebno s obzirom na vlasnička prava i zatečene gospodarske djelatnosti te ocjenu i izvore potrebnih sredstava za provođenje akta o proglašenju zaštićenog područja.

(4) Područja predložena za zaštitu temeljem Zakona o zaštiti prirode štite se odredbama plana višeg reda kao i odredbama ovog Plana do provedbe valorizacije navedenog područja od strane ministarstava nadležnog za poslove zaštite prirode, odnosno do donošenja akta o preventivnoj zaštiti ili proglašenju zaštite.

(5) Pronalazak minerala i fosila iznimnog zbog svoje rijetkosti, veličine, izgleda ili obrazovnog i znanstvenog značaja nalaznik je dužan prijaviti ministarstvu nadležnom za poslove zaštite prirode u roku od osam dana od dana pronalaska sukladno članku 109. Zakona o zaštiti prirode („Narodne novine“ broj 80/13, 15/18, 14/19 i 127/19).

(6) Za zahvate za koje je sukladno posebnim propisima iz područja prostornog uređenja i posebnim propisima iz područja gradnje potrebno ishoditi akt za građenje potvrdu izdaje:

- ministarstvo nadležno za zaštitu prirode za zahvate za koje provodi postupak glavne ocjene prihvatljivosti zahvata za ekološku mrežu ili postupak utvrđivanja prevladavajućeg javnog interesa i odobrenja zahvata uz kompenzacijske uvjete te za zahvate za koje tijelo državne uprave nadležno za zaštitu okoliša provodi postupak procjene utjecaja na okoliš

- upravno tijelo za zahvate za koje provodi postupak glavne ocjene prihvatljivosti zahvata za ekološku mrežu i za zahvate za koje upravno tijelo jedinice područne (regionalne) samouprave nadležno za poslove zaštite okoliša provodi postupak procjene utjecaja na okoliš.

(7) Za zahvate na zaštićenom području za koje je sukladno posebnim propisima iz područja prostornog uređenja i posebnim propisima iz područja gradnje potrebno ishoditi akt za građenje, potrebno je utvrditi uvjete zaštite prirode i ishoditi potvrdu sukladno članku 143. Zakona o zaštiti prirode („Narodne novine“ broj 80/13, 15/18, 14/19 i 127/19).

(8) Za zahvat na zaštićenom području, za koji nije potrebno ishoditi akt kojim se odobrava građenje prema posebnom propisu kojim se uređuje gradnja potrebno je ishoditi dopuštenje sukladno članku 144. Zakona o zaštiti prirode („Narodne novine“ broj 80/13, 15/18, 14/19 i 127/19).“.

**Članak 233.**

Iza članka 138. naslovi poglavlja „**6.2.1. Zaštićeni dijelovi prirode**“ i „**Spomenik prirode**“ brišu se.

**Članak 234.**

Članak 139. mijenja se i glasi:

„(1) Staro stablo pitomog kestena *(Castanea sativa)* nalazi se u području Močila, a zaštićeno je u kategoriji spomenik prirode kao rijetki primjerak drveća i upisano je u Upisnik zaštićenih područja.

(2) Svrha njegove zaštite je očuvanje tog jednog od rijetkih još sačuvanih tako starih i kod nas ugroženih primjeraka stabla te vrste. Staro stablo pitomog kestena treba uzgojno-sanitarnim zahvatima održavati u povoljnom stanju vitaliteta. Preporučljivo je izraditi studiju vitaliteta kojom će se utvrditi detaljnije smjernice očuvanja.“.

**Članak 235.**

Iza članka 139. naslov poglavlja „**6.2.2. Dijelovi prirode predloženi za zaštitu**“ mijenja se i glasi „**Ekološka mreža Republike Hrvatske (Natura 2000 područja)**“.

**Članak 236.**

Članak 140. mijenja se i glasi:

„(1) Ekološka mreža Natura 2000 je koherentna europska ekološka mreža sastavljena od područja u kojima se nalaze prirodni stanišni tipovi i staništa divljih vrsta od interesa za Europsku uniju, a omogućuje očuvanje ili, kad je to potrebno, povrat u povoljno stanje očuvanja određenih prirodnih stanišnih tipova i staništa vrsta u njihovu prirodnom području rasprostranjenosti.

(2) Sukladno Zakonu o zaštiti prirode i Uredbi o ekološkoj mreži i nadležnostima javnih ustanova za upravljanje područjima ekološke mreže (“Narodne novine“ broj 80/19 i 119/23) ekološku mrežu čine:

* područja očuvanja značajna za ptice (POP),
* područja očuvanja značajna za vrste i stanišne tipove (POVS),
* posebna područja očuvanja značajna za vrste i stanišne tipove (PPOVS) te
* vjerojatna područja očuvanja značajna za vrste i stanišne tipove (vPOVS).

(3) Prema Prilogu III. Uredbe iz prethodnog stavka i prema javno dostupnim podacima o ekološkoj mreži (Natura 2000 područja) preuzetih sa službenih stranica nadležnog Ministarstva, na području Grada Koprivnice nalazi se:

- područje očuvanja značajno za ptice (POP): **Bilogora i Kalničko gorje** (HR1000008) te

- područja očuvanja značajna za vrste i stanišne tipove (POVS): **Crna Gora (HR2001320)** i **Peteranec (HR2000368)**

kao što je prikazano na kartografskim prikazom br. 3.1. „Područja posebnih uvjeta korištenja – prirodna baština”, u mj. 1:25.000.

(4) Područjem iz prethodnog stavka ovoga članka, a sukladno Uredbi iz stavka 2. ovoga članka, upravlja **Javna ustanova za upravljanje zaštićenim dijelovima prirode na području Koprivničko-križevačke županije** prema mjesnoj nadležnosti i u skladu sa granicama ekološke mreže.

(5) Ciljevi očuvanja, mjere očuvanja i način provedbe mjera očuvanja ciljnih stanišnih tipova i vrsta, osim ptica, za područja očuvanja značajna za vrste i stanišne tipove (POVS) propisani su Pravilnikom o ciljevima očuvanja i mjerama očuvanja ciljanih vrsta i stanišnih tipova u područjima ekološke mreže („Narodne novine“ broj 111/22).

(6) Pravilnikom o popisu stanišnih tipova i karti staništa („Narodne novine“ broj 27/21 i 101/22) utvrđen je popis stanišnih tipova, karta staništa te ugroženi i rijetki stanišni tipovi, uključujući i prioritetne prirodne stanišne tipove, koje je potrebno očuvati u povoljnom stanju.

(7) Za sve strategije, planove, programe i zahvate, kao i za svaku izmjenu i/ili dopunu strategije, plana, programa ili zahvata, koja sama ili sa drugim strategijama, planovima, programima ili zahvatima može imati značajan negativan utjecaj na ciljeve očuvanja i cjelovitost područja ekološke mreže provodi se ocjena prihvatljivosti za ekološku mrežu, osim za one strategije, planove, programe ili zahvate koji su neposredno povezani i nužni za upravljanje područjem ekološke mreže.

(8) Ocjena prihvatljivosti zahvata provodi se, u okviru pripreme namjeravanog zahvata, prije izdavanja lokacijske dozvole ili izdavanja drugog potrebnog odobrenja za provedbu zahvata, sukladno načelu predostrožnosti, kako bi se utjecaji zahvata na ciljeve očuvanja i cjelovitost područja ekološke mreže sveli na razumnu mjeru.

(9) Radove unutar područja ekološke mreže HR1000008 Bilogora i Kalničko gorje planirati izvan razdoblja gniježđenja ciljnih vrsta ptica te izvan razdoblja utvrđenih sukladno posebnom propisu kojim se određuju mjere očuvanja ciljnih vrsta ptica u područjima ekološke mreže.

(10) Izgradnju planirati izvan područja rasprostranjenosti staništa pogodnih za ciljne vrste POVS HR2001320 Crna gora te ključnih staništa ciljnih vrsta ptica POP HR1000008 Bilogora i Kalničko gorje.

(11) Izgradnju planirati na način da se izbjegava zauzeće, fragmentacija ili degradacija staništa pogodnih za ciljne vrste POP HR1000008 Bilogora i Kalničko gorje te mogući kumulativno značajan gubitak površina staništa sukladno podacima o rasprostranjenosti ciljnih vrsta i stanišnih tipova područja ekološke mreže na području i u blizini planiranog zahvata.

(12) Detaljnije mjere za pojedine namjene i zahvate propisane su u člancima 19, 72.a, 88.a,, 96.b, 97, 98.a, 98.b, 98.c, 115, 122, 132, 136.c i 136/d.“.

**Članak 237.**

Iza članka 140. naslovi poglavlja i pripadajući članci kako slijedi - „**6.2.3. Ekološka mreža**“ i **članak 140.a**, „**6.2.4. Zaštićene i ugrožene vrste na području Grada Koprivnice**“ i **članak 140.b**, „**6.2.5. Ugrožena i rijetka staništa**“ i **članak 140.c** brišu se.

**Članak 238.**

Članak 141. mijenja se i glasi:

„(1) Odredbe za provedbu i provođenje mjera zaštite i očuvanja kulturnih dobara proizlaze iz Zakona i Uputa koji se na nju odnose:

* Zakon o zaštiti i očuvanju kulturnih dobara („Narodne novine“ broj 69/99, 151/03, 157/03. - ispravak, 100/04, 87/09, 88/10, 61/11, 25/12, 136/12, 157/13, 152/14, 98/15. – Uredba, 44/17, 90/18, 32/20, 62/20, 117/21, 114/22),
* Zakon o gradnji („Narodne novine“ broj 153/13, 20/17, 39/19, 125/19),
* Zakon o prostornom uređenju („Narodne novine“ broj 153/13, 65/17, 114/18, 39/19, 98/19, 67/23),
* Registar kulturnih dobara Republike Hrvatske,
* Konzervatorska podloga Grada Koprivnice, Koprivnica – Zagreb 2022.

(2) Za potrebe izrade III. izmjena i dopuna Prostornog plana uređenja Grada Koprivnice izrađena je Konzervatorska podloga Grada Koprivnice. Svi podatci u ovom poglavlju preuzeti su iz utvrđene Konzervatorske podloge Grada Koprivnice.

(3) **Kulturna dobra** su od interesa za Republiku Hrvatsku i mogu biti:

* pokretne i nepokretne stvari od umjetničkoga, povijesnoga, paleontološkoga, arheološkoga, antropološkog i znanstvenog značenja,
* arheološka nalazišta i arheološke zone,
* krajolici i njihovi dijelovi koji svjedoče o čovjekovoj prisutnosti u prostoru, a imaju umjetničku, povijesnu i antropološku vrijednost,
* nematerijalni oblici i pojave čovjekova duhovnog stvaralaštva u prošlosti kao i dokumentacija i bibliografska baština i
* zgrade, odnosno prostori u kojima se trajno čuvaju ili izlažu kulturna dobra i dokumentacija o njima.

(4)Kulturnim dobrima odredbama za provedbu ovog Prostornog plana smatraju se:

* **Z – Zaštićena kulturna dobra** kojima je posebnim rješenjem Ministarstva kulture utvrđeno trajno svojstvo kulturnog dobra te su ista upisana u Registar kulturnih dobara Republike Hrvatske, Listu zaštićenih kulturnih dobara.
* **P – Preventivno zaštićena dobra** kojima je posebnim rješenjem nadležnog Konzervatorskog odjela određena privremena zaštita te su ista upisana u Registar kulturnih dobara Republike Hrvatske, Listu preventivno zaštićenih dobara. Preventivna zaštita donosi se na rok od 4 godine, a za arheološku baštinu na rok od 6 godina. Nakon provedenih istraživanja i dokumentiranja u svrhu utvrđivanja svojstva kulturnog dobra, nadležni Konzervatorski odjel podnosi prijedlog Ministarstvu kulture za provođenjem trajne zaštite.
* **PZ – prijedlog za pravnu zaštitu** ovim Prostornim planom temeljem Zakona o zaštiti i očuvanju kulturnih dobara.
* **E – Evidentirana dobra** za koje se predmnijeva da imaju svojstva kulturnog dobra, predložena ovim Prostornim planom na temelju Popisa kulturnih dobara. Za evidentirana dobra i prijedlog zaštite nadležni Konzervatorski odjel po službenoj će dužnosti donijeti rješenje o preventivnoj zaštiti i pokrenuti postupak utvrđivanja svojstva kulturnog dobra.
* **PL – prijedlog za dobro** od lokalnog značaja.

(5) Mjere zaštite primjenjuju se za sve zahvate unutar granice kulturnog dobra - zaštićenih kulturnih dobara (Z) i preventivno zaštićenih dobara (P), kako je to određeno rješenjem Ministarstva kulture odnosno nadležnog Konzervatorskog odjela.

(6) Kod kulturnih dobara koja imaju prijedlog za zaštitu (PZ), evidentirana dobra (E) i prijedlog za dobro od lokalnog značaja (PL) granicom kulturnog dobra smatra se pripadajuća katastarska čestica.

(7) U slučaju bilo kojeg zahvata na zaštićenim kulturnim dobrima (Z) i preventivno zaštićenim dobrima (P) potrebno je zatražiti stručno mišljenje nadležnog Konzervatorskog odjela, koje je obvezujuće.

(8) U slučaju zahvata rekonstrukcije, nove gradnje ili uklanjanja građevina odnosno dobara koja su označena kao **prijedlog za pravnu zaštitu** (PZ), u periodu do donošenja preventivne odnosno trajne zaštite, potrebno je zatražiti stručno mišljenje nadležnog Konzervatorskog odjela koje nije obavezujuće, a uvjeti gradnje i uređenja građevne čestice i građevine određuju se sukladno mjerama zaštite određenim u ovom poglavlju te namjeni građevine i odgovarajućim odredbama za provedbu ovog Prostornog plana.

(9) U slučaju zahvata rekonstrukcije, nove gradnje ili uklanjanja građevina odnosno dobara koja imaju status **evidentiranog dobra** (E) potrebno je postupati sukladno mjerama zaštite određenim u ovom poglavlju, a uvjeti gradnje i uređenja građevne čestice i građevine određuju se sukladno namjeni građevine i odgovarajućim odredbama za provedbu ovog Prostornog plana.

(10) U slučaju zahvata rekonstrukcije, nove gradnje ili uklanjanja građevina odnosno dobara na dobru sa statusom **prijedlog za kulturno dobro od lokalnog značaja** (PL), u periodu do njegovog utvrđivanja kulturnim dobrom od lokalnog značenja, potrebno je postupati sukladno mjerama zaštite određenim u ovom poglavlju, a uvjeti gradnje i uređenja građevne čestice i građevine određuju se sukladno namjeni građevine i ogovarajućim odredbama za provedbu ovog Prostornog plana.

(11) Kulturna dobra iz stavka 4. ovoga članka potrebno je rabiti sukladno njihovoj namjeni, te održavati tako da se ne naruše svojstva dobra, odnosno kulturnog dobra.

(12) Vlasnici, odnosno korisnici građevina sa spomeničkim svojstvima odnosno kulturnih dobara, navedenim u stavku 4. ovog članka, mogu putem nadležnog Konzervatorskog odjela, iz Državnog proračuna zatražiti novčanu potporu za njihovo održavanje i obnovu prema posebnim uvjetima.

(13) Grad može ustanoviti fond za potporu održavanja i obnove građevina sa spomeničkim svojstvima odnosno kulturnih dobara navedenih u stavku 4. ovog članka, te sufinancirati njihovu obnovu i održavanje.

(14) Dobro od lokalnog značaja za koje prema odredbama Zakona o zaštiti i očuvanju kulturnih dobara nije utvrđeno da je pod zaštitom kao kulturno dobro predstavničko tijelo Grada može proglasiti zaštićenim, ako se nalazi na njihovu području. Grad će svojom odlukom odrediti dobro koje proglašava zaštićenim, a način njegove zaštite utvrdit će uz prethodnu suglasnost nadležnog Konzervatorskog odjela. Grad će osigurati uvjete i sredstva potrebne za provedbu odluke.

(15) Kulturna dobra, naročito zahtijevaju hitnu obnovu i revitalizaciju što će eventualno zahtijevati prenamjenu u kulturne, turističke ili neke druge prihvatljive svrhe.

(16) Zaštićena kulturna dobra (Z), preventivno zaštićena dobra (P), prijedlog za pravnu zaštitu (PZ), evidentirana dobra (E) i prijedlog za dobro od lokalnog značaja (PL) koja se nalaze unutar obuhvata Generalnog urbanističkog plana Koprivnice (GUP KC) obrađena su u Generalnom urbanističkom planu Koprivnice (GUP KC).

(17) U ovom Prostornom planu obrađena su zaštićena kulturna dobra (Z), preventivno zaštićena dobra (P), prijedlog za pravnu zaštitu (PZ), evidentirana dobra (E) i prijedlog za dobro od lokalnog značaja (PL) koja se nalaze unutar šireg područja naselja Koprivnica i ostalih naselja u sastavu Grada Koprivnice.“.

**Članak 239.**

Iza članka 141. dodaju se sljedeći članci - **članak 141.a** i **članak 141.b** koji glase:

„**Članak 141.a**

„(1) Sastavni dio ovog Prostornog plana je pregled svih skupina kulturnih dobara, cjelina i pojedinačnih kulturnih dobara, evidentiranih kulturnih dobara koja su bitna za očuvanje identiteta prostora Grada.

(2) Kulturna dobra na području Grada dijele se na:

**NEPOKRETNA KULTURNA DOBRA**

**1. Povijesna naselja i etnološke zone**

Povijesna naselja

Etnološke zone

**2. Arheološki lokaliteti i zone**

**3. Sakralne građevine**

Crkve i kapele

Poklonci

Raspela

**4. Povijesno-memorijalne cjeline, spomenici i spomen obilježja**

**5. Civilne građevine**

Građevine javne namjene

Stambene, stambeno-poslovne i poslovne građevine

**6. Tradicijska arhitektura**

Tradicijske okućnice

Tradicijske stambene građevine – kuće

Tradicijske gospodarske građevine

Vinogradarske klijeti

**7. Povijesna zelena infrastruktura**

Posebno vrijedne zone krajobraza

Značajne vizure i točke

**POKRETNA KULTURNA DOBRA**

**NEMATERIJALNA KULTURNA DOBRA**

(3) Na kartografskom prikazu broj 3.2. „Područja posebnih uvjeta i ograničenja u korištenju - kulturna dobra i krajobraz“ u mj. 1:25.000 označena su sva kulturna dobra na području Grada Koprivnice.

**Članak 141.b**

(1) Popis kulturnih dobara na području Grada Koprivnice napisan je u tablicama u člancima koji slijede, a opis tablica određen je u stavku ovog članka.

**VREDNOVANJE POVIJESNIH NASELJA I ETNOLOŠKIH ZONA** (prema stupnju očuvanosti)

|  |  |
| --- | --- |
| Ocjena | Opisno |
| 01 | Visoka razina očuvanosti povijesne matrice naselja odnosno oblika i obilježja naselja te povijesnih elemenata okruženja.  Dominantno očuvane povijesne odnosno tradicijske strukture, građevine i ambijenti. |
| 02 | Znatno / većim dijelom očuvana povijesna matrica naselja odnosno oblik i obilježja naselja te povijesni elementi okruženja.  Očuvani stambeno-gospodarski kompleksi ili pojedinačni objekti u većim skupinama ili potezima. |
| 03 | Djelomično / manjim dijelom očuvana povijesna matrica naselja odnosno oblik i obilježja naselja te povijesni elementi okruženja.  Očuvani pojedini povijesni elementi u nekoliko raspršenih skupina. |
| 04 | Suvremena struktura s rijetkim pojedinačnim povijesnim elementima.  Prevladavajuća nova izgradnja. |
| 05 | Suvremena struktura bez povijesnih elemenata i identiteta.  Nova izgradnja na staroj ili novoj matrici. |

**VREDNOVANJE KULTURNIH DOBARA** (prema kategorijama i značenju)

|  |  |
| --- | --- |
| Ocjena | Opisno |
| 0 | Međunarodno značenje |
| I | Nacionalno značenje |
| II | Makroregionalno značenje (Podravina) |
| III. | Mikroregionalno značenje (županijska razina) |
| IV. | Lokalno značenje (gradska/općinska razina) |
| - | Nekategorizirano |

**STATUS ZAŠTITE**

|  |  |
| --- | --- |
| Kategorija | Opisno |
| Z | zaštićeno kulturno dobro ili njegov dio u Registru kulturnih dobara RH |
| P | preventivno zaštićeno dobro ili njegov dio u Registru kulturnih dobara RH |
| PZ | prijedlog za pravnu zaštitu ovim Prostornim planom temeljem Zakona o zaštiti i očuvanja kulturnih dobara |
| E | evidentirano dobro |
| PL | prijedlog za dobro od lokalnog značaja |

„.

**Članak 240.**

Iza članka 141.b dodaju se novi naslovi poglavlja „**NEPOKRETNA KULTURNA DOBRA**“ i „**1. Povijesna naselja i etnološke zone**“.

**Članak 241.**

Članak 142. mijenja se i glasi:

„(1) Povijesna naselja i etnološke zone na području Grada Koprivnice prikazana su u sljedećoj tablici:

|  |  |  |  |  |  |
| --- | --- | --- | --- | --- | --- |
| **POVIJESNA NASELJA I ETNOLOŠKE ZONE** | | | | | |
| POVIJESNA NASELJA | | | | | |
| R. br. | Naziv | Adresa | k.o. | Status zaštite | Ocjena |
|  | Jagnjedovec  Povijesno naselje ruralnih obilježja | Jagnjedovec, dio uz crkvu, uključujući Vatrogasni dom, raskrižje s trgovinom, i potez prema Sunčanom selu, groblje. | Jagnjedovec-grad | E | 03 |
|  | Reka  Povijesno naselje ruralnih obilježja | Reka | Reka | E | 03 |
| ETNOLOŠKE ZONE | | | | | |
|  | Reka  Rečke gorice u Mesarici  Područje vinograda s klijetima | Reka | Reka | PZ | 02 |
|  | Koprivnica - Močile  Područje vinograda s klijetima | Močile | Koprivnica | E | 03 |
|  | Bakovčica  Bakovljanski Breg  Područje vinograda s klijetima | Bakovčica | Bakovčica | E | 03 |
|  | Draganovec  Područje vinograda s klijetima | Draganovec | Draganovec | E | 03 |
|  | Kunovec Breg  Područje vinograda s klijetima | Kunovec Breg | Kunovec Breg | E | 03 |
|  | Reka  Rečke gorice - Domaji  Područje vinograda s klijetima | Reka | Reka | E | 03 |
|  | Etnološka zona Starigrad | Starigrad | Jagnjedovec-grad | E | 03 |

(2) **Mjere zaštite za povijesna naselja:**

* Vrednovana su dva evidentirana dobra (E) kao povijesna naselja ruralnih obilježja, Jagnjedovec i Reka, u kojima su u većoj mjeri očuvani potezi pojedinačnih tradicijskih okućnica i građevina.
* U povijesnim naseljima ruralnih obilježja potrebno je poticati kvalitetne suvremene interpretacije tradicijske arhitekture.
* U slučaju zahvata rekonstrukcije i nove izgradnje građevina potrebno je slijediti sljedeće **smjernice mjera zaštite,** a sve sukladno odredbama za provedbu određene namjene planiranog zahvata ovog Prostornog plana:
* broj etaža određuje se sukladno namjeni i položaju građevne čestice određeno ovim Prostornim planom,
* preporuka je poštivanje izduženog tlocrtnog oblika građevine i dvostrešnog krova sljemena paralelnog s ulicom,
* pokrov izvesti nereflektirajućim pokrovom, glinenim crijepom prirodne boje,
* solarne i fotoelektrične panele postavljati na površine koje nisu vidljive s javnih površina, odnosno da ne narušavaju istaknute vizure,
* vanjske jedinice klime postavljati na stražnja pročelja građevina ili unutar potkrovlja,
* čuvati, što je više moguće, tradicijsku organizaciju građevne čestice (veličina i oblik čestice, razmještaj građevina, odnos izgrađenih i zelenih površina),
* promet u mirovanju rješavati po mogućnosti u stražnjem dijelu dvorišta ukoliko teren to omogućuje,
* pomoćne građevine mogu se graditi iza osnovne građevine, a dozvoljeni broj etaža odrediti sukladno namjeni i položaju građevne čestice određeno ovim Prostornim planom,
* okoliš hortikulturno urediti korištenjem autohtonog bilja,
* ukoliko se na građevnoj čestici nalaze tradicijske građevine, preporučuje se njihovo zadržavanje uz moguću prenamjenu,
* potrebno je čuvati postojeća stabla na građevnoj čestici, osobito ako su ona bila dio tradicijske okućnice te ih uklopiti u hortikulturno uređenje.
* **Strategijom zelene urbane obnove** predloženo je očuvanje ovih ruralnih cjelina kao prepoznatljivih cjelina koje će privlačiti razvoj obrta, održivog turizma i rekreaciju, na sljedeći način:
* očuvanje i razvoj ambijenta u kojem je u povoljnom omjeru prisutna tradicijska arhitektura, te u kojem je nova arhitektura ambijentalno uklopljena i koja gabaritima, materijalima ne odskače od postojećeg ambijenta,
* slijediti povijesnu logiku distribucije osnovnih namjena (izgrađenog, okućnica, poljoprivrednog zemljišta, šuma i šumaraka),
* poticati rahlu matricu izgradnje na način da se izbjegava spajanje kuća,
* zadržavanje poljoprivredne namjene u blokovima između postojećih ulica odnosno nizova kuća,
* zadržavanje i poticanje stvaranja klinova šumske vegetacije i višeg zelenila koji prodiru iz šume u zaleđu,
* u cilju sprječavanja spajanja građevinskih područja susjednih naselja potrebno je zadržati poljoprivredne i šumske površine između krajobraznih cjelina čiji karakter je dominantno definiran s izgrađenosti,
* neizgrađene dijelove građevinskog područja strukturno razrahliti zelenim površinama.

(3) **Mjere zaštite za etnološke zone:**

* U području vinograda s klijetima koja se nalaze unutar svih građevinskih područja dozvoljena je nova izgradnja sukladna poglavlju **2.2.1.2. Mješovita namjena – povremeno stanovanje**.
* U područjima vinograda s klijetima koja se nalaze izvan građevinskog područja dozvoljena je nova gradnja sukladna poglavlju **Poljoprivredne gospodarske građevine izvan građevinskog područja.**
* U slučaju rekonstrukcije i nove izgradnje građevina unutar **etnoloških zona** (E)potrebno je slijediti sljedeće smjernice mjera zaštite, a sve sukladno odredbama za provedbu određene namjene planiranog zahvata ovog Prostornog plana i podstavcima 1. i 2. ovog stavka:
* prilagođavanje postojećih tradicijskih namjena i sadržaja suvremenim potrebama uz fizičke intervencije u povijesne strukture primjenom metoda sanacije, obnove, konzervacije i restauracije,
* prilagodba novih ili oštećenih struktura i sklopova metodom rekonstrukcije, interpolacije, rekompozicije i preoblikovanja u cilju uspostave izvornih odnosa povezivanja povijesnih s novim strukturama,
* čuvati odnos prostora u naselju, tradicijsku tlocrtnu dispoziciju građevina na okućnicama te prostor oplemenjivati zelenilom,
* čuvanje tradicijske tlocrtne dispozicije građevina na okućnicama te rasporeda i obrade površina, uključujući zelene površine, brajde s vinovom lozom, povrtnjake, voćnjake i ostalo,
* lokacije i točke u prostoru koje svjedoče o povijesno korištenim prostorima, kao što su površine sa zajedničkim bunarima, raspelima i pilovima, zelene površine sa stablima, potrebno je čuvati od izgradnje, a memoriju na povijesnu namjenu čuvati imenovanjem ili smeđom signalizacijom,
* čuvati tradicijsku organizaciju čestice (veličina i oblik čestice, razmještaj građevina, odnos izgrađenih i zelenih površina),
* okoliš treba hortikulturno urediti korištenjem autohtonog bilja,
* potrebno je čuvati postojeća stabla na čestici, osobito ako su ona bila dio tradicijske okućnice (kesten ispred klijeti) te ih uklopiti u hortikulturno uređenje.

(4) **Mjere zaštite za etnološku zonu Rečke gorice u Mesarici** (PZ) do utvrđivanja svojstva kulturnog dobra, potrebno je slijediti sljedeće smjernice mjera zaštite, a sukladno stavku 3., podstavku 2. ovog članka:

* potrebna je zaštita i očuvanje svih kulturno-povijesnih i tradicijskih vrijednosti uz poštivanje tradicijskih namjena prostora i sadržaja,
* očuvanje povijesnog obuhvata područja te revitalizacija i obnova područja,
* zaštita i očuvanje osnovnih elemenata povijesne matrice naselja i karakterističnih skupina građevina, oblika građevina i sklopova, gabarita i povijesnih sadržaja,
* kontrola unošenja novih struktura i sadržaja različitih od tradicijskih,
* prilagođavanje postojećih tradicijskih namjena i sadržaja suvremenim potrebama uz minimalne fizičke intervencije u povijesne strukture primjenom metoda sanacije, obnove, konzervacije i restauracije,
* prezentacija i restitucija izvornih prostorno-ambijentalnih i arhitektonskih oblika izgubljenih prilikom recentnih intervencija,
* prilagodba novih ili oštećenih struktura i sklopova metodom rekonstrukcije, interpolacije, rekompozicije i preoblikovanja u cilju uspostave izvornih odnosa povezivanja povijesnih s novim strukturama (ukoliko se volumeni moraju povećati zbog dodavanja sanitarija i druge infrastrukture),
* kod uvođenja suvremene infrastrukture (fotoelektričnih i solarni paneli, klimatizacija i grijanje, vodovodne, kanalizacijske i električne instalacije, sustav odvodnje) izvesti rješenja koja se uklapaju u teren, odnosno volumen građevine, a posebno obratiti pažnju da ne dođe do zvučnog i svjetlosnog onečišćenja,
* čuvanje tradicijske tlocrtne dispozicije građevina na okućnicama te rasporeda, obrade površina, uključujući zelene površine, brajde s vinovom lozom, povrtnjake, voćnjake i slično,
* lokacije i točke u prostoru koje svjedoče o povijesno korištenim prostorima, kao što su površine sa zajedničkim bunarima, površine s raspelima i pilovima, zelene površine sa stablima potrebno je čuvati od izgradnje, a memoriju na povijesnu namjenu čuvati imenovanjem ili smeđom signalizacijom.“.

**Članak 242.**

Iza članka 142. dodaje se novi naslov poglavlja „**2. Arheološki lokaliteti i zone**“.

**Članak 243.**

Članak 142.a mijenja se i glasi:

„(1) Arheološki lokaliteti i zone na području Grada Koprivnice prikazani su u sljedećoj tablici:

|  |  |  |  |  |  |  |
| --- | --- | --- | --- | --- | --- | --- |
| **ARHEOLOŠKI LOKALITETI I ZONE** | | | | | | |
| R. br. | Naziv | Adresa | k.o. | k.č. | Status zaštite | Ocjena |
|  | Lokalitet Gospinje | ---- | Koprivnica | 4595-4603, 13495-13502, 13532, 13533 | E | III. |
|  | Lokalitet Ivanščak | ---- | Koprivnica | 4679-4683 | E | III. |
|  | Lokalitet Ivanjska cesta | ---- | Koprivnica | 4614-4616 | E | III. |
|  | Lokalitet Kapitanica | ---- | Koprivnica | 4319-4321 | E | III. |
|  | Lokalitet Miklinovec, Goričko polje | ---- | Koprivnica | 5574-5584 | E | III. |
|  | Lokalitet Miklinovec | Sjeverno od Ulici Miklinovec 141, Koprivnica | Koprivnica | ---- | E | III. |
|  | Lokalitet Miklinovec - Donaščice | ---- | Koprivnica | 6491-6497 | E | II. |
|  | Lokalitet Pri sv. Duhu | Iza Varaždinska cesta 74B, Koprivnica | Koprivnica | Točan položaj čestice nije poznat | E | III. |
|  | Drvena Kapela sv. Tri Kralja | ---- | Koprivnica | 8496 | E | IV. |
|  | Lokalitet Nađbarice 1 | ---- | Glogovac | 10/2, 12, 18, 20, 21, 22, 38/3-6, 39/1-2, 40/1-7, 41/3,4,7-10, 42/1-3, 43/1-6, 44/1-2, 45/1-2 | E | II. |
|  | Lokalitet Nađbarice 2 | ---- | Glogovac | 34/2 | E | III. |
|  | Lokalitet Nađbarice 3 | ---- | Glogovac | 7/1-4, 9/2-3, 262/2 | E | II. |
|  | Lokalitet Velike livade 1 | ---- | Glogovac | 60/1-5, 61/1-4, 62/1-4 | E | II. |
|  | Lokalitet Velike livade 2 | ---- | Glogovac | 63/1-3 | E | III. |
|  | Lokalitet Veliko polje | ---- | Glogovac | 7/1-4, 9/2-3, 262/2 | E | III. |
|  | Lokalitet Selište | ---- | Glogovac | 1289/1-2, 1290/1-3, 1291/1-20 | E | III. |
|  | Lokalitet Veliko polje 2 | ---- | Glogovac | 319/1, 320/3-5 | E | III. |
|  | Lokalitet Piretis | ---- | Koprivnica | 7071/1, 7075, 7076 | PZ | I. |
|  | Lokalitet Farkašić 1 | ---- | Koprivnica | 6983 | E | VI. |
|  | Lokalitet Farkašić 2 | ---- | Koprivnica | 6984, 7136/4 | E | III. |
|  | Lokalitet Farkašić 3 | ---- | Koprivnica | 7151/1 | E | III. |
|  | Lokalitet Farkašić 4 | ---- | Koprivnica | 7128, 7129, 7130, 7131 | E | III. |
|  | Lokalitet Farkašić 5 | ---- | Koprivnica | 6997, 6980 | E | III. |
|  | Lokalitet Farkašić 6 | ---- | Koprivnica | 7107/1, 7114, 7115 | E | III. |
|  | Lokalitet Farkašić 7 | ---- | Koprivnica | 7174, 7177, 7178, 7179, 7180, 7181, 7182, 7183, 7184, 7185, 7186 | E | III. |
|  | Lokalitet Farkašić 8 | ---- | Koprivnica | 7187/1, 7190, 7991 | E | III. |
|  | Lokalitet Farkašić 9 | ---- | Koprivnica | 6867, 6968/1-6, 6970, 6971, 6972 | E | III. |
|  | Lokalitet Farkašić A | Obronci Bilogore iznad oranica i livada u ravnici | Koprivnica | ---- | E | VI. |
|  | Lokalitet Farkašić P | ---- | Koprivnica | 7073, 7077/1, 7077/2, 7078/1, 7078/2, 7079, 7080, 7081, 7082, 7083/1 | E | II. |
|  | Lokalitet Farkašić, Stari bunar | ---- | Koprivnica | 7667/2 | E | II. |
|  | Drvena kapela Svetog Vida | Na brežuljku Pribislavec | ---- | ---- | E | III. |
|  | Lokalitet Brijeg | ---- | Herešin | 61-67 | E | II. |
|  | Lokalitet Đurice | ---- | Herešin | 180, 181 | E | IV. |
|  | Lokalitet Ograd II | ---- | Herešin | 153, 154, 155 | E | III. |
|  | Lokalitet Kamenica - Selir | ---- | Jagnjedovec-grad | 2453 | E | II. |
|  | Lokalitet kod poklonca  (Lokalitet Kunovec Breg) | ---- | Kunovec Breg | 97, 99-102, 506, 514, 523, 525, 526, 605 | PZ | II. |
|  | Lokalitet Kuća Balaško Barice | Južno od ceste Koprivnica – Ludbreg | ---- | ---- | E | III. |
|  | Lokalitet Kuća Kovač Perlog Milice | Kuća Milice Kovač Perlog, istočno od Ulice Leptana | ---- | ---- | E | III. |
|  | Lokalitet Šterc | Sjeverne padine Kalničkog gorja, južno od ceste Koprivnica – Ludbreg | ---- | ---- | E | III. |
|  | Lokalitet Bare | ---- | Reka | 1613/1, 1626/2,3 | E | II. |
|  | Lokalitet Donje polje 1 | ---- | Reka | 691, 692, 704 | E | IV. |
|  | Lokalitet Donje polje 2 | ---- | Reka | 151/1 | E | III. |
|  | Lokalitet Donje polje 3 | ---- | Reka | 209/1 | E | IV. |
|  | Lokalitet Jagnjedovačko polje 1 | ---- | Reka | 576, 577, 611, 612, 615/1, 616/1, 617, 618 | E | III. |
|  | Lokalitet Jagnjedovačko polje 2 | ---- | Reka | 619, 620, 626, 627, 639 | E | III. |
|  | Lokalitet Jagnjedovačko polje 3 | ---- | Reka | 652, 653, 664, 665, 676, 678, 679 | E | II. |
|  | Lokalitet Jagnjedovečko polje 4 | ---- | Reka | 666 | E | IV. |
|  | Lokalitet Jagnjedovečko polje 5 | ---- | Reka | 662 | E | III. |
|  | Lokalitet Lovački dom | ---- | Reka | 130/1, 131/1, 132/1, 133/1, 134/1, 135/1, 136/1, 137/1, 155/1, 780/1-3 | E | II. |
|  | Lokalitet Kapetanov most | ---- | Reka | 712, 729, 730, 731/1,2, 744-746,748, 750, 751, 752/1,2, 765, 766, 767/1, 768/1,2, 781/1 | E | II. |
|  | Lokalitet Drugi slap / Ledave | ---- | Koprivnica | 8386, 8387, 8388/1-3 | E | III. |
|  | Lokalitet Ledave 1 | ---- | Koprivnica | 8470, 8475-8478, 8480/1-3, 8484, 8482, 8483/2 | E | IV. |
|  | Lokalitet Ledave 2 | ---- | Koprivnica | 8402-8404, 8406, 8407, 8408, 8409 | E | II. - III. |
|  | Lokalitet Gergeljev mlin 1 | ---- | Jagnjedovec-grad | 67-69, 72—77, 85/1, 86, 87, 98/1, 99, 101, 111/1 | E | IV. |
|  | Lokalitet Gergeljev mlin 2 | ---- | Jagnjedovec – Grad  / Koprivnica | 70  8241 – 8245 | E | IV. |
|  | Lokalitet Gergeljev mlin 3 | ---- | Koprivnica | 8246, 8255/1-3, 8251/4, 8252, 8253, | E | III. |
|  | Lokalitet Kamengrad, Zakleti breg | ---- | Jagnjedovec-grad | 1825 | E | II. |
|  | Lokalitet Pelačice | ---- | Jagnjedovec-grad | Nekadašnje k.č.: 1239/2, 1239/3, 1239/a/2, 1239/1, 1239/a/1 | E | II. |
|  | Lokalitet Piljevo | ---- | Jagnjedovec-grad | 106, 116, 192, 200, 1559, 1566, 1568-1574, 1603, 1607, 1617/1, 1618/1, 1621, 1645, 1654, 1656, 1795-1798, 1807-1810, 2886 | E | III. |
|  | Lokalitet Starigrad | Prvi obronci Bilogore | ---- | ---- | E | II. |
|  | Lokalitet sv. Emerik (Mirko) | ---- | Jagnjedovec-grad | 1825 | E | II. |
|  | Lokalitet Trafostanica 1 | ---- | Jagnjedovec-grad | 172 | E | II. |
|  | Lokalitet Trafostanica 2 | ---- | Jagnjedovec-grad | 171, 172, 184, 1450 | E | III. |
|  | Lokalitet Miholjansko polje 1 | ---- | Koprivnički Bregi | 211/2-3, 212 | E | II. |
|  | Lokalitet Miholjansko polje 2 | ---- | Koprivnički Bregi | 198, 199, 200, 210, 209/1 | E | III. |

(2) **Mjere zaštite arheoloških lokaliteta i zona:**

* Unutar granice kulturnog dobra arheoloških lokaliteta i zona ne dozvoljavaju se nikakvi građevinski zahvati izuzev prezentacije arheoloških nalaza, parternog uređenja i izvedbe propusta za važniju infrastrukturu, koji se trebaju izvoditi prema posebnim uvjetima i uz neprestani nadzor nadležnog Konzervatorskog odjela.
* Prije izvođenja većih infrastrukturnih zahvata (rekonstrukcija željezničke pruge, plinovoda i slično) potrebno je provesti mjere zaštite arheoloških lokaliteta i zona što uključuje arheološki terenski pregled, probna i zaštitna istraživanja u skladu sa smjernicama i uvjetima nadležnog Konzervatorskog odjela.
* Ako se pri izvođenju građevinskih ili bilo kojih drugih radova koji se obavljaju na površini ili ispod površine tla naiđe na arheološko nalazište ili nalaze, osoba koja izvodi radove dužna je prekinuti radove i o nalazu bez odgađanja obavijestiti nadležni Konzervatorski odjel.
* Arheološka iskapanja i istraživanja mogu se obavljati samo na temelju odobrenja koje rješenjem daje nadležni Konzervatorski odjel.
* Prilikom izrade tehničke dokumentacije za infrastrukturne sustave položene na površinu ili ispod površine tla, potrebno je provesti terenska istraživanja radi utvrđivanja potencijalnih arheoloških lokaliteta, odnosno probna sondažna arheološka istraživanja radi potvrde lokacije i opsega rasprostiranja arheološkog lokaliteta. Istraživanja je potrebno adekvatno dokumentirati i elaborirati. Elaborat zaštite arheološke baštine sastavni je dio tehničke dokumentacije za ishođenje akta kojim se dozvoljava gradnja infrastrukturnih sustava.“.

**Članak 244.**

Iza članka 142.a dodaje se novi naslov poglavlja „**3. Sakralne građevine**“.

**Članak 245.**

Članak 143. mijenja se i glasi:

„(1) Sakralne građevine na području Grada Koprivnice prikazane su u sljedećoj tablici:

|  |  |  |  |  |  |  |
| --- | --- | --- | --- | --- | --- | --- |
| SAKRALNE GRAĐEVINE | | | | | | |
| CRKVE I KAPELE | | | | | | |
| R. br. | Naziv | Adresa | k.o. | k.č. | Status zaštite | Ocjena |
|  | Crkva Uznesenja Blažene Djevice Marije | Močilski vinogradi 40, Koprivnica | Koprivnica | 12861/1, 12863/1-2, 12914/1-2, 13015/1-2 | Z-2796 | I. |
|  | Kapela sv. Vida s raspelom i kipovima svetaca | Ulica sv. Vida, Draganovec | Jagnjedovec-grad | 966 | E | III. |
|  | Kapela Presvetog Trojstva | Ulica hrvatske državnosti, Herešin | Herešin | 346 | E | II. |
|  | Crkva sv. Andrije | Jagnjedovec 62, Jagnjedovec | Jagnjedovec-grad | 2510 | Z-2760 | II. |
|  | Crkva Presvetog Trojstva | Raskrižje Trga Ljudevita Gaja i Kolodvorske, Reka | Reka | 421 | Z-3199 | I. |
| POKLONCI | | | | | | |
|  | Poklonac Srce Marijino i Srce Isusovo | Koprivnička ulica 85, Kunovec Breg | Kunovec Breg | 97 | E | V. |
|  | Poklonac | Botinovečki jarek, Kunovec Breg | Kunovec Breg | 303 | E | IV. |
|  | Kip sv. Florijana | Ulica Stjepana Radića 17, Reka | Reka | 9/1 | E | IV. |
|  | Križni put | Raskrižje Trga Ljudevita Gaja i Kolodvorske ulice, Reka | Reka | 243/1 | E | IV. |
| RASPELA | | | | | | |
|  | Raspelo u Bjelovarskoj 2 | Bjelovarska cesta kod Vahtarnice, Koprivnica | KoprIV.nički Bregi | 216/2 | E | IV. |
|  | Raspelo u Močilama | Varaždinska ulica, Koprivnica | Koprivnica | 12860/2 | E | IV. |
|  | Raspelo na Vinici 1 | Ulica dr. Nikole Sertića 61, Koprivnica | Koprivnica | 11524/1 | E | IV. |
|  | Raspelo na Zvirišću | U nastavku Ulice dr. Nikole Sertića, Koprivnica | Koprivnica | 9573 | E | IV. |
|  | Raspelo, Rečka poljana | Rečko Polje, Reka | Reka | 1371/2 | E | IV. |
|  | Raspelo | Vinogradska ulica, Bakovčica | Bakovčica | 230 | E | IV. |
|  | Raspelo na groblju | Bilogorska 2, Bakovčica | Bakovčica | 76 | E | IV. |
|  | Raspelo | Ulica sv. Vida, Toplakov brijeg, Draganovec | Jagnjedovec-grad | 1037 | E | - |
|  | Raspelo | Ulica hrvatske državnosti, Herešin | Herešin | 382 | E | IV. |
|  | Raspelo na groblju | Koprivnička ulica, Herešin | Herešin | 609 | E | IV. |
|  | Raspelo, groblje | Jagnjedovec bb, Jagnjedovec | Jagnjedovec-grad | 2607 | E | IV. |
|  | Raspelo | Jagnjedovec 35, Jagnjedovec | Jagnjedovec-grad | 2295 | E | IV. |
|  | Raspelo | Vinogradska ulica, Kunovec Breg | Kunovec Breg | 1749 | E | IV. |
|  | Raspelo | Vinogradska ulica, Kunovec Breg | Kunovec Breg | 1872 | E | IV. |
|  | Raspelo na raskršću | Rečke gorice u Mesarici, Reka | Reka | 956 | E | IV. |
|  | Raspelo kod Društvenog doma | Ulica Stjepana Radića, Reka | Reka | 9/1 | E | IV. |
|  | Raspelo na groblju, katolički dio | Ulica Kralja Zvonimira 42, Reka | Reka | 285/1 | E | IV. |
|  | Raspelo na groblju, Pravoslavni dio | Ulica Kralja Zvonimira 42, Reka | Reka | 285/1 | E | IV. |
|  | Raspelo | Ulica Stjepana Radića 42, Reka | Reka | 1218/2 | E | IV. |
|  | Raspelo | Koprivnička ulica, Starigrad | Jagnjedovec-grad | 557 | E | IV. |
|  | Raspelo | Raskrižje Krešimirove, Mlinarske i Kamengradske ulice, Starigrad | Jagnjedovec-grad | 84 | E | IV. |

(2) **Mjere zaštite crkava i kapela:**

* U slučaju zahvata na zaštićenim crkvama i kapelama potreban je nadzor nadležnog Konzervatorskog odjela.
* U slučaju zahvata na građevinama sa statusom evidentiranog dobra(E) može se zatražiti stručno mišljenje nadležnog Konzervatorskog odjela, a uvjeti gradnje i uređenja građevne čestice i građevine određuju se sukladno mjerama zaštite određenim u ovom poglavlju te namjeni građevine odnosno cjeline i odgovarajućim odredbama za provedbu ovog Prostornog plana.

(3) **Mjere zaštite poklonaca:**

* Za postojeće poklonce sa statusom evidentiranog dobra(E), propisuje se održavanje i sanacija prema potrebi te redovno održavanje pripadajućeg okoliša.
* Kod izgradnje i postavljanja novih poklonca preporučuje se usklađivanje s tradicijom ovog prostora te poštivanje tradicionalnog načina izrade.

(4) **Mjere zaštite raspela:**

* Raspela odnosno križevi krajputaši spadaju u skupinu sitne sakralne arhitekture koja sadrži sakralnu skulpturu, osim svoje sakralne svrhe služe i kao orijentir u prostoru.
* Za postojeća raspela sa statusom evidentiranog dobra(E) propisuje se održavanje i sanacija prema potrebi te redovno održavanje pripadajućeg okoliša.
* Obzirom na popularnost ali i značajan doprinos u urbanom i ruralnom prostoru potrebno je planski pristupiti podizanju novih odnosno izmještanju postojećih raspela.
* U slučaju podizanja novog raspela kao i u slučaju rekonstrukcije raskrižja na kojem se nalazi postojeće raspelo potrebno je voditi računa o tradiciji izrade.“.

**Članak 246.**

Iza članka 143. dodaje se novi naslov poglavlja „**4. Povijesno-memorijalne cjeline, spomenici i spomen obilježja**“ i novi **članak 143.a** koji glase:

„**4. Povijesno-memorijalne cjeline, spomenici i spomen obilježja**

**Članak 143.a**

(1) Povijesno-memorijalne cjeline, spomenici i spomen obilježja na području Grada Koprivnice prikazani su u sljedećoj tablici:

|  |  |  |  |  |  |  |
| --- | --- | --- | --- | --- | --- | --- |
| **POVIJESNO-MEMORIJALNE CJELINE, SPOMENICI I SPOMEN OBILJEŽJA** | | | | | | |
| R.br. | Naziv | Adresa | k.o. | k.č. | Status zaštite | Ocjena |
|  | Raskrižje s bunarom, skulpturama i klupom | Draganovec, raskrižje, Ulica sv. Vida | Jagnjedovec-grad | 929 | E | IV. |
|  | Groblje u Reci, pravoslavni dio | Reka, Ulica kralja Zvonimira 42 | Reka | 285/1 | PZ | II. |

(2) **Mjere zaštite povijesno-memorijalnih cjelina, spomenika i spomen obilježja:**

* Potrebno je održavanje i sanacija prema potrebi te redovno održavanje pripadajućeg okoliša.
* U slučaju zahvata na zaštićenim kulturnim dobrima (Z) i preventivno zaštićenim kulturnim dobrima (P) potrebno je prijaviti zahvate nadležnom Konzervatorskom odjelu.
* U slučaju zahvata na evidentiranim dobrima (E) i prijedlogu za pravnu zaštitu (PZ) može se zatražiti stručno mišljenje nadležnog Konzervatorskog odjela, a uvjeti gradnje i uređenja građevne čestice i građevine određuju se sukladno mjerama zaštite određenim u ovom poglavlju te namjeni građevine odnosno cjeline i odgovarajućim odredbama za provedbu ovog Prostornog plana.“.

**Članak 247.**

Iza članka 143.a dodaje se novi naslov poglavlja „**5. Civilne građevine**“.

**Članak 248.**

Članak 144. mijenja se i glasi:

„(1) Civilne građevine na području Grada Koprivnice prikazane su u sljedećoj tablici:

|  |  |  |  |  |  |  |
| --- | --- | --- | --- | --- | --- | --- |
| **CIVILNE GRAĐEVINE** | | | | | | |
| GRAĐEVINE JAVNE NAMJENE | | | | | | |
| R. br. | Naziv | Adresa | k.o. | k.č. | Status zaštite | Ocjena |
|  | Izletište šumarskog gospodarstva "Crna Gora" | Ulica hrastova, Koprivnica | Koprivnica | 9207/4 | E | IV. |
|  | Zgrada željezničkog kolodvora i stanice Mučna Reka | Kolodvorska ulica 38, Reka | Reka | 573/1 | E | IV. |
|  | Zgrada škole | Jagnjedovec 93, Jagnjedovec | Jagnjedovec-grad | 2403 | E | III. |
| STAMBENE, STAMBENO-POSLOVNE I POSLOVNE GRAĐEVINE | | | | | | |
|  | Povijesna zidanica | Bilogorska ulica 43, Bakovčica | Bakovčica | 118 | E | III. |
|  | Vincilirska kuća | Bilogorska ulica 105, Bakovčica | Bakovčica | 268 | E | III. |
|  | Vincilirska kuća | Ulica sv. Vida 17, Draganovec | Jagnjedovec-grad | 1047 | E | III. |
|  | Vincilirska kuća | Toplakov brijeg 147, Draganovec | Jagnjedovec-grad | 1037 | E | III. |
|  | Povijesna zidanica | Jagnjedovec 90, Jagnjedovec | Jagnjedovec-grad | 2404 | E | III. |
|  | Povijesna zidanica | Jagnjedovec 89, Jagnjedovec | Jagnjedovec-grad | 2612 | E | III. |
|  | Povijesna zidanica | Jagnjedovec 122, Jagnjedovec | Jagnjedovec-grad | 2447 | E | III. |
|  | Povijesna zidanica | Jagnjedovec 38, Jagnjedovec | Jagnjedovec-grad | 2291 | E | III. |
|  | Župni dvor | Trg Ljudevita Gaja 6, Reka | Reka | 243/1 | E | III. |
|  | Povijesna zidanica | Mažuranićev trg 5, Reka | Reka | 16 | E | III. |
|  | Povijesna zidanica | Mažuranićev trg 9, Reka | Reka | 27 | E | III. |
|  | Povijesna zidanica | Trg Ljudevita Gaja 9, Reka | Reka | 39 | E | III. |
|  | Povijesna zidanica | Kolodvorska ulica 39, Reka | Reka | 98/1 | E | III. |
|  | Povijesna zidanica | Kolodvorska ulica 19, Reka | Reka | 84 | E | III. |
|  | Povijesna zidanica | Starogradska ulica 4, Reka | Reka | 245/1 | E | III. |
|  | Povijesna zidanica | Kolodvorska 47, Reka | Reka | 108/1 | E | III. |
|  | Povijesna zidanica | Starogradska ulica 12, Reka | Reka | 229 | E | III. |
|  | Povijesna zidanica | Starogradska ulica 16, Reka | Reka | 235/1 | E | III. |
|  | Povijesna zidanica | Ulica Kralja Zvonimira 2, Reka | Reka | 254 | E | III. |
|  | Povijesna zidanica | Ulica Stjepana Radića 66, Reka | Reka | 514 | E | III. |
|  | Povijesna zidanica | Starogradska – odvojak 43, Reka | Reka |  | E | III. |
|  | Povijesna zidanica | Starogradska – odvojak 31, Reka | Reka |  | E | III. |
|  | Restoran „Podravska klet“, P.R.C. | Prvomajska 58B, Starigrad | Jagnjedovec-grad | 1824 | E | I. |
|  | Povijesna zidanica „Galovićeva klet“ | Galovićev Breg 37, Starigrad | Jagnjedovec-grad | 368 | E | I. |
|  | Povijesna zidanica | Koprivnička ulica 27, Starigrad | Jagnjedovec-grad | 511 | E | III. |
|  | Povijesna zidanica | Ulica sv. Vida 52, Starigrad | Jagnjedovec-grad | 632 | E | II. |

(2) **Mjere zaštite građevina javne namjene:**

* Potrebno je očuvanje korpusa, oblikovanje i obrada pročelja, vrsta pokrova, očuvanje osnovnog prostornog koncepta i tlocrtne dispozicije građevine, elemenata unutrašnje obrade i opreme.
* Za građevine sa statusomevidentiranog dobra(E) potrebno je prije poduzimanja zahvata rekonstrukcije, nove gradnje ili uklanjanja izraditi arhitektonski snimak zatečenog stanja, a uvjeti gradnje i uređenja građevne čestice i građevine određuju se sukladno mjerama zaštite određenim u ovom poglavlju te namjeni građevine i odgovarajućim odredbama za provedbu ovog Prostornog plana.

(3) **Mjere zaštite stambenih, stambeno-poslovnih i poslovnih građevina:**

* Reprezentativnu gradsku arhitekturu ugrađenih katnica obilježava bogata stilska obrada pročelja i unutrašnjosti, elementi opreme i obrtnički detalji. Građevine ove skupine održavaju se i obnavljaju načelno prema izvornom stanju naročito u vanjštini i zajedničkim prostorima unutrašnjosti. Uvođenje novih lokala u prizemlju (probijanje parapeta prozorskih otvora) prihvatljivo je ukoliko se može uskladiti s arhitekturom pročelja.
* Predviđeno je očuvanje stambenih prizemnica, tako da se kvalitetni primjeri očuvaju cjelovito uz moguću adaptaciju, a građevine lošijeg stanja i niže razine vrijednosti mogu se zamijeniti građevinama čiji su gabariti usklađeni s uličnim potezom.
* Građevine s izvornim lokalima potrebno je obnoviti prema povijesnim podacima u izvornom izgledu. Uvođenje novih lokala u prizemlju (probijanje parapeta prozorskih otvora) prihvatljivo je ukoliko se može uskladiti s arhitekturom pročelja.
* Kod obiteljskih vila podrazumijeva se očuvanje cjeline arhitekture građevine i uređenja okućnice s naglaskom na uličnu ogradu.
* Barokne zidanice održavati i obnavljati prema izvornom stanju, naročito u vanjštini i u zajedničkim prostorima unutrašnjosti.
* Za građevine sa statusomevidentiranog dobra(E) potrebno je prije poduzimanja zahvata rekonstrukcije, nove gradnje ili uklanjanja izraditi arhitektonski snimak zatečenog stanja, a uvjeti gradnje i uređenja građevne čestice i građevine određuju se sukladno mjerama zaštite određenim u ovom poglavlju te namjeni građevine i odgovarajućim odredbama za provedbu ovog Prostornog plana.“.

**Članak 249.**

Iza članka 144. dodaje se novi naslov poglavlja „**6. Tradicijska arhitektura**“ i **članak 144.a** koji glase:

„**6. Tradicijska arhitektura**

**Članak 144.a**

(1) Tradicijska arhitektura na području Grada Koprivnice prikazana je u sljedećoj tablici:

|  |  |  |  |  |  |  |  |
| --- | --- | --- | --- | --- | --- | --- | --- |
| **TRADICIJSKA ARHITEKTURA** | | | | | | | |
| TRADICIJSKE OKUĆNICE | | | | | | | |
| R. br. | Naziv | | Adresa | k.o. | k.č. | Status zaštite | Ocjena |
|  | Tradicijska okućnica | | Ulica Vinica 86, Koprivnica | Koprivnica | 10161 | E | III. |
|  | Tradicijska okućnica | | Bilogorska ulica 70, Bakovčica | Bakovčica | 121 | E | III. |
|  | Tradicijska okućnica | | Bilogorska ulica 53, Bakovčica | Bakovčica | 126 | E | III. |
|  | Tradicijska okućnica | | Školska ulica 36, Bakovčica | Bakovčica | 181/2 | E | II. |
|  | Tradicijska okućnica | | Vinogradska ulica 22, Bakovčica | Bakovčica | 232 | E | III. |
|  | Tradicijska okućnica | | Rudarska ulica 81, Draganovec | Koprivnica | 7451 | E | III. |
|  | Tradicijska okućnica | | Mirni dol 4, Draganovec | Koprivnica | 7654 | E | III. |
|  | Tradicijska okućnica | | Koprivnička ulica 7, Herešin | Herešin | 548/1 | E | III. |
|  | Tradicijska okućnica | | Ulica hrvatske državnosti 76b, Herešin | Herešin | 34 | E | III. |
|  | Tradicijska okućnica | | Jagnjedovec 38, Jagnjedovec | Jagnjedovec-grad | 2291 | E | III. |
|  | Tradicijska okućnica | | Ulica Stjepana Radića 50, Reka | Reka | 472 | E | III. |
|  | Tradicijska okućnica | | Ulica Stjepana Radića 46, Reka | Reka | 474 | E | III. |
|  | Tradicijska okućnica | | Ulica Stjepana Radića 77, Reka | Reka | 518 | E | III. |
|  | Tradicijska okućnica | | Lipanjska ulica 21, Starigrad | Jagnjedovec-grad | 767 | E | III. |
|  | Tradicijska okućnica | | Lipanjska ulica 2, Starigrad | Jagnjedovec-grad | 754 | E | III. |
|  | Tradicijska okućnica | | Starigrad | Jagnjedovec-grad | 559 | E | III. |
|  | Tradicijska okućnica | | Ulica Mire Bano 4, Starigrad | Jagnjedovec-grad | 329 | E | III. |
|  | Tradicijska okućnica | | Pionirska ulica 20, Starigrad | Jagnjedovec-grad | 733, 724 | E | III. |
| TRADICIJSKE STAMBENE GRAĐEVINE - KUĆE | | | | | | | |
|  | Tradicijska kuća sa stablom | Ulica Vinica 109, Koprivnica | | Koprivnica | 10193 | E | III. |
|  | Tradicijska kuća zidanica | Bilogorska ulica 51, Bakovčica | | Bakovčica | 119 | E | III. |
|  | Tradicijska kuća zidanica | Bilogorska ulica 49, Bakovčica | | Bakovčica | 120 | E | III. |
|  | Tradicijska kuća | Bilogorska ulica 37, Bakovčica | | Bakovčica | 108 | E | III. |
|  | Tradicijska stambena građevina – kuća | Ulica hrvatske državnosti 23, Herešin | | Herešin | 437 | E | III. |
|  | Tradicijska stambena građevina – kuća | Ulica hrvatske državnosti 17, Herešin | | Herešin | 424/1 | E | III. |
|  | Tradicijska stambena građevina – kuća | Ulica hrvatske državnosti 72, Herešin | | Herešin | 99 | E | III. |
|  | Tradicijska stambena građevina – kuća | Koprivnička ulica 1, Herešin | | Herešin | 541 | E | III. |
|  | Tradicijska stambena građevina – kuća | Jagnjedovec 43, Jagnjedovec | | Jagnjedovec-grad | 2345 | E | III. |
|  | Tradicijska stambena građevina – kuća | Jagnjedovec 35, Jagnjedovec | | Jagnjedovec-grad | 2295 | E | III. |
|  | Tradicijska stambena građevina – kuća | Ulica kralja Zvonimira 12, Reka | | Reka | 256 | E | III. |
|  | Tradicijska stambena građevina – kuća | Ulica kralja Zvonimira 36, Reka | | Reka | 273 | E | III. |
|  | Tradicijska stambena građevina – kuća | Starogradska ulica 11, Reka | | Reka | 210 | E | III. |
|  | Tradicijska stambena građevina – kuća | Ulica Stjepana Radića 72, Reka | | Reka | 509/1 | E | III. |
|  | Tradicijska stambena građevina – kuća | Ulica kralja Zvonimira 4, Reka | | Reka | 253 | E | III. |
|  | Tradicijska stambena građevina – kuća | Ulica kralja Zvonimira 9, Reka | | Reka | 269 | E | III. |
|  | Tradicijska stambena građevina – kuća | Ulica Stjepana Radića 62, Reka | | Reka | 512 | E | III. |
|  | Tradicijska stambena građevina – kuća | Krešimirova ulica 23, Starigrad | | Koprivnica | 8203 | E | III. |
|  | Tradicijska stambena građevina – kuća | Lipanjska ulica 4, Starigrad | | Jagnjedovec-grad | 762/1 | E | III. |
| TRADICIJSKE GOSPODARSKE GRAĐEVINE | | | | | | | |
|  | Hambar | Jagnjedovec 49, Jagnjedovec | | Jagnjedovec-grad | 2494 | PZ | II. |
|  | Hambar | Školska ulica 36, Bakovčica | | Bakovčica | 181/2 | PZ | II. |
|  | Hambar | Ulica kralja Zvonimira 10, Reka | | Reka | 252/1 | PZ | II. |
|  | Hambar | Mažuranićev trg 5, Reka | | Reka | 16 | PZ | II. |
|  | Sjenik | Mlinarska ulica 1, Starigrad | | Jagnjedovec-grad | 83 | E | III. |
| VINOGRADARSKE KLIJETI | | | | | | | |
|  | Vinogradarska klijet iz 1888. sa stablom *vez* | Ulica Vinica 111, Koprivnica | | Koprivnica | 10208/1 | PZ | II. |
|  | Vinogradarska klijet iz 1887. | Ulica Vinica 195, Koprivnica | | Koprivnica | 9709/2 | PL | III. |
|  | Vinogradarska klijet | Lipanjska ulica, Starigrad | | Jagnjedovec-grad | 784 | PL | II. |
|  | Vinogradarska klijet, P.R.C. | Prvomajska 58b, Starigrad | | Jagnjedovec-grad | 1824 | E | II. |

(2) **Mjere zaštite tradicijske okućnice:**

* U slučaju zahvata rekonstrukcije i nove izgradnje građevina potrebno je slijediti sljedeće **smjernice mjera zaštite,** a sve sukladno odredbama za provedbu određene namjene planiranog zahvata ovog Prostornog plana:
* Nove građevine ili nove dijelove građevina u slučaju rekonstrukcije moguće je planirati unutar tradicijske okućnice, ali na način da ne narušavaju kvalitetu postojećeg ambijenta i vizura. To se odnosi na njihov položaj u prostoru, smještaj na građevnoj čestici, volumen i primjenu materijala završnog oblikovanja te kvalitetu oblikovanja. Preporukama je obuhvaćeno i uređenje okućnice, te smještaj i oblikovanje pomoćnih građevina.
* Prije poduzimanja zahvata rekonstrukcije ili uklanjanja na okućnicama sa statusom evidentiranog dobra (E) potrebno je izraditi arhitektonski snimak zatečenog stanja, a uvjeti gradnje i uređenja tradicijske okućnice i građevine određuju se sukladno mjerama zaštite određenim u ovom poglavlju te namjeni građevine i odgovarajućim odredbama za provedbu ovog Prostornog plana.
* **Ostale smjernice** **mjera zaštite** kod rekonstrukcije i nove gradnje su:
* Regulacijska linija nove građevine treba pratiti regulacijsku liniju susjednih građevina ukoliko ona ne odstupa od šire regulacije.
* Građevni pravac nove građevine određuje se u skladu s građevnim pravcem susjednih građevina ukoliko ona ne odstupa od šire regulacije.
* Visinu osnovne, prateće i pomoćne građevine potrebno je uskladiti s odredbama za provedbu odgovarajuće namjene.
* Ukoliko se izvode manje višestambene zgrade, potrebno je uskladiti s odredbama za provedbu odgovarajuće namjene.
* Potrebno je poticati kvalitetne suvremene interpretacije tradicijskog načina gradnje.
* Pokrov izvesti nereflektirajućim pokrovom, glinenim crijepom prirodne boje.
* Solarne kolektore postavljati na površine koje nisu vidljive s javnih površina, odnosno da ne narušavaju istaknute vizure.
* Vanjske jedinice klime postavljati na stražnja pročelja građevina ili unutar potkrovlja.
* Čuvati tradicijsku organizaciju čestice (veličina i oblik čestice, razmještaj građevina, odnos izgrađenih i zelenih površina).
* Okoliš treba hortikulturno urediti korištenjem autohtonog bilja.
* Ukoliko se na čestici nalaze tradicijske građevine, preporučuje se njihovo zadržavanje uz moguću prenamjenu.
* Potrebno je čuvati postojeća stabla na čestici, osobito ako su ona bila dio tradicijske okućnice (npr. kesten ispred klijeti) te ih uklopiti u hortikulturno uređenje.

(3) **Mjere zaštite tradicijske stambene građevine – kuće:**

* U slučaju zahvata rekonstrukcije i nove izgradnje građevina potrebno je slijediti sljedeće **smjernice mjera zaštite,** a sve sukladno odredbama za provedbu određene namjene planiranog zahvata ovog Prostornog plana:
* Prije poduzimanja zahvata rekonstrukcije ili uklanjanja tradicijske stambene građevine – kuće sa statusom evidentiranog dobra (E) potrebno je izraditi arhitektonski snimak zatečenog stanja, a uvjeti gradnje i uređenja tradicijske stambene građevine - kuće određuju se sukladno mjerama zaštite određenim u ovom poglavlju te namjeni građevine i odgovarajućim odredbama za provedbu ovog Prostornog plana.
* **Ostale smjernice mjera zaštite** kod rekonstrukcije i nove gradnje isti su kao i za tradicijske okućnice u stavku 2., podstavak 4. ovog članka.

(4) **Mjere zaštite tradicijske gospodarske građevine:**

* U slučaju zahvata rekonstrukcije i nove izgradnje građevina potrebno je slijediti sljedeće **smjernice mjera zaštite,** a sve sukladno odredbama za provedbu određene namjene planiranog zahvata ovog Prostornog plana:
* Prije poduzimanja zahvata rekonstrukcije ili uklanjanja tradicijske gospodarske građevine sa statusom evidentiranog dobra (E) i prijedlog za zaštitu (PZ) potrebno je izraditi arhitektonski snimak zatečenog stanja, a uvjeti gradnje i uređenja tradicijske gospodarske građevine određuju se sukladno mjerama zaštite određenim u ovom poglavlju te namjeni građevine i odgovarajućim odredbama za provedbu ovog Prostornog plana.
* **Ostale smjernice mjera zaštite** kod rekonstrukcije i nove gradnje isti su kao i za tradicijske okućnice u stavku 2., podstavak 4. ovog članka.

(5) **Mjere zaštite vinogradarskih klijeti:**

* U slučaju nove gradnje ili rekonstrukcije vinogradske klijeti koja se nalazi unutar svih građevinskih područja postupanje je sukladno poglavlju **2.2.1.2. Mješovita namjena – povremeno stanovanje**.
* U slučaju nove gradnje ili rekonstrukcije vinogradske klijeti koja se nalazi izvan građevinskog područja dozvoljena je nova gradnja sukladna poglavlju **Poljoprivredne gospodarske građevine izvan građevinskog područja.**
* U slučaju zahvata rekonstrukcije i nove izgradnje vinogradskih klijeti potrebno je slijediti sljedeće **smjernice mjera zaštite,** a sve sukladno odredbama za provedbu određene namjene planiranog zahvata ovog Prostornog plana i podstavcima 1. i 2. ovog stavka:
* Prije poduzimanja zahvata rekonstrukcije ili uklanjanja vinogradskih klijeti sa statusom evidentiranog dobra (E), prijedlog za dobro od lokalnog značaja (PL) i prijedlog za zaštitu (PZ) potrebno je izraditi arhitektonski snimak zatečenog stanja.
* U slučaju zahvata rekonstrukcije ili nove gradnje vinogradske klijeti sa statusom prijedlog za zaštitu (PZ), potrebno je zatražiti stručno mišljenje nadležnog Konzervatorskog odjela koje nije obavezujuće, a uvjeti gradnje i uređenja čestice i građevine određuju se sukladno mjerama zaštite određenim u ovom poglavlju te namjeni građevine i odgovarajućim odredbama za provedbu ovog Prostornog plana.
* U slučaju zahvata rekonstrukcije ili nove gradnje vinogradske klijeti sa statusom evidentiranog dobra (E) i prijedlog za dobro od lokalnog značaja (PL) uvjeti gradnje i uređenja čestice i građevine određuju se sukladno mjerama zaštite određenim u ovom poglavlju te namjeni građevine i odgovarajućim odredbama za provedbu ovog Prostornog plana.
* **Ostale smjernice** **mjera zaštite** kod rekonstrukcije i nove gradnje su:
* Nove građevine je moguće planirati na način da ne narušavaju kvalitetu postojećih ambijenata i vizura. To se odnosi na njihov položaj u prostoru, smještaj na čestici, volumen i primjenu materijala završnog oblikovanja, kvalitetu oblikovanja, uređenje okućnice te smještaj i oblikovanje pomoćnih građevina.
* Za novu gradnju vinogradskih klijeti potrebno je razraditi upute gradnje koje će uključivati preporučen raspored građevina na okućnicama, gabarite, katnost, nagib krovova, boje, materijale, kreiranje tipskih oblika vinogradarskih klijeti koje bi veličinom, oblicima i materijalima bili uklopljeni u karakteristike prostora i arhitekture i time omogućile očuvanje prepoznatih vrijednosti.“.

**Članak 250.**

Iza članka 144.a naslov poglavlja „**Etnološka baština**“ mijenja se i glasi „**7. Povijesna zelena infrastruktura**“.

**Članak 251.**

Članak 146. mijenja se i glasi:

„(1) Povijesna zelena infrastruktura na području Grada Koprivnice prikazana je u sljedećoj tablici:

|  |  |  |  |  |  |  |
| --- | --- | --- | --- | --- | --- | --- |
| **POVIJESNA ZELENA INFRASTRUKTURA** | | | | | | |
| R. br. | Naziv | Adresa | k.o. | k.č. | Status zaštite | Ocjena |
| POSEBNO VRIJEDNE ZONE KRAJOBRAZA | | | | | | |
|  | Park unutar P.R.C.-a | Prvomajska ulica 58b, Starigrad | Jagnjedovec-grad | 1824 | E | II. |
|  | Zelena površina sa stablima, drvored | Ulica Močile, Koprivnica | Koprivnica | 12985, 11933/2 | E | IV. |
|  | Zelena površina sa stablom | Ulica Močile, Koprivnica | Koprivnica | 11806 | E | IV. |
|  | Zelena površina sa stablima i žIvicom | Ulica Močile, Koprivnica | Koprivnica | 13089 | E | IV. |
|  | Zelena površina s drvoredom | Močilski odvojak I, Koprivnica | Koprivnica | U blizini 13597/2 | E | IV. |
|  | Zelena površina sa stablom | Močile, Koprivnica | Koprivnica | U blizini 11616 | E | IV. |
|  | Zelena površina s bunarom | Vinica, Ulica Ivana Trubelje, Koprivnica | Koprivnica | 11361/1 | E | IV. |
|  | Školski vrt u Bakovčici | Školska ulica 35, Bakovčica | Bakovčica | 194 | E | IV. |
|  | Zelena površina s bunarom | Bilogorska ulica, Bakovčica | Bakovčica | 99 | E | IV. |
|  | Zelena površina s drvoredom – „vez“ | Bakovljanski breg, Bakovčica | Glogovac | 1598/ ili 1598/3 | E | III. |
|  | Zelena površina s usjekom, stablo je srušeno | Bakovljanski breg / Bilogorska ulica, Bakovčica | Glogovac | 2324/1 kod 1598/1 | E | III. |
|  | Klanac | Ulica sv. Vida, Draganovec | Jagnjedovec-grad | Uz 1083 | E | III. |
|  | Školski vrt u Jagnjedovcu | Jagnjedovec 93, Jagnjedovec | Jagnjedovec-grad | 2403 | E | III. |
|  | Zelena površina s borovima u centru naselja | Mažuranićev trg, Reka | Reka | 14/1, 14/4, 20/1, 18, 19 | E | IV. |
| ZNAČAJNE VIZURE I TOČKE | | | | | | |
|  | Vizura iz Starigrada prema Gradu | Ulica Teofila Hana, Starigrad | Jagnjedovec-grad | 241 | E | IV. |
|  | Vizura s „Podravske kleti“ (P.R.C.) prema Gradu | Prvomajska ulica 58b, Starigrad | Jagnjedovec-grad | 1824 | E | III. |
|  | Vizura s povijesne lokacije Kamengrad na Grad | Arheološki lokalitet Kamengrad | Jagnjedovec-grad | 1825 | E | IV. |
|  | Vizura s vidikovca P.R.C.a prema Gradu | Prvomajska ulica 58b, Starigrad | Jagnjedovec-grad | 1824 | E | III. |
|  | Vizura iz Prvomajske ulice | Prvomajska ulica oko broja 62H, Starigrad | Jagnjedovec-grad | 1538 | E | III. |
|  | Vizura iz Rečkih gorica u Mesarici | Rečke gorice u Mesarici, Reka | Reka | 921 | E | III. |
|  | Vizura s lokalne ceste prema Jagnjedovcu | LC 26092, Jagnjedovec | Jagnjedovec-grad | 2464 | E | IV. |

(2) **Mjere zaštite posebno vrijednih zona krajobraza:**

* Posebno vrijedne zone krajobraza mogu se svrstati u nekoliko skupina: hortikulturno uređene površine uz javne i ugostiteljske građevine, tradicijska javna zelena površina - klanac, pojedinačni spomenik hortikulture na privatnom posjedu.
* Nalaze na privatnim površinama te se preporučuje njihovo održavanje, posebno održavanje konsolidiranog visokog zelenila te njegovo obnavljanje prema potrebi i njegovanje postojećih ambijenata koje čine.

(3) **Mjere zaštite značajnih vizura i točaka:**

* Značajne vizure i točke označene u ovom Prostornom planu su vizure na Grad, kulturno-povijesnu cjelinu, kulturna dobra i etnološke zone s veće udaljenosti.
* Osnovna mjera zaštite je štititi vizure na način da ih nova izgradnja ne naruši svojom pozicijom i visinom.“.

**Članak 252.**

Članak 146.a mijenja se i glasi:

„(1) Pokretna kulturna dobra na području Grada Koprivnice prikazana su u sljedećoj tablici:

|  |  |  |  |  |  |  |
| --- | --- | --- | --- | --- | --- | --- |
| **POKRETNA KULTURNA DOBRA** | | | | | | |
| R. br. | Naziv | Adresa | k.o. | k.č. | Status zaštite | Ocjena |
|  | Crkveni inventar, crkva sv. Andrije | Jagnjedovec bb, Jagnjedovec | Jagnjedovec | 2510 | E | III. |
|  | Etnografska zbirka Hećimović | Jagnjedovec 116, Jagnjedovec | Jagnjedovec | 2423 | E | II. |
|  | Crkveni inventar, crkva Presvetog Trojstva | Starogradska ulica 2, Reka | Reka | 421 | PL | II. |
|  | Vatrogasna štrcaljka DVD-a Reka | Ulica kralja Zvonimira, pokraj Vatrogasnog doma, Reka | Reka | 9/1 | E | III. |

(2) **Mjere zaštite pokretnih kulturnih dobara:**

* U očuvanju pokretnih kulturnih dobara preporučuje se izrada evidencije inventara u sakralnim građevinama te u skladu s valorizacijom zbirki utvrđivanje statusa kulturnog dobra.
* Privatne zbirke predmeta predstavljaju vrijedan kulturni, obrazovni i turistički sadržaj u prostoru. Stručne ustanove (muzeji, arhivi, instituti i drugi) trebaju nastaviti identificirati privatne etnografske i kulturno-povijesne zbirke predmeta te u dogovoru s vlasnicima raditi na njihovoj evidenciji i dokumentaciji, valorizaciji i utvrđivanju svojstva kulturnog dobra.
* Nadležne stručne službe trebaju osigurati stručnu podršku i pomoć u održavanju te prezentaciji zbirke.

(3) Pokretna kulturna dobra na području Grada Koprivnice nisu prikazana na kartografskom prikazu broj 3.2. „Područja posebnih uvjeta i ograničenja u korištenju - kulturna dobra i krajobraz“.“.

**Članak 253.**

Iza članka 146.a dodaje se novi naslov poglavlja „**NEMATERIJALNA KULTURNA DOBRA**“ i novi **članak 146.b** koji glase:

„**NEMATERIJALNA KULTURNA DOBRA**

**Članak 146.b**

(1) Nematerijalna kulturna dobra na području Grada Koprivnice prikazana su u sljedećoj tablici:

|  |  |  |  |  |
| --- | --- | --- | --- | --- |
| **NEMATERIJALNA KULTURNA DOBRA** | | | | |
| R. br. | Naziv | Naselje | Status zaštite | Ocjena |
|  | **Medičarski obrt sjeverozapadne Hrvatske i Slavonije**  Nositelj: obitelj Špičko iz Koprivnice | BPŽ, KKŽ, KZŽ, KŽ, MŽ, OBŽ, PSŽ, VPŽ, VSŽ, VŽ, ZŽ | Z-3353 | I. |
|  | Umijeće ukrašavanja uskršnjih jaja - pisanica u Podravini | Đelekovec, Đurđevac, Koprivnica, Koprivnički Ivanec, Molve, Novigrad Podravski, Peteranec, Podravske Sesvete | Z-3791 | I. |
|  | **Hrvatske tradicije slavljenja sv. Martina biskupa**  Muzej grada Koprivnice u svom stalnom postavu ima izloženo slavljenje Martinja. Turistička zajednica grada Koprivnice svake godine na glavnom gradskom trgu organizira krštenje mošta koje prati i izložba vina. | BBŽ, BPŽ, DNŽ, GZ, IŽ, KKŽ, KŽ, LSŽ, MŽ, OBŽ, PGŽ, PSŽ, SDŽ, SMŽ, ŠKŽ, VPŽ, VSŽ, VŽ, ZŽ | Z-7341 | I. |
|  | Vinogradarska znanja, vještine i umijeća | Grad Koprivnica | PL | II. |
|  | Tradicijska graditeljska umijeća | Grad Koprivnica | PL | II. |
|  | Priprema gverca | Grad Koprivnica | PL | II. |
|  | Znanja, vještine i umijeća vezane za pčelarstvo | Grad Koprivnica | PL | III. |
|  | Tradicijska prehrana | Grad Koprivnica | PL | II. |
|  | Tradicijski obrti na području grada Koprivnice | Grad Koprivnica | PL | III. |
|  | Religijske i običajne prakse | Grad Koprivnica | PL | III. |
|  | Podizanje majuša | Grad Koprivnica | PL | III. |
|  | Toponimi i legende vezane za povijest lokacija i povijest naselja | Grad Koprivnica | PL | III. |
|  | Folklorno stvaralaštvo | Grad Koprivnica | PL | III. |

(2) **Mjere zaštite nematerijalnih kulturnih dobara:**

* Kod nematerijalnih kulturnih dobara za koja je utvrđeno svojstvo kulturnog dobra i koja su upisana u Registar kulturnih dobara Republike Hrvatske propisane su opće mjere zaštite koje je potrebno provoditi, kao što su:
* osigurati dostupnost dobra javnosti,
* poticati prenošenje i njegovanje kulturnog dobra u izvornim i drugim sredinama,
* osigurati održivost dobara kroz edukaciju, identificiranje, dokumentiranje, znanstveno istraživanje, očuvanje, zaštitu, promicanje, povećanje vrijednosti, mogućnost prenošenja tradicije nasljednicima putem formalnog i neformalnog obrazovanja te revitalizaciju napuštenih segmenata dobra i
* ostalo.
* Potrebno je pokretanje istraživačkih projekata koji će rezultirati lokalnim i regionalnim popisima nematerijalnih kulturnih dobara.
* Posebno se preporuča evidentirati, istraživati i popularizirati izraze i pojave nematerijalnih kulturnih dobara koji su povezani uz vinogradarsku kulturu, kulturu prehrane te obrte koji su već prepoznati kao važni elementi identiteta Grada.
* S obzirom na veliki broj tradicijskih građevina te potrebu njihovog očuvanja i korištenja preporučuje se evidentirati i istražiti tradicijska graditeljska znanja i umijeća, a potom osigurati aktivnosti njihovog prijenosa kroz predavanja, radionice i tečajeve. Posebno se pokazuje potrebnim revitalizacija znanja gradnje sa zemljom (glinom) i slamom, izrada pletera, izrada kanatne konstrukcije, izrada slamnatog krova.
* Preporučuje se suradnja stručnjaka, posebno etnologa i kulturnih antropologa, s lokalnim udrugama, a s ciljem usmjeravanja njihovog djelovanja na aktivnosti zaštite i očuvanja nematerijalnih kulturnih dobara.

(3) Nematerijalna kulturna dobra na području Grada Koprivnice nisu prikazana na kartografskom prikazu broj 3.2. „Područja posebnih uvjeta i ograničenja u korištenju - kulturna dobra i krajobraz“.“.

**Članak 254.**

Članak 147. mijenja se i glasi:

„(1) Sustav mjera zaštite kod zahvata na građevinama utvrđen je za sve radnje koje mogu prouzročiti promjene na kulturnom dobru, odnosno narušiti njegovu cjelovitost.

(2) Sve zahvate na nepokretnim kulturnim dobrima i na području unutar granica kulturnog dobra navedenim u prethodnim člancima ovog Prostornog plana, treba provoditi prema **posebnim uvjetima zaštite kulturnog dobra** koje izdaje nadležni Konzervatorski odjel:

* prije ili tijekom izdavanja lokacijske dozvole, prije pokretanja postupka za izdavanje građevinske dozvole (zahtjev podnosi nadležno upravno tijelo za izdavanje dozvole i/ili može podnijeti zainteresirana osoba ili investitor),
* prije građenja jednostavnih i drugih građevina i radova za koje nije potrebno ishoditi građevinsku dozvolu (investitor pribavlja prije započinjanja radova).

(3) Radi utvrđivanja posebnih uvjeta zaštite nepokretnog kulturnog dobra nadležni Konzervatorski odjel može odrediti izradu konzervatorskog elaborata.

(4) Za radnje na pokretnim kulturnim dobrima, nepokretnim kulturnim dobrima i na području unutar granica kulturnog dobra koje bi mogle narušiti cjelovitost i/ili prouzročiti promjene na kulturnom dobru, a koje se prema posebnom propisu ne smatraju građenjem, iznimno prije građenja jednostavnih i drugih građevina i radova koje se ne grade na temelju glavnog projekta mogu se poduzimati uz prethodno odobrenje.

(5) Kao radnje iz stavka 4. smatraju se:

* građenje i radovi za koje nije potrebna građevinska dozvola,
* konzerviranje,
* restauriranje,
* premještanje kulturnog dobra i drugi slični radovi,
* rad industrijskih i drugih postrojenja i radilišta,
* sanacija i održavanje kulturnog dobra,
* građenje jednostavnih i drugih građevina i radova na području gdje se nalazi kulturno dobro (ograđivanje, uređenje okućnice, postava kioska, hortikulturni zahvati i ostalo).

(6) Za građenje jednostavnih i drugih građevina i radova unutar zaštićene kulturno-povijesne cjeline, na pojedinačnom kulturnom dobru, kao i na području unutar granica kulturnog dobra koji se obavljaju na temelju glavnog projekta, a za koje sukladno propisu kojim se uređuje gradnja nije potrebno ishoditi građevinsku dozvolu, na zahtjev upravnog tijela, prije započinjanja radova nadležni Konzervatorski odjel izdaje posebne uvjete zaštite kulturnog dobra.

(7) **Uklanjanje nepokretnog kulturnog dobra ili njezina dijela** može se pristupiti na temelju projekta uklanjanja građevine sukladno Zakonu o gradnji članak 153., stavak 1., a prema stavku 3. na uklanjanje građevina koje su upisane u Registar kulturnih dobara Republike Hrvatske. Osim Zakona o gradnji primjenjuje se i zakon kojim se uređuje zaštita i očuvanje kulturnih dobara, odnosno:

* **Zaštićene građevine (Z) i preventivno zaštićene građevine (P)** te njihove dijelove nije moguće ukloniti bez prethodnog mišljenja Hrvatskog vijeća za kulturna dobra i rješenja Ministarstva kulture. Zahtjev se podnosi nadležnom Konzervatorskom odjelu ako kulturno dobro izgubi svojstva radi kojih je zaštićeno ili je izravno ugrožena stabilnost građevine ili njezina dijela te ona predstavlja opasnost za susjedne građevine i život ljudi, a ta se opasnost ne može na drugi način otkloniti.
* **Građevine sa statusom evidentiranog dobra (E)**, **građevine s prijedlogom za zaštitu (PZ), građevine s prijedlogom za dobro od lokalnog značaja (PL)** te njihove dijelove nije moguće ukloniti bez stručnog mišljenja nadležnog Konzervatorskog odjela. Zahtjev se podnosi nadležnom Konzervatorskom odjelu, a obvezno sadrži arhitektonsku snimku postojećeg stanja te mišljenje ovlaštenog inženjera o stabilnosti građevine ili njenog dijela.“.

**Članak 255.**

Iza članka 147. naslov poglavlja „**7. POSTUPANJE S OTPADOM**“ mijenja se i glasi „**7. GOSPODARENJE OTPADOM**“.

**Članak 256.**

Članak 148. mijenja se i glasi:

„(1) Gospodarenje otpadom provodi se na način kojim se ne ugrožava zdravlje ljudi i ne uzrokuje štetan utjecaj na okoliš, provedbom propisa kojima se uređuje gospodarenje otpadom, prostorno uređenje, gradnja, zaštita okoliša i zaštita prirode.

(2) Na području Grada Koprivnice planirana je uspostava cjelovitog sustava gospodarenja otpadom, koji se temelji na stvaranju preduvjeta za provođenje mjera sprječavanja nastanka otpada, odvajanju otpada na mjestu nastanka i uspostavi učinkovitog sustava odvojenog prikupljanja otpada.

(3) Izgrađena i planirana infrastruktura u funkciji gospodarenja otpadom na području obuhvata Prostornog plana omogućuje ispunjavanje ciljeva gospodarenja otpadom sukladno redu prvenstva gospodarenja otpadom, kroz uspostavu građevina za gospodarenje otpadom od regionalnog značaja: reciklažnog centra sa sortirnicom te lokalnog značaja: centara za ponovnu uporabu, reciklažnih dvorišta, mobilnog reciklažnog dvorišta te zelenih otoka za odvojeno prikupljanje otpadnog papira, metala, stakla i plastike.

(4) Na području obuhvata Prostornog plana nema postojećih niti planiranih građevina za gospodarenje otpadom od državnog značaja.

(5) Postojeće i planirane lokacije građevina za gospodarenje otpadom od regionalnog i lokalnog značaja prikazane su na kartografskom prikazu br. 2.3. „Infrastrukturni sustavi: Vodnogospodarski sustavi i gospodarenje otpadom“ u mj. 1: 25.000 te na kartografskim prikazima br. 4 „Građevinska područja naselja“ u mj.1:5.000.

(6) Osim na lokacijama prikazanim u grafičkom dijelu Prostornog plana, građevine za gospodarenje otpadom od lokalnog značaja moguće je graditi na površinama gospodarske namjene, proizvodne (oznaka I) i poslovne (oznaka K).

(7) Strateškom studijom utjecaja Prostornog plana na okoliš propisana je mjera za sprječavanje, smanjenje i ublažavanje potencijalnih negativnih utjecaja, kojom je djelatnost gospodarenja i obrade otpada potrebno provoditi na način da se ne naruši ekološko, kemijsko, količinsko i ukupno stanje površinskih i podzemnih vodnih tijela.“.

**Članak 257.**

Članak 148.a mijenja se i glasi:

„(1) Organizirano sakupljeni komunalni otpad s područja Grada Koprivnice odlaže se izvan obuhvata Prostornog plana na odlagalištu otpada „Piškornica“ u susjednoj Općini Koprivnički Ivanec, dok se odvojeno prikupljeni biorazgradivi komunalni otpad zbrinjava na kompostani u naselju Herešin.

(2) Po uspostavi CGO Piškornica, planiranog izvan obuhvata Prostornog plana, postojeći sustav gospodarenja otpadom potrebno je integrirati i funkcionalno uskladiti sa sustavom gospodarenja otpadom regionalne razine.

(3) Na sjevernom dijelu naselja Herešin, na površini izdvojenog građevinskog područja izvan naselja planirane gospodarske namjene, komunalno servisne (oznaka K3), sukladno prostornom planu više razine planirana je izgradnja reciklažnog centra (oznaka RC), građevine za gospodarenje otpadom od regionalnog značaja.

(4) U sklopu reciklažnog centra moguća je izgradnja postrojenja za sortiranje odvojeno prikupljenog otpada – sortirnice, centra za ponovnu uporabu, reciklažnog dvorišta za građevni otpad, postrojenja za biološku, aerobnu i anaerobnu, obradu odvojeno prikupljenog biootpada, odnosno svih građevina za gospodarenje otpadom sukladno posebnim propisima s područja gospodarenja otpadom i odredbama ovog Prostornog plana.

(5) U sklopu postojećih i planiranih građevina za gospodarenje otpadom mogu se graditi sve vrste građevina i uređaja, odnosno odvijati različite aktivnosti i postupci vezani uz sakupljanje i obradu otpada, sukladno posebnim propisima i odredbama ovog Prostornog plana.

(6) Odvojeno sakupljanje reciklabilnog komunalnog otpada osigurano je na lokacijama:

* reciklažnih dvorišta
* mobilnog reciklažnog dvorišta
* zelenih otoka – posebnih spremnika za papir i karton, metal, staklo i plastiku
* posebnih spremnika za tekstil i obuću
* na kućnom pragu – putem posebnih posuda za prikupljanje papira i plastike.

(7) Izgradnjom dvaju reciklažnih dvorišta na području Grada Koprivnice, smještenih na k.č.br. 4709/13 k.o. Koprivnica u „Poslovnoj zoni Dravska“ i k.č.br. 39/2 k.o. Herešin u naselju Herešin, zadovoljena je zakonska obveza uspostave minimalnog broja reciklažnih dvorišta obzirom na broj stanovnika.

(8) Na površini gospodarske namjene u „Poslovnoj zoni Dravska“ postojeće reciklažno dvorište moguće je proširiti na susjedne čestice, u skladu sa posebnim propisima i uvjetima nadležnih javnopravnih tijela čiji su infrastrukturni sustavi izgrađeni na promatranom području.

(9) U naseljima u kojima se ne nalazi reciklažno dvorište dostupnost usluge odvojenog sakupljanja za to propisanih vrsta otpada osigurava se putem mobilnog reciklažnog dvorišta.

(10) Smještaj mobilnog reciklažnog dvorišta preporuča se na javnoj površini ili na površini dostupnoj s javne površine, na način da ne ometa kolni i pješački promet.

(11) Na javnim površinama na području Grada Koprivnice postavljeni su zeleni otoci sa pojedinačnim spremnicima putem kojih je organizirano odvojeno prikupljanje otpadnog papira i kartona, stakla, plastike, metala i tekstila.

(12) Nove zelene otoke moguće je formirati na lokacijama na kojima se ukaže potreba, na javnim površinama koje su pristupačne za dopremu korisnog otpada, na način da ne ometaju kolni i pješački promet.“.

**Članak 258.**

Članak 148.b mijenja se i glasi:

„(1) Sve planirane građevine za gospodarenje otpadom od regionalnog i lokalnog značaja potrebno je urediti sukladno važećoj zakonskoj regulativi. Otpadom je potrebno postupati na način da se onemoguće i spriječe emisije u zrak i okolni prostor. Podna površina mora biti izvedena od nepropusne kolničke konstrukcije (ab ploča ili asfalt) s blagim padom prema otvorenom kanalu za prikupljanje tehnoloških (procjednih) otpadnih voda, kojim se ista provodi do sabirne jame za prikupljanje tehnoloških voda. Sabirne jame moraju biti izvedene od vodonepropusnog materijala, a pražnjenje istih vršiti sukladno propisima.

(2) Odvojeno prikupljanje, razvrstavanje i skladištenje reciklabilnog, građevnog, opasnog i neopasnog te drugog otpada sukladno zakonskoj regulativi, moguće je u zasebnim odgovarajućim natkrivenim ili nenatkrivenim spremnicima.

(3) Dozvoljena je izgradnja nadstrešnica za strojeve, mosne vage na ulaznom dijelu na česticu te drugih građevina, opreme i uređaja potrebnih za obavljanje funkcije prikupljanja, razvrstavanja, mehaničke obrade, oporabe građevinskog otpada recikliranjem, skladištenja otpada, sortiranja odvojeno prikupljenog otpada, odnosno funkcioniranja građevina za gospodarenje otpadom od regionalnog i lokalnog značaja.

(4) Najveća dopuštena visina tih građevina i opreme je 9,0 m, a iznimno i više ukoliko to zahtijeva tehnološki proces, radni uvjeti prema posebnim propisima ili konstrukcija građevine.

(5) Potrebno je osigurati parkirališta za zaposlenike i korisnike, sukladno poglavlju 5.1.2. Parkirališna i garažna mjesta ovog Prostornog plana.

(6) Na građevnoj čestici namijenjenoj za gospodarenje otpadom dozvoljena je izgradnja građevine ili složene građevine sa svim potrebnim pratećim sadržajima (uprava, laboratorij, prostori za boravak i prehranu zaposlenika, garderobe, sanitarije, spremišta i slično). Njihova najveća dopuštena etažna visina je E=Po/S+Pr+K, odnosno visina građevine je Vmax=10,0 m.

(7) Oko građevne čestice ili više građevnih čestica građevine za gospodarenje otpadom od regionalnog i lokalnog značaja obvezna je izgradnja ograde, sa odvojenim pješačkim i kolnim ulazom. Najveća dopuštena visina ograde iznosi 2 m. Rubno uz ogradu, s unutarnje strane čestice, potrebno je zasaditi visoko i nisko zelenilo kako bi se ostvarila vizualna barijera prema susjednim česticama te spriječilo širenje materijala na okolni teren.

(8) Najveći dopušteni koeficijent izgrađenosti građevne čestice građevine za gospodarenje otpadom je kig=0,8.

(9) Najmanje 20% građevne čestice građevine za gospodarenje otpadom od regionalnog i lokalnog značaja potrebno je urediti kao zelenu površinu, uređenu visokim i niskim zelenilom.

(10) Ostali uvjeti gradnje i smještaja građevina, opreme i uređaja za gospodarenje otpadom na građevnu česticu utvrđuju se jednako kao i za druge građevine unutar odgovarajuće namjene površina.“.

**Članak 259.**

Članak 148.c mijenja se i glasi:

„(1) Na području Grada Koprivnice, u naselju Herešin, na izdvojenom građevinskom području izvan naselja gospodarske poslovne namjene, komunalno-servisne (oznaka K3), formirana je površina za odvojeno prikupljanje biootpada, kompostana.

(2) Na lokaciji kompostane uz biootpad je dozvoljeno prikupljanje i skladištenje biorazgradivog komunalnog otpada, biljnog otpada iz poljoprivrede i šumarstva, građevinskog otpada i sl., sukladno uvjetima posebnih propisa te odlaganje zemlje, kamenja, šljunka i pijeska koji ne sadrže opasne tvari, građevinskog otpada kao i zemljanog iskopa i sl.

(3) Obrada biootpada mora se obavljati na način kojim se zadovoljava visoka razina zaštite okoliša.

(4) Dno kompostane potrebno je izvesti vodonepropusno (ab ploča ili asfalt) s blagim padom prema otvorenom kanalu za prikupljanje tehnoloških (procjednih) otpadnih voda, kojim se ista provodi do sabirne jame za prikupljanje tehnoloških voda. Sabirne jame moraju biti izvedene od vodonepropusnog materijala, a pražnjenje istih vršiti preko uređaja za pročišćavanje otpadnih voda.

(5) Sukladno Pravilniku o postupanju s viškom iskopa koji predstavlja mineralnu sirovinu kod izvođenja građevinskih radova („Narodne novine“ broj 79/14.) na lokaciji kompostane planirana je lokacija za odlaganje viška iskopa (VI).

(6) Na čestici kompostane moguće je formirati više zasebnih funkcionalnih cjelina: kompostište, deponij iskopanog zemljanog materijala, deponij za odlaganje viška iskopa, deponij građevinskog otpada i sl.

(7) Na površini planiranog izdvojenog građevinskog područja izvan naselja, gospodarske poslovne namjene komunalno-servisne (oznaka K3), u naselju Herešin uz postojeću kompostanu, dozvoljeno je daljnje širenje kompostane, gradnja staklenika i plastenika, formiranje testnih polja za razvoj komposta i slične građevine u funkciji kompostane.

(8) U naselju Herešin, na izdvojenom građevinskom području izvan naselja postojeće i planirane gospodarske poslovne namjene komunalno-servisne (oznaka K3), uz postojeću kompostanu, osim građevina iz prethodnog stavka dozvoljena je gradnja građevina za gospodarenje otpadom od lokalnog značaja te pratećih i pomoćnih građevina u funkciji građevina za gospodarenje otpadom, sukladno članku 148.b.“.

**Članak 260.**

U članku 149. stavak 2. i stavak 3. mijenjaju se i glase:

„(2) Ovim Odredbama za provedbu određuju se kriteriji zaštite okoliša koji obuhvaća čuvanje i poboljšanje kvalitete voda, šuma, zaštitu tla, čuvanje čistoće zraka, smanjenje prekomjerne buke, svjetlosnog onečišćenja te mjere posebne zaštite i spašavanja.

(3) Zaštita od onečišćenja i očuvanje pojedine sastavnice okoliša uređuju se Zakonom o zaštiti okoliša („Narodne novine“ broj 80/13, 153/13, 78/15, 12/18. i 118/18), posebnim zakonima i propisima donesenim na temelju tih zakona.“.

**Članak 261.**

U članku 150. stavak 1. mijenja se i glasi:

„(1) Zaštita podzemnih i površinskih voda određuje se sljedećim mjerama:

- potencijalne rezerve pitke vode štititi dosljednom primjenom mjera propisanih u Odluci o zaštiti izvorišta Ivanšćak u Koprivnici, („Službeni glasnik Koprivničko-križevačke županije“ 15/14.) i Odluci o zaštiti izvorišta Lipovec u Koprivnici („Službeni glasnik Koprivničko-križevačke županije“ 9/15.);

- odvodnju i zbrinjavanje otpadnih voda riješiti za gospodarske subjekte;

- otpadne vode treba tretirati preko pročistača otpadnih voda. Za naselja je do uključivanja u sustav odvodnje obvezna trodjelna nepropusna septička jama;

- sve značajnije onečišćivače na vodotocima treba inventarizirati uz primjenu mjera zaštite prirode i okoliša;

- onečišćivači su obvezni provoditi monitoring otpadnih voda i rezultate ispitivanja otpadnih voda dostavljati nadležnim državnim tijelima;

- pojačati mjere zaštite na prometnicama;

- prioritetno sanirati odlagališta otpada;

- sprečavati prekomjerne upotrebe zaštitnih sredstava u poljoprivredi.“.

**Članak 262.**

Članak 151. mijenja se i glasi:

“(1) Šume i šumska zemljišta mogu mijenjati namjenu samo prema odredbama Zakona o šumama.

(2 ) Potrebno sprječavati bespravnu sječu u cilju zaštite tla.

(3) Krčenje šuma može se dozvoliti:

* u svrhu izgradnje šumske infrastrukture,
* u svrhu očuvanja stanišnih tipova i staništa vrsta od interesa za Europsku uniju u degradiranim sastojinama gariga i šibljaka,
* ako se šuma ili šumsko zemljište radi interesa Republike Hrvatske trebaju privesti drugoj namjeni,
* ako to zahtijevaju interesi sigurnosti ili obrane zemlje,
* u svrhu provedbe zahvata u prostoru sukladno aktima za provedbu prostornih planova,
* ako je to potrebno radi građenja građevina koje se sukladno prostornom planu odnosno posebnom propisu mogu graditi izvan građevinskog područja bez akta, a sukladno prethodnom podstavku ovog stavka.

(4) Zemljište na kojem je izvršeno krčenje mora se u roku od dvije godine privesti namjeni radi koje je izvršeno krčenje. U protivnom, zemljište se mora pošumiti u tijeku iduće godine na trošak podnositelja zahtjeva.

(5) U svrhu očuvanja i unapređenja fonda u privatnim šumama potrebno je izraditi programe za gospodarenje šumama šumoposjednika.

(6) Osigurati osnove za racionalno gospodarenje šumama i šumskim zemljištem. Poticati stvaranje novih većih šumskih kompleksa u blizini većih gradova kada oni ne postoje.

(7) Zaštita šume i šumskog zemljišta obuhvaća zaštitu prirodnih i poluprirodnih sastojina, šumskih kompleksa, kao i zaštitu šumskog tla, vodotoka i izvora, biljnog i životinjskog svijeta koji je u šumskom području te autohtonih vrsta drveća.“.

**Članak 263.**

Članak 153. mijenja se i glasi:

„(1) Temeljna mjera za postizanje ciljeva zaštite zraka jest smanjivanje emisije onečišćujućih tvari u zraku.

(2) Mjere zaštite i poboljšanja kakvoće zraka provode se sukladno:

* Zakonu o zaštiti zraka („Narodne novine“ broj 127/19. i 57/22),
* Uredbom o graničnim vrijednostima onečišćujućih tvari u zraku iz nepokretnih izvora („Narodne novine“ broj 42/21),
* odgovarajućim podzakonskim aktima i
* programom zaštite zraka, ozonskog sloja, ublažavanja klimatskih promjena i prilagodbe klimatskim promjenama za područje Grada Koprivnice.

(3) Ložišta na kruta i tekuća goriva koristiti racionalno i upotrebljavati gorivo s dozvoljenim postotkom sumpora (manje od 0,55 g/MJ).“.

**Članak 264.**

Članak 154. mijenja se i glasi:

„(1) Na građevinskom području Grada Koprivnice najviše dopuštene razine buke s obzirom na vrstu izvora buke, vrijeme i mjesto nastanka temelji se sukladno:

* Zakonu o zaštiti od buke („Narodne novine“ broj 30/09, 55/13,41/16, 1144/18. i 14/21),
* Pravilniku o najvišim dopuštenim razinama buke s obzirom na vrstu izvora buke, vrijeme i mjesto nastanka („Narodne novine“ broj 143/21).

(2) Najviše dopuštene ocjenske razine buke *LR,Aeq*/ dB(A) u otvorenom prostoru za cjelodnevno razdoblje ‘dan-večer-noć’ određeni su u Tablici 1.:

Tablica 1.

|  |  |  |
| --- | --- | --- |
| **Zona buke** | **Namjena prostora** | **Najviše dopuštene ocjenske razine buke *LR,Aeq*/ dB(A)** |
| **Za cjelodnevno razdoblje *Lden*** |
| 1. | Zona zaštićenih tihih područja namijenjena odmoru i oporavku uključujući nacionalni park, posebni rezervat, park prirode, regionalni park, spomenik prirode, značajni krajobraz, park-šuma, spomenik parkovne arhitekture, tiha područja izvan naseljenog područja. | 50 |
| 2. | Zona namijenjena stalnom stanovanju i/ili boravku, tiha područja unutar naseljenog područja. | 56 |
| 3. | Zona mješovite, pretežito stambene namjene. | 57 |
| 4. | Zona mješovite, pretežito poslovne namjene sa stanovanjem, sa povremenim stanovanjem, pretežito poljoprivredna gospodarstva. | 66 |
| 5. | Zona gospodarske namjene pretežito zanatske.  Zona poslovne pretežito uslužne, trgovačke te trgovačke ili komunalno-servisne namjene.  Zona ugostiteljsko turističke namjene uključujući hotele, turističko naselje, kamp, ugostiteljski pojedinačni objekti s pratećim sadržajima.  Zone sportsko rekreacijske namjene na kopnu uključujući golf igralište, jahački centar, hipodrom, centar za zimske športove, teniski centar, sportski centar – kupališta.  Zone sportsko rekreacijske namjene na moru i rijekama uključujući uređena kupalište, centre za vodene sportove.  Zone luka nautičkog turizma uključujući sidrište, odlagalište plovnih objekata, suha marina, marina. | 67 |
| 6. | Zona gospodarske namjene pretežito proizvodne industrijske djelatnosti.  Zone morskih luka državnog značaja na bitne djelatnosti, zone morskih luka osobitog međunarodnog gospodarskog značaja, zone morskih luka županijskog značaja.  Zone riječnih luka od državnog i županijskog značaja. | Razina buke koja potječe od izvora buke unutar ove zone a na granici s najbližom zonom 1, 2, 3 ili 4 u kojoj se očekuju najviše imisijske razine buke, buka ne smije prelaziti dopuštene razine buke na granici zone 1, 2, 3 ili 4. |

(3) Vrijednosti navedene u Tablici 1. iz stavka 2. ovoga članka odnose se na ukupnu razinu buke imisije od svih postojećih i planiranih izvora buke zajedno.

(4) Razina buke na novoizgrađenim infrastrukturnim građevinama uzrokovana cestovnim prometom, željezničkim prometom, a koje dodiruju, odnosno presijecaju zone 1 – 5 iz Tablice 1. iz stavka 2. ovog članka, potrebno je projektirati i graditi na način da razina buke na granici planiranog koridora infrastrukturne građevine ne prelazi cjelodnevnu razinu buke *Lden*od 66 dB(A).

(5) Kod izgradnje, rekonstrukcije ili izvanrednog održavanja infrastrukturne građevine, projektom **zaštite od buke i/ili elaboratom zaštite od buke potrebno je dokazati da su poduzete sve raspoložive, a tehnički prihvatljive mjere zaštite od buke.**

(6) Najviše dopuštene ocjenske razine buke *LRAeq*u zatvorenim boravišnim prostorijama po zonama buke utvrđene su u Tablici 2. u stavku 7. ovoga članka. One vrijede kod zatvorenih prozora i vrata prostorija.

(7) Vrijednosti najviših dopuštenih **razina buke *LRAeq*u zatvorenim boravišnim prostorijama po zonama** buke iz Tablice 2. koriste se za projektiranje zaštite od buke građevine s boravišnim prostorima.

Tablica 2.:

|  |  |  |  |  |  |
| --- | --- | --- | --- | --- | --- |
| Vremensko razdoblje | Najviše dopuštene ocjenske razine buke *LReq*/ dB(A) po zonama Tablice 1. iz stavka 2. ovog članka | | | | |
| 1 | 2 | 3 | 4 | 5 |
| dan | 30 | 35 | 35 | 40 | 40 |
| večer | 27 | 30 | 30 | 35 | 35 |
| noć | 25 | 25 | 25 | 30 | 30 |

(8) Svi novi izvori buke u zgradi koji su konstrukcijski povezani s boravišnim prostorijama iste zgrade ne smiju povisiti postojeću razinu buke u boravišnim prostorijama za više od 1 dB(A).

(9) Buka koja se javlja od nepokretnih i pokretnih izvora na otvorenim i u zatvorenim prostorima namijenjenim za igru, ples, predstave, koncerte, slušanje glazbe i zabavu ako iste obavljaju pravne i fizičke osobe kao svoju stalnu registriranu djelatnost, zajedno s na njih vezanim prometom ne smije prijeći razine buke određene u Tablicama 1. i 2. ovog članka.

(10) Građevine u kojima se obavlja ugostiteljska djelatnost ili pružaju ugostiteljske usluge, a u kojima propisom kojim se uređuju minimalni uvjeti nije kao obveza predviđena glazba, može se u zatvorenom prostoru izvoditi samo glazba ugođaja najviše ekvivalentne razine 65 dB(A).

(11) Objekti koji rade noću, u kojima se obavlja ugostiteljska djelatnost ili pružaju ugostiteljske usluge, a u kojima je propisom kojim se uređuju minimalni uvjeti predviđena glazba, dopušteno je izvoditi glazbu do razine buke najviše do razine *LA,eq*= 90 dB(A), srednje vršne razine *LA,01*= 100 dB(A).“.

**Članak 265.**

Članak 155. mijenja se i glasi:

„(1) Zaštita okoliša temelji se na uvažavanju općeprihvaćenih načela zaštite okoliša, poštivanja načela međunarodnog prava zaštite okoliša te uvažavanja znanstvenih spoznaja.“.

**Članak 266.**

Članak 155.a mijenja se i glasi:

„(1) Mjere zaštite od svjetlosnog onečišćenja definirane su Zakonom o zaštiti od svjetlosnog onečišćenja („Narodne novine“ broj 14/19).

(2) Mjere zaštite od svjetlosnog onečišćenja, temeljem posebnih propisa iz područja zaštite od svjetlosnog onečišćenja, dužan je provoditi Grad Koprivnica te pravne i fizičke osobe koje obavljaju registrirane djelatnosti u svojstvu operatora rasvjete, vlasnici ili korisnici građevine ili objekta koji se rasvjetljava, vlasnici ili korisnici izvora svjetlosti, kao i projektanti projekata rasvjete, investitori, nadzorni inženjeri i izvođači rasvjete.

(3) Mjere zaštite od svjetlosnog onečišćenja obuhvaćaju zaštitu od nepotrebnih i štetnih emisija svjetlosti u prostor, u zoni i izvan zone koju je potrebno rasvijetliti te mjere zaštite noćnog neba i prirodnih vodnih tijela i zaštićenih prostora od umjetne rasvjete, vodeći računa o zdravstvenim, biološkim, ekonomskim, kulturološkim, pravnim, sigurnosnim, astronomskim i drugim uvjetima i potrebama.

(4) Mjere zaštite od svjetlosnog onečišćenja određuju se radi:

* sprječavanja nastajanja prekomjernih emisija svjetlosti
* smanjivanja postojeće rasvijetljenosti okoliša na dopuštene vrijednosti
* udovoljavanja osnovnim zahtjevima za zaštitu koja se odnose na rasvjetna tijela, režim rada rasvjetnih tijela i način postavljanja rasvjetnih tijela
* osiguranja dostupnosti javnosti informacija planova rasvjete i akcijskih planova gradnje i/ili rekonstrukcije vanjske rasvjete.

(5) Mjere zaštite od svjetlosnog onečišćenja ne smiju ugroziti sastavnice okoliša, kvalitetu življenja sadašnjih i budućih naraštaja te ne smiju biti u suprotnosti s propisima u području zaštite na radu i zaštite zdravlja ljudi.

(6) Obvezna mjera zaštite od svjetlosnog onečišćenja pri ugradnji novih izvora rasvjete je planiranje, projektiranje i gradnja rasvjete u skladu s posebnim propisima iz područja zaštite od svjetlosnog onečišćenja.

(7) Obvezna mjera zaštite od svjetlosnog onečišćenja je smanjenje emisije svjetlosti valnih duljina ispod 500 nm u okoliš, koje izrazito nepovoljno utječu na ljudsko zdravlje, ekosustav te sigurnost u prometu u lošim vremenskim uvjetima.

(8) Obvezna mjera zaštite kod postojeće vanjske rasvjete je sanacija izvora svjetlosti kod kojih je svjetlosni tok usmjeren iznad horizontale tijekom redovitog održavanja.

(9) Obvezna mjera zaštite kod vanjske rasvjete je redovito održavanje i rekonstrukcija vanjske rasvjete u skladu s akcijskim planovima gradnje i/ili rekonstrukcije vanjske rasvjete.

(10) Primijenjene mjere zaštite od svjetlosnog onečišćenja moraju biti usklađene, osim s posebnim propisima iz područja zaštite od svjetlosnog onečišćenja, i s posebnim propisima iz područja zaštite okoliša i energetske učinkovitosti.“.

**Članak 267.**

Iza članka 155.a naslov poglavlja „**8.8. MJERE POSEBNE ZAŠTITE I SPAŠAVANJA“** mijenja se i glasi „**8. MJERE POSEBNE ZAŠTITE I SPAŠAVANJA CIVILNE ZAŠTITE**“.

**Članak 268.**

Članak 156. mijenja se i glasi:

„(1) Sustav i djelovanje civilne zaštite, mjere zaštite i spašavanja građana, materijalnih i drugih dobara od elementarnih nepogoda, ratnih i drugih opasnosti temelji se sukladno:

* Zakonu o sustavu civilne zaštite („Narodne novine“ broj 82/15, 118/18, 31/20, 20/21. i 114/22),
* Pravilniku o mjerama zaštite od elementarnih nepogoda i ratnih opasnosti u prostornom planiranju i uređivanju prostora, („Narodne novine“ broj 29/83, 36/85. i 42/86),
* Pravilniku o tehničkim normativima za izgradnju objekata visokogradnje u seizmičkim područjima, („Službeni list“ broj 31/81, 49/82, 29/83, 20/88. i 52/90).

(2) Za potrebe zaštite i spašavanja Grada Koprivnice, a sukladno stavku 1. ovog članka izrađeni su sljedeći dokumenti sa svojim dopunama koji su doneseni na Gradskom vijeću Grada Koprivnice:

* Smjernice za organizaciju i razvoj sustava civilne zaštite na području Grada Koprivnice za period 2020. – 2023.,
* Procjena ugroženosti od požara i tehnološke eksplozije za Grad Koprivnicu („Glasnik Grada Koprivnice“ broj 5/20),
* Plan zaštite od požara za Grad Koprivnicu („Glasnik Grada Koprivnice“ broj 5/20),
* Plan evakuacije i zbrinjavanja turista u slučaju većih nesreća ili katastrofa na području Grada Koprivnice („Glasnik Grada Koprivnice“ broj 5/21),
* Procjena rizika od velikih nesreća za Grad Koprivnicu („Glasnik Grada Koprivnice“ broj 7/21),
* Plan djelovanja Grada Koprivnice u području prirodnih nepogoda za 2022. godinu („Glasnik Grada Koprivnice“ broj 7/21),
* Plan djelovanja civilne zaštite Grada Koprivnice („Glasnik Grada Koprivnice“ broj 3/22),
* Plan motrenja, čuvanja i ophodnje otvorenog prostora i građevina za koje prijeti povećana opasnost od nastajanja i širenja požara („Glasnik Grada Koprivnice“ broj 4/21. i 2/22).

(3) Podatci iz dokumenata navedenih u stavku 2. ovog članka sastavni su dio ovog Prostornog plana te se nalaze u člancima koji slijede.“.

**Članak 269.**

Članak 156.a mijenja se i glasi:

„(1) **Poplave** - Kod vodotoka Bistra Koprivnička inundacijski pojas omeđen je granicama javnog vodnog dobra, odnosno pojas od 6,0 m od gornjeg ruba pokosa vodotoka. I za vodotoke II. reda predviđen je inundacijski pojas širine 6,0 m.

Stanje vodotoka u nizinskom dijelu (melioracijska odvodnja) zadovoljavajuće je i redovito se održava. Brdski dio (bujični vodotoci) djelomično su uređeni.

Mjerama zaštite od poplava predvidjeti redovito održavanje svih postojećih odteretnih kanala, uočavati problematična mjesta, kontinuirano pratiti stanje oborinske odvodnje te izgradnja novog sustava za odvodnju. Na području grada izgrađen je sustav osnovne odvodnje i dijela detaljne odvodnje.

Svaka nova namjena u prostoru ne smije utjecati na postojeće stanje kvalitete voda na vodotocima I. kategorije i II. kategorije.

Gradom Koprivnica prolazi potok Bistra Koprivnička te se stoga ne može u potpunosti isključiti mogućnost pojave manjih poplava. U slučaju velikih voda potoka Koprivnica te plavljenja dijela Grada uz potok mogu se očekivati materijalne štete na građevinskim objektima u neposrednoj blizini potoka.

Prema dosadašnjim iskustvima nije potrebno angažirati dodatne snage, osim snaga redovne službe i pravne osobe koje se zaštitom i spašavanjem bave u okviru redovne djelatnosti. Da bi se moguće materijalne štete i štete po okoliš spriječilo u narednom razdoblju, potrebno je nadalje razvijati i dosljedno provoditi preventivne i zaštitne mjere hidrosistema.

Na kartografskom prikazu 3.3. „Područja posebnih ograničenja u korištenju i primjene posebnih mjera uređenja i zaštite“, mj, 1 : 25.000 su ucrtane granice ugroženog područja odnosno zone vjerojatnosti pojave poplava. U područjima gdje je prisutna opasnost od poplava objekti se moraju graditi od čvrstog materijala tako da dio objekta ostane nepoplavljen i za najveće vode. Ne preporuča se gradnja podruma, a ukoliko se grade ne dozvoljava se gradnja stambenih, poslovnih, javnih i društvenih te sportsko rekreacijskih sadržaja.

(2) **Potresi** - Područje Grada Koprivnice pripada panonskom bazenu u kome se javljaju relativno intenzivna tektonska kretanja, tako da je za to područje utvrđena zona maksimalnog seizmičkog inteziteta VII° i VIII0 po MCS skali.

Grad je smješten na nizinskom, ravničarskom dijelu terena, a samo središte grada nalazi se na nadmorskoj visini od 164,00 m. Prigradska naselja Bakovčice, Draganovec, Jagnjedovec, Kunovec Breg, Reka i Starigrad dijelom su smještena na nešto višem području (na obroncima Bilogore) dok su Herešin i Štaglinec smješteni na ravničarskom dijelu.

Na području Grada najviše izgrađene građevine su silosi koji pripadaju kompaniji Podravka d.d.. Zatim, po visini, slijede stambene zgrade (P+8) na Trgu kralja Tomislava te Poslovna zgrada (P+7) kompanije Podravka d.d. Slijedeće po visini su stambene zgrade (P+4) na Trgu Eugena Kumičića. Stambene zgrade i privatne stambene građevine građeni nakon 1963. godine su građeni novim i suvremenim načinom gradnje u kojem su korišteni materijali armirani beton i cigla. U središnjem dijelu Grada se nalazi stara gradska jezgra gdje su objekti građeni u nizu i starijim načinom gradnje.

Protupotresno projektiranje kao i građenje građevina treba provoditi sukladno zakonskim propisima o građenju i prema postojećim tehničkim propisima za navedenu seizmičku zonu.

Projektiranje, građenje i rekonstrukcija važnih građevina mora se provesti tako da građevine budu otporne na potres, potrebno je za svaku konkretnu lokaciju obaviti detaljna seizmička, geomehanička i geofizička istraživanja.

Potrebno je osigurati dovoljno široke i sigurne evakuacijske putove, omogućiti nesmetan pristup svih vrsta pomoći u skladu s važećim propisima o zaštiti od požara, elementarnih nepogoda i ratnih opasnosti.

Građevine društvene infrastrukture, sportsko-rekreacijske, zdravstvene i slične građevine koji koristi veći broj različitih korisnika, javne prometne površine, moraju biti građene ili uređene na način da se spriječi stvaranje arhitektonsko-urbanističkih barijera.

Sigurnim zonama u ugroženom području mogu se definirati svi otvoreni prostori na udaljenosti ½ visine (h/2) zgrade. Mogu se poistovjetiti s lokacijama za prikupljanje i prihvat stanovništva.

(3) Ugroženost usjeva od **mrazeva** česta je pojava u rano proljeće, naročito voćnjaka. U svrhu zaštite potrebno je planirati zaštitu nasada pokrivanjem i odgovarajućim sličnim aktivnostima. Srednja godišnja temperatura iznosi oko 10°C. Apsolutna minimalna temperatura zraka 6 mjeseci u godini se nalazi ispod 0°C. Zbog toga su moguća duga razdoblja s mrazom.

(4) **Vjetrovi pušu** tijekom cijele godine i ovo područje je blago vjetrovito. Zadnjih nekoliko godina bilježi se više olujnih nevremena uslijed kojih su oštećena krovišta građevina, srušena ili oštećena stabla. Nisu bile prijavljene ljudske žrtve kao posljedica olujnog nevremena, a nema niti podataka o velikim materijalnim štetama. Prema dosadašnjim iskustvima nije potrebno angažirati dodatne snage, osim snaga redovne službe i pravne osobe koje se zaštitom i spašavanjem bave u okviru redovne djelatnosti.

(5) **Suše** mogu uzrokovati ozbiljne štete u poljoprivredi, vodoprivredi i drugim gospodarskim djelatnostima. Suše su sve češće i izražajnije tijekom ljetnih mjeseci ali i u siječnju mjesecu te uzrokuju velike štete na poljoprivrednim površinama a učestala je pojava nestašica pitke vode. Potrebno je planirati sustav za melioracijsko navodnjavanje poljoprivrednih površina, voćnjaka, povrtnjaka i svih ostalih površina jer vrlo lako u sušnim periodima dolazi do nepovratne štete dugogodišnjm nasadima.

(6) **Toplinski val** je jedna od vrsta ekstremnih vremenskih uvjeta. Uslijed toplinskog vala dolazi do povećanih opasnosti od požara otvorenog prostora. U Gradu Koprivnici nema značajnih šumskih i poljoprivrednih površina koje bi mogle predstavljati opasnost od nastajanja velikih požara otvorenog prostora.

(7) Posljedice uzrokovane **tučom** značajno slabe ekonomski potencijal stanovništva kada dođe do oštećenja građevina i vozila. Da bi se ublažile posljedice potrebno je osigurati rad protugradne obrane. Štete nastale od posljedica tuče mogu se ublažiti i pravovremenim osiguranjem poljoprivrednih površina, stambenih i poslovnih objekata. Tuča se često pojavljuje zajedno sa jakim vjetrom. U toj situaciji operativne snage za zaštitu i spašavanje upotrijebit će se kao i za saniranje posljedica olujnog nevremena (uklanjanje prepreka sa prometnica, pomoć pri saniranju građevina i sl).

(8) **Snježne oborine i snježni nanosi** mogu nanijeti štetu zgradama i građevinama koje služe za stanovanje ili proizvodnju a naročito starijim zgradama kojima može uzrokovati razne poremećaje na relativno kraći period. Snježni pokrivač u ovom području u kratkom vremenskom razdoblju može doseći visine od 50 cm te može predstavljati problem u odvijanju svakodnevnih aktivnosti, odvijanje svih oblika prometa, opskrbom energijom, i sl. Mjerama zaštite od snježnih nanosa potrebno je organizirati učinkovitu zimsku službu za čišćenje prometnica i održavanje prohodnim tijekom zimskih mjeseci (ralice za snijeg, traktori).

(9) Zbog **poledice** ne očekuju se poremećaji u opskrbi stanovništva i funkcioniranju gospodarskih subjekata. Uslijed utjecaja poledice na promet, mogu se očekivati prometne nesreće. U cjelini gledano procjenjuje se da posljedice nastale utjecajem poledice mogu sanirati redovne službe i pravne osobe koje se zaštitom i spašavanjem bave u okviru vlastite djelatnosti.

(10) Ne očekuju se veće štete i posljedice prouzrokovane **maglom**. Prema dosadašnjim iskustvima nije potrebno angažirati dodatne snage, osim snaga redovne službe i pravne osobe koje se zaštitom i spašavanjem bave u okviru redovne djelatnosti.

(11) Nagomilavanje **leda** na vodotocima, potrebno je pratiti razvoj i kretanje leda te u slučaju potrebe planirati njegovo lomljenje. Godišnji prosjek broja povoljnih dana za poledicu na području Grada Koprivnice iznosi 42.“.

**Članak 270.**

Članak 156.b mijenja se i glasi:

„(1) Katastrofa i velika nesreća mogu nastati na području Grada Koprivnice, obzirom da postoji više pogona i postrojenja (tvornica) s visokim indeksom opasnosti, odnosno velikom količinom opasne tvari i obzirom da je veća koncentracija tvornica koje u svom radu koriste opasne tvari, npr. u industrijskoj zoni Danica.

(2) Moguće je da izvanredni događaj u jednom pogonu gdje i nije veći potencijal za izazivanje nesreće s katastrofalnim posljedicama, zbog blizine drugog pogona (tvornice) preraste u tehničko-tehnološku katastrofu, odnosno veliku nesreću (domino-efekt). Problem su i građevine s opasnim tvarima koji su u blizini poslovnih centara (benzinske postaje, Podravka, HŽ, bolnica), stambenih blokova (bolnica, Podravka) i škola gdje je u opasnosti veći broj ljudi.

(3) Područjem Grada Koprivnice prolazi Jadranski naftovod i nalaze se plinoopskrbne građevine.

(4) Kako bi se spriječile katastrofalne posljedice po stanovništvo, u blizini zatečenih lokacija gdje se proizvode, skladište, prerađuju, prevoze, skupljaju ili obavljaju druge radnje s opasnim tvarima ne preporuča se gradnja građevina u kojem boravi veći broj osoba (dječji vrtići, škole, sportske dvorane, trgovački centri, stambene građevine i sl.). Nove građevine koje se planiraju graditi u kojima se pojavljuju opasne tvari potrebno je locirati na način da u slučaju nesreće ne ugrožavaju stanovništvo (rubni dijelovi poslovnih zona).

(5) Na području naselja Bakovčica, na površini građevinskog područja naselja i izdvojenom dijelu građevinskog područja naselja gospodarske namjene - proizvodne (oznaka I) i poslovne (oznaka K), na katastarskim česticama k.č.br. 162/2 i k.č.br. 173, k.o. Bakovčica, izgrađena su skladišta eksplozivnih tvari i pirotehničkih sredstava koja predstavljaju potencijalnu opasnost od nekontroliranog oslobađanja opasnih tvari i mogućnost nastanka tehničko-tehnoloških nesreća koje mogu imati posljedice i utjecaj na život i zdravlje ljudi nastanjenih u bližoj i daljnjoj okolici, na stanje okoliša te na gospodarske i infrastrukturne građevine.

(6) Kako bi se zaštitio život i zdravlje ljudi i njihove imovine te spriječile nesreće, smrtni slučajevi, druga izvanredna događanja ili teža razaranja u slučaju požara i/ili eksplozije u skladištima eksplozivnih tvari i pirotehničkih sredstava, potrebno je poštivati mjere zaštite od požara i eksplozija propisane člankom 156.e ovog Prostornog plana.“.

**Članak 271.**

Iza članka 156.c naslovu poglavlja „**8.8.4. Mjere zaštite od epidemija**“ dodaju se riječi„**i pandemija**“.

**Članak 272.**

Članak 156.d mijenja se i glasi:

„(1) Sumirajući iskustva službi kod nastavka različitih katastrofalnih situacija i opće epidemiološke karakteristike pojedinih zaraznih bolesti, moguće je sa izvjesnom sigurnosti predvidjeti koja će se epidemiološka problematika javiti kod civilnog pučanstva u slučaju pojave takvih stanja.

(2) Obzirom na pojavu bolesti kao što je ptičja gripa, a posebno svinjska kuga tamo gdje je to još moguće potrebno je izvangradskim naseljima spriječiti širenje istih i njihovo spajanje, odnosno ostaviti razmake koji omogućavaju stvaranje dezinfekcijskih barijera – koridora.

(3) Sigurnosne mjere radi zaštite pučanstva od unošenja kolere, kuge, virusnih groznica, žute groznice, bolesti COVID-19 uzrokovane virusom SARS-CoV-2 i drugih zaraznih bolesti, naređuje Ministar nadležan za zdravstvo na prijedlog Hrvatskog zavoda za javno zdravstvo uz provođenje svih zadanih mjera.“.

**Članak 273.**

Članak 156.e mijenja se i glasi:

„(1) Kako bi se spriječile nesreće uzrokovane požarom i eksplozijama potrebno je prilikom projektiranja uzeti u obzir proces rada, kemikalije i opasne tvari koje se koriste u procesu rada, skladištenja, utovara i istovara te primijeniti sve mjere zaštite kako neposredan okoliš ne bi bio ugrožen.

(2) Prilikom projektiranja takvih postrojenja, građevina potrebno je primijeniti odgovarajuće udaljenosti između građevina. Obavezno uvijek osigurati da svaka građevina ima pristupne protupožarne putove ili riješenu protupožarnu zaštitu građevina na odgovarajući način.

(3) Sprječavanje širenja požara na susjedne građevine odnosi se na građevine u neposrednoj blizini i građevine koje se dodiruju vanjskim zidovima. Sprječavanje širenja požara na susjedne građevine postiže se primjenom odgovarajućih mjera zaštite sukladno važećoj zakonskoj regulativi o zaštiti od požara: Pravilnik o otpornosti na požar i drugim zahtjevima koje građevine moraju zadovoljiti u slučaju požara („Narodne novine“ broj 29/13 i 87/15), Pravilnik o uvjetima za vatrogasne pristupe („Narodne novine“ broj 35/94, 55/94 – ispravak i 142/03) i ostalo.

(4) Kada je udaljenost dviju susjednih građevina s malim požarnim opterećenjem (manjim od 1000 MJ/m2) manja od 3,0 m, zidovi i stropovi (krovovi) koji graniče sa susjednim građevinama moraju imati otpornost na požar sukladno Pravilniku o otpornosti na požar i drugim zahtjevima koje građevine moraju zadovoljiti u slučaju požara.

(5) Kada je jedna od susjednih građevina sa požarnim opterećenjem od 1000 MJ/m2 i većim, međusobna sigurnosna udaljenost određuje se proračunom kako je određeno Pravilnikom o otpornosti na požar i drugim zahtjevima koje građevine moraju zadovoljiti u slučaju požara. Ukoliko, obzirom na postojeće stanje u prostoru, nije moguće postići navedenu sigurnosnu udaljenost potrebno je izvesti požarni zid sukladno zakonskoj regulativi o zaštiti od požara.

(6) Sukladno zakonskoj regulativi o zaštiti od požara požarni zidovi moraju se graditi:

* kod građevina kod kojih je završni (zabatni) zid udaljen manje od 3,0 m od susjedne građevine (postojeće ili predviđene planom),
* kod građevina velike duljine i zgrada u nizu (duljine veće od 60,0 m), osim kod građevina kod kojih to nije moguće iz funkcionalnih razloga (sportske, koncertne dvorane, industrijske građevine i slično),
* kod građevina različite visine koje se spajaju preko različitih požarnih odjeljaka,
* kod građevina različite namjene.

(7) U svrhu spašavanja osoba iz građevina i gašenja požara na građevini i otvorenom prostoru, građevina mora imati vatrogasni pristup određen prema posebnom propisu. Vatrogasni pristupi moraju biti osigurani najmanje s jedne strane, i to duže, kod prizemnih i jednokatnih građevina stambene namjene te građevine koje imaju obostrano orijentirane stambene jedinice, a čija visina ne prelazi četiri kata. Slijepi vatrogasni pristupi duži od 100,0 m, moraju na svom kraju imati okretišta koja omogućavaju sigurno okretanje vatrogasnih vozila.

(8) Naselja, ulice unutar naselja potrebno je organizirati na način da se osiguraju evakuacijski putovi izlaska iz naselja za stanovništvo.

(9) Efikasnost gašenja požara postiže se funkcionalnom instalacijom obojene telefonske linije, vodovodne mreže, vanjske i unutarnje hidrantske mreže i uređaja koji trebaju osigurati potreban tlak i količinu vode.

(10) Novu gradnju građevina u kojima se pojavljuju opasne tvari i obavljaju potencijalno opasne djelatnosti, potrebno je planirati unutar gospodarskih zona odnosno izvan stambenih zona tako da se potencijalno ugrožavanje stanovništva smanji na najmanju moguću mjeru.

(11) Kao efikasne mjere zaštite su preventivne mjere zaštite vezane uz eksploatacijska polja, plinske bušotine, magistralne plinoopskrbne cjevovode na način da se spriječi mogućnost tehničko-tehnoloških katastrofa i velikih nesreća.

(12) Iznimno od prethodnih stavaka ovog članka, mjere zaštite od eksplozija i požara za skladišta eksplozivnih tvari i pirotehničkih sredstava izgrađenih u naselju Bakovčica, na građevinskom području naselja i izdvojenom dijelu građevinskog područja naselja gospodarske namjene – proizvodne (oznaka I) i poslovne (oznaka K), na k.č.br. 162/2 i k.č.br. 173, k.o. Bakovčica, određene su sukladno posebnim propisima: Zakonu o eksplozivnim tvarima te proizvodnji i prometu oružja („Narodne novine“ broj 70/17, 141/20 i 114/22.) i Pravilniku o uvjetima i načinu provedbe sigurnosnih mjera kod skladištenja eksplozivnih tvari („Narodne novine“ broj 26/09, 41/09-ispravak, 66/10 i 70/17.).

(13) Na osnovu sigurnosnih udaljenosti oko skladišta eksplozivnih tvari i pirotehničkih sredstava definiranih posebnim propisima, ovim Prostornim planom određeni su „Sigurnosni prostor 1“, „Sigurnosni prostor 2“ i „Sigurnosni prostor 3“, unutar kojih se primjenjuju posebne mjere zaštite.

(14) „Sigurnosni prostor 1“, „Sigurnosni prostor 2“ i „Sigurnosni prostor 3“ iz ovog članka, iscrtani su u grafičkom dijelu Prostornog plana i prikazani na kartografskom prikazu br. 4.11. „Građevinska područja naselja“, u mj. 1:5.000 te na kartografskom prikazu br. 3.3. „Područja posebnih ograničenja u korištenju i primjene posebnih mjera uređenja i zaštite“ u mj. 1:25.000.

(15) **„Sigurnosni prostor 1“** određen je na osnovu sigurnosnih udaljenosti skladišta eksplozivnih tvari od sljedećih građevina:

* 62 m od prometnica
* 160 m od stambenih građevina, stambeno-poslovnih građevina i drugih građevina u kojima se okuplja ili boravi veći broj osoba te od gospodarskih građevina, energetskih građevina, vodova, dalekovoda i drugo.

(16) Unutar„Sigurnosnog prostora 1“ zabranjena je gradnja stambenih građevina, stambeno-poslovnih građevina i drugih građevina u kojima se okuplja ili boravi veći broj osoba, gospodarskih građevina, prometnica, energetskih građevina i vodova, dalekovoda i drugo.

(17) Iznimno od ograničenja gradnje iz prethodnog stavka ovog članka, na građevinskom području naselja i izdvojenom dijelu građevinskog područja naselja gospodarske namjene – proizvodne (oznaka I) i poslovne (oznaka K) u naselju Bakovčica, unutar „Sigurnosnog prostora 1“ moguća je gradnja novih i rekonstrukcija postojećih skladišta eksplozivnih tvari i/ili pirotehničkih sredstava, isključivo na način da sigurnosne udaljenosti novih i/ili rekonstruiranih skladišta budu unutar postojećih sigurnosnih prostora određenih ovim člankom, uz poštivanje mjera zabrane gradnje i posebnog ograničenja gradnje unutar pojedinog sigurnosnog prostora.

(18) **„Sigurnosni prostor 2“** određen je na osnovu sigurnosnih udaljenosti skladišta eksplozivnih tvari i pirotehničkih sredstava od prometnica, ovisno o tome je li oko skladišta izgrađen sigurnosni zid (udaljenost u zaklonjenom smjeru) ili nije (udaljenost u nezaklonjenom smjeru):

* 78 m u zaklonjenom smjeru
* 157 m u nezaklonjenom smjeru.

(19) Unutar „Sigurnosnog prostora 2“ zabranjena je gradnja stambenih građevina i prometnica.

(20) **„Sigurnosni prostor 3“** određen je na osnovu sigurnosnih udaljenosti skladišta eksplozivnih tvari i pirotehničkih sredstava od stambenih građevina, ovisno o tome je li oko skladišta izgrađen sigurnosni zid (udaljenost u zaklonjenom smjeru) ili nije (udaljenost u nezaklonjenom smjeru):

* 118 m u zaklonjenom smjeru
* 236 m u nezaklonjenom smjeru.

(21) Unutar „Sigurnosnog prostora 3“ zabranjena je gradnja stambenih građevina.

(22) „Sigurnosni prostor 1“, „Sigurnosni prostor 2“ i „Sigurnosni prostor 3“ iz ovog članka određeni su na osnovu propisanih udaljenosti oko skladišta eksplozivnih tvari i pirotehničkih sredstava izgrađenog na k.č.br. 162/2 k.o. Bakovčica. Sigurnosne udaljenosti za skladište izgrađeno na k.č.br. 173 k.o. Bakovčica iznose 25 m do prometnica i 25 m do stambenih građevina te se sigurnosni prostor za to skladište u potpunosti nalazi unutar „Sigurnosnog prostora 1“ i na njega se primjenjuju mjere zaštite propisane za „Sigurnosni prostor 1“.

(23) Iznimno od mjera zaštite definiranih ovim člankom, unutar „Sigurnosnog prostora 1“ i „Sigurnosnog prostora 2“ dozvoljena je rekonstrukcija postojećih prometnih površina, a osobito Školske ulice na k.č.br. 176, k.o. Bakovčica te gradnja novih i rekonstrukcija, odnosno održavanje postojećih sustava javne vodoopskrbe, javne odvodnje otpadnih voda, javne odvodnje oborinskih voda i javne rasvjete, odnosno drugih građevina od javnog značaja, za koje je neophodno da se izgrade/rekonstruiraju/održavaju u koridoru postojeće prometnice (Školske ulice).

(24) Svi zahvati u prostoru unutar „Sigurnosnog prostora 1“, „Sigurnosnog prostora 2“ i „Sigurnosnog prostora 3“ provode se u skladu sa posebnim uvjetima nadležnog javnopravnog tijela iz područja proizvodnje i prometa eksplozivnim tvarima i oružjem te u skladu sa posebnim propisima i Odredbama ovog Prostornog plana.

(25) Iznimno, u slučaju nastanka okolnosti zbog kojih bi došlo do smanjenja sigurnosnih udaljenosti ili njihovog potpunog ukidanja (prestanak odvijanja djelatnosti skladištenja eksplozivnih tvari i pirotehničkih sredstava, smanjenje dozvoljenih količina skladištenog materijala, izgradnja sigurnosnog zida i slično) za postupanje unutar sigurnosnih prostora određenih ovim Prostornim planom nadležno javnopravno tijelo iz područja proizvodnje i prometa eksplozivnim tvarima i oružjem može dati posebne uvjete koji će biti različiti od odredbi propisanih ovim Prostornim planom.“.

**Članak 274.**

U članku 156.g stavak 4. mijenja se i glasi:

„(4) Skloništa se trebaju projektirati i graditi prema važećoj zakonskoj regulativi.“.

**Članak 275.**

Iza članka 156.g dodaju se novi naslovi poglavlja s pripadajućim novim člancima kako slijedi – „**8.8.8. Mjere zaštite od klizišta**“ i **članak 156.h**, „**8.8.9. Mjere ublažavanja utjecaja na klimatske promjene**“ i **članak 156.i**“, „**8.8.10. Mjere prilagodbe na/od klimatskih promjena**“ i **članak 156.j**:

„**8.8.8. Mjere zaštite od klizišta**

**Članak 156.h**

(1) **Klizište** je dio padine na kojem je došlo do kretanja tla ili stijenske mase, zbog poremećaja u stabilnosti padine kao posljedica geološke građe terena, geomorfoloških obilježja područja, hidrogeoloških uvjeta, meteoroloških uvjeta (količina padalina, topljenje snijega), vegetacijskih uvjeta, antropogenih utjecaja, ali i vrlo često drugih utjecaja (potresi, vibracije, utjecaj promjene nivoa akumulacije).

(2) Sukladno stručnim podacima i istraživanjima, a prema podacima Karte zoniranja rizika od klizišta Republike Hrvatske brežuljkasti dio Grada nalazi se djelomično u zoni srednjeg do visokog rizika od klizišta. Također, sukladno Karti podložnosti na klizanje Republike Hrvatske brežuljkasti dio Grada nalazi se u područjima visoke podložnosti na klizanje (klizišta su samo jedan oblik klizanja).

(3) Sukladno stavku 2. ovog članka predlaže se izrada podloga odnosno kartografskih prikaza aktivnih i mogućih klizišta.

(4) Na terenima s nagibom većim od 12°, do izrade karte aktivnih i mogućih klizišta, potrebno je provesti procjenu potencijalne opasnosti od klizanja, sukladno važećoj zakonskoj regulativi. U slučaju identificirane opasnosti, projektiranje i gradnja trebaju se provoditi u skladu s geotehničkim i inženjersko-geološkim smjernicama struke.

**8.8.9. Mjere ublažavanja utjecaja na klimatske promjene**

**Članak 156.i**

(1) Planiranu infrastrukturu i sadržaje razvijati prema niskougljičnim i klimatski adaptivnim rješenjima.

(2) Za projekte koji dosežu kriterije za procjenu ugljičnog otiska, provesti pregled, kvantifikaciju emisija stakleničkih plinova u uobičajenoj godini rada na temelju metode procjene ugljičnog otiska te usklađivanje planiranog projekta sa ciljevima niskougljičnog razvoja. Za manje projekte koji ne dosežu kriterije za procjenu ugljičnog otiska, potrebno je provoditi mjere postizanja klimatske neutralnosti putem poticanja razvoja niskougljičnog prometa.

(3) Planirati distribucijsku mrežu sukladno novim oblicima energije i goriva npr. infrastruktura za punjenje električnih vozila, mreže za distribuciju vodika i plinovoda za biometan.

(4) U području prve kategorije kvalitete zraka novi zahvati u okoliš ili rekonstrukcija postojećeg izvora onečišćivanja zraka iz nepokretnih izvora (točkasti i difuzni) ne smije ugroziti postojeću kvalitetu zraka.

**8.8.10. Mjere prilagodbe na/od klimatskih promjena**

**Članak 156. j**

(1) Za sve planove užih područja potrebno je ugraditi načela zelene infrastrukture i kružnog gospodarenja prostorom.

(2) Na otvorenim javnim prostorima kao što su prometnice, promet u mirovanju, javne zelene površine, zaštitne zelene površine, javni prostori (trg i slično) potrebna je implementacija zelene infrastrukture s ciljem zaštite od stvaranja efekta toplinskih otoka i zaštite od štetnog djelovanja voda.

(3) Propisati obvezu korištenja visoke vegetacije kao prilagodbu od/na klimatske promjene za javne zelene površine.

(4) Implementirati zaštitne zelene površine za sav promet u mirovanju unutar građevinskih područja naselja.

(5) Sva vegetacija koja se propisuje za sadnju mora biti autohtonih vrsta.

(6) Propisati obvezu uspostave drvoreda uz prometnice, gdje je to moguće obzirom na širinu koridora prometnice.

(7) Uz već planirane sustave javne odvodnje, dodatne kapacitete za oborinsku odvodnju na pogodnim mjestima (prometnice, promet u mirovanju, zone javne namjene, zelene površine, otvoreni javni prostori, zone gospodarske namjene itd.) planirati kao održive sustave odvodnje oborinskih voda (zeleni krovovi, vodopropusne površine, bioretencijski kanali, kišni vrtovi i sl.).

(8) Prilikom postavljanja i izgradnje infrastrukture uzeti u obzir efekte klimatskih promjena, posebice promjene u brzini vjetra uz prateće olujno nevrijeme.

(9) Pri planiranju infrastrukture, uslijed antropogenog utjecaja na okoliš, potrebno razmotriti mogućnost pojave procesa klizanja u ovisnosti o litološkom sastavu stijena u podlozi, nagibu padina te klimatskim projekcijama intenziteta i trajanja oborina.

(10) Interne prometnice (pristupne puteve) izvoditi na način da oborinska odvodnja u okolni teren ne uzrokuje pojačanu eroziju.

(11) Prilikom postavljanja EKI uzeti u obzir efekte klimatskih promjena, posebice promjene u brzini vjetra i olujnih nevremena koje prolazi područjima pojačane erozije i nestabilnosti tla projektirati u skladu s geotehničkim i inženjerskogeološkim pravilima struke.

(12) Izrada kartografskog prikaza evidentiranih aktivnih i mogućih klizišta.

(13) Nakon izgradnje cjevovoda (plinovodi, naftovodi) izvršiti revitalizaciju radi smanjivanja negativnog utjecaja na eroziju i klizanje tla.

(14) Prilikom odabira lokacije helidroma uzeti u obzir topografiju terena, klimatske promjene i prometne potrebe.“.

**Članak 276.**

Članak 157. mijenja se i glasi:

„(1) Temeljem planskih usmjerenja i određenja u PPŽ te Zakona na području Grada Koprivnice izrađen je dokument prostornog uređenja GUP Koprivnica sa svojim izmjenama i dopunama.

(2) Urbanistički plan uređenja (UPU) detaljnije određuje prostorni razvoj naselja ili dijela naselja s osnovom prostornih i funkcionalnih rješenja, uvjeta i oblikovanja pojedinih prostornih cjelina naselja.

(3) Urbanistički plan uređenja donosi se obvezno za neuređene dijelove svih građevinskih područja i za izgrađene dijelove tih područja planiranih za urbanu preobrazbu ili urbanu sanaciju unutar svih građevinskih područja. Za ova područja potrebna je primjena uvjeta uređenja građevne čestice i uvjeta gradnje građevina određenih u ovom Prostornom planu.

(4) Donošenje urbanističkog plana uređenja nije obvezno za područja iz prethodnog stavka ovog članka za koje su prostornim planom uređenja propisani uvjeti provedbe zahvata u prostoru s detaljnošću propisanom za urbanistički plan uređenja.

(5) Odlukom o izradi urbanističkog plana uređenja može se odrediti uži ili širi obuhvat tog plana od obuhvata određenog prostornim planom lokalne razine šireg područja te se može odrediti obuhvat tog plana i za područje za koje obuhvat nije određen prostornim planom lokalne razine šireg područja.

(6) Ovim Prostornim planom planirana je izrada sljedećih urbanističkih planova uređenja (UPU):

* Urbanistički plan uređenja „Miklinovec“,
* Urbanistički plan uređenja „Čarda“.

(7) U sklopu obuhvata **Urbanističkog plana uređenja „Miklinovec“** i **Urbanističkog plana uređenja „Čarda“** gospodarske namjene planira se sljedeće:

* gospodarska namjena – proizvodna (oznaka I) – industrijska, zanatska,
* gospodarska namjena – poslovna (oznaka K) - uslužna, trgovačka, komunalno-servisna,
* pripadajuća prometna i ostala infrastruktura,
* primjena uvjeta uređenja građevne čestice i uvjeta gradnje građevina određenih u ovom Prostornom planu,
* ostalo.

(8) Granice obuhvata planiranih urbanističkih planova iz stavka ~~1. i 2.~~ 6. ovog članka i granica obuhvata GUP KC-a prikazane su na kartografskom prikazu br. 3.3. Područja posebnih ograničenja u korištenju i primjene posebnih mjera uređenja i zaštite u mj. 1:25.000.“.

**Članak 277.**

U članku 159. stavku 1. iza brojeva „**61/14.**“ dodaju se brojevi „ **,3/17**“.

**Članak 278.**

U članku 160. stavku 1. riječ „**Planom**“ zamjenjuje se riječima „**Prostornim planom**“.

**Članak 279.**

Članak 163. mijenja se i glasi:

„(1) U građevinskom području može se graditi samo na zemljištu koje je opremljeno osnovnom komunalnom infrastrukturom i niskonaponskom električnom mrežom ili na zemljištu čije je uređenje započeto na temelju Programa građenja komunalne infrastrukture na području grada Koprivnice na način da su izvedeni barem zemljani radovi na izgradnji nerazvrstanih cesta i javnih parkirališta koje služe zgradi. Od ove odredbe odstupa se samo sukladno Zakonu o komunalnom gospodarstvu.

(2) Građevinama i uređajima osnovne komunalne infrastrukture iz stavka 1. ovog članka smatraju se:

- javne nerazvrstane ceste (pristupne i sabirne) i javna parkirališta,

- javne površine (trgovi, šetnice, parkovi, dječja igrališta i sl.),

- objekti za opskrbu pitkom vodom.“.

**Članak 280.**

Članak 164. mijenja se i glasi:

„(1) Na površinama što su ovim Prostornim planom predviđene za drugu namjenu ili su po namjeni u skladu s njima, a nalaze se na području za koje je ovim Prostornim planom predviđena izrada Generalnog urbanističkog plana ili urbanističkog plana uređenja, može se, radi osiguravanja neophodnih uvjeta života i rada, odobriti rekonstrukcija postojećih građevina i to za:

a) stambene, odnosno stambeno-poslovne građevine:

* obnova, sanacija i zamjena oštećenih i dotrajalih konstruktivnih i drugih dijelova građevina i krovišta u postojećim gabaritima;
* priključak na građevine i uređaje komunalne infrastrukture, te rekonstrukcija svih vrsta instalacija;
* dogradnja sanitarnih prostorija (WC, kupaonica) uz postojeće stambene građevine koje nemaju iste izgrađene u svom sastavu ili na postojećoj građevnoj čestici, i to u najvećoj površini od 12 m2;
* dogradnja, odnosno nadogradnja stambenih ili pomoćnih prostora, tako da s postojećim ne prelazi ukupno 75 m2 bruto građevinske površine svih etaža, s time da se ne poveća broj stanova;
* adaptacija tavanskog ili drugog prostora unutar postojećeg gabarita u stambeni prostor;
* postava novog krovišta, bez nadozida kod građevine s dotrajalim ravnim krovom ili s nadozidom ako se radi o povećanju stambenog prostora iz točke a) podstavak 4.;
* sanacija postojećih ograda i potpornih zidova radi sanacije terena (klizišta).

b) građevine druge namjene (građevine za rad, javne, komunalne, prometne građevine):

* obnova i sanacija oštećenih i dotrajalih konstruktivnih dijelova građevina i krovišta;
* dogradnja sanitarija, garderoba, manjih spremišta i slično do najviše 16 m2 izgrađenosti za građevine do 100 m2 bruto izgrađene površine, odnosno do 16 m2+5% ukupne bruto izgrađene površine za veće građevine;
* prenamjena i funkcionalna preinaka građevina vezano uz prenamjenu prostora, ali pod uvjetom da novoplanirana namjena ne pogoršava stanje čovjekove okoline i svojim korištenjem ne utječe na zdravlje ljudi u okolnim stambenim prostorima;
* dogradnja i zamjena dotrajalih instalacija;
* priključak na građevine i uređaje komunalne infrastrukture;
* dogradnja i zamjena građevina i uređaja komunalne infrastrukture i rekonstrukcija javnih prometnih površina;
* sanacija postojećih ograda i potpornih zidova radi sanacije terena (klizišta).“.

**Članak 281.**

Članak 166. mijenja se i glasi:

„(1) Detaljno određivanje položaja hidrotehničkih građevina, te razgraničavanje i definiranje obala stajaćih i tekućih voda, trasa potoka i prometnica, komunalne i energetske infrastrukture unutar koridora što su određeni u Prostornom planu, odredit će se lokacijskim dozvolama, ovisno o lokalnim uvjetima te sukladno važećoj zakonskoj regulativi.“.

**III. PRIJELAZNE I ZAVRŠNE ODREDBE**

**Članak 282.**

(1) Praćenje provedbe ovog Prostornog plana obavljat će Gradsko vijeće Grada Koprivnice, preko dokumenta praćenja stanja u prostoru (Izvješće o stanju u prostoru) čime će se utvrditi mjere koje treba predvidjeti i provesti u daljnjem razdoblju njegove primjene.

**Članak 283.**

(1) Elaborat Prostornog plana izrađen je u šest (6) izvornika te su ovjereni pečatom Gradskog vijeća Grada Koprivnice i potpisom predsjednika Gradskog vijeća.

(2) Izvornici iz stavka 1. ovog članka, dostavit će se:

* Ministarstvu prostornoga uređenja, graditeljstva i državne imovine - jedan (1) primjerak,
* Zavodu za prostorno uređenje Koprivničko-križevačke županije - jedan (1) primjerak,
* Arhiva Grada Koprivnice – četiri (4) primjerka.

(3) Elaborat Prostornog plana izrađen u elektroničkom obliku pohranit će se u arhivi Grada.

**Članak 284.**

(1) Danom stupanja na snagu ove Odluke prestaju važiti kartografski prikazi:

1. KORIŠTENJE I NAMJENA POVRŠINA (mj. 1:25.000)

2. INFRASTRUKTURNI SUSTAVI

2.1. PROMET, POŠTA I TELEKOMUNIKACIJE (mj. 1: 25.000)

2.2. ENERGETSKI SUSTAVI (mj. 1: 25.000)

2.3. OSTALA INFRASTRUKTURA (mj. 1: 25.000)

3. UVJETI ZA KORIŠTENJE, UREĐENJE I ZAŠTITU PROSTORA (mj. 1:25.000)

4. GRAĐEVINSKA PODRUČJA NASELJA (mj. 1:5.000)

(2) Grafički prikazi iz stavka 1. ovoga članka zamjenjuju se novim grafičkim prikazima koji su izrijekom navedeni u članku 3. ove Odluke i čine sastavni dio ove Odluke.

**Članak 285.**

(1) Ova Odluka stupa na snagu osmoga dana od dana objave u „Glasniku Grada Koprivnice“.

**GRADSKO VIJEĆE**

**GRADA KOPRIVNICE**

KLASA:

URBROJ:

Koprivnica,

**PREDSJEDNIK:**

Ivan Pal, prof.